
Notă asupra ediţiei 


Volumul de faţă reuneşte, sub un titlu dat de editor, articole scrise de 
Ioan Petru Culianu pentru enciclopedii sau dicţionare din domeniul 
studiilor religioase. 

Centrul de greutate al volumului îl constituie cele paisprezece colabo- 
rări la The Encyclopedia of Religion (New York, Macmillan, 1987) (ER), 
coordonată de Mircea Eliade. Acestea sînt: „Ascension” (vol. 1, 435a-441a), 
„Astrology” (1, 472a-475b), „Bendis” (2, 94b-95a, scris în colaborare 
cu Cicerone Poghirc), „Dacian Riders” (4, 195a-196a, cu Cicerone 
Poghirc), „Geto-Dacian Religion” (5, 537b-540a, cu Cicerone Poghirc), 
„Gnosticism: from the Middle Ages to the Present” (5, 574b-578a), 
„Magic in Medieval and Renaissance Europe” (9, 97b-101b), „Sabazios” 
(12, 499b-500b, cu Cicerone Poghirc), „Sacrilege” (12, 557a-563b), 
„Sexual Rites in Europe” (13, 186b-189b), „Sky. The Heavens as 
Hierophany” (13, 343b-345b), „Thracian Religion” (14, 494a-497b, 
cu Cicerone Poghirc), „Thracian Riders” (14, 497a-b) şi „Zalmoxis” 
(15, 551b-555b, cu Cicerone Poghirc). 

Un număr de cinci articole au fost scrise în germană, pentru Handbuch 
religionswissenschaftlicher Grundbegriffe (Stuttgart-Berlin-K5In-Mainz, 
W. Kohlhammer, 1988) (HRG), editat de Hubert Cancik, Burkhard 
Gladigow şi Matthias Laubscher : „Alter ego”, „Deus otiosus”, „Geheimkult” 
(„Cult secret”), „Trickster” şi „Zahl” („Număr”). Dintre ele, „Cult 
secret” şi „Număr” sînt inedite. „Himmelsreise (heidnisch)” („Călătoria 
la cer [păgînă)”) a fost elaborat în 1984, tot în germană, la cererea lui 
Carsten Colpe, pentru Reallexikon für Antike und Christentum (Stuttgart, 
Hiersemann) (RAC), enciclopedia coordonată de Franz Joseph Dölger. 

În 1982, Yves Bonnefoy îi cerea lui Ioan Petru Culianu să colaboreze 
la un Dictionnaire des poétiques pe care îl proiecta pentru Flammarion. 
Cum lucrarea nu a mai apărut, articolele au rămas pînă acum inedite. 
Titlurile lor sînt: „L'Art à la Renaissance et la figure d'Eros” („Arta în 

Renaştere şi figura Erosului”), „Art et alchimie” („Artă şi alchimie”), 
„Art et magie ă la Renaissance” („Artă şi magie în Renaştere”) şi 
„La tradition gnostico-hermâtique et la création artistique et littéraire” 
(„Tradiţia gnostico-hermetică şi creaţia artistică şi literară”). 

În fine, Addenda conţine variantele (inedite, desigur) a patru articole 
din prima parte a volumului. Textul cel mai amplu, „Sexualitate”, repre- 
zintă prima formă a articolului „Sexuality” (scris pentru ER), care iniţial 
urma să fie semnat „Mircea Eliade şi loan Petru Culianu” ; ulterior, 
această intrare a fost împărţită în două articole. În note de subsol la text 
se află indicate pasajele redactate de Mircea Eliade (v. infra, pp. 178, 190). 

Traducerea textelor din engleză şi germană (ER, HRG şi RAC) îi 
aparţine Mariei-Magdalena Anghelescu. Articolele pregătite pentru 
Dictionnaire des poétiques au fost traduse din franceză de Dan Petrescu. 


Tereza Culianu- Petrescu 


se a 


Alter ego 


Alter ego înseamnă: un alt Eu. Psihanalistul J. Lacan a expus 
teza conform căreia, în evoluţia personalităţii umane, unul dintre 
cele mai importante stadii este atins atunci cînd copilul îşi recunoaşte 
imaginea în oglindă ca un alter ego. Omul este acum în stare să se 
contemple pe sine într-un „altul” obiectivi. 

Un rol important joacă alter ego-ul ca ego oniric în teoria antropo- 
logului E.B. Tylor. Tylor crede că există două fenomene distincte, 
care explică aşa-numitul animism. Primul se referă la diferenţa dintre 
lucrurile vii şi cele care nu sînt vii din natură, al doilea este existenţa 
imaginilor onirice. Imaginea onirică a unui om conduce la ideea unui 
suflet oniric, care — ca şi umbra - este recunoscut ca un alter ego?. 
Prin egoul oniric, spune Tylor, se pot explica aproape toate feno- 
menele care apar în animism, ca viziunile, bilocaţiile, dublul (sosia), 
credinţa în spirite, coşmarul, incubi şi succubi şi chiar vampirismul?. 
Termenul german de specialitate Traumego (ego oniric) a fost introdus 
în literatură de H. Fischer“ şi este astăzi general recunoscut”. 
El înlocuieşte terminus technicus „suflet liber”, care a fost utilizat 
de E. ArbmannS şi discipolii săi, À. Hultkranz” şi J. Paulson. 


J. Lacan, Écrits. 

E.B. Tylor, Primitive Religion, vol. 1, pp. 387 sq. 

E.B. Tylor, Primitive Religion, vol. 2, pp. 173-176. 

H. Fischer, Studien über Seelenvorstellungen in Ozeanien. 

Vezi de ex. L. Leertouwer, Het beeld van de ziel bij drie Sumatraanse 
volken. 

E. Arbmann, „Untersuchungen zu primitiven Seelenvorstellungen mit 
besonderer Rücksicht auf Indien”, în: Le Monde Oriental 20 (1926) şi 
21 (1927). 

Å. Hultkranz, Conceptions of the Soul among North American Indians. 

. J. Paulson, Die primitiven Seelenvorstellungen der nordeurasichen Völker. 

Arbmann discerne între un suflet „corporal” şi unul „liber”. „Sufletul 
corporal” îndeplineşte toate funcțiunile vitale în făpturile vii, „sufletul 
liber” însă poate părăsi corpul şi poate călători independent de el. 
Aşa ar fi apărut concepţiile, mai sus menţionate, despre viziuni, 
bilocaţii etc. Egoul oniric al lui Fischer pune „sufletul liber” în 
legătură cu imaginea onirică a lui Tylor. 

Problema „sufletului liber” şi a egoului oniric a fost tratată din nou, 
în special din perspectiva religiei Greciei arhaice, de J. Bremmer’. 
Bremmer crede că, în cazurile în care visul nu joacă un rol deosebit 
în apariţia unor reprezentări ale sufletului, termenul „ego oniric” nu 
ar fi aplicabil. Deşi în Grecia arhaică nu există o concepţie unitară a 
unui „suflet liber”, el crede că expresia „suflet liber” este mai 
potrivită aici decît „ego oniric”. 

Independent de aceasta, egoul oniric, care evoluează către un 
alter ego autonom, este un fenomen care a determinat în repetate 
rînduri credinţa oamenilor. Este foarte probabil că el se află în 
legătură cu alte fenomene, care sînt foarte cunoscute din diverse 
religii ale lumii, ca viziunea, moartea aparentă, transa etc.? 


Bibliografie 


Arbmann, E., „Untersuchungen zu primitiven Seelenvorstellungen mit besonderer 
Riicksicht auf Indien”, în: Le Monde Oriental 20 (1926) pp. 85-226 şi 
21 (1927), pp. 1-85; 

Bremmer, J., The Early Greek Concept of the Soul, 1983 ; 

Culianu, I.P., Expériences de l'extase, 1984 ; 

Fischer, H., Studien iiber Seelenvorstellungen in Ozeanien, 1965 ; 

Hultkranz, Å. , Conceptions of the Soul among North American Indians, 1953 ; 

Lacan, J., Écrits, 1966; 

Leertouwer, L., Het beeld van de ziel bij drie Sumatraanse volken, 1977 ; 

Paulson, J., Die primitiven Seelenvorstellungen der nordeurasischen Völker, 
1958; 

Tylor, E.B., Primitive Culture, 2 volume, 1871. 


1. J. Bremmer, The Early Greek Concept of the Soul. 
2. I.P. Culianu, Expériences de l'extase, pp. 22-24. 


Arta în Renaștere şi figura Erosului 


Importanța problematicii iubirii în Renaştere se măsoară după 
cantitatea de tratate docte, alegorii şi producții versificate care se 
ocupă de aceasta. Tratatele figurează neîndoios printre best-sellers-urile 
epocii. Traducerea lor rapidă în limbile vernaculare ale Europei le 
asigură o largă audiență în rîndul marelui public. Propagate de versi- . 
ficatori abili, teoriile despre iubire dau tonul celor mai celebre mode 
culturale. 

La originea acestui fenomen trebuie să aşezăm comentariul la 
Banchetul lui Platon compus de canonicul florentin Marsilio Ficino 
(1433-1499) în 1469. În secolul al XVI-lea, Margaretei de Navara i 
se dedicau două traduceri franţuzeşti ale comentariului, dintre care a 
doua (autor - Guy Le Fèvre de la Boderie, 1578) avea să slujească de 
model pentru nu puţini mari poeţi ai vremii. Gabriel Chappuys 
îmbogăţea a doua. ediţie a acestei traduceri (1588) cu încă una, 
respectiv traducerea unui alt celebru tratat despre iubire, Comentariul 
lui Giovanni Pico della Mirandola, emul al lui Ficino, la o „canzona” 
a prietenului său Girolamo Benivieni. 

Impactul ideilor lui Ficino asupra artei Renaşterii a fost imens. 
Mereu actuală, cartea lui André Chastel (Marsile Ficin et l'art, 
Genève, 1954) stă mărturie. Nu se pune problema să reproducem 
aici concluziile la care au ajuns marii specialişti ai artei renascentiste, 
precum André Chastel, Robert Klein ori Edgar Wind. Nu este cazul 
nici să refacem aici drumul urmat de Jean Festugiăre în penetranta sa 
analiză a influenţei ficiniene asupra literaturii. franceze din secolul 
al XVI-lea. O analiză în profunzime a psihologiei abisale a iubirii şi 
a raporturilor ei cu arta ne va da prilejul să expunem ideile acestor 
iluştri savanţi. 

Luînd de bună data de 1 mai 1467 ce figurează la sfîrşitul ediţiei 
aldine (1499) din Hypnerotomachia Poliphili a fratelui Francesco 

Colonna, s-ar putea ca Ficino însuşi să fi avut un înaintaş, artist el 
însuşi de astă dată, ale cărui idei, alegorie a iubirii şi gravuri de 
artişti celebri ce-i împodobeau lucrarea au cunoscut, în Franţa şi în 
diverse alte locuri, o glorie comparabilă cu aceea a lui Ficino. 

Francesco Colonna propagă sub forma unei povestiri fantastice 
aproape aceleaşi teorii pe care avea să le expună Ficino în tratatul său 
filozofic din 1469. Posibilitatea unei influenţe din partea lui Ficino 
nefiind exclusă, de vreme ce opera lui Colonna a fost publicată abia 
în 1499, ipoteza unei geneze independente nu poate fi nici ea înde- 
părtată. În fond, Colonna şi Ficino se slujesc pur şi simplu de 
moştenirea culturală a Evului Mediu, agrementată la cel din urmă cu 
platonism. Cît despre Colonna, el este adeptul misterului, ceea ce va 
face deliciul amatorilor francezi de ocult din secolul al XVI-lea. 
Decriptat, mesajul lui se reduce în definitiv la o psihologie a amorului 
fantastic care n-avea de ce să-l aştepte pe Ficino ca să fie descoperită, 
din moment ce deja făcea parte din manualele de medicină încă de pe 
vremea lui Toma d'Aquino. 

Teoria ficiniană a erosului se bazează pe pătrunderea fantasmei 
obiectului iubit în imaginaţia subiectului. Această imaginaţie este ea 
însăşi un corp subtil care primeşte mesajele celor cinci simţuri, le 
transformă în fantăsme şi este de asemenea capabilă să producă şi 
alte fantasme, fără suport fizic. Dar fantasma celui iubit se instalează 
în aparatul fantastic al celui ce-l îndrăgeşte, unde începe să ducă o 
existenţă neliniştitoare. Procedînd ca un soi de vampir psihic, ea 
absoarbe în sine toate cogitaţiile subiectului, astfel că acesta este 
complet deposedat de calitatea sa de subiect şi se transformă lăuntric 
în obiect al amorului său. E vorba aşadar de o „moarte” lăuntrică ce 
se traduce în afară printr-o sleire fizică. Boală mortală, erosul nu 
poate fi vindecat decît dacă cel iubit lasă liberă trecere prin ochi 
fantasmei celui ce s-a îndrăgostit de el, care fantasmă va putea la 
rîndul ei să-şi găsească un aparat subtil în care să se instaleze. 
Transferaţi unul în altul, partenerii erosului sînt fericiţi, căci au 
stabilit de aici înainte un contact intim unul cu altul. Avînd un aspect 
poate prea concret, teoria ficiniană a iubirii nu seamănă prin asta mai 
puţin cu unele dintre cele mai celebre teorii din psihanaliză. Succesul 
de care se bucura în epocă n-are de ce mira, comparat fiind cu 
succesul psihanalizei de astăzi. 

Povestea lui Polifil, o păţanie a cărei indecenţă e deghizată într-o 
enigmă nelipsită de pretenţii metafizice, stă mărturie pentru voga 

literară şi artistică a Metamorfozelor lui Ovidiu, ale căror ediţii din 
Renaştere erau adesea înzestrate cu un material vizual adecvat. 
Interpretarea alegorică a lui Ovidiu data deja din secolul al VIII-lea. 
Renaşterea are o predilecție marcată pentru exegeza sotto il velame* : 
Dar materialul vizual respectiv depăşeşte alegoria moralizantă prin 
faptul că proiectează asupra Antichității clasice o imagine voluptuoasă 
care se traduce în abundenta formelor dezgolite şi a gesturilor echivoce. 
Colonna se pricepe de minune să manipuleze ambiguitatea erosului. 
În Franţa, Hypnerotomachia lui, care fusese editată de Aldo Manuzio 
în 1499 cu excelente gravuri aparţinîndu-i unui artist necunoscut din 
şcoala lui Mantegna, va fi lansată de un amator de ocultism foarte 
celebru la vremea sa, poligraful Jacques Gohorry. Acesta o va recomanda 
traducătorului Jean Martin, care a revizuit, după Gohorry, o traducere 
imperfectă aparţinîndu-i unui tert necunoscut (Gohorry însuşi ?), 
publicînd-o în 1545 la Jacques Kerver, „marchand libraire jur€ en 
Puniversit€ de Paris”. O a doua ediţie din 1553 face dovada succesului 
moderat al operei, decorate cu gravuri pe lemn de o calitate rafinată, 
executate de Jean Cousin şi, probabil, de Jean Goujon însuşi. 

În cazul Hypnerotomachiei, ca şi în cazul numeroaselor ediţii 
ilustrate din Metamorfozele lui Ovidiu, imaginea nu este un simplu 
complement al cuvîntului scris, ci o explicitare şi o elucidare a 
acestuia. Hypnerotomachia nu s-ar fi putut lipsi de imagini, de vreme 
ce ele sînt fantasme oferite unui public pe care textul, la rîndul lui, 
încearcă să-l sensibilizeze la aceeaşi problemă şi anume: prin ce 
mecanisme fantastice se instalează iubirea, care-i sînt tribulaţiile în 
sfera imaginarului ? Povestirea, avînd multe digresiuni onirice, îşi 
distruge propria autenticitate în clipa cînd pare să nu fi fost altceva 
decît visul lui Polifil. Un vis, da, dar un vis alcătuit din aceeaşi 
substanţă subtilă a fantasmelor, fără de care existenţa omenească în 
întregul ei ar fi de negîndit. 

Despre ce este vorba în povestirea lui Polifil şi în ce fel otita 
imaginile să întărească sau să lumineze efectul textului scris ? 

Povestea lui Polifil reprezintă paradigma fenomenologiei erosului. 
Un tînăr (Polifil) e îndrăgostit de o fată (Polia) care, deşi înclinată 
prin natură să răspundă avansurilor îndrăgostitului, se vede constrînsă 
să jure zeiţei Diana că-şi va păstra castitatea. În faţa refuzului net al 


*  Expresie dantescă din Divina Commedia, Inferno, IX, 63: „sub văl” 
(n. tr.). 

Poliei, Polifil suferă o „moarte din dragoste” ce se explică prin 
pierderea calităţii sale de subiect în această relaţie unilaterală. 
Catalepsia în care intră Polifil e însoţită de o călătorie extatică pînă 
la tronul celest al zeiţei Venus, dinaintea căreia îşi pledează el cauza. 
Fiindcă Polia, refuzîndu-i-se lui Polifil, trece de aici înainte drept 
ucigaşa lui, ea va suferi pedepsele fantastice ale lui Eros. Aceste 
pedepse vor consta în vise compensatorii, în cursul cărora Polia 
asistă la chinurile impuse de Cupidon celor ce şi-au ucis iubiții şi mai 
suferă şi un simulacru de viol, prin care îi devine limpede ce soartă 
o aşteaptă dacă va persista în refuzul ei. După acestea, ea va alerga 
la trupul neînsufleţit al lui Polifil care, îmbrățișat de tînăra fâtă, îşi va 
reveni în simţiri. Între nenumăratele episoade enigmatice ale poves- 
tirii figurează şi deflorarea simbolică a Poliei. 

Alungată din templul castei Diana, Polia se dedică unei existenţe 
cât se poate de domestice în compania lui Polifil. Dar sfîrşitul poveştii 
îi anulează implicit întreaga desfăşurare, căci totul este, în ultimă 
instanţă, doar un ferice vis erotic al lui Polifil. 

Alegoriile de felul acesta se acumulează în Franţa secolului 
al XVI-lea: La nef des dames vertueuses de Simphorien Champier 
(1503), Le Philologue d'Honneur de Claude de Cuzzi (1537), 
La diffinition et perfection d'Amour de Anthoine Vias (1542), Discours 
de Champs Faăz de C. de Taillemont (1553), Le premier livre de la 
belle et plaisante histoire de Philandre... Et de Passerose de Jean des 
Gouttes (1544) etc. Pe lîngă Ficino şi Colonna, încă un italian mai dă 
tonul: Caviceo, autor al romanului platonician Libro del Peregrino 
(1520), tradus în franţuzeşte de François Dassy (1527), „revu au 
long et corrigé” de Jean Martin în 1528. 

Dinpunct de vedere filozofic şi artistic, Hypnerotomachia prezintă 
mai multe aspecte importante de care nu este cazul să ne ocupăm 
aici. Dar artizanii care au executat gravurile lucrării cu pricina au 
produs şi un rezumat vizual al fenomenologiei iubirii, corstînd în 
„moartea psihică” a îndrăgostitului, urmată de călătoria sufletului 
său pînă la tronul lui Venus, de judecata zeiţei la care este cheinată 
fantasma Poliei, de visele scabroase şi îngrozitoare ale tinerei, de 
deflorarea ei simbolică etc. Mai mult decît atît, artiştii nu numai că 
au gravat nişte trupuri goale conform unei estetici specifice şcolilor 
din care proveneau, ci au şi devenit conştienţi de unele problematici 
erotice pe care Colonna le introdusese cel dintîi în conştiinţa Renaşterii. 
Ceea ce caracterizează arta şi cultura Renaşterii în ansamblu este 

tensiunea dintre idealul platonician al erosului şi idealul terestru, 
dintre cele două Afrodite şi cei doi Eros. Importanţa operei lui 
Colonna şi a succesorilor săi pentru cultură în general şi pentru artă 
în special este că ea propagă concepţia erosului fantastic, aflat la 
jumătatea drumului dintre cer şi pămînt, un eros ale cărui producere 
şi potolire se petrec în cerc închis, în fantezia subiectului însuşi. 
Aceasta nu-i prejudiciază cu nimic realitatea, căci procesele fantastice 


„sînt esenţiale în funcţionarea agregatului uman. Acest „cult al imagi- 


narului” nu e nici o infatuare romantică, nici o exaltare dubioasă a 
unui mundus imaginalis în care toate frustrările existenţiale ar fi 
anulate. E vorba pur şi simplu de un fenomen cultural irepetabil, 
care constă în a investi imaginaţia umană cu o putere şi o prestanţă 
superioare sau egale celor ale sufletului şi trupului. Eros este figura 
dominantă a acestui corp intermediar. El este intim legat de artele 
vizuale, căci artele sînt şi ele nişte tehnici de manipulare a fantasmelor 
produse de „corpul subtil” al omului. 


Bibliografie 


Există o reimprimare modernă a ediţiei Kerver din Hypnerotomachia : 
Hypnerotomachie, ou Discours du songe de Poliphile, Deduisant comme 
Amour le combat à l’occasion de Polia. Traduit du langage italien en français 
par Jean Martin et Jacques Gohorry, et décoré de dessins de Mantegna, 
gravés sur bois par Jean Cousin et Jean Goujon. Publié par Bertrand Guégan, 
d’après l'édition Kerver, Paris, 1926. Răspîndirea teoriilor despre iubire în 
Franţa secolului al XVI-lea este subiectul cărții de tinereţe a lui Jean 
Festugière, La philosophie de l'amour de Marsile Ficin et son influence sur 
la littérature française au XVI-e siècle, Paris, 1941. 

Cititorul va afla un cometariu şi o bibliografie referitoare la Hypneroto- 
machia în I.P. Couliano, Eros et Magie dans la pensée de la Renaissance, 
Paris (de apropiată apariţie* ). 


* Este vorba despre volumul Eros et Magie à la Renaissance. 1484, apărut 
în 1984 la Flammarion (n. tr.). 


Artă şi alchimie 


Chestiunea raporturilor dintre artă şi alchimie este delicată, dat 
fiind că adepţii (Fratres Confraternitatis Hermeticae, FCH), Fulcanelli 
şi Eugène Canseliet în primul rînd, stabilesc între ele nişte relaţii pe 
care oamenii de ştiinţă le neagă hotărît. Există oare vreo legătură de 
înrudire între simbolismul caracteristic pentru opus alchemicum şi 
cel al catedralelor medievale ? Să avem oare de-a face, la unele monu- 
mente şi chiar opere literare, cu folosirea conştientă a simbologiei 
alchimice ? În anumite cazuri, filiaţiile sînt demonstrabile : Goethe, 
de pildă, pe vremea cînd frecventa cercurile pietiste şi-l citea pe 
Gottfried Arnold, devenise pasionat de alchimie şi se ocupa în mod 
serios de fabricarea unor substanţe miraculoase - precum Liquor 
Silicum şi Luftsalz. Chiar şi Rimbaud ar fi putut consulta, elev fiind, 
la Biblioteca municipală din Charleville, două celebre culegeri de 
texte alchimice ; să fi utilizat el unele noţiuni din acestea în celebrul 
său sonet al Vocalelor? Le revine specialiştilor să se pronunţe. 

Două probleme se pun, aflate în relaţie de reciprocitate, cu privire 
la raporturile artă-alchimie : în ce măsură arta este alchimică, care a 
fost, adică, influenţa alchimiei asupra artei, şi în ce măsură alchimia 
este artistică, sau care a fost influenţa artei asupra alchimiei. 

Ştim că, după sistemul exegetic al adepților moderni (FCH), 
catedralele medievale ar fi depozitarele tezaurului simbolic al alchimiei. 
Dar prezenţa unor simboluri comune - vulturul, corbul, dragonul, 
inorogul, leul, pelicanul, pasărea phoenix - se explică mai curînd e 
converso prin împrumuturile făcute de alchimie din simbologia medie- 
vală. În plus, aceste simboluri au într-un context alchimic o semni- 
ficaţie foarte diferită faţă de aceea pe care o asumă în oricare alt 
context: ele devin nişte Decknamen * în sistemul criptografic al 


* Nume conspirative (n. tr.). 

Operei (opus). Asta nu împiedică faptul ca aceleaşi simboluri să fie 
din belşug utilizate în lumea medievală cu o semnificaţie alegorică, 
religioasă sau mnemotehnică. În mod formal, e vorba de aceleaşi 
„semne”, însă dependenţa lor nu e mutuală:: alchimia este aceea 
care le împrumută din lumea Evului Mediu, spre a se sluji de ele 
într-un scop ce-i este propriu. 

Este evident că în context alchimic totul poate dobîndi o semni- 
ficaţie referitoare la opus, chiar şi o icoană creştină, şi se cunoaşte 
cazul - unic, însă celebru - în care o reprezentare a încoronării 
Fecioarei (Livre de la Sainte Trinité, ms. München Cgm 598, f. 26r), 
aflată între simbolurile celor patru evanghelişti, este interpretată de 
comentariu ca o alegorie a Operei, lucru cu neputinţă de dedus 
numai din imagine. 

Dacă nu există indicii sigure pentru a data dinainte de Renaştere 
influenţa alchimiei asupra artei, inversul este de asemenea valabil : 
primele tratate ilustrate - Aurora consurgens, Domum Dei de Georges 
Aurach, Le Livre de la Sainte Trinité — datează din secolul al XV-lea. 
Cît despre primele tentâtive de a explica simbolismul monumentelor 
artistice cu referire la Operă, ele datează de la începutul secolului 
al XVII-lea şi se concentrează asupra oraşului Paris. Au fost astfel 
interpretate : „les figures hicroglyfiques de Nicolas Flamel escrivain, 
ainsi qu’elles sont en la quatrième Arche du Cymetiere des Innocens 
à Paris, entrant par la porte riie Saint Denis, deuers la main droitte”, 
chipurile de către Flamel însuşi, „traduit du latin en françois par 
P. Arnauld, sieur de la Chevalerie Gentil-homme Poictevin” (1612) ; 
statuia Sf. Marcel „trouvée à un pilier de l’église Notre-Dame” de 
către De Laborde (1636); apoi acele „Enigmes et Figures hicrogly- 
phiques Physiques qui sont au grand porche de l’Église cathédrale et 
métropolitaine de Notre-Dame de Paris” (1640). Reluată în secolul 
al XIX-lea de L.-F. Cambriel, aceeaşi tradiţie interpretativă revine în 
lucrările lui Fulcanelli şi ale lui E Canseliet. 

Ilustraţiile lipsesc aproape çu desăvîrşire din manuscrisele alchi- 
mice ale Antichității, din celé arabe şi din cele care, după 1144, se 
înmulţesc în Occidentul medieval. Alchimia greacă nu cunoaşte decît 
o imagine, cea a lui Ouroboros sau şarpele ce-şi muşcă coada. În 
alchimia arabă, doar tratatul lui Ibn Umail este împodobit cu figuri 
alegorice. Tradiţia imaginilor alchimice se dezvoltă aşadar numai în 
Occident, începînd din secolul al XV-lea, sub influenţa miniaturilor 
din manuscrise şi a alegoriilor medievale. 

Alchimia ilustrează procesul fabricării aurului care este în acelaşi 
timp un proces de desăvîrşire lăuntrică a adeptului. Dacă Mircea 
Eliade a fost cel dintîi care a pus în lumină orizontul vechilor credinţe 
referitoare la nemurire în care se dezvoltă alchimia, mai ales cea 
orientală, lui C.G. Jung îi revine paternitatea unei ipoteze extrem de 
interesante, anume că procesul descris în tratatele alchimice ar 
corespunde „procesului de individuare” a omului. Cu toate acestea, 
dacă multe tratate s-au concentrat aproape exclusiv asupra laturii 
mistice a alchimiei, cea mai mare parte dintre ele se: ocupă de 
obţinerea Pietrei [filozofale] necesare fabricării aurului, subliniind, 
desigur, importanţa însuşirilor morale ale adeptului. La prima vedere, 
figurile dintr-un tratat alchimic sînt absolut incomprehensibile ; chiar 
şi după decriptarea lor, posibilitatea unor duble sau triple lecturi 
persistă. În general totuşi, se poate spune că simbolurile alchimice - 
fie avînd un suport în lumea fizică, fie aniconice — se referă la.nişte 
substanţe chimice mai mult sau mai puţin precise (deşi unul şi acelaşi 
simbol poate trimite, în contexte diferite, la substanţe diferite), 
precum şi la nişte circumstanţe astrologice care trebuie să însoţească 
fazele Operei. Metalele, de pildă, sînt desemnate prin Decknamen 
care pot ajunge la vreo zece pentru fiecare din ele. Transpunerea lor 
iconică reprezintă semnificatul primar al acestor Decknamen, de 
unde aspectul fantastic al scenariului alchimic figurat. 

- Printre foarte numeroasele tratate ilustrate, capodoperele sînt 
destul de rare şi nu datează mai devreme de începutul secolului 
al XVII-lea, epocă în care, din motive ce ne vor deveni limpezi mai 
încolo, alchimia se bucură de un prestigiu deosebit în ochii reprezen- 
tanţilor „noi filozofii”. 

Cele mai bune gravuri alchimice sînt imprimate în Germania, 
între 1617 şi 1624. Din punct de vedere artistic, ele trebuie puse în 
legătură cu activitatea artistului Matthaeus Merian cel Bătrîn; din 
punct de vedere editorial, apar la tipografii Johann Theodor de Bry 
şi Lucas Jennis ; din punct de vedere ideologic, autorii lucrărilor, 
gravorii şi tipografii fac parte din mişcarea care a inspirat manifestele 
rozicrucienilor şi deopotrivă a fost inspirată de ei. 

Lucrările despre care este vorba sînt: Atalanta fugiens, hoc est, 
Emblemata nova de secretis naturae chymica..., Authore Michaele 
Majero Imperial. Consistorii Comite, Med. D. Eq. ex. & c.; 
Oppenhaimii, Ex typographia Hieronymi Galleri, Sumptibus Joh. 
Theodory de Bry, 1618 (ediţia I, 1617); Johannes Daniel Mylius, 

Philosophia reformata, publicată la Lucas Jennis, Frankfurt, 1622 ; 
Viridarium chymicum figuris cupro incisis adornatum, et poeticis 
picturis illustratum..., Authore M. Daniele Stolcio de Stolcenberg 
Bohemo Med. Candidato, Francofurti, Sumptibus Lucae Jennis, 1624 
(tradusă îņ acelaşi an în germană, la acelaşi tipograf, sub titlul de 
Chymisches Lustgärtlein, de Daniel Meister de Komotau, „poeta 
laureatus et coronatus” la Frankfurt). Anterior, lucrări ilustrate cu 
gravuri interesante sînt Rosarium philosophorum (1550) şi Splendor 
solis de Salomon Trismosin (1582). 

Michael Maier, autor al mai multor lucrări de alchimie şi simpa- 
tizant activ al manifestelor rozicruciene, era protestant. Născut la 
Rendsburg (Holstein) în 1568, şi-a luat doctoratul în medicină la 
Basel şi a devenit medic la curtea lui Rudolf al II-lea, la Praga 
(1608). Puțin după aceea, este secretar particular al împăratului, e 
admis în Consistoriu şi primeşte titlul de Comes Palatinus. După 
moartea împăratului, Maier părăseşte Praga. Trece prin Amsterdam 
şi Londra, unde ar fi putut intra în contact cu Robert Fludd (1574-1637). 
Revine în Germania în 1616, devine medic la curtea lui Maurizius 
von Hesse (1619) şi moare la Magdeburg, în 1622. În 1617, anul 
apariţiei primei ediţii din Atalanta fugiens, Maier publică opusculul 
Silentium post clamore, în care lua apărarea manifestelor rozicruciene 
Fama Fraternitatis (1614) şi Confessio Fraternitatis (1615). Cercetă- 
torii vechi şi moderni le socotesc pe acestea opera lui Johann Valentin 
Andreae (1586-1654), care a publicat la un an de la apariţia lor (1616) 
o a treia scriere rozicruciană, Chymische Hochzeit Christiani 
Rosenkreutz. Miss F.A. Yates, căreia i se datorează una din cele mai 
bune expuneri istorice despre rozicrucieni, înclină mai degrabă către 
o paternitate multiplă a celor două manifeste rozicruciene ivite în 
cercul din jurul lui Andreae. 

J.D. Mylius, autor al tratatului Philosophia reformata, este discipolul 
lui Maier. El face parte din acelaşi cerc ideologic şi politic aflat la 
originea manifestelor rozicruciene şi care sprijinea Reforma în Palatinat. 

Daniel Stoltzius von Stoltzenberg, care a corespondat în 1639-40 
cu Comenius, este foarte apropiat de cei doi predecesori ai săi, 
Maier şi Mylius. Născut la Kuttenberg, în Boemia, la începutul 
secolului al XVII-lea, el era, în 1623, student în medicină la Marburg 
şi candidat în medicină în 1624. Ca şi Mylius, deploră intervenţia 
din Boemia. După 1620, este refugiat. 

La fel cum mişcarea ideologică a rozicrucienilor ar fi de 
neconceput fără speranţa politică suscitată de căsătoria lui Frederic 
al V-lea, Electorul palatin, cu Elisabeth, fiica lui Iacob I al Angliei, 
şi fără autori ca Johann Valentin Andreae, care au contribuit la „farsa 
rozicrucienilor”, ea ar fi deopotrivă de neconceput fără tipografii De 
Bry. Johann Theodor (Dirk) de Bry, născut la Liège în 1528, se 
expatriase în 1570 la Frankfurt, din pricina persecuțiilor cărora le 
erau victime reformaţii din sudul Olandei. Înainte de moartea sa 
(1598), cei doi fii ai săi, Johann Theodor şi Johann Israel, erau 
recunoscuţi drept cetăţeni ai Frankfurtului, neguţători librari şi gravori 
artistici. În 1617, celebrul artist Matthaeus Merian, originar din 
Basel, intră în atelierul De Bry; în 1618 avea să se căsătorească 
cu Marie Madeleine, una din fiicele lui Johann Theodor cel Tînăr. 
De Bry şi-a mutat activităţile la Oppenheim chiar în momentul cînd 
oraşul îi întîmpina cu entuziasm pe soţii princiari. Se va întoarce la 
Frankfurt în 1620, după căderea Oppenheimului*. Simpatiile politice 
şi ideologice ale familiei sînt aşadar foarte limpezi. Cît despre Lucas 
Jennis, tipograful lui Mylius şi al lui Stoltzius, născut în 1590 la 
Frankfurt dintr-un tată meşter orfevru originar din Bruxelles, el l-a 
avut ca tată vitreg, între 1607 şi 1609, pe Johann Israel de Bry, 
fratele lui Johann Theodor. De Bry şi Jennis sînt, s-ar putea spune, 
instrumentele materiale ale propagandei rozicruciene. În 1617, De 
Bry nu publică numai Atalanta fugiens de Maier, care-şi declarase 
simpatia pentru mişcare, ci şi Utriusque Cosmi Maioris scilicet 
Minoris Metaphysica, Physica atque Technica Historia de Robert 
Fludd, un alt simpatizant public al rozicrucienilor. Tomus Secundus 
de Supernaturali, naturali, praeternaturali et contranaturali Microcosmi 
historia, in Tractatus tres distribuita, va apărea în 1619, „Oppenhemij 
Impensis Iohannis Theodorj de Bry, typis Hieronymj Galleri”. Dar tot 
în 1617 De Bry publica „tractatus Theologo-Philosophicus” de Fludd, 
dedicat Fraților din Roza-Cruce (Fratribus à Cruce Rosea dictis 
dedicata a Rudolfo Otreb, anagrama lui Robert Fludd ; şi anul este 
ascuns în inscripția „Christvs Mvndo Vita” = CIVMVDVI = 1617). 

Maier, pe care F.A. Yates îl caracterizează drept „cel mai profund 
dintre rozicrucieni”, nu e defel interesat de fabricarea aurului. Prin 


* Oraşul Oppenheim este cucerit la 14 septembrie 1620 de armatele 
spaniole ale coaliției catolice, conduse de Spinola ; începuse deja Războiul 
de Treizeci de Ani (1618-1648)... (n. tr.). 

aceasta, el este întru totul de acord cu Fama Fraternitatis din 1614, 
care afirmă : „În ceea ce priveşte actualmente marele succes al artei 
nelegiuite şi blestemate a făcătorilor de aur, care incită îndeosebi o 
mulţime de linguşitori evadați din temnițe şi numai buni pentru 
eşafod să comită mari netrebnicii pe seama bunei credinţe şi a 
naivităţii multora, încît unii cred, în cinstea lor, că transmutaţia 
metalică este culmea şi piscul filozofiei, că trebuie să i ne consacrăm 
pe de-a-ntregul, iar fabricarea unor bucăţi şi lingouri de aur îi este cu 
osebire plăcută lui Dumnezeu - cu rugăciuni nesăbuite, luînd înfă- 
ţişări bolnăvicioase şi descumpănite, ei nădăjduiesc să cucerească un 
Dumnezeu a cărui omniscienţă să pătrundă în toate inimile -, iată ce 
proclamăm noi în mod public: aceste concepţii sînt eronate. După 
părerea adevăraţilor filozofi, fabricarea aurului nu este decît un 
travaliu preliminar, de mică importanţă, una dintre miile de posi- 
bilităţi pe care ei le au şi care sînt cu mult mai remarcabile. Repetăm 
spusele părintelui nostru preaiubit, C.R.-C.: «Ptiu! Aur, nimic 
altceva decît aur ! »” (după trad. M.D. Delorme, în Yates, La lumière 
des Rose-Croix, 274-5). Maier descrie adevărata alchimie în două 
cărţi apărute în 1617 : aceasta este spirituală (Symbola Aureae Mensae 
Duodecim Nationum), în contrast cu pseudo-alchimia, care se ocupă 
de aurifacţie sau mai curînd de aurificţie (Examen Fucorum Pseudo- 
-Chymicorum). Symbola conţin o istorie mitică a alchimiei, începînd 
de la Hermes şi pînă în epoca autorului nostru. Examen Fucorum este 
o prezentare a falşilor alchimişti, a făcătorilor de aur lipsiţi de 
înţelepciune, de erudiție şi de atitudinea etică necesară desăvîrşirii 
Operei. Adevăratul alchimist trebuie să fie versat în Artes Liberales, 
în medicină şi metalurgie. Printre simplii şarlatani, el îi enumeră pe 
Edward Kelly, care a făcut demonstraţii (trucate) la curtea lui Rudolf 
al II-lea, şi pe Agrippa von Nettesheim. 

Alchimia lui Maier este deci spirituală. Ea intră pe deplin în 
demersul mistic atît de bine ilustrat de Mircea Eliade în Forgerons et 
Alchimistes, care constă în imitarea operei Naturii spre a se obţine 
efecte de ordin atît fizic, cît şi psihic. Alchimia trebuie să imite 
metalogenia naturală pentru a ajunge la rezultate sigure. Aceasta era 
şi poziţia lui Paracelsus, unul dintre „filozofii” pentru care tradiţia 
alchimică rozicruciană ce se exprimă prin Maier, Mylius şi Stoltzius 
avea o mare stimă. 

Ca să exprime secretele spirituale ale Operei, Maier optează, ca 
nu puţini înaintaşi ai săi din secolele al XV-lea şi al XVI-lea, pentru 

calea emblemei. Calitatea rafinată a gravurilor din lucrările lui Maier, 
ale lui Mylius şi Stoltzius li se datorează lui Matthaeus Merian şi 
discipolilor săi, care lucrau sub ordinele lui De Bry şi Jennis. Emblema 
în general şi emblema alchimică în particular au specificul de a se 
înfăţişa ca nişte semnificanţi ai căror semnificaţi sînt ascunşi. La nivel 
literal, emblema transpune în imagini limbajul alchimiei, care este 
codat. Dacă simbolurilor alchimice leu verde, ou, Rege, Regină etc. 
le corespund substanţe reale, emblema alchimică îşi ia menirea de a 
figura un leu verde, un ou, un Rege şi o Regină. Ea nu este o explicaţie 
a textului prin intermediul aceloraşi simboluri. La rîndul lui, textul 
explică desfăşurarea dramatică ce se petrece cu emblemele figurate, 
dar nu dă cheia simbolismului alchimic. Arta emblematică a lui 
Maier se slujeşte de repertoriul mitologic al omenirii, pe care crede 
că-l reduce, de altfel, la o semnificaţie referitoare la Operă. Îi vom 
întâlni pe Boreus, Romulus, Marte, Vulcan, Jupiter etc., într-o exegeză 
alegorică avînd de-a face la fel de bine cu transmutarea spirituală a 
adeptului cît şi cu transmutarea metalelor (proces căruia Maier nu 
pare totuşi a-i acorda încredere : el crede în aurificţie, nu în aurifacţie). 
Mai mult decît emblemele morale din Renaştere şi mulţumită şi 
calităţii rafinate a gravurilor lui Merian, emblemele unui Maier, ale 
unui Mylius sau ale unui Stoltzius au o fascinantă putere artistică 
asupra cititorului de astăzi, care, admirîndu-le forma şi conţinutul, 
nu va fi totuşi în măsură, nici chiar luîndu-se după cele mai bune 
comentarii existente, să priceapă la ce se referă în mod real partizanii 
alchimiei spirituale. Este foarte posibil să reconstituim o istorie a 
motivelor artistice care confluează în aceste opere, să le găsim 
precedenţe, să analizăm corespondenţele şi deosebirile dintre modele 
şi copii; dar nu e defel posibil să le precizăm exact semnificaţia. 

Dacă Maier nu pare să se ocupe de un proces tehnic, Mylius are 
în vedere fazele clasice de obţinere a Pietrei [filozofale]. Apar la el 
Solutio, Separatio, Coniunctio, Putrefactio, 4.Gradus, Congelatio, 
Cibatio, Sublimatio, Fermentatio, Exaltatio, Multiplicatio, care cu 
greu ar putea fi raportate la un opus exclusiv spiritual. Stoltzius, în 
ce-l priveşte, utilizează gravurile lui Maier şi pe ale lui Mylius, 
cărora încearcă să le imprime o concepţie unitară. 

Lucrarea lui Stoltzius debutează cu cele douăsprezece „chei” ale 
lui Basile Valentin, pentru a-i prezenta apoi, după Symbola ale lui 
Maier, pe marii alchimişti reprezentînd cele douăsprezece neamuri : 

Hermes Trismegistul pentru Egipt, Maria, sora lui Moise, pentru 
Iudeea, Democrit pentru Grecia, Morienus pentru Roma, Avicenna 
pentru arabi, Albert cel Mare pentru germani, Arnauld de Villeneuve 
pentru francezi, Toma d'Aquino pentru italieni, Ramón Llull pentru 
Spania, Roger Bacon pentru Anglia, Melchior Cibinensis (de la 
Sibiu, Transilvania, România) pentru Ungaria, Michael Sendigovius 
pentru Polonia. Procesul alchimic propriu-zis este însoţit de gravuri 
care slujiseră lucrării lui Mylius. Lucrarea lui Stoltzius, rară şi 
deosebit de prețioasă, fiindcă extrage 107 embleme alchimice din mai 
multe surse, este acum disponibilă într-o ediţie fotostatică îngrijită de 
Ferdinand Weinhandl. 

Toate cele 50 de embleme provenite de la Maier sînt interesante, 
atît din punct de vedere doctrinar, cît şi artistic. Să cităm cîteva dintre 
cele mai sugestive : Emblema II, avînd ca motto „Nutrix ejus terra est” 
(împrumutată din Tabula smaragdina atribuită lui Hermes Trismegistul), 
înfăţişează în centru o femeie a cărei parte superioară a corpului este 
sfera terestră ; ea alăptează un copil; dedesubt şi la stînga, apare 
Jupiter copil alăptat de capra Amalteea ; la dreapta, Romulus şi 
Remus alăptaţi de lupoaică. Textul în versuri precizează că filozoful 
trebuie să se hrănească cu laptele Naturii (Pămîntul), mesaj al cărui 
precursor direct ar putea fi Paracelsus. Emblema IV, avînd ca motto 
„Conjuge fratrem cum sorore, & propina illis poculum amoris”, 
împrumutată din Tractatus Aristotelis de Practica Lapidis Philosophici 
sau din Rosarium : pe fondul unui oraş medieval, sînt înfăţişaţi doi 
tineri (frate şi soră) care se îmbrăţişează ; un bărbat matur le întinde 
o cupă. Unirea incestuoasă este o veche temă alchimică. Pentru 
Maier, ea înseamnă că în natură identicul se uneşte cu identicul. 
Emblema VIII are ca motto „Accipe ovum & igneo percute gladio” ; 
reprezintă un bărbat bărbos care ţine dinaintea unui cuptor încins o 
sabie suspendată deasupra unui ou de proporţii enorme (este oul unei 
specii de păsări capabile să ridice un elefant în aer). Procesul de 
transmutare a metalelor este comparat cu evoluţia embrionului din 
ou. Oul filozofic este matricea pămîntului în care are loc metalogenia. 
Emblema XIV, „Hic est Draco caudam suam devorans” : un dragon 
ce-şi muşcă coada, vechi simbol al lui Ouroboros, deja prezent 
în manuscrisele alchimice greceşti. Aici, aluzie la opus, care trebuie 
să dureze un an de zile (cf. Emblema XLV): „et post labor ex labore 
provenit, donec annus capite caudam apprehendat, ut anguis”. 

Se pretează, în alte texte, la interpretări diferite. Emblema XXV reia 
simbolul dragonului, care moare ucis de Soare şi Lună. Acestea din 
urmă sînt reprezentate în Emblema XXX : Soarele rîvneşte Luna, 
după cum se spune în motto, precum cocoşul găina. Emblema XXXIII 
reprezintă hermafroditul, care are o jumătate bărbătească şi o jumătate 
femeiască, zăcînd pe un pat expus unui foc intens. Leul verde apare 
în Emblema XXXVII. Rebis, hermafroditul reînviat, apare din nou 
în Emblema XXXVIII. Emblema L, care încheie seria, reprezintă 
Dragonul care învăluie Femeia, ei ucigîndu-se reciproc. Faze ale 
transmutării metalice, dar şi simboluri filozofice şi de realizare 
spirituală, emblemele lui Michael Maier admit mai multe exegeze. 
Fireşte, este posibil să nu citim aceste simboluri decît ca indicaţii ale 
unor procedee de combinări chimice. Această lectură nu ţine totuşi 
de cele mai profunde intenţii ale lui Maier. El ilustra prin simbolurile 
Operei o filozofie a naturii ce se inspira din Paracelsus şi era în acord 
cu făgăduinţele unui ev totodată moral şi tehnologic, conţinute în 
manifestele rozicruciene. 

Limbajul alchimiei este extrem de dificil, dar acele Decknamen 
pe care le foloseşte nu sînt întotdeauna impenetrabile. Soarele este, 
în limbajul operaţiunilor fizice, aurul, Luna este argintul, Mercur 
sau Hermes este mercurul, Leul este iarăşi aurul, dar Leul verde este 
vitriolul, în timp ce Lupul devorator este stibina. Sinonimele ating 
un număr enorm cînd vine vorba, de pildă, de Piatra filozofală : 
într-al său Dictionnaire mytho-hermetique, Pernety dă 600. 

Ar fi însă greşit să vedem în emblemele lui Maier numai fazele 
fizice ale Operei. Lucrul acesta i se aplică mai curînd lui Mylius, 
şi lui totuşi doar în parte. Cît despre Stoltzius, el revine la perspectiva 
filozofiei naturale a lui Maier. 

Apărute în acelaşi timp cu lucrările fundamentale ale lui Maier şi 
la acelaşi tipograf, la fel împodobite cu excelente gravuri, cărţile 
rozicrucianului englez Robert Fludd îşi propun să ilustreze aceeaşi 
filozofie naturală pe o cale mai directă, fără să recurgă la simbologia 
alchimică şi la embleme. Se pare totuşi că Maier şi Fludd au mai 
multe în comun decît aderenţa lor la ideile rozicruciene: există la ei 
unele analogii doctrinare care ne îngăduie să vedem în alchimia 
rozicruciană doar o ramură a acelei filozofii naturale ce descinde 
direct din cele mai îndrăzneţe speculaţii din Renaştere. E vorba de 
un puternic paradox, constînd în faptul că aceşti reprezentanţi ai 

protestantismului liberal fac parte din aceeaşi cultură pe care, pe de 
altă parte, tocmai Reforma se va însărcina s-o distrugă în cursul 
veacului al XVII-lea. Aşa se face că alchimia, fără să cadă propriu-zis 
în desuetudine - dovadă, manuscrisele alchimice ale lui Newton, 
conținînd vreo 650 000 de cuvinte, precum şi experienţele de tinereţe 
ale lui Goethe -, va fi tot mai mult condamnată de interpretarea 
publică, sfîrşind în cele din urmă prin a se confunda cu ceea ce este 
ilicit şi subversiv. Epoca următoare s-a plasat împotriva idealului 
rozicrucian : avea să fie o epocă de represiune, de angoasă, de 
puternic control social exercitat de autorităţile religioase şi laice 
care, de orice parte a baricadei s-ar fi aflat, n-aveau decît un singur 
scop — acela de a-şi menţine dominaţia asupra supuşilor lor. Gravurile 
alchimice vor deveni de atunci înainte un gen curios, care nu-i mai 
atrage decît pe bibliofili şi pe noii adepţi nostalgici. 


Bibliografie 


O excelentă lucrare de orientare generală asupra alchimiei şi ideologiei 
subiacente ei (referitoare la metalogenie) este Mircea Eliade, Forgerons et 
Alchimistes, Paris, 19772. O culegere bogat ilustrată şi însoţită de o inter- 
pretare psihologică personală este Psychologie et Alchimie de C.G. Jung, 
trad. fr. H. Pernet-R. Cahen, Paris, 1971. O excelentă bibliografie despre 
alchimie este furnizată de Robert Halleux, în preţioasa lui lucrare Les Textes 
Alchimiques, Turnhout, 1979. 

alchimie, e dată de H.M.E. De Jong, în Michael Maier's Atalanta fugiens. 
Sources of an Alchemical Book of Emblems, Leiden, 1969. Există o excelentă 
reproducere fotostatică după Chymisches Lustgărtlein de Stoltzius von 
Stoltzenberg, urmată de o nepreţuită postfață şi îngrijită de Ferdinand 

ale lui R. Alleau, E. Canseliet şi S. Hutin. Îndeosebi Fulcanelli a pus în 
relaţie simbolismul catedralelor medievale cu acela al Operei, în cărțile sale 
Le mystère des cathédrales (Paris, 1926) şi Les demeures philosophales 

(Paris, 1930). Aceleiaşi categorii îi aparţine albumul lui Stanislas Klossowski 
de Rola, Alchimie. Florilège de l'Art secret, Paris, 1974, bogat în planşe de 
bună calitate. 

Cea mai bună carte consacrată temei „artă şi alchimie” rămîne J. Van 
Lennep, Art et Alchimie. Étude de l'iconographie hermétique et de ses influences, 
Bruxelles, 1966. 


Artă şi magie în Renaştere 


Pentru a evita orice confuzie între termenii în discuţie, va trebui 
să precizăm că magia este numită Ars (artă) în Renaştere, şi adesea 
Ars magna (arta majoră, Marea Artă). În accepţia modernă a 
cuvîntului, artă nu va desemna în cele ce urmează decît artele 
plastice. În realitate, magia şi arta în Renaştere au un statut complet 
diferit: magia corespunde mai curînd conceptului de „ştiinţă”, aşa 
cum a fost el definit de Karl Popper, în vreme ce arta este mai cu 
seamă o chestiune de atelier, de manufactură, care doar rareori 
aspiră să obţină un statut ştiinţific. 

Magia în Renaştere este rezultatul unei teorii apk prea adesea 
descrise în termeni de „corespondenţe” între părţile universului, 
sprijinite pe analogii formale (o plantă care seamănă cu ochiul uman 
va putea acționa într-un anume fel asupra ochiului etc:). În realitate, 
aceste simplificări grosolane nu fac defel onoare raționalității celor 
ce le-au enunțat. Teoria generală pe care se bazează magia are, desigur, 
un temei metafizic, dar acesta nu este absent nici din teoria relativităţii 
şi nici din oricare altă teorie a ştiinţei moderne. În plus, magia 
operează cu ipoteze şi verificări, cunoaşte corecţia faptelor şi nu se 
refuză în nici un fel principiului popperian al falsificării (ceea ce este 
falsificabil este ştiinţific, ce nu este astfel este metafizic), dat fiind că 
ea este, în mare măsură, o ştiinţă experimentală. Între fapte şi teorie 
nu există, de altminteri, nici o coliziune, de vreme ce nu există defel 
fapte care să nu poată fi rînduite în teoria magiei. Ea nu depinde nici 
de cosmologia geocentrică, fiindcă Giordano Bruno, care era coper- 
nican şi, inspirîndu-se din ideile lui Nicolaus Cusanus, formulase 
pentru prima oară ideea unui sistem solar heliocentric aflat într-un 
univers infinit, era probabil cel mai mare specialist în magie din 
Renaştere. Fie că sîntem crezuţi sau nu, este totuşi absolut imposibil 
să-i negăm magiei statutul de ştiinţă în accepţia popperiană a cuvîntului. 

E inutil să prelungim aici această discuţie destul de complicată, al 
cărei scop este de a permite avîntul unei istorii a ştiinţei mai puţin 
îmbibate de prejudecățile pseudo-raţionaliste ale secolului al XIX-lea. 

Postulatul magiei nu este existenţa corespondenţelor cosmice, ci 
existenţa unei entităţi numite suflet, o existenţă care nu contrazice 
faptele - nefiind, din acest punct de vedere, mai „metafizică” decît 
aceea a cîmpului electromagnetic - din moment ce este verificată în 
fiecare clipă de către fiecare subiect în timpul acţiunii sale de a trăi 
şi a supravieţui, de a acţiona şi de a gîndi. Sufletul nu devine o 
entitate metafizică decît atunci cînd este definit ca o substanţă incor- 
porală, opusă trupului material în ordinea fiinţei şi deci incompatibilă 
cu trupul. De aceea, Aristotel postulează deja existenţa unui inter- 
mediu între suflet şi trup, a unui corp subtil sau spiritual făcut din 
esenţă stelară. Această pneuma sau acest spirit, care va sfârşi uneori 
prin a se substitui cu totul sufletului imaterial, joacă un rol de prim 
plan în teoria cunoaşterii şi în cosmologia stoicilor, ca şi în doctrinele 
medicale ale Antichității. Graţie unei filiere neoplatoniciene, Evul 
Mediu creştin nu:va uita niciodată complet de existenţa acestui spirit 
intermediar între suflet şi trup, un corp pneumatic ce înveleşte 
sufletul, atunci cînd acesta se pogoară prin sferele planetare în trupul 
material ce i se pregăteşte în pîntecele matern. Graţie unei filiere 
medicale şi filozofice arabe, corpul subtil va fi restaurat de scolastică 
în toate drepturile pe care puţini i le recunoscuseră între secolele 
al V-lea şi al XII-lea. 

Dat fiind că magia în Renaştere, a cărei operă fundamentală este 
tratatul De vita coelitus comparanda al canonicului florentin Marsilio 
Ficino (1489), este o operaţiune bazată pe existenţa spiritului sau a 
corpului pneumatic, ea este deseori numită magie spirituală. Ține de 
veacul al XVI-lea stabilirea unei deosebiri între magia spirituală, 
care este licită sau, în orice caz, tolerabilă, şi magia demonică (inter- 
mediată de fiinţe lipsite de un trup material), care este condamnată. 
'Temeiul pe care se sprijină această deosebire este mai degrabă juridic 
decît logic şi slujeşte drept mijloc de apărare pentru toţi aceia care, 
precum Marsilio Ficino însuşi, se expun riscului de a fi condamnaţi 
de Biserică. Într-adevăr, magia lui Ficino concepe demonii ca pe 
nişte inteligente fără trup; tradiţia demonologică face din ei nişte 
spirite pure (iraționale, căci lipsite de suflet raţional) sau suflete 

învelite în corpul subtil, aidoma altor categorii de fiinţe intermediare, 
precum eroii. Orice magie spirituală presupune existenţa demonilor, 

în timp ce inversul acestei afirmaţii, care ar trebui şi el să fie adevărat, 
este adesea contrazis în practică de către acei autori de tratate de 
magie demonică precum abatele Trithemius din Würzburg (1462-1516), 
care nu se ocupă deloc de funcţia magică a spiritului uman. 

Am arătat în altă parte (a se vedea Magia spirituale şi Eros et Magie) 
că magia spirituală nu este susceptibilă de a fi înţeleasă decît numai 
drept cea de-a treia treaptă a unei scări ale cărei prime trepte sînt 
Erosul şi Arta Memoriei. Lucrul acesta este mai ales adevărat în 
cadrul unui inventar al relaţiilor dintre magie şi artă în Renaştere, 
relaţii care au fost mediate prin Arta Memoriei. 

Iubirea este o infecţie a corpului subtil sau a fanteziei (ceea ce 
revine la acelaşi lucru conform teoriei medicale, reluate de Aristotel 
şi de stoici, care face din spirit centrul receptor al stimulilor senzoriali, 
şi ei de natură pneumatică), provocată de pătrunderea prin ochi a 
fantasmei obiectului iubit în imaginaţia subiectului. Or, imaginaţia 
este acea maşinărie principală a corpului subtil care transformă în 
fantasme limbajul simţurilor, fără de care transformare n-ar exista 
defel vreo comunicare posibilă între suflet şi lumea sensibilă. Într-adevăr, 
sufletul nu înţelege decît limbajul fantasmelor, al cărui cod se află 
doar în posesia spiritului (numit, după Aristotel, „simţ intern” sau 
„simţ comun”, adică simţ care unifică în limbaj fantastic mesajele 
celor cinci simţuri externe). Dar, deoarece spiritul, în conformitate 
cu teoria medicală a Antichității, este şi o exalaţie subtilă a sîngelui, 
înseamnă că fantasma obsesivă a obiectului îndrăgit este susceptibilă 
de a produce infecția acută a sîngelui, o maladie cu consecinţe 
cîteodată letale. 

Erosul reprezintă aşadar o operaţiune magică necontrolată, incon- 
ştientă şi adesea funestă. Arta Memoriei şi magia pretind a putea să 
ordoneze şi să controleze procesul de receptare şi de producere a 
fantasmelor. Căci, într-adevăr, simţul intern nu este numai o membrană 
receptoare de mesaje ; este şi el, la rîndul său, sediul „facultăţii 
imaginative” , care este o facultate producătoare de fantasme. În Arta 
Memoriei, fantasmele operează într-un circuit închis, al cărui scop 
este în primul rînd cognitiv. În magie, fantasmele operează în circuit 
deschis, ieşind din subiectul însuşi spre a pătrunde, în mod conştient 
şi dirijat de voinţă, în aparatul fantastic al persoanei sau al grupului 
pe care operatorul îşi propune să-i „vrăjească”. 

Arta Memoriei pleacă de la principiul că numai fantasmele pot fi 
memorate, limbajul nu. Întru aceasta, ea stabileşte un loc şi o ordine 

slujind de bază fantastică memorizabilă mesajului verbal ce trebuie 
memorat, Locul şi ordinea sînt deseori reprezentate de zodiac (12 cîm- 
puri) sau planete (7 cîmpuri). Dar astrologia atribuie planetelor însuşiri 
intim legate de facultăţile omeneşti, de vreme ce spiritul uman le-a 
absorbit în timpul trecerii sale prin sferele planetare cu prilejul 
întrupării. Microcosmul este compendiul macrocosmosului. De aici 
ideea, care se iveşte în minţile cele mai inventive ale secolului 
al XVI-lea, că ordinea planetară este susceptibilă de a conţine toate 
însuşirile prezente în lumea sensibilă, după un principiu de clasificare 
vechi şi complicat, care atribuie fiecărei planete corespondențe în 
ordinea minerală, vegetală, animală şi umană. Magia se slujeşte, de 
altfel, de aceleaşi clasificări astrologice care se sprijină pe o bază 
tradiţională a cărei evidenţă internă - după cum a văzut foarte bine 
D.P. Walker - ne scapă. Profesorul Giulio Camillo Delminio din 
Bologna, originar din Udine (cca 1480-1544), şi-a propus să realizeze 
un compendiu vizibil şi magic al universului, sub forma unui teatru 
planetar populat cu păpuşi şi mesaje scrise. Ideea l-a atras pe Francisc I, 
ceea ce a făcut ca Giulio Camillo, care nu era un şarlatan, să se 
instaleze la Paris în 1530, unde însă nu izbuti să-şi pună la punct 
invenţia. Teatrul său, o structură de lemn, exista. încă la curtea 
Franţei în 1558. Chemat la Milano de un alt Mecena, Giulio Camillo 
nu ajunse la rezolvarea problemei, căci muri pe drum. Ideile sale, 
expuse într-un scurt tratat obscur intitulat L’Idea del Theatro , publicat 
la Florenţa în 1550, i-au atras atenţia altui udinez, Fabio Paolini, fon- 
dator al Accademia degli Uranici de la Veneţia (1587-înainte de 1593) 
şi unul din membrii fondatori ai Seconda Accademia Veneziana, care 
se deschise în 1593. Paolini şi-a expus ideea teatrului său magic în 
tratatul Hebdomas, apărut la Veneţia în 1589. Această operă, împărţită 
în şapte cărţi avînd fiecare şapte capitole, este un inventar al obiectelor 
în funcţie de însuşirile planetare, care transformă într-un sistem 
riguros intuiţiile lui Giulio Camillo. Dar Paolini era convins de 
posibilităţile magiei, pe care voia să le aplice retoricii. Inventarul 
respectiv îi servea câ să dezvolte fantasme încărcate cu o forţă 
emoţională planetară, în scopul de a-şi atinge publicul. 

Să ne oprim acum la artele plastice din Renaştere. Acestea nu 
intrau în ştiinţa timpului, reprezentau nişte produse de prăvălie. 
E drept că exista, încă din Evul Mediu, o concepţie privitoare la 
valoarea emoţională şi/sau mistică a culorilor şi luminii. E drept şi că 
tratatele de artă din Renaştere consacră întotdeauna cîteva pagini 

unor chestiuni de optică şi fizică ce preocupau spiritul occidental 
încă de la Aristotel. Dar problema care asumă o importanţă majoră 
în literatura despre artă din acea epocă este de ordin empiric: cum 
se pot fabrica culorile, cum se pot găsi „tonurile” şi „tentele” lor etc. 
Singurul care se opune acestei „tradiţii de atelier” este florentinul 
Leon Battista Alberti care, nefiind el însuşi pictor, îşi propune să 
transforme pictura în „ştiinţă”. Proiectul său nu este de altminteri 
prea departe de teatrul lui Giulio Camillo, nici de retorica şi Arta 
Memoriei, deoarece Alberti acordă fiecărei culori o valoare emoţională 
specifică, legată de cele patru culori fundamentale care, în ce le 
priveşte, nu corespund planetelor, ci celor patru elemente: focul 
(roşu), aerul (albastru), apa (verde), pămîntul (gri cenuşiu). 

Retorica magică a lui Giulio Camillo nu a rămas totuşi fără efect 
asupra teoriilor referitoare la artele plastice din Renaştere. Şi, cu 
toate că reprezintă mai curînd excepţia decît regula, un tratat al lui 
Giovanni Paolo Lomazzo (1538-1600) ne va arăta cît de strînse puteau 
fi relaţiile dintre magie şi teoria artistică renascentistă: Trattato 
dell’arte della pittura, scultura ed architettura (1584). După Robert 
Klein şi Mosche Barasch, milanezul Lomazzo se inspiră direct din 
unul dintre cele mai faimoase izvoare ale magiei, tratatul De occulta 
philosophia al lui Heinrich Cornelius Agrippa. Lomazzo are o con- 
cepţie simbolică despre lumină şi culori, nu una funcțională. El vrea 
să transpună în pictură noţiuni astrologice şi teologice. Le recunoaşte 
culorilor o profundă valoare emoţională, subiectivă, diferită aşadar 
de valoarea lor „obiectivă”, căreia îi face următorul tablou : negru = 
tristeţe, roşu = pasiune, verde = speranţă, alb = puritate. Dimpotrivă, 
valorile subiective ale culorilor sînt următoarele : tentele închise 
provoacă melancolia, însă anumite nuanţe ale lor dau senzaţia de 
opulenţă ; roşul provoacă pasiuni ; tentele luminoase provoacă senzaţia 
de graţie şi duioşie; unele combinaţii precum rozul, verdele şi 
galbenul clar provoacă senzaţia de plăcere şi bucurie ; albul provoacă 
o „atenţie aproape melancolică”. l 

Scara culorilor îl preocupă pe Lomazzo la fel cum îl preocupase 
şi pe Alberti. Or, scările de culori cele mai celebre din Renaştere 
erau acelea expuse de Marsilio Ficino. În magistrala-i analiză a 
relațiilor dintre opera lui Ficino şi artă, André Chastel a arătat că 
teoriile lui Ficino n-aveau nici un scop practic. Singurul artist care a 
fost influențat de ele pare a fi John Colet. Nu este însă imposibil ca 
Lomazzo să fi cunoscut opera lui Ficino. În orice caz, sursa lui de 

inspiraţie este în primul rînd Giulio Camillo. Lomazzo, în Zdea del 
Tempio della Pittura (Milano, 1590), care pînă şi în titlu se ţine după 
titlul operei lui Camillo, adoptă o schemă septenară pentru a clasifica 
artiştii cei mai reprezentativi ce alcătuiesc acel „Tempio della Pittura”. 
Aceştia - numiţi cei şapte „stîlpi” ai Templului — sînt Michelangelo, 
G. Ferrari, Polidor, Leonardo, Raffaelo, Mantegna şi Tiziano. 
Michelangelo e saturnian, G. Ferrari e jupiterian, Polidor e martial, 
Leonardo e solar, Raffaelo e venusian, Mantegna e mercurial, Tiziano 
e lunar. Leonardo, care reprezintă chintesenţa perfecțiunii artistice, 
ocupă centrul seriei, stînd pe locul Soarelui. 

Tratatul lui Lomazzo ilustrează în chip elocvent relaţiile dintre 
artă şi magie în Renaştere. Sub influenţa magiei, arta tindea din ce în 
ce mai mult să devină o „ştiinţă”. La fel ca magia, ea vehicula 
conceptul de valoare emoţională, subiectivă, a luminii şi culorilor. 
Aidoma Artei Memoriei - ea însăşi o ramură secundară a magiei —, 
ea ajungea să pretindă o clasificare riguroasă a conceptelor sale şi se 
slujea de acestea cu scopul de a manipula conştiinţa publicului după 
o metodă pe care Fabio Paolini o ilustra în domeniul retoricii. 
Conştiinţă totală şi manipulare, iată cele două constante pe care arta 
şi magia le au în comun la finele secolului al XVI-lea. Aceasta, 
desigur, în cazul particular al lui Lomazzo. În rest, „tradiţia de 
atelier” rămîne dominantă şi ea are despre culori şi forme o concepţie 
empirică şi funcţională. De altfel, tocmai această tradiţie a precum- 
pănit asupra tentativelor sofisticate de gen Lomazzo. Aceasta se 
datorează faptului că asemenea tentative deveniseră din ce în ce mai 
suspecte autorităţilor din cele patru zări ale lumii occidentale. 

Relaţiile dintre teoriile platoniciene ale lui Marsilio Ficino şi artă au fost 
studiate de André Chastel într-o operă fundamentală ce-şi păstrează întreaga 
actualitate (Marsile Ficin et l’art, Genève, 1954). 

Teoriile despre lumină şi culori şi îndeosebi contribuţia lui Lomazzo la 
acestea au fost recent studiate de Mosche Barasch în Light and Color in the 
Italian Renaissance Theory of Art, New York, 1978. 


Ascensiune 


În multe tradiţii religioase cerul este locuinţa zeilor, iar o ascensiune 
la cer este o călătorie în domeniile divine, din care sufletul — viu sau 
mort — culege multe recompense. Nu numai o viziune transcendentă 
(sau o cunoaştere spirituală) este rezultatul acestei călătorii înălţătoare, 
ci chiar posibilitatea sacralizării, a asimilării cu unul dintre zei. 

Mituri ale multor culturi vorbesc despre numeroase căi pe care 
poate fi făcută această călătorie. O potecă de munte, o scară, un 
copac, o frînghie sau chiar o pînză de păianjen pot fi suficiente. 
Mai există şi posibilitatea zborului magic, dacă sufletul are aripi sau 
dispune de un psihopomp. Ritualurile ascensiunii implică o persoană 
vie care face călătoria în cer, pentru a fi sanctificată ca preot care 
mediază între poporul său şi zeii acestuia, pentru a fi iniţiată într-un 
nou statut sacru sau pentru a fi vindecată. 


Tehnici extatice. Demonstrînd că există un număr de credinţe şi 
ritualuri paralele în toate marile religii ale lumii, Mircea Eliade 
citează şamanismul ca un exemplu de performanţă extatică obiectivă. 
În comportamentul şi accesoriile şamanului, totul este orientat către 
un Singur scop principal: călătoria la cer sau în tărîmul de jos. 
Această călătorie este înfăptuită concret, în faţa ochilor celor care 
angajează şamanul în scopuri practice. 

În yoga, o tehnică extatică sau de alt fel, experienţa straturilor 
cosmice se face în forma unui număr de „principii” interne, iar 
călătoria în lumea cealaltă este acum o călătorie în sine însuşi: 
extazul devine enstază. Această schemă a unei treceri de la obiecti- 
vizare la interiorizare a fost aplicată şi la Antichitatea tîrzie. După 
cum observă Hans Jonas în Philosophical Essays (1974), ceea ce în 
gnosticism era o performanță extatică obiectivă a devenit o experienţă 
interioară în misticismul neoplatonic şi creştin. 

Aceste tehnici extatice, atît „obiectivate” cît şi „interiorizate”, au 
jucat un rol important în experienţa religioasă din timpurile arhaice 
pînă în prezent. Totuşi extazul, fie în forma freneziei dionisiace 
sălbatice, fie în forma călătoriei „obiective” a şamanului în lumea de 
jos, a fost respins de mintea practică occidentală. Chiar şi în limba 
greacă, ekstasis nu înseamnă decît un stadiu de disociere psihică, o 
boală. Simptomele patologice ale extazului, chiar în formele sale 
„blînde”, mistice, au fost prea des subliniate în cercetarea modernă. 
Pe lîngă interpretarea psihologică a extazului ca o stare de spirit 
anormală, explicaţii sociologice au fost aduse drept dovezi pentru a 
arăta că practicile anomice ale grupurilor extatice erau un mod de 
compensare pentru propria lor marginalitate socială. O altă tendinţă 
în antropologia modernă este aceea de a explica orice formă de extaz 
ca pe rezultatul unui consum de substanţe halucinogene sau ca pe 
rezultatul unor alterări chimice în organismul uman. 

Sarcina istoricului religiilor este să examineze toate formele extazului 
în contextul lor istoric. Religiile arhaice includ motivele ascensiunii 
la cer sau ale coboririi în lumea de jos, ale zborului magic, separării 
sufletului de corp ş.a.m.d. Încercînd să explice originile credințelor 
occidentale despre ascensiunea sufletului, savanții au subliniat analo- 
giile cu şamanismul, dar contactele interculturale fac dificilă o selecţie 
a influențelor. Cel puţin, se pare că religiile arhaice mediteraneene 
au cunoscut un pattern de profeție şi ascensiune la cer care are multe 
în comun cu şamanismul. 


Cultura occidentală. În istoria culturii occidentale din Grecia 
arhaică pînă în Renaştere, două curente religioase par să fi fost 
deosebit de importante. Unul dintre ele a început în Babilon, a fost 
preluat de evrei şi de acolo a influenţat apocalipsele creştine şi legendele 
musulmane despre ascensiunea lui Mahomed. Celălalt şi-a avut ori- 
ginea în Grecia arhaică, l-a influenţat pe Platon, a dominat în timpul 
perioadei elenistice şi în Antichitatea tîrzie şi a ajuns pînă în Evul 
Mediu tîrziu prin intermediul scolasticii, şi pînă în Renaşterea italiană, 
prin redescoperirea platonismului. 

Religiile greceşti. În Grecia, credinţa şi practica privind catalepsia 
(starea de transă) şi zborul sufletului separabil, fie în spaţiu, fie într-o 
altă dimensiune, există independent de credinţa în Dionysos, divi- 
nitatea extatică par excellence. Vracii greci, cunoscuţi în literatura 
savantă ca iatromanteis (din iatros, „vindecător”, şi mantis, „văzător”), 

sînt mai degrabă asociaţi cu Apollo, divinitate care sălăşluieşte în 
Hyperboreea, misteriosul tărîm din nord. Ei sînt numiţi ocazional 
phoibolamptoi sau phoiboleptoi (i.e., „cei posedaţi de Phoibos- 
-Apollo”). Pe lîngă faptul că este vraci, iatromantis poate fi un 


aithrobates („călător-aerian”), un kathartes („purificator”), un 


chresmologos („autor de oracole”) şi un thaumatourgos („făcător de 
minuni”). Din categoria iatromantis au făcut parte personalităţi 
notabile ca Empedocle din Acragas (Agrigentum) şi Pitagora din 
Samos ; printre aceşti iatromanteis, poate nu atît de influenţi, dar nu 
mai puţin tipici pentru tot acest complex religios, au fost Abaris, 
Aristeas din Proconnesos, Bakis, Epimenide din Creta şi Hermotim 
din Clazomene. În general, un iatromantis excela în arta utilizării 
catalepsiei (apnous) pentru divinaţie. Ar fi pripit să spunem că 
această catalepsie era indusă de substanţe halucinogene. O plantă 
numită alimos (literal „fără foame”) sau alungă-foamea, care se 
poate să fi conţinut un alcaloid ce suprima foamea, este menţionată 
în legenda lui Epimenide, despre care se spune că a dormit cîteva 
zeci de ani în peştera lui Zeus din Creta. Afirmația lui Porphyrios 
(Viaţa lui Pitagora, 34) că Pitagora utiliza şi el alungă-foamea ar 
putea sugera interpretarea corectă a mărturiei antice, atît de speculată 
filozofic, ce atribuia pitagoreicilor utilizarea plantei halimos (Atriplex 
halimus L.) în dieta lor săracă. Dar reversul este şi el posibil, întrucât 
termenii alimos şi halimos diferă doar printr-o aspirată. 

Despre Abaris, Aristeas, Epimenide şi Hermotim se spune fie că 
zburau, fie că îşi eliberau sufletele şi îşi lăsau corpurile într-o stare 
de catalepsie. În special despre sufletul lui Aristeas, care lua forma 
unui corb, se spunea că ar fi călătorit departe, pînă în Hyperboreea ; 
că sufletul lui Epimenide conversa cu zeii ; iar sufletul lui Hermotim 
vizita locuri îndepărtate şi putea povesti apoi evenimentele locale, pe 
care le descria cu acuratețe, de îndată ce se întorcea în învelişul său 
(vagina, i.e., corpul). Cînd soţia lui Hermotim a predat trupul inert 
al soţului ei duşmanilor lui, Cantharizii, ei l-au ars. Şi astfel Hermotim 
şi-a pierdut învelişul corporal, faptă pentru care şi soţia sa şi Cantharizii 
au fost condamnaţi la chinuri veşnice în Tartar. Unii savanţi au văzut 
în Hermotim o figură marginală a Greciei arhaice. Alţii au arătat că, 
dimpotrivă, Hermotim a fost probabil un medium faimos, a cărui artă 
a provocat gelozia puternicei frăţii (hetairia) dionisiace a Cantharizilor. 

Credinţa unui iatromantis în catalepsie ca o stare de separare 
dintre corp şi suflet, în care cel din urmă trebuia să trăiască experienţe 


ASCENSIUNE 35 


supranaturale, a fost rezumată de Platon în apocalipsa lui Er, din 
Cartea a X-a a Republicii. Er, fiul lui Armenios din Pamphylia (Asia 
Minor), fusese rănit într-o bătălie şi părea a fi mort. Catalepsia sa a 
durat douăsprezece zile, chiar pînă în clipa cînd corpul său urma să 
fie ars. Apoi el s-a întors la viaţă şi a relatat toate secretele vieţii 
postume care se revelaseră sufletului său. 

Discipolul lui Platon, Heraclide Ponticul (sec. al IV-lea a.C.), s-a 
inspirat direct din legendele despre iatromanteis. În dialogurile sale, 
acum în întregime pierdute, el se ocupa de catalepsie şi tratamentul 
ei (probabil în dialogul Despre catalepsie, în care personajul principal 
era Empedocle) şi reda istorisiri despre extatici faimoşi ca Abaris, 
Aristeas, Epimenide, Hermotim şi Pitagora (probabil în dialogul 
Abaris). Într-unul dintre aceste dialoguri (Abaris sau Despre cele din 
Hades), Heraclide introducea un personaj fictiv, Empedotim, al cărui 
nume fusese derivat din Empedocle şi Hermotim. Unii savanţi i-au 
atribuit lui Empedotim (i.e., lui Heraclide) o inovaţie plină de conse- 
cinţe în eshatologia greacă, şi anume suprimarea completă a oricărui 
loc subteran pentru pedepsirea mortului. Alţi savanţi au pretins că 
răspîndirea eshatologiei celeste s-a datorat influenţei pitagoreismului 
şi stoicismului ; şi, într-adevăr, stoicismul se poate să fi jucat un rol 
important în transformarea eshatologiei elenistice. 

Religiile elenistice. Pe la sfirşitul secolului I p.C., cînd Plutarh 
îşi scria miturile eshatologice, ideea unui Hades subteran nu mai era 
la modă. Ambiţia lui Plutarh era să dea o versiune „modernă” a 
marilor mituri ale lui Platon. În consecinţă, eshatologia lui Platon a 
fost transformată, ca să corespundă experienţelor intelectuale ale vremii. 

Detalii foarte interesante despre catalepsie şi incubație sînt date 
de Plutarh în dialogul său Despre daimonul lui Socrate, bazat pe 
tradiţii cu privire la faimoasa peşteră oraculară a lui Trophonius, de 
la Lebadeea, la zece mile de Cheroneea, pe drumul spre Delphi. 
Dacă Lamprios, fratele lui Plutarh, era într-adevăr un preot al sanctua- 
rului din Lebadeea, atunci Plutarh se poate să fi avut acces la tăbliţele 
de lemn pe care cei ce consultau oracolul trebuiau să noteze relatarea 
experienţelor lor. Eroul acestei apocalipse este Timarh din Cheroneea, 
al cărui suflet îşi părăseşte corpul prin sutura frontalis şi vizitează 
Hadesul celest, rămînînd sub sfera Lunii, care este doar prima dintre 
cele şapte sfere planetare. În acest dialog, ca şi în dialogul Despre 
fața din cercul Lunii, Luna este receptacolul sufletelor care sînt 
eliberate de corpurile lor, separate de acele suflete care recad în 

ciclul transmigraţiei (metensomatosis). Pămîntul este văzut aici drept 
cel mai de jos şi cel mai umil punct din univers; de aceea Hadesul 
şi Tartarul subteran din miturile platonice nu mai sînt necesare. 

Cel de-al doilea mit important al lui Plutarh este conţinut în 
dialogul Despre tardiva răzbunare a zeilor, în care sînt rezumate 
multe elemente din apocalipsa lui Er. Aridaeus din Soloi, al cărui 
nume derivă de la cel al tiranului Aridiaeus din Republica lui Platon 
(615e ; cunoscut şi ca Aridaeus în surse din Antichitatea tîrzie), 
încearcă să facă avere cu mijloace necinstite. După o cădere în care 
se loveşte la cap, el intră pentru două zile într-o stare cataleptică. 
Se crede că a murit, dar se trezeşte exact cînd e pe cale de a fi ars. 
După această experienţă, Aridaeus îşi schimbă numele în Thespesius 
(„evlaviosul, minunatul”) şi devine un om foarte pios. De fapt sufletul 
său urmărise judecata mortului şi asistase la soarta dureroasă a 
păcătoşilor. 

Gnosticism. În sistemele gnostice din secolele al II-lea şi al III-lea 
p.C., o polemică vie împotriva astrologiei a luat forme ciudate. 
Chiar cele şapte planete (i.e., cele cinci planete cunoscute, Soarele şi 
Luna), semnele, decanii şi gradele zodiacului sînt frecvent reprezentate 
ca arhonţi sau stăpîni cereşti răi. Ei sînt extrem de importanţi pentru 
încarnarea şi dezincarnarea sufletului individual. 

Savantul german Wilhelm Anz, reprezentant al Şcolii germane de 
istoria religiilor, a demonstrat că ascensiunea la cer a sufletului prin 
sfere reprezenta o doctrină centrală a gnosticismului (Zur Frage nach 
dem Ursprung des Gnostizismus, Leipzig, 1897). Într-un fel, deşi din 
alte considerente decît cele invocate de Anz, această afirmaţie mai poate 
fi încă menţinută. În opera sa majoră, Gnosis und Spătantiker Geist 
(Göttingen, 1934-1954), Hans Jonas a arătat că gnosis („cunoaşterea 
mântuitoare”) duce la o imaterializare (Entweltlichung) sau „o iradiere 
a naturii cosmice a cuiva”. De aceea, tehnicile care încercau să 
asigure sufletului gnostic o trecere fără primejdii prin sferele arhonţilor 
ostili, pînă la plerôma („plenitudinea”) divinității, formează de fapt 
cea mai importantă parte a gnozei. 

Una dintre primele mărturii pentru o teorie tipic gnostică a 
încarnării şi dezincarnării sufletului este doctrina lui Basilide, creştin 
activ în Alexandria din Egipt, în jurul anului 120 p.C. Conform lui 
Basilide, spiritul transcendental al unui om este ataşat temporar de 
un suflet. În timpul coboririi sale, viciile planetare atacă sufletul şi se 

tin de el în forma unor concrescenţe, a unor „apendice” (prosartemata) . 
Aceeaşi teorie este expusă de fiul lui Basilide, Isidor, în tratatul său 
Despre sufletul temporar. 

Expresia tehnică antimimon pneuma sau „spirit contrafăcut” 
(uneori antikeimenon, i.e., „spirit rău”) apare pentru prima dată în 
Apocryphon-ul (Cartea Secretă, Apocriful) lui Ioan, unul dintre cele 
mai vechi tratate gnostice păstrate, existent în patru versiuni copte. 
Ereziologul Irineu, episcop de Lugdunum (Lyon), care a scris între 
180 şi 185 p.C., şi-a bazat pe acesta descrierea aşa-numitului sistem 
barbelo-gnostic. Unii savanţi pretind că Apocriful lui Ioan îl precedă 
chiar pe Basilide, a cărui teorie privitoare la prosartemata se bazează 
pe doctrina antimimon pneuma. De fapt antimimon pneuma este un 
spirit apendice, un intermediar între suflet şi corpul material. Sufletul 
însuşi este o creaţie a arhonţilor cereşti răi (i.e., a celor şapte 
„planete”) sau, ca să fim mai exacţi, a celor şapte atribute care 
formează conjuncţii (syzygies) împreună cu arhonţii. 

Formarea spiritului antimimon este relatată mai explicit în cartea 
a treia a tratatului coptic Pistis Sophia (cap. 131). „Spiritul contra- 
făcut” derivă direct din arhonţii destinului astral, heimarmene, care 
sînt cele şapte „planete”. Antimimon pneuma însoţeşte sufletul în 
toate reîncarnările sale (metabolai) şi este el însuşi o cauză a reîncar- 
nării. Scopul misterelor gnostice este să elibereze sufletul de legătura 
lui de servitute faţă de antimimon pneuma. Pe baza ordinii planetelor 
de la cap. 136 din Pistis Sophia şi din alte texte ale Antichității tîrzii, 
pare că această doctrină derivă din tratatul hermetic de astrologie 
Panaretos, care include o discuţie a gradelor (kleroi) sau poziţiilor 
(loci) planetelor, adică a coordonatelor din horoscopul naşterii, unde 
fiecare planetă se presupune că-i va conferi principalele sale însuşiri 
subiectului. În polemicile lor contra astrologiei, gnosticii menţionează 
doar însuşirile negative sau viciile derivate din influenţa planetară. 

Doctrina spiritului antimimon a devenit foarte influentă în herme- 
tism, unde s-a contopit cu ideea coboriîrii sufletului în lume şi a 
întoarcerii lui la cer. În timpul coboririi sale prin sferele planetare, 
sufletul primeşte de la fiecare planetă viciul dominant atribuit ei în 
astrologie. În timpul ascensiunii lui la cer, sufletul se leapădă de 
aceste concrescenţe şi le abandonează, returnîndu-le fiecărei planete 
(Poimandres 25-26). Ascensiunea sufletului în gnosticism poate fi 
mult mai complicată. Pe de o parte, arhonţii nu reprezentau doar 
planetele, ci şi cele 12 semne zodiacale, cei 32 de decani şi cele 

360 de grade ale cercului zodiacal, cât şi cele 365 de zile ale anului 
solar. Pe de altă parte, un număr de eoni, sau niveluri pe care sufletul 
trebuie să le traverseze, nu aveau absolut nici o legătură cu astrologia. 
Ei purtau nume arbitrare şi ocupau diverse locuri (topoi) în cadru] 
sistemului, pe care gnosticii trebuiau să le înveţe pe dinafară sau chiar 
să le vizualizeze în practicile lor de meditaţie. Ba mai mult, perfor- 
manţa rituală a „misterelor” voia să asigure sufletului o trecere uşoară 
prin zonele arhonţilor care se deosebeau considerabil unii de alţii. 

Toate tratatele gnostice autentice care au supravieţuit aparţin unei 
gnoze ascetice. Ereziologul Epiphaniu din secolul al IV-lea relata 
însă că unii gnostici, numiţi Phibionites (fibioniţi), practicau coitus 
reservatus de 365 de ori, pronunţînd numele arhonţilor, din partea 
cea mai de jos a lumii pînă în vîrful ei, şi de încă 365 de ori de la vîrf 
la bază (Panarion 9). Desigur, aceasta trebuie să fi fost o practică 
extenuantă. Gnosticii asceţi, de felul celor care au produs cele două 
Cărţi ale lui Ieu (existente într-o versiune coptă), erau mai moderati. 
Ei aveau de învăţat pe dinafară doar vreo 90 de nume, ale comorilor 
cereşti (/hesauroi) şi ale Ieus-ilor derivați dintr-un /eu-tată primor- 
dial. Erau cu totul 60 de comori, fiecare cu propria ei configuraţie, 
cu ocupanţii, porţile şi supraveghetorii ei. Adeptul trebuia să înveţe 
pe dinafară înfricoşătoarele nume ale eonilor şi ale celor trei garidieni 
(phulakai) ai fiecărei comori, împreună cu „numărul” magic (psephos) 
şi „sigiliul” (sphragis) sau talismanul protector corespunzător fiecărui 
eon. Pentru mulţi adepţi această practică trebuie să se fi dovedit prea 
dificilă. Mântuitorul le revela în cele din urmă singur un set complet 
de nume, numere şi sigilii, cu ajutorul cărora puteau să deschidă 
toate porţile cereşti. 

Magia, teurgia şi misterele. Cuvîntul magie este legat de magos, 
un sinonim al lui chaldean ; teurgia stricto sensu este practica descrisă 
de Oracolele chaldeene, o lucrare din secolul al II-lea compusă de 
Iulian, numit „Chaldeanul”, şi scrisă de fiul său, Iulian „Teurgul”. 
Această mărturie pare să indice că magii iranieni care trăiau în 
Mesopotamia (de aici „chaldeeni”) au fost autorii unor tehnici extatice 
sofisticate. Într-adevăr, ereziologul Arnobius, care a scris la începutul 
secolului al IV-lea p.C., le atribuie magilor formule şi alte mijloace 
pentru a-şi transporta clienţii la cer. Se pare că Arnobius îşi orienta 
polemica împotriva unui grup de mistici neoplatonicieni, care sus- 
ţineau doctrinele Oracolelor Chaldeene. Procesul de elevaţie descris 
acolo, ca şi relaţia dintre ascensiunea sufletului adeptului şi zeul 
Mithra, descrisă într-un papirus magic grecesc, nu au de fapt nimic 

de-a face cu Iranul. Ele fac parte însă din produsele intelectuale ale 
elenismului tîrziu, dominate de o obsesie a eliberării umane de lume 
şi din lume, în sau dincolo de sferele cereşti. 

Cît despre misterele Antichității, divinităţile lor, în unele cazuri 
tradiţional legate de pămînt şi de Hadesul subteran, sînt transportate 
cu totul în cer, unde trebuie să primească de obicei sufletele adepților 
lor după moarte. În misterele lui Isis, conform scriitorului latin din 
secolul al II-lea Apuleius, adeptul este supus unei iniţieri constînd fie 
dintr-o experienţă extatică, fie dintr-o înscenare rituală menită să-i 
dea iluzia acesteia. Scriitorul platonician Celsus, din secolul al II-lea, 
atribuia misterelor lui Mithra un obiect ritual (sumbolon) constînd 
dintr-o scară cu şapte trepte sau „porţi” (klimax heptapylos), care 
reprezentau sferele sau planetele. După Celsus, acest obiect simboliza 
trecerea sufletului adeptului prin sferele planetare. Această interpretare 
pare totuşi neverosimilă, întrucît treptele sînt aranjate în ordinea 
zilelor din săptămîna planetară şi nu conform vreunei ordini cunoscute 
a planetelor în univers. Încercările de a explica semnificaţia scării şi 
de a o raporta la mărturiile privind misterele lui Mithra însele ar 
putea totuşi să fie încununate de succes. 

Trecerea sufletului prin sfere. În cultura elenistică se stabilise o 
relaţie între cele şapte „planete” şi nivelurile pe care sufletul trebuie 
să le traverseze în ascensiunea sa la cer; această legătură constituie 
principala diferenţă dintre tradiţia elenistică şi tradiţia iudaică (şi, mai 
tîrziu, tradiţia islamică) cu privire la experienţele extatice. Polemicile 
gnostice contra astrologiei au constituit sursa formării unei teorii 
foarte influente a trecerii sufletului prin sfere, care a fost la modă în 
neoplatonism, din secolul al III-lea p.C. pînă în secolul al XVI-lea. 
Este imposibil să afirmăm dacă neoplatonicienii (Porphyrios, Proclus 
şi Macrobius) au luat această teorie de la Numenius din Apameea sau 
din tradiţia gnostic-ermetică. 

Întruparea (ensomatosis) sufletului necesită o coborîre din vîrful 
cosmosului pînă la bază, prin sferele planetare, care conferă sufletului 
anumite trăsături caracteristice. Ieşirea din trup este reversul acestui 
proces. În neoplatonismul tîrziu corpul eteric, înveliş al sufletului 
alcătuit din însuşirile planetare, se numea „vehicul” (ochema). 
Uneori acest „vehicul” era diferit de altele, care aveau menirea de a 
servi ca intermediari între suflet şi corpul material, conform unei 
teorii a lui Aristotel, foarte influentă în medicina greco-romană şi 
arabă. Teoria trecerii sufletului prin sfere a fost preluată de la 
Macrobius de medicina şi psihologia medievală. Prin operele lui 

Marsilio Ficino (1433-1499), ea a ajuns una dintre doctrinele cel mai 
puţin controversate din timpul Renaşterii pînă la sfîrşitul secolului 
al XVI-lea şi chiar pînă în secolul al XVII-lea. 

Iudaism. Călătoria în cer face parte din tiparele constante ale 
apocalipselor iudaice şi iudeo-creştine, începînd cu 7 Enoh, cele mai 
vechi părţi ale acesteia fiind compuse la sfîrşitul secolului al III-lea 
a.C. Călătoria prin cele şapte sau trei ceruri a devenit un loc comun 
al literaturii apocaliptice iudaice, o dată cu Testamentele celor doi- 
sprezece Patriarhi (secolul al II-lea a.C.). Şapte (ceruri sau palate) 
este numărul care prevalează în tradiţia iudaică a misticismului, 
raportat la merkabah, carul care transportă tronul lui Dumnezeu 
în viziunea lui Ezechiel (Ez. 1). Sub numele ma 'aseh merkabah ( „lucrul, 
opera carului”), această formă de speculație se regăseşte la fariseii 
celui de-Al Doilea Templu. Primele mărturii apar în 7 Enoh (14, 11-19) 
şi în fragmenele greceşti ale tragicului evreu din secolul al II-lea a.C., 
Ezechiel din Alexandria. Fragmente importante de tradiţie merkabah 
se întîlnesc şi în apocalipsa iudaică 2 Enoh, Apocalipsa lui Avraam şi 
Viziunea lui Isaia, ultima dintre ele existînd într-o versiune creştină, 
uşor revizuită de o mînă gnostică. Apocalipsele creştine (e.g. 
Apocalipsa lui Pavel) reflectă aceeaşi experienţă extatică de bază. 

Din secolul al II-lea sau al III-lea pînă în secolul al VI-lea p.C., 
misticismul merkabah este exprimat în special prin intermediul 
„literaturii hekhalotice” (de la hekhal = „palat celest”), reprezentată 
de diverse grupe de atestări, din date diferite. Magia iudaică înre- 
gistrată în acestea, de exemplu în Sefer ha-razim (secolul al VI-lea 
sau al VII-lea p.C.), se ocupa şi ea de viziunea celor şapte ceruri, 
care era fundamentală pentru misticismul mmerkabah şi pentru literatura 
hekhalotică. Scrierile despre care se relatează conţin revelaţia a şapte 
„palate cereşti”, la care adeptul trebuia să ajungă după o pregătire 
asiduă. În misticismul iudaic, cele şapte ceruri nu sînt niciodată 
asociate cu cele şapte planete. 

Religiile iraniene. Experienţe extatice induse de halucinogene 
par a fi atestate în Iranul pre-zoroastrian. Printre drogurile utilizate, 
două au fost identificate ca extrase din măselariţă (Hyoscyamus niger) 
şi cînepă (Cannabis indica), ambele numite în persana medie bang 
(av. banha ; cf. scr. bhang). Reforma zoroastriană a fost îndreptată 
împotriva extazului sălbatic, dar preoţii neo-avestici au reintrodus 
utilizarea de bang, mang şi hom (av. haoma ; cf. scr. soma) ; acestea 
erau uneori amestecate cu vin. 

În afară de cîteva relatări ale unor experiențe care ar putea fi 
considerate vizionare, apocalipsele par a fi complet absente din 
tradiţia zoroastriană pînă în secolul al III-lea p.C., cînd faimosul 


„ mobad (mare preot) Kirdir, apărătorul adevăratei religii, a încredințat 


scrisului una dintre revelaţiile sale, pe o lespede la Sar Mashhad. 
În secolul al IX-lea p.C., două apocalipse au fost înregistrate în 
persana medie : viziunea lui Virăz cel Drept (Ardā Virāz Nāmag, Cartea 
lui Ardă Virăz) şi o viziune atribuită lui Vishtasp, prinţul care îl prote;ja 
pe Zarathustra. Ambele opere conţin pînă la urmă elemente zoroastriene, 
dar, printre alte influenţe foarte eterogene, ele poartă marca decisivă 
a tradiţiei apocaliptice creştine (e.g. motivul podului pînă la cer, care 
se întinde ca să-l lase să treacă pe cel drept şi se contractă ca să-l 
azvîrle pe necredincios în Infern). De tradiţie zoroastriană sînt cele 
trei straturi cosmice sau „ceruri” pe care le traversează vizionarul — 
corespondente cu humata, „gînduri cinstite” (stelele) ; hūkhta, „cuvinte 
cinstite” (Luna) ; hvarshta, „fapte cinstite” (Soarele) —, ca să ajungă 
la anagra raoca sau Paradis, stratul „luminilor infinite”. 

Islam. Mi'râj-ul sau ascensiunea profetului Mahomed există în 
trei grupe principale de mărturii arabe din secolele al VIII-lea şi 
al IX-lea p.C., ca şi în trei versiuni latine medievale (prima dintre ele, 
Liber scale, a fost tradusă pentru prima oară în castiliană în 1254 la 
curtea lui Alphonse al X-lea). Tradiţia islamică este direct dependentă 
de apocalipsele iudaice şi iudeo-creştine şi nu prezintă nici o urmă de 
influenţă iraniană. 

Însoţit de arhanghelul Gabriel, Profetul este transportat pînă la 
primul cer, fie călare pe Burāq (un fel de cal înaripat), fie într-un 
copac care creşte cu o viteză vertiginoasă pînă la cer. Se opresc de 
10-15 ori, dar numai primele 7 sau 8 opriri reprezintă „cerurile”. 
Conform tradiţiei iudaice, aceste ceruri nu sînt niciodată asociate cu 
cele 7 „planete” şi de aceea nu ar trebui să fie numite „ceruri astro- 
nomice”, cum se întîmplă uneori în literatura de specialitate. Doctrina 
elenistică a celor şapte sfere planetare, care stă la baza descrierii 
Paradisului din Commedia lui Dante, nu se întîlneşte în mărturiile 
iudeo-creştine, arabe sau iraniene. 

Creştinismul medieval. Apocalipsele creştine din elenismul tîrziu 
au continuat să joace un rol important în timpul Evului Mediu. De o 
mare influenţă s-a bucurat Viziunea lui Ezdra, în limba latină, cunoscută 
dintr-un manuscris de secol X. Din secolul al XII-lea, care a fost 
deosebit de productiv în materie de revelații, trei opere sînt printre 
cele mai importante : Viziunea lui Alberic (1127), scrisă de un călugăr 

din Montecassino ; Viziunea lui Tundal (1149), al cărei autor este 
cunoscut şi ca Thungdal; şi Purgatoriul Sfintului Patrick (1189). 
Viziunea lui Alberic se poate să fi fost influenţată de legendele despre 
mi'răj, trasmise de Constantin Africanul (1020-1087), un traducător 
din arabă care şi-a petrecut ultimii şaptesprezece ani din viaţă la 
Montecassino. Viziunea lui Tundal şi Purgatoriul Sfintului Patrick 
aparţin creştinismului irlandez, dar, în pofida unei opinii susţinute 
încă de unii cercetători, nu par să reflecte nici o temă specific celtică. 

Viziunea lui Alberic conţine un episod în care sufletul lui Alberic, 
pe atunci un băiat de 10 ani, este purtat de un porumbel prin cerurile 
planetare, pînă sus la tronul lui Dumnezeu. Ordinea cerurilor este 
ciudată (Luna, Marte, Mercur, Soarele, Jupiter, Venus, Saturn) şi 
pare să reflecte o încercare ratată de a integra două tradiţii : isla- 
mismul iudeo-creştin pe de o parte şi neoplatonismul elenist-hermetic 
de cealaltă parte. Încercările de a opera o integrare de acest fel nu au 
avut succes pînă la Commedia lui Dante, de la începutul secolului 
al XIV-lea. 

- Teoriile savante şi noile direcţii. Şcoala germană de istoria religiilor, 
reprezentată sau sprijinită de personalităţi ca Wilhelm Brandt, 
Wilhelm Anz, Wilhelm Bousset, Richard Reitzenstein, Franz Cumont, 
Joseph Kroll, Rudolf Bultmann şi Geo Widengren, a acordat un: loc 
important doctrinei ascensiunii sufletului. Pornind de la scrieri în 
medio-persană din secolul al IX-lea, savanții au dedus că aceste 
mărturii reflectau o ştiinţă iraniană străveche, pe care au trans- 
format-o într-un fel de religie primordială, nu numai pre-creştină, 
dar şi pre-platonică. De fapt, inversul este cel adevărat, şi anume că 
scrierile în medio-persană erau direct influențate de tradiţiile din 
Antichitatea tîrzie, iudaice, creştine, neoplatonice şi chiar islamice. 

În ce priveşte ascensiunea sufletului, Bousset a preluat teoria lui 
Anz a originii iraniene a acestei doctrine şi a ajuns la concluzia că 
dualismul gnostic şi credinţa în ascensiunea sufletului îşi aveau 
ambele originea în Iran şi ar fi fost propagate în Antichitatea tîrzie 
prin intermediul misterelor lui Mithra. Bousset face distincţie între 
două clase de mărturii cu privire la ascensiune : una menţionînd trei 
straturi cereşti, căreia el îi atribuia un fundal antic iranian, iar cealaltă 
indicînd şapte ceruri şi căreia el îi atribuia o origine babiloniană. 
Aici Bousset îşi baza argumentaţia pe cîteva supoziţii false: că 
babilonienii nu erau familiarizați cu ascensiunea sufletului, că ei 
postulau un număr invariabil de şapte ceruri şi că stabileau o relaţie 
între aceste ceruri şi cele şapte „planete”. De fapt, ideea ascensiunii 

exista în religia babiloniană ca şi în celelalte religii, straturile cereşti 
variau în Babilon între trei şi nouă şi nici o relaţie între aceste 
domenii şi planete nu putuse fi stabilită înainte ca grecului Eudoxos 
din Cnidos (sec. V-IV a.C.) să-i fi venit ideea genială că traiectoriile 
complicate ale planetelor puteau fi explicate ca rezultat al mişcării 
cîtorva sfere omocentrice în jurul Pămîntului. Desigur, mărturiile 
iudaice referitoare fie la trei, fie la şapte ceruri trebuie să fi avut un 
fundal babilonian, căci ele nu stabilesc nici o relaţie între ceruri şi 
„planete”. Cealaltă tradiţie principală, care se întinde de la Eudoxos 
şi Aristotel pînă la Dante şi Marsilio Ficino, este o tradiţie pur 
elenistică, care abia dacă are vreo tangenţă cu linia babiloniană-iudaică- 
-musulmană. În ce priveşte Iranul, putem afirma cu certitudine că 
influenţa lui asupra dezvoltării celor două mari scheme ale ascensiunii 
a fost neglijabilă. Dimpotrivă, se pare că, în timpul domniei dinastiei 
Sassanide, religia iraniană a fost deschisă la diverse influenţe străine, 
un fenomen care a devenit încă şi mai intens după cucerirea islamică. 

Toate interpretările savante tradiţionale ale ascensiunii sufletului — 
cea mai influentă versiune a lor fiind cea introdusă de religions- 
geschichtliche Schule — au o caracteristică principală comună : reduc 
complexitatea fenomenului la căutarea unei origini comune, fie ea 
iraniană, pitagoreică, greacă în general, iudaică sau şamanică (Karl 
Meuli). S-au încercat şi abordări psihologice, din păcate prea mult 
influențate de raționalismul secolului al XIX-lea pentru a merita să 
fie discutate aici mai pe larg. Misiunea cercetării curente este orien- 
tată în mod necesar în mare parte spre o reexaminare critică şi, 
desigur, o respingere a teoriilor învechite. Mai degrabă decît căutarea 
originilor este necesară strîngerea unui corpus cît mai vast cu putinţă 
de mărturii din diferite tradiţii, în scopul demonstrării unor inter- 
ferente, influenţe şi contacte interculturale. În acelaşi timp, respectul 
pentru specificul faptului religios ar trebui să nu întunece capacitatea 
cercetătorului de a recunoaşte categorii, modele şi tipologii universale. 

(Leiden, 1975). Din păcate, teoria lui Turcan pare să nu reziste la provocarea 

acest subiect trebuie să recurgă la lucrarea lui D. Miguel Asín Palacios, 

critica de una polemica, ed. a doua (Madrid, 1943), tradusă de Harold 

Un studiu bun al celor mai importante viziuni şi apocalipse medievale 
este dat în La naissance du Purgatoire, Paris, 1981, de Jacques Le Goff. 

Cea mai bună carte referitoare la teoria renascentistă a vehiculului 
spiritual al sufletului de la Ficino pînă la Campanella rămîne lucrarea lui 
Daniel P. Walker: Spiritual and Demonic Magic. From Ficino to Campanella 

Astrologie 


Cînd astrologia, un produs al civilizaţiei elenistice, a apărut la 
sfîrşitul secolului al III-lea a.C., originile ei au fost atribuite revela- 
ţiilor zeului egiptean Hermes (Thoth). Totuşi, cei care o practicau 
erau numiţi de obicei „chaldeeni”, formulă lipsită în realitate de 
orice referire istorică la Mesopotamia. Astrologia elenistică era de 
fapt o combinaţie de religie astrală chaldeană şi egipteană, astronomie 
greacă şi metode de calcul. (Vezi CER, articolul CERUL CA HIERO- 
FANIE.) Chiar dacă astrologia elenistică şi astrologia Antichității 
tîrzii au preluat caracteristicile diferitelor tradiţii locale cînd au fost 
exportate în India, China şi ţările islamice, componentele lor de bază 
sînt, pretutindeni, ştiinţa greacă şi tradiţia astrală chaldeană şi egipteană. 

De fapt, contribuţia celei din urmă la astrologia greacă este 
discutabilă, căci tradiţiile chaldeană şi egipteană erau foarte diver- 
gente în unele privinţe. Totuşi, ideea a două planete malefice - Marte 
şi Saturn - este de origine chaldeană ; de origine egipteană, dar nu 
mai veche de secolul al III-lea a.C. (bazată însă şi pe o doctrină 
anterioară a „cîrmuitorilor timpului”, chronokratores), este invenţia 
celor 36 de decani ai zodiacului. Acesta a fost numit zoidiakos (de la 
zoidion, „figură cioplită”) de grecii din secolul al V-lea, după formele 
figurilor pe care îşi imaginau ei că le văd în constelaţiile cereşti. 
Despre unul dintre cele mai vechi tratate astrologice, o compilaţie 
elenistică datînd din secolul al II-lea a.C., se spune că ar fi de 
asemenea de origine egipteană. Este atribuit faraonului egiptean mitic 
Nechepso, cât şi preotului Petosiris, care poate fi chiar acel Petosiris 
a cărui mumie a fost găsită într-un mormânt de secol IV a.C. descoperit 
la Eshumen în Egiptul de Sus. 

Eudoxos din Cnidos (408-355 a.C.), părintele astronomiei greceşti, 
era versat şi în principiile astrologiei universale şi meteorologice. 

Marele astronom Hipparchus (activ în anii 146-127 a.C.) a studiat 
corespondenţele semnelor planetare cu oamenii şi caracteristicile 
geografice ale pămîntului ; era familiarizat şi cu melotezia astrală 
(studiul despre corespondenţele dintre corpul omenesc şi planete, 
zodii şi decani) şi cu astrologia hermetică. 

Astrologia hermetică mireană se ocupa cu studiul astrologiei 
universale (genika), cu perioadele şi ciclurile lumii (apokatastaseis), 
cu sorții planetelor (kleroi) şi cu horoscopul lumii, trasat conform 
poziţiei planetelor în zodii în momentul cînd a fost creat Pămîntul 
(thema mundi). Se ocupa şi cu interpretarea semnelor, cum ar fi cele 
manifestate în omenii, augurii transmişi de tunet (brontologia) sau 
prognozele date de Anul Nou (apotelesmata). În plus, astrologia 
hermetică cuprindea studiul corespondenţelor dintre fenomenele astrale 
şi corpul uman sau obiectele materiale, ca în studiul astrologiei 
individuale sau medicale (iatrologice) ; cuprindea medicina astrologică 
(iatromathematika), bazată pe o melotezie astrală complicată, şi 
studiul corespondenţelor dintre stele, pietre preţioase, plante şi metale. 
Majoritatea textelor de astrologie hermetică nu mai există, dar ele au 
fost citate frecvent de scriitorii din Antichitatea târzie şi Renaştere. 

Dezvoltarea astrologiei a fost influenţată în mod decisiv de marele 
astronom Ptolemeu (Claudius Ptolemaeus, c. 100-178 p.C.), autorul 
lucrării Apotelesmatika (cunoscută şi ca Tetrabiblos sau Quadripartitum), 
care a făcut cunoscut pseudo-epigraful Karpos sau Centiloquium. 
Alţi astrologi importanţi din Antichitatea tîrzie au fost Vettius Valens, 
autor al cărţii Anthologeuon biblia (scrisă între 152 şi 188 p.C.), şi 
Firmicus Maternus, care a scris Marheseos libri VIII în jur de 355, 
înainte de a deveni creştin. 

După închiderea Şcolii filozofice din Atena în 529 p.C., mai 
mulţi cărturari greci au emigrat în Persia, unde li s-a garantat azil de 
către împăratul Khosrow I (531-579). Acolo au tradus cîteva texte 
greceşti, dintre care unele erau tratate astrologice, în medio-persană 
(pahlavi). Aceste tratate au fost mai tîrziu traduse din pahlavi în 
arabă de Abii Ma'shar (787-886), cunoscut şi ca Albumasai, un 
erudit de la curtea califului al-Ma'miin din Bagdad. Multe texte au 
intrat în corpusul de lucrări arabe despre astrologie prin Persia: 
arabul Masala (c.770-820), compilînd un catalog de cărţi despre 
astrologie, enumeră 46 de titluri de provenienţă arabă. Pe la 750, arabii 
manifestau un interes considerabil pentru astrologie. 'Traducerile arabe 

ale unor texte astrologice au avut o mare influenţă asupra gîndirii 
medievale şi renascentiste. 

Astrologia greacă a ajuns în India între sec. al III-lea şi sec. I a.C., 
introdusă probabil de un călugăr. budist. Cel mai important astrolog 
indian a fost filozoful din secolul al VI-lea Varâhamihira, autor al 
unor tratate astrologice şi al lucrării Pânca-siddhântikă, care conţine 
tot ce se cunoştea pe atunci din astronomia indiană, egipteană, greacă 
şi romană. În orice caz, cu toată dezvoltarea ei ulterioară şi influenţa 
de mai tîrziu, astrologia indiană nu a fost originală. Astrologia chineză 
se poate să-şi fi avut sursa în astrologia indiană, dar se bazează în 
primul rînd pe un impresionant sistem indigen de corespondențe 
între microcosm şi macrocosm. 

Rolul astrologiei în viaţa culturală şi politică a Europei din secolul 
al XV-lea pînă în secolul al XVIII-lea e doar parţial cunoscut. 
Astrologia a avut un loc proeminent în ştiinţa Renaşterii, dar şi-a 
pierdut treptat poziţia după ce Biserica s-a disociat de astrologie la 
sfîrşitul secolului al XVI-lea, în timpul Reformei. Numai numele 
cîtorva dintre cei mai mari astrologi ai Renaşterii mai sînt cunoscute 
astăzi: Johann Müller (cunoscut ca Regiomontanus), Guido Bonato 
din Forli şi Lucas Gaurico, episcop de Civitate (Napoli), care lucra 
pentru Catarina de Medicis. 

Unii astrologi, astăzi aproape necunoscuţi, erau faimoşi odinioară 
pentru că profeţiseră evenimente publice. Predicţiile lor erau asociate 
cu teoria care sugera influenţa universală a Marilor Conjuncţii ale 
planetelor şi semnelor zodiacale asupra evenimentelor religioase şi 
politice. Această teorie datează din Antichitate şi a fost mult discutată 
de gînditorii arabi al-Kindi şi Abi-Ma'shar. Una. dintre cele mai 
cunoscute profeţii stabilea că Luther şi Reforma erau consecinţele 
conjuncţiei planetelor superioare Jupiter şi Saturn în Scorpion, în 
noiembrie 1484. Interpretînd conjuncţia, Johann Lichtenberger a 
prezis că se va naşte un reformator german care va deveni călugăr şi 
va avea ca sfetnic un alt călugăr. Profeţia a fost redescoperită mai 
tîrziu şi asociată cu Luther (născut în 1483) şi Philipp Melanchthon. 

În timpul secolului al XVI-lea, teoria conjuncţiilor a jucat un rol 
important în lucrările lui Cyprianus von Leowitz şi ale englezului 
Richard Harvey. La începutul secolului al XVII-lea, teoria a fost 
utilizată de Johannes Kepler în calculele sale astrologice cu privire la 
o stea care apăruse în 1604. Pe baza apariţiei acestei nova, Kepler 
pretindea că era în stare să calculeze data exactă a naşterii lui Isus 

Cristos care, fiind un mare profet, trebuia să se fi născut în perioada 
unei Mari Conjuncţii. Iar naşterea lui trebuia şi ea să fi fost anunţată 
de o nova, Steaua Magilor. Aceste calcule nutreau speranţa că o 
reformă generală a credinţei ar schimba deplorabilele condiţii ale 
umanităţii contemporane. Aceeaşi speranţă a fost exprimată şi de 
adepţii lui Johann Valentin Andreae (1586-1654), autor al mani- 
festelor rozicruciene. Datele ultimelor două Mari Conjuncţii figurează 
ca unele de mare importanţă în istoria apocrifă a fondatorului 
ordinului Roza-Cruce. 

Autorităţile se temeau de predicțiile astrologice, pentru posibilele 
lor consecinţe politice dăunătoare. Astrologia a fost frecvent condamnată 
sau interzisă de-a lungul Antichității şi Renaşterii. De exemplu, pentru 
a contracara efectele profeţiei privitoare la reformatorul Bisericii 
născut sub conjuncţia din 1484, Inocenţiu al VIII-lea a emis bula 
papală Summis desiderantes affectibus, care a avut cu siguranţă efect 
asupra vînătorii de vrăjitoare din secolele al XVI-lea şi al XVII-lea. 
În cele din urmă, astrologia a fost condamnată oficial de Biserică la 
sfîrşitul secolului al XVI-lea, ca o consecinţă a altor predicții 
dezastruoase. Totuşi, tendinţele liberale de la începutul secolului 
al XVII-lea s-au sprijinit în mare măsură pe prezicerile astrologice. 
Astrologia pare să continue a exercita o oarecare înrîurire asupra 
vieţii politice şi culturale a Europei moderne, deşi e mult mai puţin 
influentă decît a fost în perioada secolelor XV-XVII. 

Respingerile astrologiei au un tipar comun, care constă de obicei 
în negarea posibilităţii ca stelele să influenţeze treburile omeneşti. 
Unele dintre aceste respingeri rămîn faimoase, cum ar fi cele ale lui 
Girolamo Savonarola, Giovanni Pico della Mirandola şi Jean Calvin. 
Deşi Disputationes astrologiam adversus divinatricem ale lui Pico au 
rămas nepublicate, din cauza morţii sale subite în 1494, este foarte 
posibil ca acest tratat semioficial să fi avut misiunea de a populariza 
metodele antiastrologice ale lui Inocenţiu al VIII-lea şi ale succe- 
sorului său, şi de a obţine astfel pentru Pico o iertare totală a 
greşelilor sale trecute, pregătindu-i totodată calea pentru o înaltă 
carieră ecleziastică. 


Metodele astrologiei. Astrologia greacă se baza pe astronomia 
greacă, abstrusă şi dificil de practicat. Acesta este şi unul dintre 
principalele motive pentru care mulţi dintre autorii de tratate astrologice 
din Antichitate şi Antichitatea tîrzie au făcut erori de inadvertenţă în 

formulările astrologice, care erau prin însăşi natura lor aproape 
imposibil de aplicat. Un alt motiv pentru varietatea sistemelor astro- 
logice şi chiar contradicţiile dintre ele în Antichitatea tîrzie a fost 
ponderea tradiţiei. Sistemele numerice tradiţionale complexe ale 
astrologiei au fost inevitabil alterate în transmiterea lor şi rareori 
erau interpretate la fel de doi autori diferiţi. De exemplu, sistemele 
numerice ale tabelelor specific astrologice puteau fi interpretate în 
diverse moduri : horia (fines, termini), porţiuni dintr-un semn zodiacal 
distribuite între cele cinci planete ; tabelele „exaltaţiilor” planetelor 
în diferite semne zodiacale (hupsomata) ; tabelele „depresiilor” plane- 
telor (:apeinomata sau deiectiones) ; tabelele acelor aşa-numite portes 
vacuae sau vacantes, „spaţiile goale” ale zodiacului ş.a.m.d. Ptolemeu 
a încercat să elimine discrepanţele între diferitele tradiţii, înlocuind 
tradiţiile corupte sau ininteligibile cu serii numerice legate de operaţii 
logice, aritmetice. 

Astrologia suprapune două sisteme complexe diferite: cel al 
cerurilor şi cel al destinelor colective şi individuale ale fiinţelor 
omeneşti aflate pe Pămînt. Prin scrutarea cerului (precum şi prin 
interpretarea acestor observaţii, conform unui cadru de presupoziţii 
teoretice, ne-observaţionale), aceste sisteme încearcă să dea. seama 
de schimbările petrecute înăuntrul sistemului uman, care sînt de 
altminteri impredictibile, insesizabile şi nesistematice. Este adevărat 
că, dintr-un punct de vedere ştiinţific, nu există nici o legătură reală 
între cele două sisteme, şi de aceea astrologia greacă a fost percepută 
ca o încercare de a oferi justificare matematică unor presupoziţii 
teoretice absurde. Totuşi, în loc de a se sublinia natura arbitrară şi 
baza teoretică incorectă ale astrologiei, contribuţiile ei ar trebui să 
fie considerate dintr-un punct de vedere psihologic. Alegerea unui 
sistem analog celui al sorții omeneşti reflectă o înţelegere adîncă a 
caracterului efemer şi singular al vieților şi întîmplărilor omeneşti. 

Sistemele astrologice sînt sisteme cu alegere multiplă, bazate pe 
cîţiva operatori informaţionali capabili să dea seama de un număr 
aproape nelimitat de operaţii. Acest „program de computer” astrologic 
a fost utilizat pentru a stoca informaţia în memorie de cîteva sisteme 
mnemotehnice. 

Primul operator din zodiac, sau roată, se compunea din cele 
douăsprezece constelații (grupuri de stele mai mult sau mai puţin 
arbitrare) printre care circulă planetele. În plus faţă de aceste con- 
stelaţii există şi altele, care nu se află pe ruta planetelor ; ca semne 

extrazodiacale (paranatellonta) care răsar împreună cu semnele 
zodiacului, ele pot de asemenea figura în calculele şi analizele 
astrologice. Începînd cu zodia care răsare la echinocțiul de primăvară, 
cele douăsprezece constelații sînt: Berbecul (Krios, Aries), Taurul 
(Tauros, Taurus), Gemenii (Didumoi, Gemini), Racul (Karkinos, 
Cancer), Leul (Leon, Leo), Fecioara (Parthenos, Virgo), Balanța 
(Zugos, Libra), Scorpionul (Skorpios, Scorpio), Săgetătorul (Toxotes, 
Sagittarius),  Capricornul (Aigokeros, Capricorn), Vărsătorul 
(Hudrochoos, Aquarius) şi Peştii (Ichthues, Pisces). Cele douăsprezece 
semne ale zodiacului sînt grupate apoi în triunghiuri, după forma lor, 
după sex, calitate (rece, cald, umed sau uscat) şi după elementul 
căruia îi aparţin. Astfel Aries, Leo şi Sagittarius formează triunghiul 
de foc; Taurus, Virgo şi Capricorn triunghiul de pămînt ; Gemini, 
Libra şi Aquarius triunghiul de aer; iar Cancer, Scorpio şi Pisces 
triunghiul de apă. 

Fiecare din cele douăsprezece semne ocupă 30 de grade din 
cercul de 360 de grade. Fiecare semn e divizat mai departe în trei 
decani (dekanoi), de cîte 10 grade fiecare ; ei sînt uneori divizați în 
segmente de cîte un grad (monomoiriai). Fiecărui semn i se atribuie 
trăsături constante, conform elementului, calităţii, sexului, formei şi 
poziţiei sale. Zodiacul se roteşte pe un plan imaginar divizat în topoi 
(„locuri” sau „case”). Există două sisteme de topoi: (1) un sistem 
de 8 case (oktotopos), care este descris numai de Marcus Manilius. şi 
Firmicus Maternus, şi (2) un sistem mai general de 12 case 
(dodekatopos). Cele 12 case sînt : viaţa (viza), averea (lucrum), fraţii 
şi surorile (fratres), părinţii (parentes), fiii (filii), sănătatea (valetudo), 
căsătoria (nuptiae), moartea (mors), călătoriile (peregrinationes), 
onorurile (honores), prietenii (amici) şi duşmanii (inimici). Conform 
unui cuplet medieval mnemotehnic, erau numite aşa : 


Vita, lucrum, fratres, genitor, nati, valetudo 
Uxor, mors, pietas, regnum benefactaque, carcer. 


Revoluția zodiacului în cadrul caselor face posibile multe combinații 
semnificative ; totuşi, marea variabilitate a sistemului se datorează 
mişcărilor planetelor. Conform sistemului geocentric, există şapte 
„planete”, aranjate în funcție de distanţa lor faţă de Pămînt şi de 
lungimea respectivelor lor revoluţii : Luna, Mercur, Venus, Soarele, 
Marte, Jupiter şi Saturn. Acestea erau clasificate apoi după sex şi 

calitate. Marte şi Saturn erau definite ca specific „malefice”, o 
caracteristică moştenită din astrologia babiloniană. 

Ptolemeu a stabilit că planetele au două feluri de „aspecte” : 
(1) aspectul determinat atît de poziţiile lor în zodiac cît şi (2) de 
poziţiile lor unele faţă de altele. Cea mai importantă poziţie a primului 
aspect este aşa-numitul idioprosopos, poziţia unei planete cînd se 
află la aceeaşi distanţă .circulară de Soare şi Lună ca domiciliul ei 
faţă de domiciliile Soarelui şi Lunii. Domiciliile (oikoi) sînt semnele 
zodiacale guvernate de fiecare planetă. Soarele şi Luna guvernează 
fiecare numai cîte o zodie, respectiv Leo şi Cancer ; celelalte planete 
guvernează fiecare cîte două zodii. Mercur guvernează Gemini şi 
Virgo; Venus, Taurus şi Libra; Mars, Aries şi Scorpio; Jupiter, 
Sagittarius şi Pisces ; iar Saturn, Capricorn şi Aquarius. Pe lîngă 
domicilii, fiecare planetă are o „exaltaţie” la un loc special dintr-o 
zodie, şi o „depresie” (sau un „exil”) în âlta. 

Din celălalt fel de aspect, Ptolemeu citează doar două poziţii : 
sunaphe, „contact”, sau kollesis, „aderare” (lat. contactus, coniunctio, 
applicatio sau glutinatio), poziţii care apar cînd două planete se 
întîlnesc pe acelaşi meridian. Conjuncţia este urmată de o separație 
sau aporroia (lat. defluxio). Alte cîteva poziţii au fost adăugate 
succesiv la acestea două, dar ele nu se bazau pe poziţiile relative ale 
planetelor, ci pe puterea lor de a emite raze, aktinobolia (emissio 
radiorum). Cînd aceste raze se întîlnesc în anumite condiţii, ele 
formează „figuri” (schemata), numite în latină adspectus, din pricina 
felului în care „privesc” planetele (adspicio) unele la altele. Termenul 
aktinobolia însuşi era folosit de obicei pentru a indica un aspect 
negativ în care o planetă putea fi „blocată” sau „asediată” (gr. perischesis 
sau emperischesis ; lat. detentio sau absidio etc.). Deşi conjuncţia cu 
planetele malefice e de obicei malefică, există două aspecte care sînt 
întotdeauna benefice (120° şi 60°) şi altele două care sînt întotdeauna 
negative (opoziţie sau 180° şi pătrat sau 90°). 

Se spunea că zodiile, decanii şi planetele guvernează atît regiunile 
Pămîntului cît şi corpul omenesc. Corespondenţele dintre ele sînt 
clasificate conform chorografiei astrologice - distribuţia influențelor 
siderale ale oikoumenei - şi conform meloteziei - doctrina corespon- 
denţelor dintre astre şi corpul omenesc. Există trei feluri de melotezie, 
după cum se ia în considerare respectiv influenţa zodiilor, a decanilor 
sau a planetelor. Celor şapte planete le sînt atribuite corespondențe 

cu metale, pietre, plante şi animale. Acestea sînt utilizate în medicina 
astrologică sau iatromathematike, o ştiinţă complicată de atribuire a 
unor medicamente sau a altor remedii în funcţie de poziţia momen- 
tană şi influenţa planetelor, în special a Lunii. 

Prezicerile astrologice sînt de două feluri : (1) preziceri generale 
sau catolice (katholikos, „universal”), bazate pe evenimente extra- 
ordinare sau spectaculoase cum ar fi eclipsele, cometele, meteoriţii, 
Marile Conjuncţii, aurora borealis etc. ; şi (2) preziceri particulare 
sau relative la naştere (genefhliakos), care se ocupă de poziţia şi 
influenţa stelelor la naşterea cuiva. Astrologul trasează „tema naşterii” 
(lat. thema, sau diathema tes geneseos ; lat. constellatio), determi- 
nînd mai întîi horoskopos (lat. ascendens) (sau „indicatorul”) zodiei 
sau planetei în ascensiune la orizontul estic în momentul precis al 
naşterii omului. După ascendent, alte trei puncte sînt determinate pe 
zodiac : zenitul (gr. mesouranema ; lat. medium coelum), nadirul 
(gr. antimesouranema sau hupogeion ; lat. imum coelum) şi orizontul 
vestic (gr. dusis, lat. occasus). 

Cum linia meridiană nu este perpendiculară pe linia orizontului, 
problema „ascensiunilor” (anaphorai) fiecărui semn zodiacal nu este 
una simplă; ascensiunea lor oblică, conformă înclinaţiei reale a 
zodiacului, trebuie transpusă în planul ecuatorial, iar viteza lor 
angulară depinde de latitudinea locului geografic în care se fac 
calculele. În Antichitate, se desenau tabele pentru „şapte climate” 
sau latitudini. Astrologul trebuie să calculeze cu acuratețe ascen- 


siunile zodiilor şi planetelor şi să epuizeze, într-o temă natală, toate. 


combinaţiile posibile ale constituenţilor sistemului. 

Bendis 


În mărturiile greceşti, această zeiţă sud-tracică este cunoscută sub 
variate nume, ca Bendis, Bândis sau Mendis. Numele ei este explicat, 
fără nici o controversă, ca derivat din indo-europeanul *bhendh-, 
„legătură”. Era probabil o zeiţă a căsătoriei, a cărei funcţie era să 
vegheze asupra legăturilor matrimoniale. 

Încă din 429/8 a.C., Bendis era obiectul unui cult statal în Atena. 
În ceremoniile numite Bendideia, care se desfăşurau în ziua a nouă- 
sprezecea sau a douăzecea a lunii Thargotion, aveau loc două pro- 
cesiuni, una formată din tracii bogaţi şi influenţi din Pireu, cealaltă 
din atenieni. Bendideion sau templul lui Bendis era situat pe dealul 
Munychia. 

Bendideia, aşa cum este descrisă în Republica lui Platon (327a-c), 
era spectaculoasă, dar nu conţinea nici o urmă din caracterul orgiastic 
al riturilor practicate în venerarea unei mari zeițe. Bendis era în mod 
obişnuit identificată cu Artemis a grecilor ; este prin urmare enig- 
matic că Herodot, care era foarte familiarizat cu ateniana Bendis, 
uită să-i menţioneze numele în legătură cu tracica Artemis (Istorii 
4.33 şi 5.7). Poate că Herodot se gîndea la o altă zeiţă tracă, nu la 
Cotys totuşi, căreia i s-ar aplica, oricum, aceeaşi obiecţie. 

Pe reliefuri şi statuete mici, Bendis este reprezentată purtînd 
veşminte trace şi un coif ascuţit (frigian). Atributele ei sînt deseori o 
cupă sacrificială în mîna dreaptă şi o suliță în mîna stîngă. Pe monezile 
bithiniene însă, ea este reprezentată ţinînd două sulițe în mîna dreaptă 
şi un pumnal în mîna stîngă. Pe monezi din Kabyla, ea poartă două 
torţe, sau o torţă şi o patera. Torţele erau şi atributul zeiţei greceşti 
Hecate, cu care Bendis a fost frecvent identificată. 

Un templu consacrat lui Bendis sau Mendis exista în 188 a.C. pe 
ţărmul vestic al Hebrosului. Mărturii ulterioare menţionează un alt 

templu în Egipt, lîngă Ptolemais. Numele ei este atestat ca un 
antroponim atît în Tracia cît şi în Grecia. 

Cu tot rolul său proeminent în Atena, Bendis nu trebuie consi- 
derată o divinitate importantă. Cultul Dianei la soldaţii romani din 
Dacia şi din sudul Dunării nu are în mod necesar vreo legătură cu 
Bendis. 


Ioan Petru Culianu şi Cicerone Poghirc 

Cavalerii Daci 


Aşa-numiţii Cavaleri Daci erau asociaţi cu o religie misterică a 
geților şi a dacilor, popoare de neam tracic care trăiau în Dacia antică 
(aproximativ echivalentă cu România din epoca modernă). Cultul 
Cavalerilor Daci sau Danubieni a început să se răspîndească printre 
soldaţii romani curînd după 106 p.C., cînd Dacia a fost cucerită de 
Traian şi făcută provincie a Imperiului Roman. Urme ale acestui cult 
au fost găsite chiar în zone foarte îndepărtate de cea de origine, 
precum provinciile romane Galia şi Britania. 

S-au păstrat numeroase referiri şi geme care-i înfăţişează pe 
Cavalerii Daci. Din cele 232 de piese catalogate de Dumitru Tudor 
(1969-1976), 60 au fost găsite în Dacia, 24 în Moesia Superior, 
34 în Moesia Inferior, 47 în Pannonia Inferior şi 25 în Pannonia 
Superior. Majoritatea reliefurilor dace sînt făcute din marmură. 
Au fost copiate pe scară mare în plumb, un material extrem de 
scump, a cărui utilizare poate fi explicată doar prin scopurile magice 
pentru care se confiecţionau imaginile Cavalerilor Daci. Din cele 
90 de copii în plumb existente, 44 au fost găsite în Pannonia Inferior. 

Cele mai vechi reliefuri reprezintă doar un singur călăreț, a cărui 
iconografie era influenţată de cea a Cavalerului Trac. (Vezi CAVALERUL 
TRAC.) Monumente mai tîrzii prezintă doi cavaleri, de-o parte şi de 
alta a unei zeițe al cărei atribut simbolic principal este un peşte. Din 
cele 31 de piese aparţinînd tipului cu un călăreț, 18 s-au găsit în 
Dacia. Tipul cu doi călăreţi aparţine perioadei tîrzii a acestui cult, 
care a înflorit în secolul al III-lea p.C. şi a decăzut în al IV-lea. 

În afara celor doi călăreţi şi a zeiţei cu un peşte, iconografia 
monumentelor include personaje prosternate, servitori şi diverse 
simboluri, ca Soarele, Luna, stele şi numeroase animale (incluzînd 
berbecul, cîinele, leul, vulturul, păunul, corbul, cocoşul, şarpele şi 
uneori Chiar taurul). Interpretările date de savanţi zeiţei sînt foarte 

divergente. Cei doi călăreți au fost identificați cu Dioscurii de către 
unii cercetători şi cu frații Cabiri de alții. Iconografia greacă a 
Dioscurilor avusese un impact cu totul particular asupra Cavalerilor 
Daci, dar toate aceste ipoteze savante sînt mai mult sau mai puțin 
fanteziste. 

Este verosimil ca unele credinţe şi practici, împrumutate în special 
din mithraism, să se fi adăugat unui cult local dacic şi ca aceste 
împrumuturi să fi schimbat cultul într-o religie de mistere. Deşi 
mitul Cavalerilor Daci rămîne necunoscut, putem afirma cu siguranţă 
că el se baza pe unele credinţe dacice neîmpărtăşite de tracii de la sud 
de Dunăre. Cei doi călăreţi şi zeiţa trebuiau probabil să stabilească o 
legătură între trei niveluri cosmice (cer, pămînt şi lumea subterană), 
după cum pare să sugereze împărţirea reliefurilor în trei registre. 

Numai trei grade de iniţiere erau prezente în misterele Cavalerilor 
Daci: Aries („Berbecul”), Miles („Soldatul”) şi Leo („Leul”). Primele 
două erau plasate sub influenţa planetei Marte, ultimul sub influenţa 
Soarelui. Dacă interpretăm numeroasele animale înfăţişate în reliefurile 
Cavalerilor Danubieni drept entităţi astrologice, atunci putem presu- 
pune că simbolismul acestei religii de mistere era extrem de complicat. 
Inscripţiile sînt într-un număr neobişnuit de mic, scurte (în special 
cele de pe geme) şi indescifrabile. Iniţiaţii în mistere îşi identificau 
gradul prin embleme şi sigilii; de exemplu, o gemă de provenienţă 
necunoscută poartă ca inscripţie unicul cuvînt leon. Este foarte 
probabil ca sacrificarea unui berbec să fi jucat un rol important în 
aceste mistere. 


Ioan Petru Culianu şi Cicerone Poghirc 

Cavalerul Trac 


Aşa-numitul Cavaler Trac, un semizeu care s-a aflat în centrul 
unui cult din Tracia antică, este cunoscut în special din sculpturi şi 
inscripţii datînd din secolul al IV-lea a.C. pînă la începutul secolului 
al IV-lea p.C. În inscripţiile greceşti şi latine, el este identificat pur 
şi simplu ca „eroul” (de obicei hêrôs sau heros, dar şi hêrôn, heron, 
eron etc.). Conform lui Dimiter Detschew (1957, p. 200), numele 
Cavalerului Trac se referea probabil la termenul trac pentru „erou”, 
*ierus sau *iarus, care are paralele celtice. Dacă este aşa, atunci 
faptul lingvistic consolidează analogiile religioase între acest tip tracic 
de divinitate şi eroii greci. 

Cele mai vechi monumente ale Cavalerului Trac aparţin secolului 
al IV-lea a.C., dar cultul său a fost deosebit de influent în Tracia şi 
Moesia Inferior (î.€., regiunea aşezărilor greco-romane de pe țărmul 
vestic al Mării Negre) în timpul secolelor al II-lea şi al III-lea p.C. 
Iconografia romană şi inscripţiile din acea vreme arată că era iden- 
tificat cu Asclepios, Apollo, Dionysos, Silvanus şi alte divinităţi. 
Purta epitetele soter („salvator”), iatros („vindecător”) şi chiar megas 
theos („mare zeu”), acesta din urmă în cetatea Odessus (Varna de 
astăzi), unde era cunoscut şi sub numele tracic Darzalas. 

Monumentele existente referitoare la Cavalerul Trac sînt reliefuri 
şi statuete avînd fie caracter votiv, fie funerar. Cavalerul este repre- 
zentat de obicei călărind la dreapta, spre un copac pe care este 
încolăcit un şarpe. În inscripţii, epitete greceşti şi latine sînt adăugate 
adesea numelui generic al eroului, arătînd că acest cult era adaptat la 
eroi particulari, cunoscuţi uneori pe numele lor trac. Epitetele sînt de 
obicei toponime, nume de triburi sau atribute ale Cavalerului. 

Numele adoratorilor sînt cunoscute din inscripţiile votive. Este 
interesant de remarcat că 61% din adepţii înregistraţi în Moesia 
Inferior şi Dacia (România şi Basarabia de astăzi) purtau nume 

greceşti sau greco-romane, 34% nume romane şi numai 5% purtau 
nume de origine tracă sau traco-romană. Prin urmare, se poate 
presupune că majoritatea adepților acestui cult în Moesia Inferioară 
erau greci. 

Se ştie puțin despre cultul în sine, care era o combinație de 
credințe greceşti şi tracice. Era legat desigur în cea mai mare măsură 
de concepţiile despre supraviețuirea după moarte şi despre mîntuire 
şi se poate să fi conţinut noţiuni de supravieţuire fie în lumea 
subpămînteană, fie în cer. Avea o largă răspîndire în rîndul populaţiei 
din Tracia şi Moesia Inferior, iar adepţii acestui cult erau oameni de 
diverse categorii sociale şi origini etnice. Din cîte ştim, cultul nu a 
luat niciodată forma unei religii misterice, cu comunităţi secrete ` 
organizate într-o ierarhie. Cultul Cavalerului Trac a dispărut în prima 
jumătate a secolului al IV-lea p.C. (Vezi şi CAVALERII DACI.) 


Ioan Petru Culianu şi Cicerone Poghirc 

Călătoria la cer (păgină) 


A. Introducere 


Aşa-numita „călătorie a sufletului la cer” (Himmelsreise), o expresie 
improprie, care desemnează diverse tipuri de ascensiune (de exemplu 
în corp, sau doar în spirit, sau chiar într-un mod neprecizat), este un 
fenomen foarte cunoscut şi important, referitor la care există nume- 
roase indicii în materialele religioase şi populare din întreaga lume. 
După cum a remarcat Carsten Colpe (vezi indicele bibliografic), 
clasificarea acestor materiale este o chestiune complicată, deoarece, 
pe lîngă anumite tipuri (de ex. cel şamanic), este vorba aici despre o 
varietate de evoluţii istorice diferite, ceea ce creează dificultatea de 
a aplica o structurare pur genetică. Şi căutarea originii ideii de 
călătorie a sufletului la cer - căutare care a inspirat unele cercetări 
din trecut — trebuie considerată astăzi ca o problemă insolubilă şi în 
cele din urmă falsă. Se poate constata că, indiferent de numeroasele 
forme istorice pe care le primeşte, călătoria la cer este o consecinţă 
a unor anumite realităţi de istorie culturală, fără să poată fi încă 
nicidecum vorba despre vreo „opinie” situată în vreo religie anumită. 

Ca urmare a europocentrismului culturii noastre, complexitatea 
acestei chestiuni a fost abia treptat conştientizată. La început se 
cunoşteau numai diverse exemple de călătorie la cer din apocaliptica 
iudaică, iudeo-creştină, greacă şi gnostică. S-a descoperit curînd că 
şi popoarele fără scriere, şi în special cele şamanice, cunoşteau 
motivul călătoriei la cer. Întrucît putea fi vorba despre influenţe, s-a 
căutat în ambele direcţii şi în cele din urmă s-a ajuns la concluzia 
falsă că exista probabil un centru unic din care s-a răspîndit ideea 
unei călătorii la cer. Istoria cercetării de pînă acum este tema următorului 
capitol din acest articol. 

B. Status quaestionis 


I. Principalele teorii 


Este dificil de spus care dintre marile teorii cu privire la călătoria la 
cer merită întîietatea cronologică. Psyche, a lui E. Rohde, a apărut în 
1890/94, iar Nekyia, a lui Dieterich, în 1893; Frage nach der 
Ursprung des Gnostizismus, a lui W. Anz, cu afirmaţia sa, pe cît de 
falsă pe atît de influentă, despre originea babilonian-iraniană a călă- 
toriei la cer, a apărut ceva mai tîrziu (în 1897), dar dacă ne gîndim 
că Schicksal der Seele nach dem Tode, nach mandăischen und 
parsischen Vorstellungen (1892), de W. Brandt, poate fi definită ca 
predecesoare a scrierilor ceva mai tîrzii ale Şcolii germane de istoria 
religiei (religionsgeschichtliche Schule), atunci trebuie să conchidem 
că cele două curente principale de istorie a religiilor se desfăşoară 
simultan. Fără îndoială, pînă la sfîrşitul anilor 40, teoria simplă dar 
convingătoare a Şcolii germane de istoria religiei a devenit mult mai 
influentă decît cealaltă. 


a. Teoria originii greceşti a călătoriei la cer 


1. După E. Rohde (Psyche, 1890/ 94), toate formele de prezentare a 
călătoriei la cer apar din cultul tracic al lui Dionysos. Acesta prezintă 
afinități cu fenomene extatice extraeuropene, cu yoga şi şamanismul. 
Extaticii apollinici originari din epoca arhaică, precum Abaris, Aristeas, 
Hermotim etc., ţin, după Rohde, de dionisianism. O similitudine mai 
mare a acestor figuri cu şamanii siberieni trece neobservată de Rohde, 
în pofida trimiterii pe care o face la şamanism. 


2. Pentru Rohde dionisianismul era, în esenţă, un fenomen ne- sau 
Chiar anti-grecesc. Dimpotrivă, A. Dieterich (Nekyia) arată cum călă- 
toria la cer îşi are originea în apocaliptica creştină, bazîndu-se pe vechi 
reprezentări orfic-pitagoreice. Dar pînă la urmă (Mythrasliturgie, 19232) 
a fost convins şi el de teoriile susţinute de religionsgeschichtliche Schule. 


3. Teoria influențelor şamanice asupra extaticilor apollinici greci ca 
Abaris, Aristeas şi chiar Pitagora a fost dezvoltată în 1935 de K. Meuli 
(Scythica). După Meuli, în Grecia arhaică exista un fel de şamanism, 
care provenea în parte din tradiţii greceşti, dar în parte şi din tradiţii 
scitice. 

Mai tîrziu, această teorie a reapărut la E.R. Dodds (The Greeks and 
the Irrational, 1951), care de altfel l-a înţeles total greşit pe Meuli. 
Conform lui Dodds, vechii iatromantes (de la iatros, „medic”, şi 
mantis, „augur”), ca de pildă Abaris, Aristeas, Epimenide şi Pitagora, 
erau vraci greci puri, deci un fel de şamani autohtoni. 


4. Teoria pitagoreică a originii călătoriei la cer, care a fost introdusă 
mai întîi de Dieterich în 1892, a găsit adepţi importanţi în zona 
vorbitorilor de limbă franceză: A. Delatte (Recherches sur la littérature 
pythagoricienne, Paris, 1915), G. Méautis (Recherches sur le 
Pythagorisme, Neuchâtel, 1922), L. Rougier (L'origine astronomique 
de la croyance pythagoricienne en l'immortalité celeste des âmes, 
Le Caire, 1933 ; şi La religion astrale des Pythagoriciens, Paris, 1959), 
P. Boyance (Etudes sur le Songe de Scipion, Paris-Bordeaux, 1936), 
G. Soury (La demonologie de Plutarque, Paris, 1942) şi M. Detienne 
(La notion de Daimon dans le Pythagorisme ancien, Paris, 1963). 
Cel mai important critic al acestei teorii a fost, în anii 60, Walter 
Burkert (Weisheit u. Wissenschaft, 1962), care credea că pitagoreicii 
nu trebuiau nicidecum priviţi ca iniţiatori ai unei „revoluţii ştiinţifice”. 


b. Teoria irano-babiloniană 
a Şcolii germane de istoria religiei 


1. În cărticica sa mai sus menţionată din 1897, W. Anz pornea de la 
ideea că „doctrina ascensiunii sufletelor” este şi „doctrina centrală 
gnostică” (W. Anz 5). Această doctrină şi-ar avea originea în Iran, dar 
a fost preluată de babilonieni şi combinată cu idei cosmogonice babi- 
loniene despre cele şapte planete. | 

Teoria lui Anz a fost mult îmbunătăţită în clasicul articol al lui 
W. Bousset, Die Himmelsreise der Seele (1901). După Bousset, există 
o doctrină iniţială mai veche a călătoriei în cer, care provine din Iran. 
În această doctrină există, ca şi în cosmologiile iraniene, trei ceruri 
pe care le străbate sufletul în ascensiunea sa. Sub influenţă babilo- 
niană, numărul cerurilor a devenit mai tîrziu şapte în loc de trei. Şi 
mai tîrziu, sub o nouă influenţă iraniană, a fost introdus în gnosticism 
şi dualismul iranian. 


2. Concluziile false ale lui Bousset au fost preluate nu numai de 
adepţii Şcolii germane de istoria religiei, ca R. Reitzenstein, 
J. Kroll sau R. Bultmann, ci şi de oameni de ştiinţă independenţi, ca 

F. Cumont. F. Cumont a compus de fapt o nouă teorie, provenită în 
parte de la Bousset şi în parte din „şcoala pitagoreică” franceză. El 
credea (F. Cumont, Lux perpetua 147) că doctrina iraniană a ascen- 
Siunii sufletului a fost transmisă de magii iranieni din Asia Mică 
pitagoreicilor sicilieni. În continuare, această doctrină suporta, după 
Cumont, toate transformările care erau presupuse de şcoala franceză. 


II. Critica teoriei lui Bousset 


Teoria lui Bousset cu privire la originea iraniană a călătoriei la cer 
porneşte de la ideea că descrierile de viziuni şi extaze ar fi o 
specialitate a religiei iraniene. Dar dovezile pentru o atare supoziţie 
rămîn deosebit de slabe. În forma lor de astăzi, singurele apocalipse 
iraniene, cea a lui Ardă Virăz şi cea a lui Vistasp, au fost scrise în 
secolul al IX-lea p.C. În nici un caz ele nu sînt mai vechi decît 
ultimii Sassanizi. Iar prima ştire iraniană cu privire la o experienţă 
vizionară provine din secolul al III-lea p.C., cînd mobăâd-ul Kerder a 
pus să-i fie notate în scris revelaţiile pe o lespede de piatră în Sar 
Mashad. Fără îndoială, se poate constata că în religia iraniană există 
multe urme atestînd utilizarea de diferite narcotice. Două dintre ele 
au fost identificate ca măselariţă (Hyoscyamus niger) şi cînepă 
(Cannabis indica). Educaţia religioasă zoroastriană era orientată 
împotriva utilizării acestor narcotice, care se numeau în persana 
veche, ambele, bang. În zoroastrismul mai tîrziu apare din nou 
folosirea substanţelor bang, mang şi hom. Oricum, apocaliptica 
iraniană este un fenomen tardiv. 

Bousset era convins şi că doctrina iraniană a celor trei ceruri era 
mai veche decît doctrina babiloniană a celor şapte ceruri. Pe aceasta 
din urmă o asocia cu cele şapte planete din Antichitate. 

În realitate, numărul cerurilor varia în cosmologiile babiloniene 
de la trei la nouă, iar cele şapte ceruri nu erau niciodată puse în 
legătură cu planetele, pentru că babilonienii credeau că orbitele 
planetelor se găseau la aceeaşi distanţă de Pămînt. Atât cele trei cît şi 
cele şapte ceruri puteau să provină de la babilonieni, dar ideea celor 
şapte ceruri planetare îşi are originea la greci. Nu există deci nici un 
indiciu care să ne trimită către Iran. 

Cît despre dualismul gnostic, observaţiile lui Bousset nu sînt nici- 
decum mai fericite decît celelalte afirmaţii ale teoriei sale menţionate 

deja. Respingerea gnostică a lumii nu indică în nici un fel o origine 
iraniană : în această privinţă sînt de acord cei mai mulţi savanţi 
(Culianu, Psych. 20/1 ; Exp. 9/10). 


III. Observaţie finală 


Din consideraţiile de mai sus putem fără nici o grijă conchide că: 
1. Iranul nu putea în nici un caz să fie patria „acelor fantezii variate” 
despre ascensiunea sufletului la cer; 2. reprezentările celor trei, 
respectiv şapte ceruri nu trebuie puse neapărat în legătură cu o 
origine iraniană, respectiv babiloniană ; 3. dualismul gnostic este 
foarte îndepărtat de dualismul iranian şi nu are nimic de-a face cu el. 


C. Călătoria la cer din punct 
de vedere istoric şi tipologic 


I. Şamanism şi materiale folclorice 


a. Şamanismul 


De cîte ori este vorba despre divinităţi celeste, este posibil să aibă loc 
şi călătoria la cer. Din perspectiva istoriei culturii, călătoria la cer nu 
poate fi deci nicidecum considerată ca o invenţie evoluționistă sau 
chiar revoluţionară, ca rezultatul unui progres religios sau poate 
chiar ştiinţific, pornindu-se de la reprezentarea unui tărîm inferior, 
submundan, pentru a se trece mai departe în direcţia unui tărîm 
supramundan al lui Dumnezeu sau al zeilor. Cum, dimpotrivă, repre- 
zentările divinităţilor celeste sînt foarte vechi în istoria culturii, 
trebuie să tragem de aici concluzia că şi călătoria la cer, care este 
legată de aceste reprezentări, n-a apărut nicidecum ca urmare a vreunei 
„perfecţionări” a coborîrii (pretins mai veche) în tărîmul de jos. 
La popoarele cu credinţe şamanice, unde este atestată reprezentarea 
celor şapte ceruri, aceasta nu provine probabil din cea babiloniană. 
Reprezentarea poate să fi intervenit mult mai tîrziu, sub influenţa 
budismului, a creştinismului, a apocalipticii iudaice şi a Islamului. 
Dar nu se poate exclude eventualitatea ca ea să fi fost, poate pur 
întîmplător, chiar autohtonă. În orice caz, nu există nici un motiv să 

presupunem că întreaga reprezentare a cerului aşezat deasupra, 
împreună cu numărul şapte, a fost importată. Deşi popoarele cu 
credinţe şamanice au împrumutat multe dintre ideile lor cosmologice 
dinafară, trebuie să presupunem că totuşi călătoria la cer şamanică 
este precursoarea, în istoria culturii, a multiplelor forme de călătorie 
la cer care sînt legate de idei mistico-filozofice. 

Esenţial pentru şamanism este că această călătorie la cer primeşte 
forma unei desfăşurări concrete, ca un spectacol. Ştiinţa occidentală 
a aflat pentru prima dată despre o reprezentare de acest fel din 
descrierea călătoriei lui Wilhelm Radloff (Aus Sibirien. Lose Blätter 
aus meinem Tagebuche, 1884 II. 19/51). În şamanismi, călătoria în cer 
sau călătoria în lumea submundană este desfăşurată în faţa ochilor 
spectatorilor. Este vorba deci despre o reprezentare exterioară a 
călătoriei la cer, în timpul căreia şamanul sau sufletul acestuia este 
făcut totodată vizibil pentru cel care îl priveşte. 

Şamanii din lumea întreagă utilizează narcotice specifice pentru 
a-şi atinge stările de transă. Trebuie să pornim poate de la supoziţia 
că şi în multe religii istorice folosirea unor auxiliari de acest fel era 
o deprindere obişnuită în anumite stadii culturale. 


b. Rituri de inițiere 

O călătorie la cer are loc frecvent în riturile de iniţiere, fie că este 
vorba despre iniţieri comune sau individuale. În cazul din urmă, 
aceasta este în general o regulă. Un şaman trebuie să-şi clădească o 
cunoaştere nemijlocită a lumii spiritelor, indiferent prin ce mijloace : 
fie direct, prin iniţiere rituală, fie de la spiritele înseși, înainte de a 
putea acţiona el însuşi prin intermediul spiritelor. 


c. Folclor 


În basm se vorbeşte frecvent despre călătoria la cer, despre zborul 
prin văzduh sau călătoria în tărîmul subpămîntean. Basmele sînt 
probabil o rămăşiţă dintr-un stadiu de cultură străvechi, care se 
manifestă şi în reprezentările şamanice. 


d. Consideraţie finală 


În şamanism şi în multe materiale folclorice care au legătură cu 
şamanismul, călătoria la cer este privită ca un proces exterior, fie că 

de aici decurge o reprezentare a acesteia, fie că doar şamanul însuşi 
trăieşte experienţa lumii de jos sau a celei de sus. 


II. Călătoria exterioară 
şi călătoria interioară la cer 


În diverse tehnici mistice, ca yoga de exemplu sau - deşi foarte 
îndepărtat de aceasta — misticismul neoplatonic şi creştin, experienţa 
exterioară, obiectivă, a călătoriei la cer devine un proces interior de 
ascensiune graduală printr-o serie de trepte morale sau de etape 
ontologice, sau prin ambele. Nu este vorba aici. numai despre o 
„interiorizare” a experienţei obiective, ci şi de o răsturnare a scopului 
iniţial al călătoriei la cer. Deosebirea dintre călătoria la cer exterioară 
şi cea interioară rezidă în faptul că o serie de etape externe, obiective 
ale ascensiunii este înlocuită printr-o serie de principii, a căror 
existenţă, chiar dacă nu este pur subiectivă, se limitează la spaţiul 
sufletului, de cele mai multe ori invizibil. Este vorba aşadar nu 
numai de o diferenţă între unele reprezentări „ordinare” şi altele 
„Tafinate”, ci şi de zone diferite ale realităţii, în general călătoria 
interioară la cer avînd loc într-o zonă care, din punct de vedere 
ontologic, este considerată mai reală decît domeniul natural exterior. 


III. Evoluţia istorică a călătoriei la cer 
de la presocratici pînă în Renaştere 


a. latromanteis 


În Grecia presocratică au existat o serie de personaje istorice sau 
legendare care pot fi considerate ca vraci autohtoni. Asemenea figuri 
au fost Abaris, Aristeas din Proconnesos, Bakis, Epimenide din Creta, 
Empedocle din Agrigent, Hermotim din Clazomene, Pitagora din 
Samos etc. Ca adepţi sau chiar preoţi ai zeului Apollo din Hyperboreea, 
vracii greci puteau fi phoibolamptoi sau phoiboleptoi, i.e., „posedaţi 
de Apollo” sau „răpiți de Apollo”. 

Tipul ideal de vraci grec constă din următoarele caracteristici : 
este iatros (vindecător) şi mantis (ghicitor), kathartes (purificator) şi 
chrosmologos (scriitor de oracole), aithrobates (călător prin văzduh) 
şi thaumaturgos (vrăjitor). El mănîncă puţin, dar doarme foarte 

mult, pentru că în timpul somnului (adică în transă sau chiar în 
moarte aparentă) spiritul său vizitează locuri extrem de îndepărtate 
sau chiar pe zei. Există diverse relatări despre felul de a zbura al 
vracilor. În general ei sînt asociaţi cu conceptul de apnous sau moarte 
aparentă, iar un personaj ca Empedocle, care este considerat şi fonda- 
torul celei mai vechi şcoli de medicină greacă, era foarte vestit 
pentru tratamentul unui caz de moarte aparentă (D.L. VIII 59 sq.). 
Versat în aceasta era şi Epimenide, care a dormit decenii în şir într-o 
peşteră (Plut. conv. sept. sap. 157d), iar în timpul somnului sufletul 
său se întreținea cu zeii (Max. Tyr. X 1). Sufletul lui Hermotim din 
Clazomene făcea călătorii foarte îndepărtate, dar corpul său rămînea 
acasă şi se afla într-o stare de moarte aparentă. Duşmanii săi, cu 
ajutorul soţiei lui, i-au ars corpul (Plin., n.h. VII 174 ; Plut. De gen. 
Socr. 592 c/d), astfel încît sufletul i-a rămas fără protecţie. Potrivit 
lui Maxim din Tyr, sufletul lui Aristeas din Proconnesos putea să ia 
forma unei păsări (Max. Tyr. X 2. XXXVIII 3c/f; a unui cerb, 
conform lui Plinius n.h. VII 174) şi, în vreme ce corpul său era în 
moarte aparentă, să călătorească la mari distanţe. 

Fireşte, reprezentările despre moartea aparentă nu sînt singurele 
pe care le întîlnim în literatura despre presocratici. Dar ele sînt cu 
siguranţă cele mai productive în ce priveşte evidenţa“istorică a genului 
apocaliptic în Grecia. 


b. Platon şi tradiția sa 


1. Moartea aparentă formează şi cadrul literar al mitului platonic despre 
viteazul Er din Pamphylia, din Cartea a X-a a Republicii. De fapt 
revelaţia lui Er are loc pur accidental, un motiv literar care este 
utilizat frecvent şi mai departe în apocaliptica greacă. Încă din istoria 
lui Aristeas din Proconnesos moartea aparentă survenea pe neaştep- 
tate, acolo în prăvălia unui postăvar (Hdt. IV 3f), dar în cele mai 
multe cazuri (Epimenide, Hermotim, Trophonius) cel aparent mort 
este conştient de acţiunile sale. Tradiţia platonică a cunoscut în 
continuare cîteva modificări, dintre care cele mai importante au fost 
introduse de discipolul lui Platon, Heraclide Ponticul. 


2. Heraclide Ponticul a fost fascinat de moartea aparentă şi de celebrii 
vraci greci din trecut. El a scris un studiu despre moartea aparentă 
(apnous) şi un altul despre mari iatromanteis ca Abaris, Aristeas, 
Epimenide, Hermotim şi Pitagora, şi a introdus şi un personaj 

inventat de el, care se numea Empedotim (de la Empedocle şi 
Hermotim). Acest Empedotim, care poate că reprezenta propriile 
idei ale lui Heraclide, era de părere că Hadesul, adică Infernul, se 
găsea în cer şi nu sub pămînt (Procl. In Remp. II 119 Kroll). În 
timpul lui Plutarh din Cheroneea (sec. I-II p.C.), aceasta era poziţia 
generală a autorilor greci, dar şi negreci, cu privire la revelații. În 
mitul platonic, Er nu putea să viziteze nici Hadesul subpămîntean, 
nici cerul real. În tradiţiile ulterioare, reprezentarea unui Hades 
celest devine generală, poate sub presiunea mai noilor idei stoice 
despre suflet. ă 


3. Miturile eshatologice ale lui Plutarh (de facie in orbe lunae 940f/45d ; 
de genio Socratis 589f/92a ; de sera numinis vindicta 563b/68f) se 
numără printre cele mai importante documente spirituale ale epocii 
sale, în care autorul întreprinde o revizuire a miturilor eshatologice 
clasice ale lui Platon (Gorg. 522 d/27c; Phd. 107d/15a; Resp. 614a/ 
621d; Phdr. 246a/57b). 

Lamprias, fratele lui Plutarh, a fost probabil preot în sanctuarul 
consacrat eroului Trophonius din Lebadeea, la 14 km de Delphi 
(Verniere 106). Probabil că Plutarh a putut consulta tăbliţele de lemn 
pe care se obişnuia să-şi notele experienţele cei care coboriîseră în 
grota lui Trophonius (Culianu, Psych. 45). În orice caz, istoria 
călătoriei la cer a unui oarecare Timarchos (Timarh) din Cheroneea 
are un aer autentic (Culianu, Psych. 44/5 ; Exp., 104/6). Hadeșul se 
află situat sub discul Lunii, iar cosmosul de deasupra Pămîntului este 
împărţit în trei sau patru zone. În afară de această nouă cosmologie 
şi eshatologie celestă, Plutarh rămîne fidel elementelor eshatologice 
ale lui Platon. 

Ca şi Er, Aridaeus din Soloi (de sera numinis vindicta 563b/8f), 
al cărui nume aminteşte de cel al tiranului platonic Ardiaeus (Ardiaios) 
(Resp. 615e; în tradiţiile mai tîrzii Aridaeus) are parte cu totul 
accidental de revelaţia sa. După această experienţă, se spune că el a 
fost numit Thespesius (/hespesios înseamnă „zeiesc, minunat”), ca 
semn al noii sale vieţi, mai bune. Şi aici Plutarh rămîne în general 
fidel eshatologiei platonice, dar renunţă la Hadesul subteran. 

Frumoasele studii eshatologice ale lui Plutarh sînt fără îndoială 
moderne pentru epoca sa. Dar ele se situează în mare parte în afara 
marelui curent eshatologic al Antichității tîrzii, care este reprezentat 
de gnosticii Numenius, Celsus şi de Oracolele Chaldeene. 

c. Călătoria în cer în gnosticism 


1. W. Anz avea dreptate într-o oarecare măsură cînd afirma că doctrina 
cu privire la ascensiunea sufletului ar fi „doctrina centrală gnostică”. 
După cum a remarcat deja H. Jonas, adevăratul scop al gnozei era 
părăsirea acestei lumi ; gnoza ca ascensiune, călătorie a sufletului la 
(şi prin) cer, era „o dematerializare împlinită practic” (Culianu, Gnost.). 
Călătorii exemplare la cer sînt descrise în scrierile sethiene din 
zoroastrismul coptic şi în Parafraza lui S&em. Cadrul literar al lui 
Zostrianos este deosebit de interesant. Deşi se spune că el pare să fie 
un desăvîrşit, care trăieşte în castitate deplină şi nu se abate nici- 
decum de la principiul comunităţii gnostice de refuz al acestei lumi, 
deşi este un predicator al comunităţii sale, el nu a avut încă niciodată 
experienţa nemijlocită a gnozei. Neliniştea lui devine atît de mare, 
încît se duce în pustiu, cu intenţia de a se lăsa acolo pradă morţii. 
Atunci un sol din universul Luminii coboară şi îl poartă cu el pe 
norul luminos al gnozei, către universul eonilor. Acolo curiozitatea 
sa intelectuală este satisfăcută de locuitorii fericiţi ai eonilor, care îi 
dau explicaţii cu privire la lumea de sus (Culianu, Exp. 12/17). 


2. Mitul faustic al gnosticului Zostrianos este o excepţie în ce priveşte 
tratarea călătoriei la cer în gnosticism. În celelalte mărturii gnostice 
în limba coptă, întîlnim de cele mai multe ori îndrumări tehnice, 
deseori impenetrabile. 

Ştim că doctrina despre antimimon pneuma sau antikeimenon 
pneuma, spiritul fals sau rău, a fost prezentată pentru prima dată în 
Apocriful lui loan. Cartea secretă (Apokryphon) a lui Ioan a fost 
utilizată chiar de episcopul Irineu din Lyon (180/85 p.C.) pentru a-şi 
scrie însemnarea despre aşa-numiţii barbelo-gnostici. Există şi alte 
motive să credem că această Carte Secretă - din care se cunosc două 
versiuni, una lungă şi una scurtă, în total patru manuscrise în limba 
coptă -— este unul dintre cele mai vechi texte gnostice. După cum a 
arătat R. van den Broek, doctrina Cărţii Secrete se bazează în mare 
parte pe anumite principii filozofice care erau un bun comun al acelei 
epoci. Şi conceptul de spirit (pneuma) face parte dintre ele, după 
cum a remarcat G. Filoramo. Întreaga doctrină despre antimimon 
pneuma trebuie înţeleasă pe fundalul pneumatologiei stoice şi al 
polemicii gnostice antiastrologice. Cum în gnosticism universul 
reprezintă o creaţie nedorită şi chiar rea, influenţele planetelor asupra 

spiritului (pneuma) uman sînt şi ele rele. În Apocriful lui Ioan sufletul 
însuşi este o creaţie a celor şapte arhonţi sau guvernatori răi ai 
universului, care reprezintă de fapt cele şapte planete din astrologia 
elenistică şi a Antichității tîrzii. Antimimon pneuma, conform teoriei 
aristotelice, este un corp spiritual care se află între corpul fizic şi 
suflet. După gnosticul Basilide, care a activat în Egipt în jurul anului 
120 p.C., viciile planetare atacă sufletul uman în timpul coborîrii 
sale pe pămînt şi se fixează pe el în formă de prosartemata sau 
„apendice”. Aceeaşi doctrină a adăugirilor, a concrescenţelor vicioase 
ale sufletului a fost prezentată şi de Isidor, fiul lui Basilide, într-o 
carte care s-a pierdut. Ea devine mai clară în Cartea a treia a copticei 
Pistis Sophia, o scriere din Codex Askew, care aparţine probabil celei 
de-a doua jumătăţi al secolului al III-lea. Aici antimimon pneuma a 
fost creat de cei şapte guvernatori ai destinului planetar (heimarmene), 
adică de cele şapte planete. Antimimon pneuma provoacă reîncarnarea 
sufletului unic, de aceea misterele gnostice sînt tocmai cele chemate 
să elibereze sufletul de antimimon pneuma (c.131). 

Ce sînt de fapt aceste vicii planetare? Faptul se poate explica 
numai pe fundalul polemicii gnostice contra astrologiei. Diverse 
teorii astrologice atribuie anumite însuşiri fiecărei planete în parte. 
Aici se poate ca gnosticii, apoi hermeticii şi neoplatonicienii de după 
Plotin (vezi mai jos, la punctul d), să fi avut în minte o anumită doctrină 
care provine din Cartea astrologică hermetică a lui Panaretos: 
doctrina referitoare la klêroi sau sortes (sorţi), sau chiar loci (locuri) 
ale planetelor, adică la localizarea anumitor puncte pe horoscopul 
naşterii, unde fiecare planetă conferă omului anumite caracteristici. 
Spre deosebire de astrologie, gnosticii susţin că aceste însuşiri nu 
puteau fi decît rele. 


3. Doctrina despre antimimon pneuma a avut o mare influenţă asupra 
doctrinei medio- şi neoplatonice a trecerii sufletului printre planete 
(vezi mai jos, la punctul d). Dar nu toate mărturiile gnostice pornesc 
de la ideea că sufletul, în ascensiunea lui extramundană, trebuie să 
străbată planetele. Planetele sînt doar unele dintre conceptele astro- 
logice sau dintre numeroasele naturi cosmice care pot juca un rol în 
ascensiune. Dacă ţinem cont de faptul că, pe lîngă planete, există şi 
12 semne zodiacale, 36 de decani, 360 de grade şi 365 de zile 
calendaristice şi că, în plus, numărul naturilor gnostice imaginare 
poate fi practic nelimitat, atunci nu este dificil să ne facem o imagine 
despre cosmosul gnostic. O imagine de acest fel este atestată, de 

exemplu, de aşa-numitele Cărţi ale lui Ieu, unde se descrie alcătuirea 
celor 60 de „comori celeste”, în care locuiesc 90 de Ieu. Adeptul 
misterelor gnostice, al cărui suflet va străbate întregul cosmos, trebuie 
să înveţe pe de rost numele şi formele „comorilor” şi pe cele ale 
deţinătorilor, dar chiar dacă se dovedeşte că el nu-i în stare să o facă, 
salvatorul gnostic a avut grijă să existe un set unic de formule, cu un 
Singur nume, un număr şi un talisman, cu ajutorul cărora se deschid 
toate porţile închise şi vămile cerului. 

Toate mărturiile gnostice originale existente în limba coptă fac 
parte din gnoza ascetică. Dar şi în aşa-numitele cercuri gnostice 
„libertine”, ascensiunea sufletului după moarte era o preocupare 
permanentă. Dacă e să-l credem pe episcopul Epiphaniu din Constanza 
(Salamis) de pe insula Cipru (c. 305-403 p.C.), gnosticii care purtau 
numele de fibioniţi executau un ritual erotic în care practicau de 
365 de ori coitus pentru a marca etapele înălţării sufletului şi de încă 
365 de ori pentru etapele coboririi. În acest caz ar fi vorba despre o 
anticipare a înălţării sufletului după moarte. 

Rolul riturilor de a pregăti înălţarea sufletului după moarte este 
foarte clar în cazul Ultimului Maslu la gnosticul Marcos, un valen- 
tinian din şcoala occidentală sau anatolică, care se dedă la exerciţii 
magice (Iren. I 21, 5). 


d. Coborirea şi înălțarea sufletului prin sferele planetare 


1. Conceptul gnostic de antimimon pneuma este poate prima mărturie 
a unei doctrine foarte importante care a avut reprezentanţi încă din 
Evul Mediu şi în special în filozofia Renaşterii : doctrina coboririi şi 
ascensiunii sufletului printre planete. Există două versiuni diferite 
ale acesteia : prima, existentă în gnosticism, în Corpus Hermeticum 
şi în texte izolate neoplatonice, presupune că influenţele planetelor la 
coborîrea sufletului în lume şi în corp sînt rele ; a doua, reprezentată 
în celelalte texte neoplatonice, presupune că toate însuşirile sufletului 
omenesc, deci caracteristicile esenţiale ale omului în lume, provin de 
la planete. 

Pe lîngă mărturiile gnostice mai sus menţionate (vezi supra, subc 1), 
cea mai importantă este aceea a hermeticului Poimandres (c.h.I, c. 25), 
în care este vorba despre ascensiunea sufletului prin cercurile planetare. 
La străbaterea fiecărei planete, anumite vicii părăsesc sufletul şi 
rămîn prinse de planeta respectivă. 

În aceeaşi serie de mărturii cu privire la coborîrea într-o lume rea şi 
eliberarea în timpul înălţării sufletului după moarte se încadrează şi 
texte ale lui Porphyrios, Arnobius (în Polemică contra necunos- 
cutului) şi ale gramaticianului Servius (Culianu, Exp. 133/5). 


2. Într-o altă serie de mărturii este vorba despre încorporarea (alipirea) 
unor proprietăţi planetare la coborîrea sufletului în lume. Mărturiile 
provin de la neoplatonicienii tîrzii Macrobius (în S. Scip. I 12/13/4), 
Proclus (în Tim. I 199. V 237 Fest.) şi Servius (ad Aen. XI 51). 
F. Cumont a atribuit întreaga teorie filozofului medio-platonic 
din secolul al II-lea p.C. Numenius din Apameea. El a fost urmat 
de E.A. Leemans şi E.R. Dodds. Dimpotrivă, R. Beutler şi apoi 
A.J. Festugiere, J.H. Waszink şi E. des Places n-au văzut nici un 
motiv să atribuie întreaga doctrină lui Numenius. Polemica a fost 
preluată de curînd de H. De Ley şi J. Flamant (teza lui Cumont), 
contra lui M.A. Elferink (teza lui Beutler). Există destule motive să 
credem că Numenius putea fi influenţat de gnostici. În orice caz, 
doctrina exista, în versiunea ei negativă, încă din mărturiile gnostice 
de la începutul secolului al II-lea p.C. 


3. În continuare, doctrina a fost prelucrată de neoplatonicienii de l 


mai tîrziu şi transformată în teoria aşa-numitei ochema sau vehicul al 
sufletului (Culianu, Exp. 138/9). 


4. Încorporarea unor însuşiri planetare la coborîrea sufletului a 
devenit un locus communis al întregii Renaşteri, după ce Marsilio 
Ficino (1433-1499) a scris despre aceasta în diferite opere impor- 
tante ale sale (Culianu, Eros et magie à la Renaissance, Paris 1984, 
45/51. 295/305). 


e. Mistere, magie şi teurgie 


1. Numai în cîteva dintre ceremoniile misterice celebrate în Antichitatea 
tîrzie (Dionysos, Isis şi Mithra) ar fi vorba despre o călătorie în cer. 
În concordanţă cu tendinţa generală a eshatologiei cereşti, zeițele şi 
zeii misterelor se mută, din lăcaşurile lor subterane, în cer. Mărturiile 
despre misterele lui Isis (Apuleius met. XI 23) şi Mithra (Orig. c. 
Cels. VI 22) sînt foarte dificil de interpretat. Toate ipotezele de pînă 
acum cu privire la aceste dovezi nu sînt destul de convingătoare pentru 
a exclude alternativele (cf. R. Turcan 51/6 şi Culianu, Exp. 86/92). 

2. Au existat în Antichitatea tîrzie diverşi magi care pretindeau că 
sînt în stare să zboare. Un exemplu celebru este Simon Magul, pe 
care Sfintul Petru l-a făcut să se prăbuşească la pămînt, rostind o 
rugăciune (actus vercellens. 31). O călătorie la cer a fost descrisă 
într-un papirus magic, căruia A. Dieterich i-a dat numele impropriu 
de „liturghie a lui Mithra”. Iniţiatul - sau sufletul său - străbate 
vămile cereşti, stă în faţa lui Dumnezeu şi este eliberat de ciclul 
naşterilor (Dieterich, Mithrasliturgie. 72.193). 

Ascensiunea sufletului sau anagoge era doctrina centrală din Oracula 
Chaldaica, ai căror autori au fost cei doi Iulian : Iulian „Chaldeanul” 
şi fiul său, Iulian Teurgul (secolul al II-lea p.C.). Anagoge avea loc 
în timpul vieţii iniţiatului, aceasta în opoziţie cu gnosticismul şi cu 
Corpus Hermeticum, unde era vorba (de altfel nu fără excepţie) de o 
înălţare a sufletului după moarte. Doctrina Oracolelor chaldeene a fost 
reconstituită într-o lucrare importantă de H. Lewy (vezi Bibliografia). 

Cerul ca hierofanie 


Concepţia despre o relație strînsă între cerul înstelat şi fiinţele 
omeneşti este veche, are multe fațete şi o largă răspîndire. Culorile 
schimbătoare ale cerului, alternanţa între noapte şi zi, diferite tipare 
de vreme şi anotimpuri, eclipsele, apariţia şi dispariţia Soarelui, 
Lunii şi stelelor, toate contribuie la interesul, uimirea şi atracţia 
resimţite de oameni faţă de cer şi faţă de fenomenele aflate în relaţie 
cu cerul. De-a lungul istoriei umane, această fascinaţie a lumii cereşti 
a dat naştere unui mare număr de mituri, ritualuri şi monumente. 
În scopuri euristice, această asociere între cosmic şi uman poate fi 
divizată în două categorii: reprezentări tehnomorfe şi reprezentări 
antropomorfe. Reprezentările antropomorfe pot fi la rîndul lor divi- 
zate în două clase : divinităţi celeste, frecvent considerate a fi perso- 
nificări ale cerului şi/sau ale corpurilor cereşti, şi fiinţe umane de 
esenţă celestă sau făpturi umane care au fost transferate în cer. 

Reprezentări tehnomorfe. Din timpuri străvechi, oamenii au încercat 
să construiască cosmologii bazate pe o analogie între structura cerului 
şi activităţile umane. Cosmologiile de acest fel se numesc uneori 
reprezentări tehnomorfe (de la grecescul techne, „energie”). Cerul a 
fost de multe ori imaginat ca un obiect solid (boltă, căldare etc.) 
făcut din fier, piatră, lemn sau alt material. Stelele puteau fi simple 
găuri sau ferestre în cerul solid, sau puteau fi torţe, flăcări, lumini, 
ţinte, flori, plante sau animale. Nu lipseau ideile naive, cum ar fi 
aceea că stelele sînt fărîme rupte de spirite din vechiul Soare şi 
vechea Lună şi lustruite în continuare de ele. 

Contururile formate de un număr de stele alese arbitrar dau 
naştere constelaţiilor. Jocul liber al imaginaţiei a transformat un 
singur roi mare de stele în Calea Lactee şi un alt grup într-un animal 
(Ursa Mare) sau un car: primul car făcut de om, carul lui Odinn 
(Odin), Icar, Iason, Philomelus, Avraam, David, Ilie, Petru, Maria 

sau Isus, un car ale cărui roţi scîrţiie la miezul nopţii şi al cărui 
tremur produce zăpadă. 

În aceste cosmologii naive, Steaua Nordului (Steaua Polară) joacă 
deseori un rol important, fiind o extremitate a axei (axis mundi) pe 
care se roteşte bolta cerească. De aceea estonienii numeau Steaua 
Polară „pironul (cuiul) firmamentului” (pohja nael), în jurul căruia 
se roteşte bolta cerească. Laponii (saami) au reprezentări similare. 
Ei cred de asemenea că dacă acest piron n-ar fi la locul lui, cerul ar 
cădea pe pămînt; aceasta se va întîmpla la sfîrşitul lumii, cînd totul 
va fi înghiţit de foc. Finlandezii spun că cerul este calota Pămîntului. 
În contrast, buriaţii îl văd ca o găleată mare care se învîrteşte. 
Yakuţii cred că a fost făcut din pieile mai multor animale întinse 
unele peste altele. Buriaţii adaugă la aceasta că locul unde pieile au 
fost cusute una de alta se vede şi constituie Calea Lactee. Un mare 
număr de reprezentări referitoare la „mantia cosmică” şi la „cortul 
ceresc” a fost analizat de Robert Eisler în lucrarea sa Weltenmantel 
und Himmelszelt (1910). Influențat de religionsgeschichtliche Schule, 
Eisler a căutat prototipuri orientale pentru toate credinţele astrale 
mediteraneene. În acelaşi timp, el a raportat regalitatea sacră la ideea 
unui guvernator cosmic, al cărui atribut era de obicei o mantie 
înstelată, şi a arătat că această tradiţie a fost perpetuată de creştinism 
pînă în zilele noastre. 

Ideea că stelele sînt semnele unei misterioase scrieri cereşti este 
legată de forma constelaţiilor. „Cartea celestă” sau bolta cerească în 
întregimea ei poate fi un registru ţinut de o zeitate specifică (e.g., 
zeul babilonian Nabu). Acest registru conţine trecutul, prezentul şi 
viitorul întregului univers. Cu toată probabilitatea, această concepţie 
formează fundalul astrologiei. (Vezi ASTROLOGIE.) 

Soarele şi Luna, cele mai mari corpuri cereşti vizibile, sînt şi ele 
obiecte ale unor reprezentări tehnomorfe. În maniheism de exemplu, 
ele sînt pur şi simplu două bărci care navighează pe cer, iar rolul lor 
este să ajute la transferarea luminii, ţinută prizonieră în lumea materială. 

Reprezentări antropomorfe. Personificările unor obiecte şi ale 
unor fenomene naturale au permis oamenilor din toate timpurile şi 
culturile să explice şi să înţeleagă lumea înconjurătoare. În acest 
context, personificarea cerului a fost un element esenţial al concepţiilor 
umane, aşa cum sînt ele proiectate în mituri, legende şi teologii. 
Personificarea cerului este exprimată în esenţă prin divinităţi sau 
prin oameni purificaţi, care au fost transportaţi acolo. 

Zeități celeste. În multe culturi cerul, Soarele, Luna şi planetele 
cunoscute erau concepute ca zei personali. Aceşti zei erau răspun- 
zători de toate aspectele existenţei sau de unele dintre ele. Li se 
adresau rugăciuni, li se aduceau ofrande, li se cerea părerea în 
problemele importante, prin divinaţie. 

Ştim că multe mitologii ale lumii - inclusiv cele considerate, sub 
unghi istorico-cultural, drept cele mai vechi — fac distincţie între o 
divinitate primordială a cerului (ca zeul Uranos) şi o divinitate activă 
(asemeni lui Zeus), stăpînă a unui panteon de zei. Divinitatea celestă 
tinde de obicei să se retragă şi să devină inactivă (deus otiosus). 
E.O. James a arătat că un zeu al cerului era cunoscut la diverse 
grupuri de populaţii, atît indo-europene cît şi semite. Acest zeu al 
cerului cuprindea varii tipuri, de la o fiinţă supremă tribală, adesea 
retrasă şi ineficientă, pînă la un creator activ şi guvernator al uni- 
versului. 

Dintre zeii astrali, zeul Soare este unul dintre cei mai importanţi. 
El era foarte proeminent în valea Nilului ca Re-Atum, dar mai puţin 
proeminent atît în Mesopotamia (unde Shamash avea o poziţie sub- 
ordonată), cît şi la indo-europeni. Divinitatea solara poate fi şi de 
gen feminin. 

O zeiţă a Lunii (sau zeu, de obicei în acele culturi unde Soarele 
este de gen feminin) este de asemenea foarte importantă în cîteva 
culturi. În religiile mediteraneene, zeiţa Lunii poate fi caracterizată 
ca Marea Mamă răspunzătoare de fertilitate. Anahita iraniană are o 
semilună ca atribut. Artemis din Efes era o divinitate lunară. Mai 
tîrziu, Artemis a grecilor şi Diana a romanilor au fost categoric 
identificate cu Luna. 

Pe de altă parte, propriul nume al Anahitei se raporta la numele 
planetei Venus. În pahlavi, Anăhid este numele lui Venus. Alte zeițe 
venusiene sînt babiloniana Iştar, feniciana Astarte, arameica “Attar-“atteh 
şi araba “Attar sau Astar. Venus ca stea, ca Luceafăr de seară sau de 
ziuă, poate fi deseori reprezentată ca un zeu masculin. 

În religia babiloniană tîrzie, zeii planetari aveau identități precise. 
Ei se împărțeau în două grupe : cei benefici (Marduk, Iştar-Sarpanitu 
şi Nabu) şi cei malefici (Ninib şi Nergal). Marduk era Jupiter 
şi, împreună cu Venus/lştar, principiul creaţiei ; el i-a dat viaţă lui 
Mercur/Nabu, reprezentantul destinului fericit al omului. Marte/Nergal, 
zeul războiului, şi Saturm/Nergal, zeul morţii, erau puteri distructive. 

La babilonieni zeul Lunii - Enzu din Lagaş, Sin din Akkad sau 
Nanna din Ur - era mai important decît zeul solar, Şamaş, Babbar 
sau Nigirsu. 

Relaţia dintre oameni şi stele. Catasterismul, transferul unor fiinţe 
umane în cer, de obicei în forma unor constelații, se leagă de 
credinţele foarte vechi conform cărora copiii morţi devin stele, o stea 
căzătoare prezice moartea unei rude şi chiar sufletul omenesc este o 
stea. Mai puţin naiv exprimată, ultima afirmaţie îi este atribuită lui 
Heraclit de neoplatonicianul din secolul al IV-lea Macrobius : Anima 
scintilla stellaris essentiae (Sufletul e o scânteie de esenţă stelară). 

Încă din secolul al V-lea a.C., dramaturgul Aristofan a ridiculizat 
catasterismul în comedia sa Libertatea. Alcmeon din Crotona, medic, 
credea că sufletul este nemuritor, asemenea mişcării eterne a stelelor 
divine. Dramaturgul Euripide relata că Elena din Troia a fost trans- 
ferată în „palatul lui Zeus”, dincolo de cerul înstelat. Chiar conform 
„materialiştilor” Leucip şi Democrit, sufletul înflăcărat era înrudit 
cu Soarele şi Luna. 

Catasterismul era atestat şi în Egipt în secolul al III-lea a.C. 
Conform Textelor Piramidelor, regele se duce după Orion şi Sirius în 
cer. Pe parcursul înălţării sale la cer, Sothis/Sirius este sora lui. 
După Wilhelm Gundel, ideea că oamenii continuă să trăiască după 
moarte în stele (şi că au fost stele în cer chiar înainte de a se naşte) 
este de origine egipteană. Walter Burkert subliniază şi diferenţele 
dintre religia astrală babiloniană şi cea egipteană: în timp ce divini- 
tatea corpurilor cereşti este deosebit de importantă în Babilon, egip- 
tenii accentuează ideea unei corespondențe între oameni şi stele. 
Credinţa într-o imortalitate astrală, schiţată deja de Platon ca o 
posibilitate de răsplată postumă, a devenit un loc comun la discipolii 
săi : Xenocrates, Crantor şi Heraclide Ponticul. Mai tîrziu, mitologia 
şi ştiinţa au convers către reprezentări impresionante, cum sînt cele 
din miturile eshatologice ale lui Plutarh (c. 46-119 p.C.). Aceste 
reprezentări nu pot fi încadrate într-o tradiţie pitagoreică neîntreruptă, 
aşa cum sugerează eruditul francez A. Delette şi şcoala sa. Reprezen- 
tantul cel mai proeminent al acestei şcoli a fost L. Rougier, care a 
apărat teza pitagoreică împotriva lui Franz Cumont, apărător al tezei 
orientale a Şcolii germane de istoria religiei. În timpul perioadei 
elenistice şi în Antichitatea tîrzie, Infernul subpămîntean al miturilor 
platonice a fost transferat într-un loc din cer. 

Nu există altă tradiţie religioasă, cu excepţia gnosticismului, în 
care toţi zeii astrali să fi devenit demoni răi. O polemică acerbă 
împotriva astrologiei este implicită în mitologia gnostică. Astrologia, 
bazată pe o veche moştenire babiloniană şi egipteană, s-a format în 
secolul al III-lea a. C. În astrologie este exprimată o relaţie particulară 
între destinul uman şi corpurile cereşti. Această relaţie ia forme 
complicate, care pot fi uneori reduse la reprezentări de bază, aşa ca 
în „cartea celestă” şi figurile cereşti sau constelaţiile. Astrologia a 
exprimat de asemenea în limbaj matematic cîteva metode de divinaţie, 
întemeiate şi ele pe ideea influenţei planetelor asupra istoriei umane 
individuale şi colective. 

Cult secret 


1. Cultele secrete sînt reprezentate în contexte culturale diferite şi 
sînt în general punctul cultic de referinţă al unor grupuri şi grupări 
specifice. Societăţile cultice secrete se raportează la ritualuri şi instituţii 
care sînt accesibile doar membrilor lor, şi acestora doar printr-o iniţiere, 
care îndeobşte comportă mai multe trepte. Pentru iniţiaţi există 
porunca strictă de a păstra secrete cunoştinţele despre rituri, instituţii, 
mituri, cărţi sfinte, în anumite condiţii chiar despre existenţa unei 
alianţe tainice şi a membrilor ei în general ; ei nu trebuie să trădeze 
nimic celor din afară (disciplina arcanei). Presiunea păstrării secre- 
telor putea fi intensificată prin acte cultice centrale, interzise sau 
dispreţuite altminteri, după cum şi invers, coeziunea grupului era spo- 
rită de conflictele, avute în comun, cu restul societăţii. Cultele secrete 
pot fi concepute după un specific al vîrstei, al sexului şi al stratului 
social; alianțele bărbăteşti (confreriile, frăţiile, Mânnerbiinde) şi 
alianțele luptătorilor sau războinicilor par să fie preponderente. 


2. Alianţele bărbăteşti, ca organizaţii secrete de cele mai multe ori 
războinice, îşi orientează ritualurile, comportamentul, în fine măştile 
şi costumaţiile lor deseori după animale de pradă periculoase (lup, 
tigru, panteră, leopard etc.). Raportarea acestor alianţe bărbăteşti la 
societate este în fiecare caz echivocă : pe de o parte în ritualurile lor 
ele suspendă în mod frecvent normele societăţii, pe de altă parte 
membrii lor imită totodată animalele de pradă periculoase chiar din 
pricina acestui caracter, punîndu-le astfel, cel puţin parţial, la dispo- 
ziţia oamenilor!. 


3. Un tip special de societăţi secrete organizate cultic îl reprezintă 


societăţile de magie şi medicale, aşa cum le găsim, cu rituri de iniţiere 


1. Vezi R. Eisler, Man into Wolf, pp. 36 sq. 

severe, la indienii nord-americani. În aceste societăți sînt transmise 
şi controlate secrete privitoare la viaţă şi moarte, ritualurile care țin 
de acestea şi tehnici magice!. Granițele între ce ţine de o asociaţie 
profesională organizată în cadrul unui anumit domeniu şi ce devine 
aderenţă la forme de cult, ca de exemplu la adepţii lui Asclepios din 
Cos, dar şi în cazul asociaţiilor de zidari şi în cazul lojelor masonice 
de la sfîrşitul Evului Mediu, sînt labile. 


4. B. Bettelheim? a pus în discuţie teza confiorm căreia tiparul primar 
de cult secret ar fi apărut în cadrul societăţilor de femei, iar societăţile 
secrete bărbăteşti, cu secretele lor pur şi simplu simulate, ar fi doar 
o reacţie pentru păstrarea prestigiului. Această teză este desigur 
unilaterală, dar cu explicaţia ei fals genetică luminează totuşi pe 
drept faptul că în alianțele bărbăteşti şi femeieşti se sedimentează o 
relaţie concurenţială a sexelor şi pretenţii de dominație reciprocă?. 
În special societăţile secrete de femei, cu riturile lor extatice în 
centru, se poate să fi apărut, aşa cum presupune I.M. Lewisf, ca o 
compensație pentru participarea relativ neînsemnată a femeilor la 
formele de organizare socială patriarhală. 

Deus otiosus 


Deus otiosus desemnează un tip de reprezentare a divinității care 
trebuie să fi acţionat în lume cîndva, la începuturi — în cele mai multe 
cazuri ca însuşi creatorul ei —, dar care acum s-a retras. Unui „zeu 
inactiv” ca acesta nu i se adresează, în general, rugăciuni şi el are 
parte doar rareori de veneraţia cultică. 

În istoria ştiinţei religiei, conceptul de deus otiosus este strîns 
legat de discuţia pe tema unei „fiinţe supreme” (supreme being, être 
supreme, essere supremo) şi poziţia sa istorică şi sistematică. Această 
„fiinţă supremă” este gîndită în legătură cu cerul şi are totodată 
caracteristici diverse : poate fi imaginată fie drept Creator al lumii, 
care devine inactiv (otiosus) după Creaţie, sau poate fi concepută ca 
Dumnezeu tendenţial omnipotent, omniscient şi omniprezent. Deşi o 
identificare a Creatorului cu zeul „activ” nu este exclusă - Iehova 
este un exemplu pentru aceasta —, de regulă se întîlneşte o separare 
a celor două funcțiuni şi tipuri divine: în religiile în care are 
loc această disociere, zeul Creator devine în general deus otiosus. 
„Oţiozitatea” sa poate fi definită întrucîtva ontologic - el există şi 
este inactiv, sau mai degrabă etic-normativ. În cazul din urmă, este 
potenţial omniscient şi omniprezent. În special Raffaele Pettazzoni a 
subliniat polaritatea dintre Fiinţa Supremă Creatoare şi un zeu activ 
şi omniscient. Se pot deosebi apoi două feluri de „omniscienţă” : o 
„omniscienţă magică” şi o „omniscienţă divină”. În această polaritate, 
„omniscienţa magică” este legată atunci mai degrabă de o atitudine 
oarecum retrasă, în timp ce „omniscienţa divină” ar fi caracteristică 
pentru zeul activ. 

Gnosticismul din Evul Mediu 
pînă în prezent 


Existenţa unei tradiţii gnostice subterane înăuntrul creştinătăţii, 
iudaismului şi Islamului, din Evul Mediu pînă în prezent, poate fi 
considerată aproape una dintre certitudinile erudiţiei moderne. 
Mişcările creştine eretice de la Augustin pînă în secolul al XVIII-lea 
se încadrează în trei categorii diferite : 


1. secte dualiste ale căror doctrine fac uz de teme mitologice gnostice 
şi maniheiste ; 
secte derivate din marcionism, care nu sînt tipic gnostice, dar 
care sînt dualiste, întrucît fac distincţie între o divinitate „dreaptă” 
(cea a Vechiului Testament) şi o divinitate „bună”, anunţată de 
Cristos ; 
mişcări pauperiste (numite astfel de la latinescul pauper, „sărac”), 
care sînt fundamental non-gnostice şi non-dualiste, dar care pot fi 
înrudite cu primele două tipuri de secte, întrucît sînt puternic 
ascetice, encratice (i.e., respingînd căsătoria şi contactul sexual), 
antinomiste (i.e., respingând atît instituţiile mundane cît şi pe cele 
religioase), anticlericaliste şi uneori vegetariene. 


2 


Hai 


În plus, doctrina câtorva secte medievale reprezintă o combinaţie 
a unei tradiţii de bază marcionite cu elemente suprapuse gnostic- 
-maniheiste. Aceeaşi situaţie ne întîmpină atît în cele două curente 
principale ale ereziei islamice (zandaga), ghulăt şi Ismă'iliyah, cît şi 
în tîrzia şcoală cabalistică iudaică a lui Isaac Luria. Istoria ideilor şi 
reprezentărilor gnostice nu este uşor de urmărit, deoarece este de 
fapt o istorie a interacțiunilor dintre mişcările gnostice şi cele doar 
marcionite. 

Leagănul ereziei medievale tîrzii a fost Europa estică, leagănul 
ereziei medievale timpurii a fost Armenia, unde marcioniţi, gnostici 
şi maniheişti şi-au căutat refugiul în faţa persecuției Bisericii, în 
secolele al IV-lea şi al V-lea. Paulicienii, o sectă fondată de Constantin 
din Mananalis la sfîrşitul secolului al VII-lea, poate să fi avut la bază 
tradiţia marcionită. Persecutaţi atît de creştini cît şi de musulmani, 
paulicienii erau aproape distruşi în secolul al VIII-lea, dar au reuşit 
să redevină importanţi sub reformatorul Sergius Tychikos (mort în 835). 
Aproape 100 000 dintre ei au fost ucişi sub împărăteasa Theodora. 
Ofiţerul Karbeas, care era paulician, a trecut graniţa în Armenia 
arabă şi a fondat acolo, cu 5 000 de însoțitori ai săi, oraşele Tephrike 
(Divrigi din zilele noastre) şi Amara. Pe la 869, paulicienii se 
pregăteau să trimită o misiune în Tracia. Cu un secol mai tîrziu, 
împăratul Ioan Tzimizkes i-a trimis pe mulţi dintre ei la Philippopolis 
în Tracia, unde mai puteau fi găsiţi şi în 1116. 

Ideile lui Priscillian de Avila din Spania, condamnat în 835 ca 
vrăjitor şi „maniheist”, sînt prea puţin cunoscute. Secta lui a fost 
marcionită în timpul secolelor al V-lea şi al VI-lea. Priscillianismul 
şi paulicianismul tîrziu împărtăşeau următoarele trăsături distinctive : 
dualismul cosmologic şi antropologic, encratismul, docetismul (conform 
căruia patimile lui Cristos nu au fost reale), antinomismul. 'Toate 
acestea erau consecinţe ale distincţiei lui Marcion între doi Dumnezei, 
dintre care cel rău (i.e., cel al Vechiului Testament) era şi creatorul 
lumii vizibile. 

Ideile mesianice gnostice, maniheiste şi iudaice au influenţat 
probabil primele gnoze şiite (de la SiafAli, „partidul lui Ali”). După 
cum Simon Magul a fost arhi-ereticul gnozei creştine, arhi-ereticul 
„exagerării” (ghulăw) islamice a fost un oarecare “Abdallâh ibn Saba”, 
un evreu care făcea parte dintre adepţii imamului “Ali din oraşul Kufa 
din Irak. Ibn Saba” a cultivat, după moartea lui “Ali, speranţe mesianice 
care trebuie explicate în lumina fundalului său Falasha. Diverse 
secte de ghulăt („extremişti”, „exageratori”), în care erau divinizaţi 
unul sau altul din descendenţii lui “Ali şi/sau aşteptaţi chiar să se 
întoarcă drept Mesia la mult timp după ce muriseră, au fost impor- 
tante la Shi 'ah-i, de la începutul secolului al VIII-lea pînă în prezent. 
Ultimele lor rămăşiţe sînt astăzi sirienii Nușayriyah sau “Alawiyin. 
Extremiştilor (ghulăt) din oraşul Kufa le aparţine cartea Umm al-Kităb 
(Mama Tuturor Cărţilor, de la sfîrşitul secolului al VIII-lea), o apo- 
calipsă care conţine fără echivoc motive gnostice. O altă apocalipsă, 

în vigoare la Nușayriyah, Kităb al-azillah (Cartea Umbrelor), este 
bazată şi ea pe mitologia gnostică. 

Gnoza ismă'ili, un curent distinct de zandagah, a fost fondată în 
secolul al IX-lea de un oarecare “Abdallăh din Huzistân, probabil un 
fiu al acelui Maimiin, cunoscut ca discipol al ereziei Bardayșan. 
“Abdallăh, împreună cu acolitul său al-Ahwăzi, au fugit în Siria, 
unde s-a dezvoltat o ramură a sectei în satul Salamiya. Al-Husayn, 
cel de-al patrulea descendent al lui “Abdallăh, a plscat în Africa de 
Nord şi a devenit fondatorul dinastiei fatimide. Al-Ahwāzī a fondat 
în Kufa, în Irak, o ramură secundă a sectei, cunoscută drept Qarămitah, 
după numele unui anume al-Asch'at, supranumit Qarmaţ, un discipol 
al lui al-Ahwâăzi. Qarānițah din Irak a trimis misiuni în Yemen şi în 
Persia. Secta Asasinilor din secolul al XII-lea era o ramură a sectei 
Qarămițah. Astăzi, diferite secte Ismă'ili se pot întîlni în Siria, 
Liban, Yemen şi în nord-vestul Indiei. Dintre cele mai importante 
este gruparea druzilor, datînd. de la începutul secolului al XI-lea, 
care trăieşte astăzi în Siria, Liban şi Israel. Cea mai veche scriere a 
gnozei Ismă'ili este Kităb al-kashf (Cartea Revelaţiei). Pasajele ei 
cele mai vechi par să fi fost compuse la Salamiyah. Cosmogonia din 
Kităb al-kashf este bazată pe mitul gnostic al mîndriei şi ignoranței 
demiurgului, o temă rezumată în tratatul druz Kashf al-haqă'iq 
(Revelația Tuturor Adevărurilor). Cel mai important gînditor ismaelit 
este neoplatonicianul irakian din secolul al XI-lea, al-Kirmâni, 

Cum ar fi putut miturile gnostice să ajungă la sectanţii ghulāt şi 
ismaeliţi ? Ele au fost probabil transmise de aşa-numiţii mawâli sau 
„clienţi” din Kufa. Mawâli erau străini convertiți la Islam după 
cucerirea capitalei Persiei, Seleucia-Ctesiphon (în arabă, al-Madă'in), 
şi după mutarea ei la Kufa, sub Umayyazi (637-638 p.C.). Printre 
mawâăli erau reprezentate ideile iudaice, creştine, zoroastrie, gnostice 
şi maniheiste. 

În lumea creştină, o mişcare dualistă conținînd elemente cu 
certitudine gnostice a luat avînt în Bulgaria în secolul al X-lea, sub 
influenţa misiunii pauliciene. Această erezie a căpătat numele fondato- 
rului ei, preotul Bogumil, activ în timpul împăratului Petru (927-969). 
Dualismul cosmologic şi antropologic, antinomismul, docetismul, 
anticlericalismul, encratismul, ascetismul şi vegetarianismul caracte- 
rizau bogomilismul. 

Mitul bogomilic de bază al Creaţiei are un autentic parfum 
gnostic, dar derivă cu toată probabilitatea din folclorul Asiei Centrale. 

Mituri similare apar şi în alte locuri în contexte religioase dualiste, 
ca în zurvanismul persan. Bogomilismul s-a răspîndit în Tracia şi 
Asia Minor şi a ajuns în capitala Imperiului Bizantin în secolul 
al XI-lea, ca o mişcare subterană. La începutul secolului al XII-lea, 
liderul ei în Constantinopol era un doctor pe nume Basilius. Unele 
mituri esenţiale ale ramurii bizantine a bogomilismului (crearea lui 
Adam, seducerea Evei) sînt fără echivoc gnostice. 

Dacă în secolul al XII-lea catharismul a fost direct influenţat de 
bogomilism, mişcările occidentale anterioare e posibil să fi apărut 
mai degrabă ca un rezultat al influențelor bogomilice intermitente 
sau ca o reînsufleţire spontană a unor idei dualiste. Grupări religioase 
care -împărtăşeau credinţe ca dualismul, docetismul, encratismul, 
antinomismul, vegetarianismul şi anticlericalismul au fost descoperite 
şi persecutate în timpul secolului al XI-lea în oraşe din întreaga 
Europă: Orléans (1017-1022); Liège, Arras, Toulouse (1028); 
Monforte (în nordul Italiei, 1028); Goslar (Saxonia, 1052); 
Chalons-sur-Marne (1043-1062) ; Agen (1090). Dintre aceşti sectanţi, 
numai cei din Orléans, Liège, Arras şi Agen au fost cu siguranţă 
dualişti. Anchetatorii europeni, care nu erau încă „Inchizitori” 
propriu-zişi (Inchiziția s-a înfiinţat abia în 1227-1235), n-au arătat 
aceeaşi indulgență ca Alexius, împăratul Bizanțului, care, în 1111, şi-a 
petrecut mai multe zile ascultîndu-l pe bogomilul Basilius, înainte de 
a-l trimite pe Hipodrom, să fie ars de viu. Dacă ereticii nu erau 
convinşi într-o singură dimineaţă să-şi abjure credinţa, se supuneau 
unei condamnări sigure. De aceea, nu trebuie să ne aşteptăm de 
la istoricii ecleziastici occidentali să descrie doctrinele eretice cu 
acurateţea cu care istoricii estici au descris bogomilismul bizantin. 
Sectanţii vestici din secolul al XI-lea au fost, în cele mai multe cazuri, 
aşa-numiţi cripto-eretici, care continuau să meargă la biserică şi să 
primească sacramentele. În unele cazuri, au acceptat cu bucurie 
moartea de martir, după ce fuseseră găsiţi vinovaţi. Întrucît vegeta- 
rianismul avea o largă răspîndire printre ei, refuzul lor — de pildă - de 
a omorî un pui era considerat o cauză suficientă pentru execuţie (ca în 
Goslar în 1052), la fel cum mai tîrziu refuzul unei tinere femei de a 
avea contact sexual cu Inchizitorul a fost considerat o dovadă suficientă 
pentru condamnarea ei drept cathară. 

Bogomilismul s-a răspîndit spre Vest ca o mişcare de masă la 
mijlocul secolului al XII-lea. Biserici cathare s-au înfiinţat în nordul 
Italiei şi sudul Franţei. - Bisericile au crescut şi împotriva lor s-a 

organizat o cruciadă în 1208. O a doua cruciadă, din 1227, a avut 
drept rezultat căderea ultimei fortărețe a catharilor, Montségur (1244). 
Mişcarea a decăzut, deşi a continuat să îşi înfrunte persecutorii 
aproape încă un secol. 

Catharii francezi şi italieni erau dependenţi de două biserici-mame 
din Europa de Est, un fapt subliniat la Conciliul de la Saint-FElix-de- 
-Caraman (lîngă Toulouse), unde preotul Nicetas, episcopul bogomililor 
bizantini, i-a convertit pe catharii italieni şi francezi de la Ordo 
Bulgariae la Ordo Drugunthiae, din care făcea parte. Ecclesia Bulgariae 
sau Ordo Bulgariae avea o formă moderată de dualism, în timp ce 
Ecclesia Drugunthiae (cu referire probabil la Dragovitsa din Tracia, 
lîngă Philippopolis) respecta un dualism radical. Catharii italieni 
erau divizați între Ordo Bulgariae şi Ordo Drugunthiae. O a treia 
Biserică exista în Italia, la Bagnolo San Vito, lîngă Mantua, aparţinînd 
„Slavilor” (Sclavini sau Sclavi), o sectă care deriva din Biserica 
Bogomilă din Bosnia. 

Ca şi bogomilii, catharii profesau dualismul cosmologic şi antro- 
pologic, encratismul, ascetismul, antinomismul, anticlericalismul, 
docetismul şi vegetarianismul. Miturile lor purtau amprenta incon- 
testabilă a maniheismului, fapt care nu a găsit încă o explicaţie 
istorică convingătoare. 

Nici naşterea miturilor gnostice în şcoala cabalistică din Safed 
(Palestina) nu a fost explicată istoric. Fondatorul acestei şcoli a fost 
Isaac Luria (1534-1572). Cabala luriană a avut două şcoli influente : 
cea palestiniană, reprezentată de Hayyim Vital (1543-1620), şi cea 
italiană, reprezentată de Yisra'el Sarug (activ între 1590 şi 1610). 
Doctrina fundamentală a Cabalei luriene era tsimtsum, „contracţia” lui 
Dumnezeu în sine însuşi pentru a elibera zona dinafara Lui, care este 
prin urmare lipsită de Dumnezeu şi umplută cu Creaţia. Mai tîrziu, 
în procesul creaţiei, „vasele” spirituale s-au spart (shevirat ha-kelim) 
şi au fost umplute cu materie, în timp ce „cochiliile” (gelippot) au 
căzut în vidul creaţiei. Mitologemul vaselor sparte, care se găseşte în 
tratatul valentinian Evanghelia Adevărului, este o tradiţie gnostică 
antică. 

Cabala luriană a influenţat gîndirea occidentală. Cabalistul luteran 
Friedrich Christoph Oetinger (1702-1782) era familiarizat cu operele 
adepților lurieni Hayyim Vital şi “Immanuel H'ai Ricci ben Avraham 
(1688-1743). Oetinger a preluat, în propriile sale opere, teoria tsimtsum 
şi distincţia marcionită dintre dreptatea şi bunătatea lui Dumnezeu, o 

distincţie care juca un rol şi în Cabala luriană. Conform lui Ernst 
Topitsch („Marxismus und Gnosis”, în Sozialphilosophie zwischen 
Ideologie und Wissenschaft, Neuwied-Berlin, 1966), scrierile din 
tinereţe ale lui Hegel au fost foarte mult influențate de filozofia lui 
Oetinger, şi astfel atît Hegel cît şi discipolul său materialist Marx ar 
putea fi consideraţi descendenţi direcţi ai gnosticismului. Totuşi, 
ideea unei „devoluţii” gnostice îi este străină lui Marx, care este un 
evoluționist tipic. Este adevărat că proletarii sînt văzuţi ca salvatori ai 
lumii şi învăţătura comunistă ca o gnoză, dar această analogie nu 
este suficientă pentru a face din Marx un gnostic. 

Gnoza a lăsat o amprentă indelebilă asupra altor produse ale 
culturii occidentale, de exemplu asupra lui Faust de Goethe. În timpul 
secolului al XIX-lea, cîţiva poeţi romantici păreau să reinventeze 
mitul gnostic, să descrie o poziţie care nu mai era gnostică, dar era 
în esenţă nihilistă. Aceşti poeţi au fost P.B. Shelley (Prometheus 
Unbound, 1818-1819), Lord Byron (Cain, 1821), Giacomo Leopardi 
(Ad Arimane, 1833), Alphonse de Lamartine (La chute d'un ange, 
1837), Victor Hugo (La fin de Satan, 1854-1857) şi Mihai Eminescu 
(Mureşanu şi Demonism, 1872). Cu excepţia lui Leopardi, îndeaproape 
familiarizat cu gnosticismul antic, ceilalţi scriitori au fost obligaţi să 
inventeze mitologii care corespundeau, uneori în detaliu, cu mito- 
logiile gnostice (şi aceasta se aplică în special la Byron şi Eminescu). 
Dorinţa lor de a încuraja eliberarea umană din constrîngerile creşti- 
nismului, mai ales în privinţa moştenirii Vechiului Testament, le-a 
stimulat invențiile. Într-un fel sau altul, fiecare dintre aceşti romantici 
a ajuns la ideea marcionită că Dumnezeul Vechiului Testament, care este 
şi Creatorul acestei lumi, este un zeu rău, căruia trebuie să i te opui. 
Numai Shelley i-a opus acestui zeu rău un fel de pleroma transcen- 
dentă şi un Părinte suprem şi generos. Byron şi ceilalţi poeţi au 
eliminat această trăsătură gnostică distinctivă din miturile lor literare. 
Pentru ei, lumea şi omenirea au ajuns să merite a fi salvate din 
ghearele tiranului religios, şi un fel de nihilism activ era calea de 
atingere a acestui scop. Poziţia romanticilor era exact reversul poziţiei 
gnostice, întrucît aceasta din urmă exprima o negare metafizică a 
lumii în favoarea transcendenţei, în vreme ce prima exprima o negare 
nihilistă a transcendenţei, în favoarea acestei lumi. Astfel, deşi pro- 
ducţiile mitologice ale romantismului apar ca surprinzător de asemă- 
nătoare cu cele ale gnosticismului, ele au fost expresii ale unei 
ideologii complet diferite. 

În erudiţia recentă, confuzia dintre gnosticism şi nihilismul modern 
a crescut. Tot felul de lucrări filozofice şi literare au fost etichetate ca 
„8nostice” din cauza implicaţiilor lor nihiliste. Numai în cîteva cazuri 
există analogii cu înţeles într-adevăr gnostic, de pildă în cazul filozo- 
fului Theodor W. Adorno, care a reinventat cîteva mituri gnostice 
(e.g. mitul coborîrii. Marii Ignoranţe asupra lumii moderne, în ale 
sale Minima Moralia din 1944-1947; acest mit fusese exprimat, 
într-o altă formă, de gnosticul Basilide în secolul al II-lea). 

Gnosticismul a fost o sursă de inspiraţie pentru cîţiva scriitori 
moderni, ca Anatole France (1844-1924), Aleksandr Blok (1880-1921), 
Albert Verwey (1865-1937) şi Herman Hesse (1877-1962). Criticismul 
social a primit accente gnostice în romanul Maestrul şi Margareta 
(1966) al scriitorului rus Mihail Bulgakov (1891-1940). Psihologul 
C.G. Jung (1875-1961) a fost foarte impresionat de imagistica gnostică 
şi chiar a produs în 1915-1916 o operă „gnostică”, Septem Sermones 
ad Mortuos, inspirată de speculaţiile lui Basilide. 

În filozofia modernă şi critica literară, cuvintele gnoză şi gnostic 
tind să fie utilizate nediferenţiat pentru a indica caracterul nihilist al 
unei anumite şcoli de gîndire, prezenţa unei capacităţi transcendentale 
în om, caracterul emanaţionist al unui sistem sau pur şi simplu o 
anumită „cunoaştere”, esoterică sau nu. O atare utilizare a cuviiitului 
gnoză are prea puţin de-a face cu gnosticismul, care este caracterizat 
prin dualism şi nihilism metafizic extrem. Nici cercetarea religioasă 
modernă nu s-a pus pînă acum de acord asupra înţelesului gnozei în 
sensul ei cel mai strict. Louis Massignon şi Henry Corbin, de 
exemplu, au lărgit conceptul de „gnoză islamică”, incluzînd mulţi 
autori şi curente ale Islamului care nu au nici o legătură, nici cu 
ghulăt, nici cu Ismă'iliyah. Eric Voegelin, în Science, Politics, and 
Gnosticism (Chicago, 1960), a definit în linii mari gnoza atît ca o 
erezie creştină cît şi ca o tendinţă perenă antinomică, demnă de 
condamnat. Dacă gnoza a fost o Weltreligion (religie mondială), aşa 
cum afirmă Gilles Quispel în Gnosis als Weltreligion (Zürich, 1951), 
aceasta s-a datorat întru totul continuității istorice dintre gnosticism, 
marcionism (considerat uneori ca o formă de gnosticism), maniheism, 
priscillianism, paulicianism, ghulăt, Ismă'iliyah, bogomilism, catharism 
şi Cabala luriană. 7 

Mitologia romantică este nihilistă, nu gnostică, iar istoria nihilismului 
modern trebuie separată de istoria gnosticismului. Aceeaşi confuzie 
între gnoză şi nihilism apare în operele acelor autori care au încercat 

să arate, de exemplu, că filozofia existenţială sau biologia modernă 
sînt „gnostice”. Utilizarea prea liberală a cuvintelor gnoză şi gnostic 
poate provoca doar o sărăcire semantică a acestor termeni, fără nici 
un profit real pentru erudiţia modernă. 

Gershom Scholem: Sabbatai Sevi: The Mystical Messiah, 1626-1676 

Gnosis und Politik, lucrările unui simpozion editate de Jacob Taubes 
(Paderborn, 1984), este o colecţie bine documentată de eseuri pe tema 
cîtorva teorii privitoare la gnoză şi la istoria ideilor moderne, de la începutul 

Magia în Europa medievală 
şi renascentistă 


O istorie a magiei în timpul Evului Mediu şi al Renaşterii nu a 
fost scrisă încă. Descoperiri noi şi, mai presus de toate, noi puncte 
de vedere interpretative au făcut ca cele cîteva sinteze existente să 
ajungă perimate - aşa stau lucrurile cu cele ale lui Lynn Thorndike, 
Kurt Seligmann sau Emile Grillot de Givry. Orice om de ştiinţă care 
se mai bazează încă pe aceste lucrări - şi în special pe prima - nu 
porneşte cu nimic mai bine decît ar face-o un antropolog care s-ar 
baza exclusiv pe James G. Frazer. 

Evul Mediu timpuriu. Magia Antichității târzii a supravieţuit la 
începutul Evului Mediu pe cîteva filiere diferite. Arhiepiscopul Synesius 
din Cyrene (c. 370-413), care înainte de a deveni creştin fusese un 
discipol al neoplatonicienei Hypatia din Alexandria (martirizate în 415), 
a pus în tratatul său Despre vise (Peri enhupnion) bazele unei noi 
teorii a magiei, care avea să fie deosebit de influentă în timpul 
Renaşterii. Synesius a preluat noţiunea de „spirit” (pneuma) din 
tradiţia medicală şi filozofică a Antichității, de la Empedocle la 
Galen şi de la Zenon din Cition şi Aristotel la Proclus. 

Pneuma era un abur din sînge, care trebuia nu doar să dea viaţă 
tuturor organismelor vii, ci şi să formeze substratul material pe care 
se baza atît activitatea celor cinci simţuri, cît şi a intelectului. 
Conform acestei „psihologii subtile”, care nu a fost pusă sub semnul 
întrebării pînă în secolul al XVIII-lea, spiritul formează şi un al 
şaselea simţ, sau simţul „intern”, a cărui funcţie este să sesizeze 
mesajele de la cele cinci simţuri externe şi să le codifice, astfel încât 
ele să devină inteligibile pentru rațiune. Limbajul spiritului, al cărui 
sediu ca simţ intern sau fantezie este fie inima, fie capul, este format 
din fantasme (phantasmata) sau imagini interioare. Conform lui 

Aristotel, reluat mai tîrziu de Toma d'Aquino, raţiunea umană este 
incapabilă să înţeleagă ceva fără ajutorul fanteziei (aneu phantasmatos — 
sine conversione ad phantasmata). 

Pentru Synesius, fantezia omului este locul precis în care se 
întîlnesc lumea superioară şi lumea inferioară. Conform unui prin- 
cipiu, pe care l-au afirmat pe baze diferite şi l-au subliniat cu 
intensităţi diferite toţi reprezentanţii celor mai mari şcoli filozofice 
ale Antichității — platonism, aristotelism şi stoicism -, omul este un 
compendiu al universului. „Magia” lui Synesius, care nu este mai 
mult decît o combinaţie de platonism, aristotelism şi stoicism, porneşte 
de la postulatul că există interacţiune între om şi univers şi că această 
interacţiune poate fi realizată şi controlată practic cu ajutorul simțului 
intern (sensus interior) sau fanteziei. Aceasta reprezintă o continuare 
a magiei populare din Antichitatea târzie, întrucît cea din urmă era şi 
ea bazată pe conceptele de pneuma („spirit”) şi pneumata („spirite”, 
„fantome”). Reprezintă şi o îmbunătăţire considerabilă a acestei 
tradiţii, întrucît conceptul de pneuma devine acum o parte a unei 
teorii generale care a fost etichetată ca ştiinţifică şi, în consecinţă, a 
căpătat un prestigiu imens. 

Teoria lui Synesius, care a devenit cunoscută prin traducerea lui 
Marsilio Ficino, din 1489, a tratatului Despre vise, a avut o mare 
influenţă de-a lungul întregii perioade a Renaşterii. Ea constituie şi 
fundalul celui mai proeminent sistem de magie „intelectuală” de la 
începutul Evului Mediu, cel al arabului al-Kindi (mort pe la 873), al 
cărui tratat Despre raze s-a păstrat într-o traducere latină din secolul 
al XII-lea (De radiis). Lucrarea a fost foarte apreciată de Roger 
Bacon şi Ficino. În secolul al XVI-lea, ideile lui al-Kindi au format 
centrul unei dispute între apărătorii şi oponenții magiei şi astrologiei. 
Conform lui al-Kindi, toate fiinţele terestre şi supraterestre emit raze 
care nu sînt niciodată identice, întrucît în natură nu există lucruri 
identice. Razele sînt susceptibile de manipulare, iar puterea de a le 
manipula poate fi dobîndită prin voinţă şi concentrare a fanteziei 
umane (spiritus ymaginarius). Fantezia emite şi ea raze, care au un 
impact asupra sistemului universal de raze de pretutindeni. Cu alte 
cuvinte, dorinţele omeneşti exprimate în fantezii sînt, în condiţii 
speciale, tranzitive, adică pot avea o influenţă asupra fanteziei altcuiva 
şi chiar asupra unor obiecte inanimate. Magia este, în fapt, 
cunoaşterea acestor condiţii care fac posibilă manipularea cu ajutorul 
spiritului. Astfel de condiţii speciale şi, prin urmare, rezultate speciale, 
pot fi atinse prin sunete, figuri, imagini şi sacrificii adecvate. 

În ceea ce priveşte magia populară, s-ar putea argumenta că 
iudaica Sefer-ha-razim (Cartea Misterelor), o compilaţie din secolul 
al VI-lea sau al VII-lea p.C. şi publicată în 1969, face loc ipotezei că 
magia iudaică de la începutul Evului Mediu formează fundalul unor 
tratate anonime de medicină practică, de felul Cheiței lui Solomon 
(Clavicula Salomonis), care au circulat de la sfîrşitul Evului Mediu 
pînă în secolul al XIX-lea. De fapt nu este aşa. În timp ce Clavicula 
descrie un sistem de angelologie planetară şi, în consecinţă, de 
astrologie magică, Sefer-ha-razim este un tratat de misticism merkabah 
transformat pentru a include invocarea magică a îngerilor şi se 
bazează pe o cosmologie mai rudimentară. Clavicula Salomonis, 
altminteri un text compozit, este un exemplu de magie mai sofisticat 
decît Sefer-ha-razim. 

În perioada medievală tîrzie, o carte de magie practică tradusă din 
arabă în latină, care s-a bucurat de multă popularitate, a fost Picatrix, 
în arabă Ghâyat al-hakim fi-al-sihr (Scopul urmărit de înţelepţi prin 
magie), atribuită filozofului al-Majriti (mort pe la 1004-1007). Influenţa 
cărţii Picatrix asupra magiei Renaşterii, o influenţă de tip cantitativ, 
a fost totuşi cu siguranţă supraevaluată. 

Perioada medievală tîrzie. Două personalităţi de la sfîrşitul Evului 
Mediu merită o menţiune specială în legătură cu magia: Albertus 
Magnus (c. 1200-1280) şi Roger Bacon (c. 1220-1292). Istorisirile 
despre alţi magicieni, ca Michael Scot (c. 1175-1235), sînt atît de 
afectate de tipologia tradiţională şi atemporală a „magului”, încît 
este imposibil de separat adevărul de legendă. Alţii încă, precum 
Guido Bonatti din Forl€, Pietro d'Abano, Ramón Llull sau Amaldus 
de Villanova, erau competenţi în astrologie, alchimie, arta memoriei 
sau, ocazional, geomanţie (o formă de divinaţie importată de la 
mauri), dar ei nu fac parte propriu-zis din categoria adevăraţilor 
autori sau practicanți de magie. 

Călugărul dominican Albertus Magnus (Albert cel Mare) era cu 
adevărat foarte versat în magia populară ; om universal, putea vorbi 
cu tot atîta entuziasm şi pricepere despre extracția cositorului sau 
despre facultăţile sufletului uman. El a devenit faimos de-a lungul 
secolelor pentru că a discutat în amănunţime proprietăţile pietrelor şi 

ale plantelor. Cartea sa, Cartea mineralelor, conţine lapidariul tra- 
diţional, cu 99 de descrieri de pietre preţioase care, printre alte 
calităţi, se credea că puteau conferi fericire, bogăţie, putere, succes 
în război şi pricepere în afaceri. Ele pot şi să oprească respiraţia, să 

protejeze de furt, să prevină furtunile şi să vindece, să provoace sau 
să prevină avortul şi să trateze mai departe tot soiul de indispoziţii şi 
boli. Cartea a şasea a tratatului lui Albertus Despre plante conţine 
referiri la proprietăţile magice şi apotropaice ale plantelor. Lapidariul 
şi ierbarul lui Albertus au fost retipărite frecvent în timpul Renaşterii ; 
împreună cu Picatrix, ele au format una dintre principalele surse ale 
magiei practice renascentiste. 

Simplul fapt că Roger Bacon era franciscan poate explica disprețul 
pe care acesta l-a arătat în repetate rînduri faţă de Albertus. În mod 
destul de surprinzător, Bacon, ca şi Albertus, a fost un adept al magiei 
naturale. În Ştiinţa sa experimentală, a schiţat o viziune minunată a 
noii lumi ce avea să se ivească o dată cu aplicarea „ştiinţei” sale: a 
descris bărci şi motoare cu auto-propulsie, maşini zburătoare şi 
submarine. Bacon a cultivat o formă de magie astrologică şi a fost şi 
un practicant al alchimiei. 

Renaşterea. Părintele magiei renascentiste a fost indubitabil 
Marsilio Ficino (1433-1499), autor în 1489 al cărţii De vita coelibus 
comparanda, copiată pe scară largă sau parafrazată de reprezentanţii 
magiei „spirituale”, ca Heinrich Cornelius Agrippa (1486-1535) şi 
Giordano Bruno (1548-1600). Un alt fel de magie, despre care Ficino 
însuşi ne dă o relatare extensivă, era magia cu ajutorul demonilor ; 
era un fel de magie astrologică asemănătoare celei descrise în cărţi 
populare precum Clavicula Salomonis. Cel mai de seamă reprezentant 
al ei a fost abatele Trithemius din Wiirzburg (1462-1516). Această 
magie „demonică” a lăsat urme indelebile în compilaţia Filozofia 
ocultă a lui Agrippa şi în lucrările de magie ale lui Bruno, care i-a 
urmat atît pe Agrippa cît şi pe Trithemius. 

Un alt fel de magie, care nu este nici „spirituală”, nici „demonică”, 
este magia „naturală” a 'napolitanului Giambattista della Porta 
(c. 1535-1615), autor al tratatului Magia naturală, care a crescut de 
la patru cărţi în prima sa ediţie din 1558, la douăzeci de cărţi în cea 
de-a doua, din 1589, şi care a fost retipărit de nenumărate ori. Aidoma 
lui Trithemius în a treia carte a Steganografiei sale şi spre deosebire 
de Ficino, Bruno sau chiar Agrippa - mai mult compilator -, Della 
Porta nu este cine ştie ce teoretician. Deşi conţine cîteva detalii 
interesante, tratatul său este un catalog de curiozităţi mai degrabă 
decît o carte de magie în tradiţie renascentistă. 

Magia spirituală. Ca şi al-Kindi, Marsilio Ficino recunoştea o 
forţă universală radiind pînă în cele mai îndepărtate unghere ale 

universului ; dar el numea această forţă „iubire”, în timp ce filozoful 
arab o numea „raze”. În tratatul său Despre iubire (De amore), un 
comentariu liber al Banchetului (Symposion) lui Platon, Ficino rezumă 
tradiţia medievală a iubirii văzute ca o boală gravă a spiritului. 
Iubirea este o formă naturală de magie, în care vraja este aruncată 
inconştient asupra cuiva, de frumuseţea celui iubit. Este important să 
recunoaştem că nu există nici o diferenţă esenţială între mecanismul 
iubirii şi cel al magiei. De fapt, aceasta din urmă reprezintă o 
manipulare conştientă (opusă astfel uneia inconştiente) a cuiva (sau a 
ceva), a unui alt spirit cu ajutorul spiritului propriu al manipulatorului. 
Magia funcţionează numai în anumite condiţii, care sînt guvernate de 
poziţiile stelelor în cer. Magia lui Ficino este o magie astrologică, 
mai mult sau mai puţin complicată, constînd din cunoaşterea şi 
exploatarea influențelor astrale stocate în materia terestră, precum 
cea a mineralelor, plantelor şi animalelor. Dacă magia în general este 
intersubiectivă, adică dacă ea operează de la spiritul unei persoane 
(manipulatorul) către spiritul unei alte persoane (obiect al operaţiei), 
magia lui Ficino, care este frecvent numită şi „teurgie”, reprezintă 
un caz particular de intersubiectivitate : este de fapt intrasubiectivă, 
scopul ei fiind acela de a direcţiona influenţa spirituală asupra 
subiectului însuşi. Urmînd o dietă care este astrologic salutară şi 
înconjurîndu-se de obiecte şi persoane cărora le sînt inerente calităţile 
celor trei planete favorabile (Soarele, Jupiter şi Venus), magul ficinian 
putea obţine un spirit curat, elastic şi ferm, care să-i deschidă porţile 
contemplaţiei superioare. 

Aceasta este magie pur spirituală, dar ea nu este lipsită de inter- 
ferente demonice, întrucît demonii, s-ar putea spune, nu sînt decît 
spirite fără corp. (De fapt, demonii sînt şi altceva, spirite planetare, 
de exemplu, despre care Ficino vorbeşte pe larg în a sa De vita 
coelitus comparanda.) Putem afirma cu siguranţă că nu există nici o 
contradicţie între magia spirituală şi cea demonică, de vreme ce 
magia spirituală conţine operaţii demonice, iar magia demonică nu 
exclude operaţiile prin spiritul uman sau extrauman. Desigur, există 
şi cazuri de magie pur demonică. 

Magia demonică. Destul de paradoxal, cel mai mare vrăjitor din 
secolul al XVI-lea, Trithemius din Wiirzburg, a fost şi cel mai aprig 
oponent al vrăjitoriei, împotriva căreia a recomandat cele mai drastice 
măsuri, conforme doctrinei din Malleus maleficarum (1486). Pînă la 
vîrsta de 15 ani, Trithenius a fost analfabet, dar dorinţa sa de a învăţa 

a fost atît de intensă încît, după o viziune angelică, băiatului i s-a dat 
posibilitatea să-şi realizeze visul, ceea ce a şi făcut cu o rapiditate 
uimitoare. Din acea vreme, el a pretins că are o comunicare perma- 
nentă cu îngerii. Drept urmare, a devenit călugăr benedictin - la 
vîrsta de 20 de ani şi, la 23, a fost ales abate al mânăstirii Sponheim, 
cea mai săracă mînăstire din teritoriu. În vreo douăzeci de ani, 
Trithemius a transformat mînăstirea în cel mai faimos loc de pelerinaj 
din întreaga Europă umanistă. Biblioteca ei conţinea cele mai rare 
manuscrise ale vremii. În 1505 biblioteca avea aproape două mii de 
volume, un număr excepţional. Biblioteca Sponheim conţinea probabil 
multe lucrări de magie practică ; este posibil ca titlurile unora dintre 
ele să fie cuprinse într-o listă din Antipalus maleficiorum (1508) al 
lui Trithemius, care, destul de ironic, era tocmai o refutaţie a vrăjitoriei 
dedicată celui mai înalt protector al abatelui, împăratul Maximilian. 

Trithemius este autorul a două tratate despre criptografie: 
Steganographia (tipărită postum) şi Polygraphia (1508). Prima, care 
avea să devină una dintre cele mai enigmatice cărţi din secolul al XVI-lea, 
nu s-a păstrat în întregime: părţile existente conţin primele două 
cărţi şi un fragment din a treia. În vreme ce primele două cărţi 
constituie într-adevăr un manual criptografic, fragmentul din cartea 
a treia prezintă o metodă îndrăzneață de magie care să-i permită 
magului să comunice la mare distanţă, cu ajutorul demonilor plane- 
tari, pe bună dreptate convocați în acest scop. Probabil că Trithemius 
se gîndea că prin metode similare un mag ar fi fost în stare să ştie în 
orice clipă toate lucrurile care se întîmplă pe lume. Este plauzibil ca 
abatele să fi distrus el însuşi restul Sreganographiei sale, rest care, în 
mod logic, trata probabil despre divinaţie. În jurisprudenţa ecle- 
ziastică a vremii, invocaţiile demonice erau considerate a fi un sacri- 
legiu, în vreme ce divinaţia era o erezie. Trithemius n-ar fi admis un 
păcat de acest fel. 

Heinrich Cornelius Agrippa a fost discipolul lui Trithemius. 
De fapt, compilaţia sa Despre filozofia ocultă, scrisă din 1509 pînă 
în 1510 şi tipărită în 1533, este o combinaţie de magie spirituală 
ficiniană şi magie demonică trithemiană; el era familiarizat şi cu 
magia practică, iar compilaţia lui este o expunere sistematică a tuturor 
acestor subiecte. 

Magia erotică. Ficino şi Trithemius ar putea cu greu să pretindă 
o originalitate absolută a metodelor lor magice, iar Agrippa era mai 
mult un compilator, dar există o operă genuin creativă a magiei 

renascentiste : cele două manuscrise ale lui Giordano Bruno intitulate 
De vinculis in genere (Despre legături în general). Educat într-o 
mânăstire dominicană din Neapole, Bruno a intrat curînd în conflict 
cu autoritatea Bisericii. Exilat în ţările protestante, el nu a obţinut 
niciodată acolo primirea prietenoasă la care poate că se aştepta. 
Pentru toate confesiunile creştine din acea vreme, Giordano Bruno, 
un specialist în misterele artei memoriei şi un magus în tradiţia renas- 
centistă, era tocmai întruparea celui mai mare duşnian al credinţei. 
Şi a fost în cele din urmă ars pe rug ca vrăjitor. 

Opera de magie a lui Bruno include un număr de compilaţii 
(De magia, Theses de magia şi De magia mathematica) şi cele două 
manuscrise intitulate De vinculis in genere. Aceste manuscrise duc la 
extrem teoria ficiniană a iubirii ca formă de magie naturală. Astfel, 
dacă orice afect conceput de spiritul operatorului este tranzitiv, atunci 
e suficient să produci fantasme erotice încărcate cu emoția pasiunii, 
pentru a fi capabil să influenţezi o altă persoană. Această persoană ar 
primi fantasmele prin propriul ei spirit şi i-ar cădea astfel pradă 
magicianului. Dar magicianul se presupune a fi perfect abstinent, ca 
să nu cadă el însuşi pradă propriilor sale fantasme. Operatorul poate 
să aibă trei ipostaze distincte: poate fi medic, profet sau magus. 
Ca medic, el este răspunzător de însănătoşirea spirituală a pacienţilor 
săi; ca profet, este capabil să lege (vincire) mase de oameni şi să 
producă noi religii; ca magus, este capabil să găsească legăturile 
(vincula) potrivite pentru a lega voinţa oricui prin fantasme. Ca poet, 
Bruno a descris de cîteva ori condiţiile psihice ale unui astfel de 
operator, care trebuie să ardă totodată de dorinţă şi să fie complet 
rece şi indiferent faţă de propria sa pasiune. A 

Fantasmele la lucru. Magia lui Giordano Bruno este bazată nu 
numai pe tradiţia ficiniană, ci şi pe tehnici legate de arta memoriei. 
Această artă consta dintr-o manipulare a fantasmelor sau imaginilor 
interioare, al cărei scop varia de la simpla învăţare pe de rost a unui 
text pînă la contemplaţia mistică. În orice caz, arta memoriei ca 
disciplină ţinea de retorică. Primul care a privit explicit arta memoriei 
ca pe o întreprindere magico-mistică a fost friulanul Giulio Camillo 
Delminio (c. 1480-1544). Giulio Camillo a încercat toată viaţa să 
construiască un „teatru” al memoriei, organizat în şapte cîmpuri 
planetare, cuprinzînd practic toate obiectele şi persoanele. El a fost 
urmat de retorul friulan Fabio Paolini, care a publicat la Veneţia în 
1589 Hebdomades. Paolini a înlocuit „teatrul” lui Giulio Camillo cu 

o schemă mentală constînd din şapte serii de influenţe planetare, care 
să fie umplută pur şi simplu cu fantasmele unor lucruri reflectînd 
respectivele caractere planetare (de exemplu, un leu sub soare etc.). 
Paolini era convins că un magus-retor, în orice moment al discursului 
său, putea să evoce o atare fantasmă în faţa simțului său intern. 
Fantasma ar fi influenţat apoi la rîndul ei spiritul auditorilor, emoţiile 
şi deciziile lor. 

Ideile lui Giulio Camillo au avut un impact important asupra 
esteticianului Giovanni Paolo Lomazzo (1538-1600). Lomazzo este 
un reprezentant al teoriei magice privitoare la valoarea subiectivă a 
culorilor. În a sa Idea del Tempio della Pittura (1590), el face o 
clasificare în şapte. clase a picturii şi pictorilor, în conformitate cu 
clasificarea în şapte serii a lui Giulio Camillo. 

Disputa modernă cu privire la magia Renaşterii. Principiul spiritual 
al magiei renascentiste şi coerenţa internă a acestei discipline au fost 
pentru prima dată scrupulos cercetate de Daniel P. Walker (1958). 
Abordarea lui Walker a făcut să apară învechită abordarea istorică 
tradiţională, care căuta „origini” şi influenţe. Conform abordării 
tradiţionale, magia renascentistă era o combinaţie de hermetism şi 
Cabală. Cercetările ulterioare ale figurii magicianului renascentist — 
John Dee (1527-1608), de exemplu - au arătat că, într-o perioadă 
mai târzie, „magicianul renascentist a devenit Faust” (Yates). Frances 
A. Yates pare să ia în consideraţie — în ultima ei lucrare (1979) — şi 
posibilitatea ca magicianul renascentist să se fi transformat într-un 
adept sinistru care s-a lăsat înşelat de Satan prin ideologia Reformei. 
Această idee este subliniată în mod deosebit în lucrarea mea Eros et 
magie à la Renaissance (1984). 

Număr 


A. Generalităţi 


Forţa magică a numărului nu este valabilă pentru om numai pe 
primele trepte ale evoluţiei sale, ci şi pentru inconştientul omului de 
astăzi. Psihanaliza susţine că semnele numerice pe care le visăm 
uneori pot fi rezultatul unor operaţii incredibil de complicate!. La fel 
şi în cazul diverselor metode de predicţie în care datele numerice 
joacă un rol important. Şi chiar cine împărtăşeşte opinia că aritmologia 
şi aritmomantica nu au absolut nici o valoare, tot trebuie să admire 
de multe ori inteligenţa utilizată la speculaţiile de acest fel, deşi ea ar 
putea fi fără îndoială folosită în scopuri mai bune. 


B. Apariţia speculațiilor numerice 


Speculaţiile numerice au putut să apară pentru că iniţial anumite 
numere erau puse în legătură cu anumite obiecte sau fiinţe, cum ar fi 
2 cu păsările, pentru că pasărea are două aripi. E.B. Tylor a subliniat 
deja această posibilitate?. Dar unul din modurile cele mai importante 
în care au apărut speculaţiile numerice a fost influenţat de notația 
numerelor. Este lipsit de importanţă cui i-a venit pentru primâ dată în 
lumea mediteraneană ideea de a utiliza literele alfabetului şi ca semne 
numerice. Unii s-au gîndit la grecii din Milet din secolul al VIII-lea a.C.? 


1. C.G. Jung, Ein Beitrag zur Kenntnis des Zahlentraumes. 
2. E.B. Tylor, Primitive Culture, volumul I, pp. 229 sq. 
3. F Dornseiff, Das Alphabet, p. 11. 

Dar sistemul grecesc de numerație, în care iota are valoarea numerică 
10, corespunde celui ebraic, în care yod, ca a zecea literă din alfabet, 
trebuie să aibă valoarea numerică 101. Pentru a-i da lui iota valoarea 
numerică 10, i s-a adăugat în mod artificial san (valoarea numerică 6). 

Pe de o parte, numerele sînt fascinante şi în ele însele, şi ca atare 
ele sînt opusul speculațiilor aritmologice ; pe de altă parte însă ele 
sînt magice, pentru că pot fi legate de nume. Apare în acest fel o 
valoare numerică a numelor, care este obiectul gematriei, şi totodată 
o posibilitate de a converti semnele numerice în nume, ceea ce duce 
la diverse metode aritmomantice şi onomatomantice. 

Aritmologia pitagoreică este determinată şi de idei muzicosofice. 
F. Dornseiff scrie : „Sensul profund al muzicii (...) este acela de a fi 
număr devenit sunet. În număr, omul avea acum o cheie care făgăduia 
să deschidă toate porţile. Numărul reprezenta esenţialul în cosmos, 
poate cel mai real lucru, simbolul raţiunii ”?. 


C. Descrierea celor mai importante 
speculaţii numerice 


1. Gematria 


Gematria este o tehnică aritmomantică în care literele unui cuvînt 
sau ale unei propoziţii sînt transpuse în numere. Scopul gematriei 
este să stabilească relaţii între cuvinte şi să tragă concluzii din valori 
numerice egale sau inegale. 

Gematria apare pentru prima dată în cele 32 de reguli exegetice 
ale rabinului tannaitic Eliezer b. R. Jose ha-Gelili (pe la 150 p.C.). 
În Talmudul babilonian, tratatul Berakhot II 5a, există speculaţii cu 
privire la numărul viitorului Mesia. Procedeul gematriei este simplu : 
grupuri de litere sînt transpuse în numere sau, invers, din numere care 
sînt exprimate în grupuri de litere se pot inventa sau redescoperi nume. 

Una dintre cele mai importante noţiuni ale gematriei este noţiunea 
de izopsefie (de la isos, „egal”, şi psephos, „număr”), adică valori 
numerice egale ale unor cuvinte diferite (pentru exemple vezi mai jos). 


1. Tylor, ibid., p. 234. 
2. Dornseiff, ibid., p. 13. 

Şi valorile numerice inegale sînt importante, în special la prezicerile 
onomatomantice, i.e., concluziile care pot fi trase din valoarea 
numerică a unui. nume. Fragmentele din Nechepso şi Petosiris, 
o compilaţie preponderent astrologică din secolul al III-lea a.C., 
descriu şi o metodă onomatomantică de a ghici pe învingătorul unei 
bătălii. Se adună psephos-ul lunii în care are loc bătălia la psephos-ul 
numelui luptătorului şi această sumă se împarte la 29. Restul este 
numărul căutat, care indică pe un tabel în ce constă rezultatul. Un astfel 
de tabel se numeşte kyklos toi Petosire6s. Sfera lui Democrit semăna 
cu acest kyklos : „Această sphaira este un dreptunghi pe care se înşiră 
pe trei coloane numerele de la 1 la 30, despărțite printr-o linie trans- 
versală în două jumătăţi de 18 şi 12 cifre. Trebuie doar să fie adunat 
psephos-ul numelui bolnavului cu numărul zilei din lună în care a 
început boala şi să se împartă la 30. Dacă restul se află în jumătatea 
de sus, bolnavul rămîne în viaţă ; dacă e în cea de jos, atunci moare”!. 

Şi prin aşa-numitul pythmen al numerelor se poate prezice rezul- 
tatul unei bătălii, descoperirea unor hoţi şi regăsirea unor lucruri 
pierdute, oportunitatea unei căsătorii sau călătorii. Acest procedeu, 
numit în limba latină regula novenaria, „nu este nimic altceva decât 
suma orizontală a cifrelor unui număr, atît de mult uşurată de sistemul 
nostru zecimal”. „Pentru a profeţi rezultatul unei bătălii, se adună 
valoarea numerică a literelor numelui în cauză, astfel încît din valorile 
literelor care sînt mai mari de 10 se scade suma orizontală a cifrelor. 
Din suma găsită se scade iarăşi suma orizontală, iar rezultatul se 
compară cu numărul, obținut în acelaşi fel, al potrivnicului. Posesorul 
numărului mai mare cîştigă”?. Un procedeu de acest fel este atribuit 
de Hipolit? unui oarecare Kolorbasos. 


2. Izopsefii utilizate metafizic 


Metoda izopsefiei, practicată apoi foarte mult de cabalişti, joacă un 
rol cu adevărat important la gnosticul Marcos, valentinian din şcoala 
răsăriteană şi anatoliană. Dar aici el apare mai degrabă ca magician 
şi discipol al lui Kolorbasos, cum istoriseşte clar Irineu“. Kolorbasos 


Ibid., p. 115. 

Ibid, pp. 116-17. 

Refut. IV 13,1. 

Irenaeus, adv. Haer. 1 13,5. 


PERNE 


104 IOAN PETRU CULIANU 


putea fi un prezicător care utiliza metode aritmomantice. Alte surse 
îi atribuie speculaţii astrologice şi muzicosofice şi fac din el un 
predecesor al valentinienilor. De fapt acest Kolorbasos probabil că 
nici nu este un personaj istoric real. Numele său este simpla 
transcriere greacă a ebraicului 407 arba othot, i.e., „vocea celor 
patru litere”!. Nu se ştie despre care litere este vorba, dar nu este 
dificil să conchidem că numele său trimite la tetragrammaton ebraic. 
La Marcos însuşi, patru litere joacă un rol important, anume literele 
alpha, rô, khi şi eta, care împreună formează cuvîntul arkhé. Or, el 
consideră acest cuvînt grecesc ca primul nume al lui Dumnezeu, care 
corespunde totodată pitagoreicei zetraktys (1 +2+3 +4). Dar en arkhé 
este traducerea greacă a primului cuvînt al Genezei (berešit), încît nu 
este exclus ca speculaţiile lui Kolorbasos să fi avut legătură cu iudaica 
ma'aseh berešit sau cu speculaţiile despre facerea lumii?. Unul dintre 
cele mai simple exemple de izopsefie de care se ocupă Marcos se 
bazează pe valoarea numerică identică a formulei alfa-omega şi a 
cuvîntului peristera („porumbel”). Cînd Cristos afirmă în Apocalipsa 
lui Ioan (1,8 şi 22,13) că el este alfa şi omega, aceasta înseamnă „în 
limbajul misticii elenistice: el este universul, el se întinde de la 
primul pînă la ultimul element al cosmosului, şi în el sînt conţinute 
toate elementele”3. Marcos pune această afirmaţie a lui Isus în 
legătură cu botezul. „La botez, spiritul a intrat în Isus sub forma 
unui porumbel. Valoarea numerică a literelor care formează cuvîntul 
grec porumbel este 801, adică: pi = 90, epsilon = 5, rô = 100, 
i6ta = 10, sigma = 200, tau = 300, epsilon = 5, rô = 100,alpha = 1, 
peristera = 801.-Or, alpha = 1, iar omega = 800. Deci, cînd Isus 
spune că el este alpha şi omega, spune că este 801, aşadar Spiritul 
Sfînt însuşi, care a apărut ca porumbel la botez”. 

Şi alte metode au fost utilizate de Marcos, de exemplu aşa-numita 
scriere plerGmatik6s, care în gematria ebraică se numeşte b° milūi. 
Acest tip de scriere constă în implicarea în calculul aritmosofic a 
numelor întregi ale literelor (de ex.: T = tau etc.). În acest fel, 
numărul literelor cuvîntului Khreiszos (Cristos) nu este doar 8, ci 30, 


1. Dornseiff, ibid., p. 126 nota 3 ; Leisegang, Die Gnosis, p. 326, nota 2. 

2. G. Scholem, Die jüdische Mystik ; 1. Gruenwald, Apocalyptic and Merkavah 
Mysticism. 

3. Leisegang, ibid., p. 330. 

4. Ibid., pp. 41-42. 

„căci Khreistos are 8 litere, khi are 3, rô 2, ei 2, iGta 4, sigma 5, 
tau 3, ou 2 şi san 3. Astfel numele inexprimabil conţinut în Cristos 
constă din 30 de litere”!. 

Izopsefiile joacă un rol foarte important în întregul sistem al lui 
Marcos. Iată un exemplu cu privire la numele lui Isus : „Isus însă are 
următoarea origine inexprimabilă: din mama universului, prima 
tetras, a purces ca o fiică a doua tetras şi astfel a apărut ogdoas, din 
care a purces dekas. Aşa a apărut optsprezecele. Dekas însă, care se 
adăugase la ogdoas făcînd-o de zece ori mai mare, a produs numărul 
80 şi, înmulţindu-l şi pe acesta de zece ori, a produs numărul 800, 
astfel încît suma totală a semnelor de la ogdoas la dekas este progresiv 
8 şi 80 şi 800, iar acesta este Isus, căci numele lui Isus este, conform 
valorilor sale numerice: iôta = 10, eta=8, sigma = 200, 
omikron = 70, ypsilon = 400, sigma = 200, /&sous = 888. Iar 
alfabetul grecilor are 8 de unu, 8 de zece şi 8 de o sută, adică: este 
Isus care constă din toate numerele. Şi de aceea el se numeşte alpha 
şi omega, pentru că el înseamnă originea tuturor lucrurilor”?. 

Gematria cu diversele ei metode izopsefice a cunoscut în 
continuare o dezvoltare puternică în Cabala iudaică şi în operaţiile 
hasban-ului arab. Dar existau chiar între cabalişti oponenți ai 
gematriei, ca Eliya Del Medigo, profesorul lui Giovanni Pico della 
Mirandola, care era conştient de faptul că, după regula de interpretare 
a gematriei, puteau să apară şi ecuaţii blasfemice, ca de exemplu E! 
Saddai (Dumnezeu Atotputernicul) echivalat cu Elohim aherim (alţi 
dumnezei). De aceea el consideră gematria însăşi ca un nonsens?. 
Totuşi metoda nu a dispărut nicidecum în epoca noastră. „Procedeul 
nu ratează nici limbile moderne. Fatala psephos a Graz-ului = 50, 
unde a 50-a întrunire a filologilor a putut fi martora primelor revelații 
ale lui Wolfgang Schultz, s-a impus rapid (...) Fiecare viitor istoric 
al lui Napoleon va trebui să ţină cont de faptul că Napoleon a 
remarcat de timpuriu izopsefia Bonaparte = 82 = Bourbon şi de 
aceea a fost convins — pe drept, după cum o arată succesul — că era 
chemat să fie stăpînul Franţei. În acelaşi fel trebuie înţeles faptul 
că biologul Haeckel a crezut în ecuaţia Haeckel = 43 = Kant şi 
de aceea s-a apucat să rezolve enigmele universului. Interesul tem- 
porar al lui Schiller pentru Franţa se explică prin psephos-ul său, 


1. Ibid., p. 337. 
2. Irenaeus la Hippolytus, cf. Leisegang, ibid., pp. 337-338. 
3. Dornseiff, ibid., p. 103. 

82 (= Bonaparte = Bourbon), iar alegerea tocmai a subiectului 
Fecioarei din Orléans se explică prin psephos-ul prenumelui său 
Friedrich = 79 = Orléans. Înclinaţiile triadice ale lui Hegel, prin 
numărul său 36. Chiar Habsburg = 45, Hohenzollem = 145”, 
comenteză ironic Franz Dornseiff, „dau de gîndit”!. 

Religia geto-dacă 


Geţii şi dacii erau popoare tracice antice care trăiau în Moesia, în 
cîmpia din nordul Dunării şi în Munţii Carpaţi, aproximativ în 
teritoriul României din epoca modernă şi al R.S.S. Moldova [actuala 
Republică Moldova, n.tr.]. Deşi religia geților şi dacilor nu poate fi 
complet reconstituită, ea formează totuşi, ca şi religia vechilor celți, 
unul dintre cele mai interesante capitole ale istoriei religiilor indo- 
-europene din afara lumii greco-romane. În pofida tendinței raţio- 
naliste a unor savanţi de a diminua importanţa religiei în rîndul 
acestor popoare, evidenţa indică faptul că întemeierea statului format 
din geţi şi daci a fost rezultatul unor idei teocratice. Aceste idei 
proveneau din cultul lui Zalmoxis, un posibil reformator religios 
antic, la care se raportează şi începuturile regalității getice. Mai 
tîrziu, Zalmoxis a fost divinizat, proces care are paralele frecvente în 
Grecia antică (vezi ZALMOXIS). 

Cît despre daci, mărturiile leagă în mod explicit numele lor de 
cuvîntul frigian daos („lup”). Etimologia lui Paul Kretschmer, care 
derivă dakoi din indo-europeanul *dhawo-s („lup”), a fost susţinută 
de Vladimir Georgiev şi a primit de la Mircea Eliade un comentariu 
istorico-religios exhaustiv (1972). Eliade pretinde că dacii, ca şi alte 
cîteva popoare indo-europene, formau o societate secretă masculină 
(Mânnerbund) bazată pe ideea licantropiei ritualice. Tinerii războinici 
daci erau probabil antrenați să imite comportamentul unor lupi 
feroce. Acest lucru nu are nimic de-a face cu legendarul dispreţ al 
geților faţă de moarte, fiind totuşi întemeiat, ca şi acela, pe pro- 
misiunea zalmoxiană a nemuririi. Este foarte probabil că mesajele lui 
Zalmoxis se refereau la un paradis în care bravii războinici aveau să 
supravieţuiască după moarte, într-o stare de perpetuă fericire. 

Mărturiile greceşti, începînd cu Herodot, stabilesc o legătură 
Strînsă între Zalmoxis şi Pitagora. Seria de idei religioase a cărei 

origine îi este atribuită lui Zalmoxis prezintă într-adevăr asemănări 
cu pitagoreismul. Pe lîngă nemurire, se spune că învăţătura lui Zalmoxis 
cuprindea şi o formă înalt preţuită de medicină psihosomatică bazată 
pe farmece, al cărei scop era vindecarea sufletului laolaltă cu corpul. 
Platon face o relatare vie şi entuziastă a medicinei zalmoxiene în 
dialogul Charmides (156d-157c). Această tradiţie medicală a avut 
aparent o viaţă lungă: tîrziu, în secolul al III-lea p.C., 47 de nume 
dacice de plante medicinale erau inserate în faimoasa Materia medica 
a medicului grec Dioscurides şi în De herbis, atribuit lui Apuleius. 

Preoții lui Zalmoxis. Cultul lui Zalmoxis are legături puternice cu 
regalitatea. De fapt, Platon relatează că Zalmoxis era regele geților 
(Charmides 156d), dar Strabon (Geografia 7.3-5) spune că Zalmoxis 
era preotul celui mai important zeu al geților, că acesta a fost asociat 
cu regalitatea şi că a fost el însuşi venerat mai tîrziu ca zeu; se 
presupune că trăia într-o peşteră de pe muntele sacru Kogaionon, 
unde nu îl puteau vizita decît regele şi mesagerii săi. Preoţia sacră a 
continuat pînă în epoca lui Strabon (secolul I a.C.). Peştera sacră 
trebuie să fi fost cel mai vechi loc în care a fost venerat zeul şi au 
sălăşluit preoţii săi. În timpul lui Herodot (secolul al V-lea a.C.) 
trebuie să fi existat un sanctuar al lui Zalmoxis, pentru că Herodot 
(Istorii 4.95) relatează legenda confiorm căreia Zalmoxis a pus să i se 
construiască un sălaş subteran şi s-a închis acolo timp de trei ani, 
după care a reapărut. Un sanctuar de acest fel, cu un vast complex 
subteran, a fost găsit la Sarmizegetusa Regia (Grădiştea Muncelului 
din România: zilelor nostre). 

Jordanes, istoricul goților, născut în Moesia în secolul al VI-lea, 
a amestecat tradiţiile goților cu cele ale geților, pentru a le da celor 
dintîi prestigiul unei populaţii străvechi şi superioare. El a compus o 
listă de preoţi ai lui Zalmoxis din epoca lui Burebista (c.80-44 a.C.) 
pînă în timpul regelui dac Decebal (mort în 106 p.C.). Seria se 
deschide cu binecunoscutul Deceneu (Decaeneus, Dicineus), sfetnicul 
lui Burebista, care a contribuit poate decisiv la puterea celui din 
urmă şi la originea regalității sale. Deceneu i-a învăţat pe geţi 
filozofie, fizică, etică, logică şi astronomie. I-a iniţiat mai ales în 
secretele astrologiei, ale revoluțiilor planetare, ale fazelor Lunii, ale 
măsurării Soarelui şi în cele ale revoluțiilor cosmice. Mărturia lui 
Jordanes a fost prea uşor respinsă în trecut. Căci este adevărat că 
Deceneu i-a învăţat pe geţi cosmologie, astrologie şi astronomie, tot 
aşa cum i-a iniţiat în tainele unuia dintre cele mai curioase calendare 

antice, al cărui mister nu a fost încă explicat în mod convingător. 
Succesorii lui Deceneu au fost preoţii Comosicus şi Coryllus, ambii 
regi, ultimul în Dacia. Probabil acest Coryllus (numit uneori Cocrilus 
sau Scorilus) a fost predecesorul imediat al lui Decebal, ultimul rege 
al daco-geților, care a fost învins pînă la urmă de împăratul roman 
Traian, în 106 p.C. 

Această listă de preoţi ai lui Zalmoxis pare să contrazică o a doua 
listă furnizată de Jordanes (De origine actibusque  Getarum 39), 
conform căreia regele Zalmoxis venea după Deceneu. De fapt, este 
evident că Jordanes nu se referă aici la cronologie ; el spune doar că 
la geţi cei mai importanţi gînditori au fost în primul rînd (prius) un 
oarecare Zeutas, apoi (post etiam) Deceneu şi abia pe urmă (tertium) 
Zalmoxis. Am putea deduce de aici că predecesorul lui Deceneu a 
fost Zeutas, sau că Deceneu a fost urmat de Zalmoxis, care este pur 
şi simplu fondatorul legendar al preoţiei geto-dace ; de fapt, Deceneu 
a fost urmat de Comosicus. Numele Zeutas este în relaţie cu numele 
din sudul Traciei Seurhes şi mai departe cu termenul avestan haotar, 
semnificînd un preot iranian. Prin urmare, poate că Zeuzas este un 
simplu termen generic, cu sensul de preot la traci. 

Tipare pitagoreice. Geograful Strabon, citîndu-l pe filozoful stoic 
Posidonius din Apameea, a fost primul care a dat informaţii impor- 
tante, deşi confuze, despre ktistai, care trăiau în abstinenţă sexuală şi 
alimentară, şi despre abioi (lit. „fără viaţă”, i.e., străini condiţiilor 
normale de viaţă), despre care povesteşte Homer (JJiada 8.5-7). 
Strabon (7.3-5) relatează şi el că Zalmoxis a introdus vegetarianismul 
printre geţi. 

Istoricul evreu Joseph Flavius (secolul I) compară viaţa esenienilor 
ascetici cu viaţa „acelora dintre daci care sînt numiţi pleistoi” 
(Antichităţi iudaice 18.22). Pare că acest text ar trebui lăsat fără 
amendamente. Conform lui Posidonius şi Strabon, profunda pietate 
religioasă a geto-dacilor (spoude, theosebeia, pietas) era un loc 
comun în Antichitate. 

Cuvîntul pleistoi a primit diferite interpretări, dar pare să fie în 
legătură cu zeul trac Pleistoros (Herodot, 9.119). Gheorghe Mugu s-a 
gîndit că etimologia lui se află în rădăcina indo-europeană *ple(is), 
care înseamnă „a fi plin” ; prin urmare pleistoi ar însemna „purtători 
ai plenitudinii” (Muşu, în Vulpe, 1980). Într-un articol destul de 
obscur, Mihai Nasta a acceptat schimbarea lui pleistois în polistais, 
de la polizein, care înseamnă „a instrui în spiritul cetăţii (polis); a 

polisa” (Nasta, în Vulpe, 1980). Cea mai plauzibilă etimologie însă 
este cea propusă de Eugen Lozovan (1968), care citeşte pleistoi ca o 
paronomasie a tracicului *pleiskoi, de la indo-europeanul *pleus-, 
care înseamnă „păr, cîrlionţ”. Deci, pleistoi ar fi „purtători de păr”, 
adică cei care purtau - sau îşi puneau - un acoperămînt de cap 
(bonetă) din lînă. 

Această explicaţie primeşte o confirmare ulterioară de la Jordanes 
(71), care relatează că acoperămîntul de cap al nobililor şi înţelep- 
ţilor preoţi ai geților, numiţi pilleati, era o tiară (pilleus). Restul 
populaţiei nu avea pilleus ; de aceea ei se numeau capillati sau „cei 
cu capul descoperit”. Savanţii au afirmat că relatarea lui Jordanes se 
baza pe o interpretare greşită a nobililor daci ca preoţi, întrucît 
tradiţia spune că pilleus era semnul distinctiv al aristocrației geto- 
-dace. Totuşi, această observaţie este total irelevantă, căci regalitatea 
geto-dacă are multe caracteristici ale unei teocraţii, iar iniţierea 
religioasă a nobililor era probabil diferită de cea a poporului de rînd. 
Astfel, pilleati puteau foarte bine să fi fost educați ca preoţi. Foarte 
adesea înalta preoţime geto-dacă coincidea cu regalitatea. 

Templul Calendarului de la Sarmizegetusa Regia. În capitolul 70 
al cărţii sale, De origine actibusque Getarum, Jordanes prezintă un 
portret al războinicilor geţi care a fost întîmpinat doar cu scepticism 
de savanții moderni. După Jordanes, războinicii geţi foloseau timpul 
scurt dintre bătălii pentru a studia proprietăţile plantelor şi secretele 
cerului înstelat. O uluitoare confirmare a acestui tablou s-a ivit cînd 
a fost descifrată semnificaţia Templului Calendarului descoperit 
printre ruinele monumentale ale Sarmizegetusei Regia, fortăreață 
impresionantă din Munţii Carpaţi, care a fost centrul preoţimii daco- 
-getice înaintea cuceririi romane. Primele ipoteze, avansate de 
D.M. Teodorescu, Constantin Daicoviciu, G. Charriere şi Hadrian 
Daicoviciu, au fost înlocuite de curînd de o interpretare îmbunătăţită, 
bazată pe algoritmi, propusă de Şerban Bobancu, Cornel Samoilă şi 
Emil Poenaru (1980). 

Templul Calendarului este compus din două sanctuare circulare 
făcute din coloane şi lespezi de piatră şi andezit şi din stîlpi de lemn 
placați cu teracotă, dispuşi în tipare regulate. Formele şi materialele 
corepund diferitelor unităţi ale calendarului dacic. Conform demon- 
straţiei lui Bobancu, Samoilă şi Poenaru, dacii utilizau, ca principala 
lor unitate de măsură a timpului, o săptămînă fluctuantă, constînd 
din 6 pînă la 8 zile solare. Un an dacic era compus din 47 de măsuri 

de acest fel şi avea, prin urmare, de la 364 la 367 de zile. După un 
ciclu de 13 ani, calendarul necesita o corecție de o zi, care era 
marcată separat, pe o serie de coloane ce indicau ciclurile respective. 
După un „secol” de 104 ani sau 8 cicluri de 13 ani fiecare, o nouă 
corecție de o zi era necesară şi marcată. Pe un calendar dreptunghiular 
mai larg, putea fi măsurată o durată de timp de 520 de ani, adică un 
ciclu de 5 secole dacice, după care era iarăşi nevoie de o corecție de 
o zi. Pe lîngă „secolul” de 104 ani, calendarul dacic opera şi cu 
„secole” de 91 de ani, adică 7 cicluri de cîte 13 ani fiecare. 

În afara acestui calendar laic, dacii utilizau şi un calendar religios, 
compus din 60 de săptămîni a şase zile fiecare. O corecție de 68 de 
zile, marcată pe un cerc compus din 68 de coloane, era exact operaţia 
astronomică necesară, după trecerea unui ciclu de 13 ani. Deşi atît de 
sofisticat şi precis, calendarul dacic avea o metodă simplă şi eficientă 
de utilizare. După terminarea fiecărei durate de timp (săptămînă, an, 
ciclu de 13 ani, „secole” de 91 şi 104 ani, perioadă de 520 de ani), 
era marcată o-unitate succesivă, reprezentată de un element 
arhitectural (e.g. coloană, lespede) ; această unitate avea o altă formă 
şi/sau era făcută dintr-un material diferit de cel utilizat pentru unitatea 
precedentă. Sistemul corespondenţelor constă în a distinge diferitele 
valori ale cercurilor sanctuarelor şi diferitele unităţi regulate din care 
este compus fiecare cerc. O dată ce se ştie aceasta, întregul tipar 
devine previzibil şi pînă şi un copil sau un savant modern ar putea fi 
uşor antrenat să ţină evidenţa periodică. 

Pe cît de uşor pare în practică, un atare calendar trebuie să se fi 
bazat pe principii matematice foarte complexe. Ar fi atins o precizie 
atît de remarcabilă, încît după 2275 de ani, corespondentul a 175 de 
cicluri de cîte 13 ani, timpul indicat de calendar ar fi diferit de 
timpul astronomic cu numai 38,88 secunde. E mult prea precis pentru 
a fi adevărat. 

Templul Calendarului de la Sarmizegetusa Regia nu a fost 
construit înainte de Decebal, dar trebuie să se fi bazat pe un sistem 
descoperit de Deceneu. El oferă poate o confirmare a acelei 
caracterizări făcute de Jordanes vieţii religioase din Geto-Dacia. 


Ioan Petru Culianu şi Cicerone Poghirc 

Religia tracă 


În Grecia antică, numele thrakes se referea la cei mai mulţi dintre 
locuitorii nord-estului Peninsulei Balcanice. Vecinii lor la est erau 
sciţii ; la vest pannonii, dalmaţienii şi ilirii ; la nord balţii şi celții. 
Numele pare să fi aparţinut iniţial numai triburilor trace din imediata 
apropiere a Greciei. Mai tîrziu, a fost extins la triburile întrudite din 
nord, la fel cum numele graeci, care aparţinea la început numai unui 
trib grec vestic, a fost dat mai tîrziu de romani tuturor elenilor. 
Totuşi, localizarea ţării numite Thracia a fost întotdeauna restrînsă la 
aria din sudul Munţilor Balcani, în special la Peninsula Chalcidică. 

Poporul trac. Aproape două sute de triburi sînt cunoscute sub 
numele generic de thrakes, dintre care cele mai importante erau 
odrysi, care trăiau în ceea ce este astăzi sud-estul Bulgariei; dentheleti, 
în nordul Macedoniei; serdi, în Serdica, astăzi regiunea Sofiei, 
capitala Bulgariei ; bessi, la vest de Serdica; moesi, între Munţii 
Balcani şi fluviul Dunărea ; şi daco-getae, care ocupau un teritoriu 
nordic, aproximativ cel al României moderne. Alte triburi trace - 
thyni şi bithyni — s-au stabilit în Asia Minor. Frigienii şi armenii, 
originari din Balcani, erau înrudiţi cu ei. 

Istoric. În lumea antică, tracii erau, conform lui Herodot (sec. 
al V-lea a.C.), cel mai numeros popor după indieni. Tracii sînt 
atestaţi în legătură cu războiul troian şi par să fi avut o contribuţie la 
fondarea Troiei (în Asia Minor sau Turcia modernă). Doar uneori ei 
formau uniuni mai largi de triburi : singurele confederaţii cunoscute 
sînt regatul odrizilor (secolele al V-lea - al IV-lea a.C.), regatul 
geto-dac al lui Burebista (c. 80-44 a.C.) şi regatul daco-getic al lui 
Decebal (87-106 p.C.). Cu toate acestea, o anumită unitate materială 
şi spirituală a tracilor (dar nu fără importante deosebiri interne) s-a 
păstrat la cîteva triburi, în pofida deplasărilor lor frecvente. Herodot 

(Istorii 5.3) notează că cei mai mulţi dintre traci aveau obiceiuri 
înrudite, cu excepţia geților, a trausilor şi a celor care trăiesc dincolo 
de tribul crestonienilor. 

Conform geografului grec Strabon (sec. I a.C.), geții vorbeau 
acelaşi dialect ca şi ceilalţi traci. Erudiţia recentă a arătat însă că atît 
cultura cît şi limba geților, pe care Herodot îi numeşte „cei mai 
religioşi şi viteji dintre traci”, se distingeau de cele ale tracilor 
sudici. Oameni de ştiinţă ca Vladimir Georgiev, Ivan Duridanov şi 
Cicerone Pogbhirc au stabilit o distincţie clară între două arii lingvistice : 
aria tracică, în care sînt dominante toponime cu terminația -pura, 
-bria şi -diza, şi aria daco-getică, în care aceste terminaţii sînt 
înlocuite de -dava şi -sara. Antroponimele şi transformarea fonetică 
sînt cele care confirmă această distincţie. Cultural, tracii sudici erau 
înrudiţi cu iranienii, cu pelasgii şi cu unele popoare din Asia Minor. 
Ei au exercitat o oarecare influenţă spirituală asupra grecilor, dar au 
simţit, la rîndul lor, impactul decisiv al civilizaţiei greceşti. Tracii 
nordici, daco-geţii, erau însă, cultural, mai apropiaţi de iliri, de celți 
şi de balti. Înaintea epocii romane, influenţa greacă la nord de Dunăre 
era minimă : în Dacia s-au găsit doar treizeci de inscripţii greceşti, 
reprezentînd un procent din cele peste trei mii de inscripţii romane. 
În teritoriile nordice, trecerea de la cultura Hallstadt la cultura La 
Tene a fost determinată de invaziile celtice din secolele al IV-lea şi 
al III-lea a.C. 

Mărturii. Tracii pot fi atestaţi în documente scrise în linear B, o 
formă de scriere utilizată în mărturiile miceniene datînd din secolul 
al XV-lea pînă în secolul al XII-lea a.C. Ei sînt menţionaţi de Homer 
şi de numeroşi autori greci şi romani mai târzii. În secolul al IV-lea 
p.C., limba tribului trac al bessilor era încă utilizată în liturghia 
creştină. O întrebare dificilă este dacă vreunul dintre triburile trace 
a utilizat vreodată scrierea. Se pare că da, însă doar cîteva consemnări 
au supravieţuit. Cel puţin geto-dacii, care formau o teocraţie impre- 
sionantă în primul secol a.C., par să fi utilizat alfabetul grec şi 
roman ca să-şi transcrie propria limbă. Totuşi, nu există nici un 
document, cu excepţia cîtorva inscripţii misterioase, compuse fiecare 
din trei litere greceşti, pe lespezi de piatră din ruinele sanctuarelor de 
la Sarmizegetusa Regia (Grădiştea Muncelului din România modernă). 
După toate probabilitățile, aceste inscripţii nu reprezintă semne 
utilizate de constructorii greci ai sanctuarelor, ci sînt numere referi- 
toare la complicatele calcule astronomice ale preoţilor daci. Pentru că 

lespezile s-au risipit, a fost imposibil pînă acum să se reconstituie 
tiparele după care pot fi citite seriile de numere. 

Sursele de bază ale religiei trace sînt autorii greci şi romani, 
incluzîndu-i pe Herodot, Platon, Strabon, geograful Pomponius Mela 
şi istoricul goților născut în Moesia, Jordanes (sec. al VI-lea p.C.). 
Alte surse sînt tributare de obicei acestor autori şi aduc doar rareori 
informaţii importante ; o excepţie notabilă este filozoful neoplato- 
nician Porphyrios (secolul al III-lea), care a scris despre Zalmoxis. 
Pentru tracii sudici, inscripţiile votive greceşti sînt deosebit de impor- 
tante ; colecţia editată de Gheorghi Mihailov (1955-1956) conţine 
aproximativ 160 de nume de divinităţi, împreună cu epitetele lor. 

Regiunile trace din jurul Mării Egee au fost complet elenizate. 
Provincia din sudul Munţilor Balcani a rămas sub influenţă greacă 
chiar şi în timpul ocupaţiei romane. Regiunile nordice au fost decisiv 
influențate de romani după ce au fost supuse de ei: Moesia Superior 
în anul 15 p.C.; Moesia Inferior, împreună cu coloniile pontice gre- 
cești de pe ţărmul vestic al Mării Negre, în 46 p.C.; iar Dacia, în 
106 p.C. Ultimii vorbitori ai dialectelor trace au dispărut din regiunea 
din sudul Munţilor Balcani după invazia slavilor în secolul al VI-lea. 

Religia tracă : cîteva trăsături generale. La tracii sudici, religia a 
evoluat pe coordonate diferite de aceea a tracilor nordici (daco-geţi), 
în urma a ceea ce s-ar putea numi reforma religioasă a lui Zalmoxis, 
din nord. Dacă Zalmoxis a fost un zeu sau un om rămîne să ne 
întrebăm mai departe, dar putem afirma cu siguranţă că preoţii lui, 
formînd o succesiune neîntreruptă, care era în aceaşi timp indistinctă 
de regalitatea daco-getică, au introdus la tracii din nord principii 
religioase şi, mai tîrziu, speculaţii ştiinţifice care au conferit religiei 
lor un caracter special. (Vezi RELIGIA GETO-DACĂ.) Surse diverse 
ne informează despre penetrarea acestor idei la tracii din sud încă de 
timpuriu, dar Zalmoxis este incontestabil cunoscut ca get. Este dificil 
să vorbim despre o moştenire religioasă comună în raport cu toate 
popoarele trace, pentru că diferite credinţe şi obiceiuri sînt atribuite — 
în surse diverse - unor grupuri variate, dar este uşor să recunoaştem 
în surse trăsături care ţin de cultul lui Zalmoxis. (Vezi ZALMOXIS.) 
Cu excepţia lui Zalmoxis, a cărui influenţă s-a extins din nord în sud, 
toate divinităţile trace cunoscute în Grecia din secolul al V-lea a.C. 
(e.g., Sabazios, Bendis şi Cotys), ca şi personajele mitice cărora 
grecii le atribuiau un fundal tracic (e.g., Orfeu şi Dionysos), îşi 
aveau originea la tracii sudici. 

Potrivit lui Herodot (5.7), tracii venerau trei divinităţi, corespunzătoare 
divinităţilor greceşti Ares, Dionysos şi Artemis, iar regii lor venerau 
o a patra divinitate, corespunzînd lui Hermes, ai cărui urmaşi se 
credeau. 

Cît despre Ares-Marte, zeul războiului, Jordanes (De origine 
actibusque Getarum 40-41) confirmă importanţa sa la geţi, pe al 
căror pămînt se credea că se născuse (apud eos... exortum) şi că 
domnise (cf. Virgiliu, Eneida 3.35). I se sacrificau prizonieri de război, 
iar cultele sale devoţionale aveau o intensitate afectivă aparte. 

Dacă Herodot în menţiunea sa despre Dionysos se referea la 
Sabazios este încă un punct controversat, întrucît istoricul ar fi putut 
menţiona direct numele lui Sabazios. Acelaşi argument li se aplică şi 
zeiţelor Bendis şi Cotys, care sînt de obicei identificate cu Artemis. 
În vremea lui Herodot, ambele erau cunoscute la Atena, şi totuşi 
istoricul nu le menţionează numele în legătură cu tracica Artemis. 

Autorii antici îi atribuiau lui Dionysos însuşi un fundal tracic. În 
mitul lui Dionysos, un episod tracic menţionat de Homer (Iliada 6. 
130sq.) este deosebit de interesant.. În numeroase variante, se Tepoves- 
teşte că regele trac Licurg (lit. „furie de lup”) îl persecută pe 
Dionysos care, la rîndul lui, pogoară nebunia asupra regelui. Apoi 
regele fie se sinucide, fie este ucis de Dionysos. Simbolismul acestui 
mit este foarte complicat. Se referă, după toate probabilitățile, la 
efectele cosmice ale unui conflict între principii opuse reprezentate 
de Apollo şi Dionysos. De fapt, lupul se află în relaţie cu Apollo, 
care este deseori numit Apollo Lukeios, un nume care se referă atît 
la lup (gr. lukos), cât şi la lumină (gr. luke, „zori” ; lat. lux, „lumină”). 

În cîteva variante ale mitului, Licurg încearcă să taie o vie cu o 
secure. Dionysos îl zăpăceşte aşa de tare, încît în loc să facă ce-şi 
propusese, el îşi ucide propriul fiu şi pe deasupra îşi taie şi un picior. 
Mitologul Nonnus din Panopolis (sec. al V-lea) relatează că Licurg, 
un rege arab care îl urmăreşte pe Dionysos cu un topor ca să îl ucidă, 
o loveşte pe una dintre Menade, Ambrosia, care se preschimbă apoi 
într-o viţă de vie. Implicaţiile acestui mit sînt greu de dezlegat: deşi 
Licurg pare să urască vinul, fiindu-i duşman lui Dionysos, acţiunea 
sa poate reprezenta şi simpla retezare a viei de către viticultor. 
Nu este nimic tipic tracic în toate.acestea, exceptînd poate caracteri- 
zarea contradictorie a tracilor, fie ca iubitori, fie ca duşmani ai viței 
de vie. În mod destul de straniu, Templul Calendarului din fortăreaţa 
de la Sarmizegetusa Regia pare să indice că preoţii daco-geţi sub 

Decebal erau preocupaţi de perioada vegetativă a viei şi că această 
preocupare era un element major în cultura lor; totuşi, se spune 
că regele Burebista a ordonat să fie tăiate toate viile din regatul 
său. Poate că asta nu-i decît o supoziţie greşită a lui Strabon 
(Geografia 7. 17-11), care se aşteaptă în mod eronat ca vinul să fie 
condamnat de trăsăturile spiritualiste, pitagoreice ale religiei getice ? 
Această ipoteză merită o investigaţie mai amănunţită. 

Cît despre tracica Artemis, atît Bendis cît şi Cotys au fost identi- 
ficate cu această zeiţă. Bendis pare să fie o zeiţă a căsătoriei, în timp 
ce Cotys sau Kotyto este o divinitate tracică orgiastică, în al cărei 
cult bărbaţii poartă veşminte femeieşti. Numele ei a fost raportat la 
indo-europeanul *kot-u- („răzbunător” ; cf. grecescul koteo, „sînt 
mînios”), şi astfel a ajuns să însemne „(zeiţa) mîniei” sau „(zeiţa) 
luptei”. Gheorghe Muşu preferă etimologia „(zeiţa) energie”, din 
indo-europeanul *kued-, kuod- („stimulează”, „impulsionează”). Şi 
Bendis şi Cotys au fost progresiv cunoscute la Atena începînd din 
secolul al V-lea a.C. 

Nici cultul vreunui zeu celest, nici instituţia regalității sacre nu 
s-au limitat la tracii din nord. Istoricul militar Polyenos (secolul 
al II-lea) relata că preoţii Herei erau regi ai triburilor de kebrenoi şi 
sykaiboai. Unul dintre ei, Kosingas, a strîns mai multe scări de lemn, 
cu intenţia, spunea el, de a se urca la cer, ca să-i reclame pe traci 
Herei pentru nesupunerea lor. Impresionaţi, tracii au jurat să-i asculte 
ordinele. 

Două practici generalizate pentru traci aveau, probabil, baze 
religioase : tatuajul şi îngroparea sau arderea de vii a soțiilor împreună 
cu soţii lor morţi. La geţi, tatuajul era probabil legat de legenda 
suferințelor pe care le-a îndurat cîndva Zalmoxis şi se aplica astfel 
membrilor unor anumite categorii sociale (e.g., femei şi sclavi), ca 
semn al suferinţei. La tracii sudici, unde numai nobilii erau tatuaţi, 
trebuie să fi avut o altă semnificaţie simbolică. 

Cît despre arderea sau îngroparea văduvelor de vii, descoperirile 
arheologice confirmă mărturia, mai degrabă enigmatic consemnată, 
conform căreia tracii le practicau fie pe una, fie pe cealaltă, iar 
uneori pe ambele în acelaşi loc. Nu se dă nici un motiv pentru aceste 
variaţii. Două lucrări bazate pe descoperirile din cîteva necropole din 
Dacia (Protase, 1971 ; Nicolaescu-Plopşor şi Wolski, 1975) au confirmat 
existenţa concurentă a celor două practici rituale, deşi cremaţiunea 
prevala. Soţiile, uneori însoţite de copiii lor mici, erau sacrificate la 

moartea soţilor lor şi înmormîntate sau arse în acelaşi mormânt. 
Atît Herodot cît şi Pomponius Mela (De situ orbis 2.2. 19-20) 
relatează că la tracii poligami soțiile decedatului rivalizau pentru 
marea onoare de a fi ucise şi înmormâîntate la un loc cu trupul 
neînsufleţit al soţului lor. 

Herodot mai vorbeşte şi despre o expunere a cadavrului timp de 
trei zile, urmată de sacrificii de animale, post, jelire şi înmormîntare 
sau cremaţiune. Istoricului Hellanicos (secolul al V-lea a.C.) i se 
atribuie informaţia că sacrificiile animale şi praznicul se bazau pe 
credinţa că cel mort s-ar întoarce în lumea umană ca să participe la 
banchet. Pomponius Mela (2.2.18) afirmă că unii traci jeleau la 
naşterea unui copil şi se veseleau la moartea cuiva. De aceea praz- 
nicele consecutive morţii cuiva erau o expresie a participării colective 
la destinul fericit al mortului. Geţii nu erau singurii traci care credeau 
în imortalitate, dar credinţele lor, legate de cultul lui Zalmoxis, sînt 
mai bine cunoscute, pentru că i-au impresionat pe autorii greci care 
au venit în contact cu ei după secolul al V-lea a.C. 

Strabon (7.3.3) relatează că, potrivit stoicului Posidonius din 
Apameea, mysienii (pe care Strabon îi identifică în mod corect cu 
moesii, i.e., locuitorii Moesiei) practicau vegetarianismul, hră- 
nindu-se cu miere, lapte şi brînză. Aceştia sînt numiţi theosebeis 
(„veneratori ai zeilor”) şi kapnobatai („cei care merg pe fum”). Unii 
dintre traci trăiau în abstinenţă sexuală şi sînt înregistraţi drept ktistai 
(lit. „fondatori”). Acestora din urmă li se aplică epitetul homeric 
abioi (lit. „fără viaţă”, i.e., sărac), care a fost atribuit unora dintre 
locuitorii Traciei. Epitetul kapnobatai se poate referi la o practică 
menţionată de Pomponius Mela (2.2.21), care spune că unii traci nu 
utilizau vinul drept băutură îmbătătoare, ci inhalau în schimb fumul 
de la focuri în care aruncau nişte seminţe a căror aromă provoca 
euforie. Lexiconul lui Hesychios din Alexandria (secolul al V-lea sau 
al VI-lea p.C.) înregistrează sub cuvîntul kanabis („cînepă”) că 
seminţele de cînepă se ardeau, astfel încît s-ar putea identifica 
plauzibil Cannabis sativa cu planta ameţitoare la care se referea 
Pomponius. 


Ioan Petru Culianu şi Cicerone Poghirc 

Eastern Europe (Chicago, 1972). 


Rituri sexuale în Europa 


În primele secole ale erei creştine, represiunea sexualităţii era o 
temă comună. Părinţii deşertului se confruntaseră de obicei cu un 
trecut furtunos, ale cărui ispite îi mînau uneori în lupanarele din 
Alexandria. Totuşi, standardele de ascetism ale pustiei erau foarte 
represive, comparabile în privinţa sexualităţii cu bine cunoscutele 
reguli de la Muntele Athos. A privi o femelă, chiar şi o găină, era un 
mare pericol spiritual. Cînd Pimen a auzit că o navă a tras la țărm nu 
departe de sălaşurile fraţilor şi o femeie a coborit din ea, cu un aer 
războinic el i-a condus pe fraţi la țărm, înarmaţi cu bastoane. Speriaţi, 
marinarii şi femeia au plecat. Cînd bătrînul Saba şi un discipol au 
trecut în drumul lor pe lîngă o fată atrăgătoare, Saba a afirmat că fata 
avea doar un ochi, iar discipolul a protestat: văzuse că fata avea 
ambii ochi. Dar fusese doar o şmecherie a lui Saba, ca să vadă dacă 
discipolul se uitase bine la fată. Atunci discipolul a fost alungat. 
În tinereţe, Macarie a fost silit să se căsătorească, pentru a le face pe 
plac părinţilor. S-a prefăcut bolnav şi astfel a scăpat de patul conjugal. 
Cînd soţia sa a murit la scurtă vreme după aceea, el a fost foarte 
uşurat şi i-a mulţumit lui Dumnezeu (vezi L. Leloir, „Infiltrations 
dualistes chez les Pères du désert”, în Gnosticisme et monde 
heilenistique, volum editat de Julien Ries, Louvain-la-Neuve, 1982, 
pp. 326-336). Apostolii Andrei şi Toma îndemnau pe unele femei 
bogate să refuze contactul sexual cu soţii lor. 

Sexualitatea a fost reprimată uneori violent prin automutilare. 
Castrarea era practicată de preoţii Cybelei, numiţi Galli. S-a sugerat 
că această castrare practicată de ei ar fi putut să aibă o oarecare 
influenţă asupra respingerii creştine a sexualităţii, care este exempli- 
ficată prin actul lui Origen de autocastrare. 

Skoptsy (= „castraţii”, „scopiţii”). O altă sectă mult mai tîrzie 
care practica automutilarea era cea a scopiţilor, skoptsy („castraţii”) ; 

ea îşi avea originea în Rusia secolului al XVIII-lea, ca o sectă distinctă 
a Bisericii ortodoxe ruse. Scopiţi mai existau la Leningrad şi Moscova 
în 1919 şi chiar mai tîrziu în estul României, unde tradiţia spune că 
au pus monopol pe îndeletnicirea de surugiu. Skoprsy reprezintă o 
concepţie despre lume în care spiritul se opune ferm cărnii; ei 
credeau că numai prin abstinenţă sexuală şi mortificare a cărnii 
spiritul putea să se dezvolte total. Eforturile lor pentru suprimarea 
dorințelor fizice duceau în cazuri extreme la extirparea organelor 
genitale. Se spunea că, în una dintre ceremoniile lor, sînul stîng al 
unei fete în vîrstă de 15 sau 16 ani era tăiat într-o baie caldă, după 
care întreaga asistenţă se împărtăşea din acesta, mîncînd carnea 
crudă care fusese tăiată în bucățele mici (Gehring, 1888, pp. 149-150). 
Chiar dacă această poveste ar fi fost inventată de detractorii lor, 
practicile pline de cruzime erau ceva obişnuit la scopiţi. Femeilor li 
se tăiau uneori părţi din organele genitale externe şi chiar unul sau 
ambii sîni. Pentru bărbaţi, castrarea avea loc în cinci trepte, numite 
„peceţi” : în primul stadiu se înlăturau testiculele; în al doilea, 
penisul ; în al treilea o parte din muşchii pectorali. Urmau înfierări 
în formă de cruce pe umeri, abdomen şi picioare. Astfel se putea 
deveni un „Înger cu cinci aripi”. 

Khlysty (= „birjarii”, „biciutorii ”, „flagelanţii ”). Scopiţii derivau 
dintr-o sectă mai veche ai cărei membri îşi spuneau Christy, adică 
apti de a deveni ei înşişi Cristoşi. Ei erau porecliţi cu dispreţ khlysty 
(i.e., „birjari” sau „biciuitori”). Persecutată în permanenţă de autorităţi, 
dar susţinută în secret de călugărițele fervente din mînăstirea Ivanovskii 
din Moscova şi de cîţiva negustori, secta a fost activă pînă în 1762. 
Khlysty erau puritani ascetici care se abţineau de la carne, alcool şi 
tutun; posteau, se rugau şi îndeplineau penitente severe. Se spune că 
ar fi practicat infanticidul şi canibalismul la întâlnirile lor secrete şi 
că ar fi îndeplinit o Liturghie Neagră pe trupul gol al femeii al cărei 
copil fusese sacrificat, numită bogorodiţa („„născătoarea de Dumnezeu”). 
Se mai spunea despre ei că practicau un fel de rit al lămpilor stinse 
(lucerna extincta), un rit în care bărbaţi şi femei se strîngeau la un 
loc noaptea şi, cu luminile stinse, se acuplau. S-a bănuit urieori şi că 
încurajau relaţiile sexuale incestuoase sau homosexuale. Pentru khlysty, 
acuplările promiscue aveau loc după dansuri lungi şi după patruzeci 
sau cincizeci de coliziuni puternice între grupuri de bărbaţi şi femei 
strînse în colţuri opuse ale încăperii (Gehring, 1898, pp. 153-154). 

Intrarea în transă. prin mijloace pur fizice a fost practicată în 
Rusia şi de alte cîteva secte derivate din khlysty. Un grup de acest fel 


122 IOAN PETRU CULIANU 


erau „săltăreţii” (skakuny), o grupare de ţărani luterani finlandezi de 
pe lîngă Sankt Petersburg care luau parte la întreceri de sărituri ce 
sfîrşeau cu acuplări promiscue. Un grup derivat din skakuny, prigumy 
(tot „săltăreţi”), a introdus bigamia pentru mireni şi poligamia pentru 
şeful lor, care a fost proclamat „Rege al creştinilor”. Pe la 1897, un 
neo-khlyst din Voronej, Lubkov, care era o „încarnare a lui Cristos”, 
a decis că avea dreptul să aibă mai multe neveste, întrucît credea că 

- cele trei femei din Evanghelii care au venit să îmbălsămeze trupul lui 
Cristos nu puteau fi decît soțiile sale. 

Lucerna extincta. Ritul lucerna extincta, aşa cum a fost practicat 
de khlysty, are o istorie lungă. Livius atribuia originea sa grupării 
dionisiace din Roma, din 186 a.C. Conform apologeţilor Minucius 
Felix şi Tertulian, duşmani ai Bisericii l-au atribuit creştinilor din 
secolul al doilea p.C. În 719, Ioan din Ojun a acuzat o sectă armeană 
adopţionistă că practica lucerna extincta ; în 1050, Michael Psellos 
i-a acuzat pe bogomilii din Tracia; iar în 1090 Paul din Chartres 
spunea că ereticii din Orléans îl practicau. În 1180, Walter Map a 
afirmat că ereticii francezi practicau acest rit; Grigore al IX-lea în 
bula sa Vax in Roma (1233) îl atribuia ereticilor din Germania şi 
valdenzilor. Cîteva surse din secolul al XV-lea spuneau că Fraticelli 
(„frăţiorii”) franciscani erau implicaţi în practicile lucerna extincta. 

Există şi cîteva cazuri mai recente de rituri lucerna extincta, de 
exemplu cele practicate de adepţii ţăranului rus Daniil Filipov (mort 
în 1700). În 1645, Filipov a convins mai mulţi oameni că Dumnezeu 
Tatăl venise să locuiască pentru o vreme în propriul său „corp pur”. 
De atunci înainte Filipov s-a autointitulat Sabaoth şi a cîştigat cîţiva 
adepţi. Cu şapte ani mai tîrziu, şi-a recrutat un fiu, pe ţăranul Ivan 

` Timofeevici Suslov, care să fie Cristos. Se spunea că Suslov se 
născuse miraculos în 1616 (o dată pur fictivă), din părinţi în vîrstă de 
o sută de ani. Trinitatea a fost completată de o tînără fată care a 
purtat titlurile de „născătoare de Dumnezeu” şi „fiică de Dumnezeu”. 
Doisprezece apostoli au încheiat tabloul. Suslov a fost arestat şi 
torturat în repetate rînduri şi, cu toate că adepţii săi afirmau că 
înviase de două ori, pare mai plauzibil că în cele din urmă a fost 
eliberat. Şi-a trăit ultimii treizeci de ani la Moscova şi a murit în 
1716, la vîrsta de o sută de ani, o vîrstă mitică atribuită multor 
fondatori de secte în Rusia. 

Pe lîngă lucerna extincta, păcatul trupesc şi depravarea erau şi ele 
atribuite altor eretici din Evul Mediu. Despre adepţii lui Tanchelm 

din Antwerpen (mort în 1115), de exemplu, se spunea că organizau 
chefuri în care fete tinere erau deflorate în prezenţa mamelor lor ; soţii 
şi copii erau oferiţi plăcerii lui Tanchelm (vezi Russell, 1965, p. 65). 
În Europe's Inner Demons (1975), Norman R.C. Cohn analizează 
istoriile grupurilor despre care se spunea că se dedau la practici 
sexuale esoterice. Ocupîndu-se de perioada dintre 186 a.C. pînă la 
sfîrşitul secolului al XV-lea, Cohn a descoperit că în toate alegaţiile 
de raporturi sexuale promiscue exista un suspect tipar de uniformitate. 
Promiscuitatea era frecvent asociată cu practici mai crude, cea mai 
comună fiind infanticidul. El a notat că mărturiile despre lucerna 
extincta şi alte practici sînt orientate împotriva unor grupuri care par 
să formeze o ameninţare directă pentru stat sau Biserică, şi au menirea 
de a discredita aceste grupuri. Aceste mărturii prezintă un tipar 
regulat, fie că descriu Bacchanalia din 186 a.C., fie vînătorile de 
vrăjitoare din secolele al XVI-lea şi al XVII-lea; ele se încadrează 
într-un stereotip al defăimării utilizat de unele grupuri de putere 
împotriva oponenților lor. Cohn admite că ideea promiscuităţii sexuale 
este consecventă cu concepția dualistă despre lume împărtăşită de 
grupuri ca gnosticii, maniheiştii, paulicienii, bogomilii şi. catharii. 
Dar primele patru grupări erau ascetice şi chiar libertatea sexuală a 
„credinciosului” cathar (în contrast cu ascetismul „perfectului”) şi-a 
găsit expresia în fapte individuale, nu în rituri colective. Dintre 
primii gnostici, Epiphanes, fiu al lui Carpocrates, propovăduia'comu- 
nitatea soțiilor (Clement din Alexandria, Stromata 3.6.1-8, 3.6.3), 
dar nu menţiona orgiile colective. Riturile sexuale atribuite unor 
gnostici de episcopul Epiphaniu aparţin secolului al IV-lea ; descrierea 
riturilor pare a fi autentică, dar poate reprezenta o invenţie mai tîrzie. 
Magia Renaşterii. În secolul al XVI-lea, într-un context cultural 
în care teoriile antice cu privire la pneuma sau spiritus erau încă 
populare (vezi Daniel P. Walker, Spiritual and Demonic Magic from 
Ficino to Campanella, Londra 1958), filozoful şi magicianul Giordano 
Bruno (1548-1600) a realizat o sinteză spectaculoasă între teoriile 
despre iubire ale lui Marsilio Ficino (1433-1499), arta memoriei 
(vezi Frances A. Yates, The Art of Memory, Chicago, 1972) şi magie. 
Rezultatul, găsit în două manuscrise scrise probabil în Wittenberg 
(De vinculis in genere), este o magie erotică ce are drept scop 
autocontrolul sexual total al adeptului. Adeptul, familiarizat cu practicile 
artei memoriei, este instruit să înveţe să-şi ţină sub control fanteziile. 
Imaginile sau fantasmele produse sînt transmise, în anumite condiţii, 

individului sau grupului care trebuie să fie „legat” magic (acesta este 
sensul verbului vincire, de la care derivă substantivul vinculum, 
„legătură”). Imaginile produse conştient de adept sînt menite să 
corespundă aşteptărilor erotice ale subiecţilor care trebuie să fie 
„legaţi”. Magicianul operează cu fantasme care sînt uneori sexuale, 
dar el este în acelaşi timp complet imun la stimulii sexuali. Bruno 
recomandă ca adeptul să nu ejaculeze niciodată, pentru că retenţia 
spermei reprezintă modul corect de a face „legături” (vincula). Dar 
Bruno nu pare a avea în minte vreun exerciţiu special de retenţie a 
spermei. Practicile sale, menite să controleze sexualitatea prin imagi- 
nație, sînt similare în principiu cu doctrinele tantrice indiene. 

Riturile sexuale începînd din secolul al XVII-lea. În timpul perioadei 
de vînătoare a vrăjitoarelor, ce a început pe la 1468 şi s-a intensificat 
după 1484, o spaimă publică s-a trezit cu privire la sacrilegiul 
Liturghiei Negre. Totuşi, către sfîrşitul secolului al XVII-lea, această 
temere a fost înlocuită de o atitudine sceptică. În 1682 Ludovic 
al XIV-lea, regele Franţei, a transferat toate procesele de judecare a 
vrăjitoriei de la tribunalele ecleziastice la cele seculare şi a pus capăt 
vînătorii de vrăjitoare în Franţa. Vrăjitoarele trebuiau condamnate 
numai dacă făptuiseră crime împotriva dreptului civil. Edictul lui 
Ludovic al XIV-lea este asociat cu una dintre cele mai înspăimîn- 
tătoare întîmplări din acea vreme: /'Affaire de la Chambre Ardente 
sau L'Affaire des Poisons. În timpul procesului, îndreptat împotriva 
unei bande prospere de otrăvitori, s-a descoperit că în Paris Liturghia 
Neagră era însoţită de practici erotice şi infanticide. Marchiza de 
Montespan, amanta lui Ludovic al XIV-lea, era implicată în afacere. 
Câţiva savanţi au afirmat că trupul ei gol servea ca un altar pe care se 
celebra Misa Neagră. Contactul sexual cu preotul care o celebra 
urma de obicei profanării ostiei. Oficianţii Misei erau preoţi ; se pare 
că se practicau într-adevăr sacrificii de copii. 

În secolul al XVII-lea, represiunea sexuală în mînăstirile de femei 
se manifesta ca delir erotic, care a devenit un obicei, sub masca 
posedării diabolice. Cîteva cazuri în Franţa au devenit faimoase, ca 
cel al Madelainei de Demandolx de la Palud (Aix-en-Provence, 1611), 
al Jeannei des Anges (Loudun, 1633), al Magdelainei Bavent 
(Louviers, c. 1644) şi al Catherinei Cadière (Aix-en-Provence, 1731). 
O istorie de posedare diabolică este cea a unei femei atractive, Elizabeth 
de Ranfiaing (Nancy, 1618-1625), care s-a automortificat, vrînd să se 
urîţească. În 1617 a căzut într-un delir erotic, care a durat pînă în 1625. 

O dată vindecată, a fondat un ordin monastic cunoscut pentru accentul 
pe care îl punea pe disciplina de fier şi represiunea sexuală. 

Magia sexualis în secolele al XVIII-lea şi al XIX-lea. În secolele 
al XVIII-lea şi al XIX-lea, magia sexuală a devenit focarul ceremoniilor 
în cluburile erotice „satanice”. Membri ai acestor cluburi erau de 
obicei tineri înstăriți, ca acel dandy Francis Dashwioood de la Hell-fire 
Club, Clubul Focul-Iadului, din Anglia. În 1753, Dashwood a format 
propria sa frăţie sexuală, în mînăstirea Medmenham, adoptînd epigraful 
Fais ce que veux (Fă ce vrei) de la abația Th6l&me a lui François 
Rabelais. Dashwood l-a influenţat pe Aleister Crowley (1875-1947), 
iar Crowley şi-a instalat o comunitate în Cefală, Sicilia, într-o vilă 
numită Abația Thelema; şi el utiliza epigraful Do what thou wilst. 
Crowley a fost numit atît quack (impostor), cît şi „cel mai mare 
magician al secolului XX” ; el s-a autointitulat Fiara, cu aluzie la 
Antichrist.. Organiza divertismente sexuale sub masca unor „societăţi 
secrete”. Una dintre acestea, fondată în 1902, se numea 07.0. sau 
Ordo Templis Orientis, al cărei „rege suprem şi sfînt” sau Baphomet 
(de la idolul pe care se presupune că îl venerau Templierii) era 
Crowley însuşi. Îşi baza ritualurile pe principii tantrice, într-un 
demers ce exploata puterea sexualităţii. Îşi obliga „desfrînatele” — 
„Scarlet Women”, nume dat fiecărei noi partenere a sale -— la practici 
sexuale istovitoare. În ritualurile lui utiliza prostituate, dar femeile 
erau neantrenate şi nu puteau înţelege ce se aştepta de la ele. Nici 
Ordo Templis Orientis, nici comunitatea Cefalù nu au avut succes. 
Crowley a devenit tot mai dependent de heroină şi autorităţile italiene 
l-au izgonit din „Abaţie” în 1924. 

Crowley a combinat vechile practici „satanice”, devenite mai 
putin şocante, cu tantrismul la modă, proaspăt importat din India de 
diletanţi sau de adepţi ca John Woodroffe, care a scris sub pseudo- 
nimul Arthur Avalon. Voga tantrică a fost continuată de „profani” ca 
Ernest A. Payne (The Shaktas, New York şi Londra, 1933) şi de 
italianul Julius Evola, autorul Merafizicii sexului. Popularitatea tan- 
trismului la sfîrşitul secolului al XIX-lea a contribuit la interesul, de 
scurtă durată dar puternic, pentru magia sexuală. Unul dintre cei mai 
interesanţi teoreticieni ai magiei sexuale a fost Pascal Beverly Randolph, 
care în 1870 a fondat Frăția Eulis (Eulis Brotherhood). Ca şi Crowley, 
Randolph a început ca membru al uneia dintre multele societăţi 
secrete din epoca victoriană. Pentru Randolph, ca şi pentru Bruno, 
magia se baza pe control sexual. Lucrarea lui Randolph Magia 


126 IOAN PETRU CULIANU 


Sexualis a fost publicată mai tîrziu de Maria de Naglowska, liderul 
unui cerc pseudo-tantric din Paris. 

Sabazios 


Sabazios, zeu al tracilor şi al frigienilor, este cunoscut şi din surse 
greceşti şi latine ca Sabadios, Sauazios, Saazios, Sabos, Sebazios, 
Sabadius şi Sebadius. Numele lui se leagă de cuvîntul macedonian 
sauadai sau saudoi, cu sensul de „satiri” (Detschew, 1957, p. 427). 
Potrivit unor specialişti (e.g. Lozovan, 1968), exista un zeu trac al 
munţilor, al cărui cult a fost transportat de emigranții frigieni din 
Tracia în Anatolia. 

Surse greceşti din secolul al V-lea a.C. îl menţionează pe Sabazios 
ca pe un zeu trac sau frigian. În Atena, ceremoniile de iniţiere în 
cultul său aveau loc noaptea, iar adepţii erau purificaţi prin frecare 
cu noroi. Exista şi o băutură sacramentală. Identificarea lui Sabazios 
cu Dionysos, care apare de regulă în sursele elenistice, este incon- 
testabilă. Totuşi, inscripţiile frigiene îl asociază cu Zeus, iar în Africa 
de Nord, unde cultul său este atestat încă din secolul al IV-lea a.C., 
se spune că el ar fi avut trăsăturile unui zeu celest; de aceea, mai 
tîrziu a fost identificat cu zeul semitic Baal, primind amîndoi epitetul 
grecesc hupsistos („cel mai înalt”, „suprem”). A fost venerat probabil 
în Troia sub alte nume locale, ca Athyparenos, Arsilenos, Batalde 
Ouenos, Eleneites, Mytorgenos, Ouerzel(enos) şi Tasibastenus. 

Numele lui Sabazios a fost pus în legătură cu indo-europeanul 
*swo-, cu sensul „(al lui) propriu”, şi cu ideea de libertate, care 
apare frecvent printre epitetele lui Dionysos. Franz Cumont a sugerat 
o relaţie cu iliricul sabaia sau sabaium, care identifică o bere extrasă 
din cereale (vezi Russu, 1969, p. 241). Mai recent, Gheorghe Muşu 
a tradus Sabazios cu „zeul sevei”, de la rădăcinile indo-europene 
*sap- („a gusta, a simţi”) şi *sab- („suc, fluid”). Această traducere 
corespunde bine tiparului lui Dionysos/Sabazios, care era o divinitate 
a umidității şi ca atare era asociat şi cu vegetaţia şi cu beţia (vezi 
Muşu, în Vulpe, 1980, pp. 333-336). 

Evreii din Siria şi Anatolia îl identificau pe Sabazios cu Sabaoth. 
Sub guvernatorii romani, Sabazios a fost venerat în Tracia, unde a 
fost cunoscut de cele mai multe ori ca Sebazios sau, în latină, 
Sabazius, Sabadius sau Sebadius, şi unde a primit epitete ca epekoos 
(„binevoitorul”), kurios („domn”), megistos („cel mai mare”) ş.a.m.d. 
În Crimeea, probabil sub influenţă iudaico-anatoliană, el s-a numit 
hupsistos. A fost identificat în permanenţă şi cu Zeus şi cu Soarele. 
Motivul mîinilor care fac gestul votiv de benedictio latina se numără 
printre trăsăturile distinctive ale cultului său. Conform câtorva scriitori 
creştini (Clement din Alexandria, Arnobius şi Firmicus Maternus), 
cel mai impresionant rit de iniţiere în misterele lui Sabazios consta în 
contactul adeptului cu un şarpe (aureus coluber), care era pus mai 
întîi pe pieptul său (per sinum ducunt), iar apoi tras în jos spre 
organele sale genitale. 

Nu mai puţin enigmatic decît Zalmoxis, Sabazios era venerat încă 
din secolul al IV-lea a.C. şi ca zeu htonian şi ca zeu celest. Savanţii 
au încercat prea des să rezolve această enigmă presupunînd un 
împrumut din religia iudaică, dar influenţa iudaică nu a fost relevantă 
în Anatolia înainte de secolul al III-lea a.C. Ar trebui să considerăm 
mai degrabă că trăsăturile htoniene determinau caracterul tracicului 
Sabazios, în timp ce frigianul Sabazios era probabil asociat cu cerul. 


Ioan Petru Culianu şi Cicerone Poghirc 

Sacrilegiu 


Majoritatea dicţionarelor definesc sacrilegiul ca pe o „violare a 
unui lucru sacru” şi un astfel de act este interpretat de obicei ca o 
ofensă împotriva religiei. Un dicționar latin explică mai departe că 
sacrilegium este la origini un furt dintr-un lăcaş sfînt, şi astfel implică 
profanarea. Acest lucru reiese clar din cuvîntul însuşi, care derivă 
din sacer („sfînt”) şi lego („a aduna”, i.e., „a fura”). 

Evident că istoria religiilor nu se prea ocupă de furtul din temple 
sau biserici ca atare. Sacrilegiul devine un obiect de investigaţie 
numai în măsura în care prezintă tipare religioase specifice care, 
chiar dacă derivă poate din fapte reale, nu mai sînt în esenţă legate 
de ele. Pentru istoricul religiilor, șacrilegiul devine interesant în 
primul rînd cînd este identificat. ca un element într-o mişcare ce 
intenţionează fie să răstoarne, fie să reformeze o religie stabilită — de 
exemplu, într-un fel de activitate antinomică. Nu mai este nevoie să 
spunem că acest gen de „sacrilegiu” este o impietate şi este criminal 
numai pentru una din părţile implicate, cea care are interes să prezinte 
faptele în aşa fel încît să arate că ele au intenţia de a submina 
normele religioase şi sociale acceptate. În cele mai multe cazuri din 
ceea ce pare a fi un conflict interreligios, partea incriminată nu este 
vinovată de fapt de nici o intenţie profanatoare. Aceste intenţii îi sînt 
atribuite numai pentru că ea se poartă în conformitate cu un cod 
religios şi moral diferit. Cercurile taoiste au fost persecutate de 
autorităţile confucianiste, ca imorale şi pernicioase, iar practicile lor 
au fost considerate ruinătoare pentru sănătate ; pentru romani, creştinii 
erau criminali necredincioşi ; în vreme ce creştinii îi considerau 
sacrilegi pe evrei, gnostici, maniheişti, cathari, valdenzi şi vrăjitori, 
ca şi pe mulţi alţi „infideli” şi „eretici” reali sau pretinşi. 

Antinomism. Înainte de a analiza tiparele sacrilegiului în culturile 
şi mediile în care ele se evidenţiază cel mai clar, ar trebui încercat să 
descriem un alt fenomen religios important, şi anume antinomismul. 

Antinomismul este răsturnarea unui cod religios sau moral. Gradul 
de toleranţă arătat faţă de antinomism de către religiile stabilite 
variază. Într-un anumit grad antinomismul este acceptat, ba chiar 
încurajat, ca fiind o trăsătură distinctivă a unor personalităţi excep- 
tional înzestrate (şamani, iniţiaţi, mistici, sfinţi). Există religii în 
care antinomismul este total codificat şi aparţine unui anumit tipar de 
iniţiere colectivă sau individuală. Există alte religii, în care anti- 
nomismul este total acceptat ca o caracteristică a unei şcoli speciale, 
precum budismul ch'an în China sau budismul zen în Japonia. Alte 
religii, prin contrast, nu disting niciodată clar antinomismul de erezie. 
Astfel, devine o chestiune de importanţă istorică să stabilim dacă 
anumite manifestări antinomiste se mai încadrează încă în limitele 
permise sau trebuie considerate eretice. În astfel de cazuri, erezia 
este total codificată, antinomismul nu. În fine, există sisteme religioase 
în care nu este tolerat în mod deschis nici un fel de antinomism, dar 
unele circumstanţe istorice pot cere prudenţă în persecutarea cercurilor 
antinomiste. Este evident, fireşte, că etica şi practicile taoiste sînt anti- 
nomiste din punctul de vedere al confucianismului. Acesta din urmă 
a reuşit să se dezbare de cele mai licenţioase dintre practici, dar men- 
talitatea taoistă n-a fost niciodată desfiinţată cu totul. Cînd practicile 
taoiste au fost reînsufleţite, mai pe faţă, mai pe-ascuns, de Curtea impe- 
rială, administraţia confucianistă a fost silită să se împace cu ele. 

Antinomismul a fost practicat activ în tantrism, fie budist, fie 
Saiva, şi este evident că Vajrayâna, Kâpâlikas şi alte şcoli ascetice 
erau descrise în termeni demonici de cei dinafara cercurilor lor. Dar 
chiar literatura tantrică subliniază libertatea supraumană de care se 
bucură adeptul: ca o răsturnare a valorilor mundane, antinomismul 
îi acordă omului capacitatea de a participa la libertatea divină. 

Nu îmi propun să continui aici descrierea variatului fenomen al 
antinomismului. Pentru acest articol este suficientă următoarea dis- 
tincţie generală: antinomismul poate fi efectul unui contact inter- 
religios, sau poate să fie un fenomen strict intrareligios. În primul 
caz, valorile unei anumite religii (e.g. taoism) sînt antinomiste din 
punctul de vedere al altei religii (e.g. confucianism). În propaganda sa, 
cea din urmă va utiliza toate mijloacele, inclusiv calomnia ordinară, 
fie inventată în acest scop, fie bazată pe o neînțelegere sinceră, 

pentru a arăta că prima religie este un sacrilegiu. În cazul al doilea 
(ca de exemplu în cazul gnosticilor în raport cu religia iudaică, sau 
al protestanților în relaţie cu Biserica romano-catolică), o mişcare 
antinomistă apare în cercurile ortodoxe ale unei anumite religii cu 
scopul de a o reforma, ceea ce este posibil pe două căi: prin sub- 
minarea valorilor care s-au dovedit a fi false (e.g. gnosticism), sau 
prin întoarcerea la puritatea originară, la mesajul „primitiv” ori la 
situaţia iniţială (e.g. protestantism). Astfel de mişcări sînt literal 
eretice, adică sînt curente intrareligioase care tind să răstoarne ab 
intra o religie stabilită. În ambele cazuri, reacţia ortodocşilor este 
mai mult sau mai puţin aceeaşi: ei răspîndesc vorba că mişcarea 
antinomistă este un sacrilegiu şi o declară eretică. Distincția între 
conflictele inter- şi cele intrareligioase nu este întotdeauna clară, şi 
cu siguranţă nu în ochii celor chemaţi să diagnosticheze erezia. 

Tiparul european. Nu am intenţia să procur cititorului o hartă a 
tuturor cazurilor în care interacţiunea unor religii s-a soldat cu 
acuzaţii de sacrilegiu. Astfel de interacțiuni sau evoluţii interne 
implică mulţi factori, nu doar religioşi, ci şi sociali, juridici şi de alte 
naturi. În paginile ce urmează, îmi voi limita discuţia la o analiză a 
factorilor de acest fel, aşa cum apar ei implicaţi într-un tipar particular 
de sacrilegiu, care poate fi găsit în civilizaţia europeană începînd din 
Antichitatea tîrzie şi pînă la sfîrşitul secolului al XVII-lea. Chiar 
dacă acuzaţiile găsite aici rămîneau în esenţă aceleaşi, mediul social 
era într-o stare de permanentă schimbare, iar factorii implicaţi, atît 
conştienţi cât şi inconştienţi, se schimbau şi ei. 

Istoria ereziei, Inchiziția şi vrăjitoria în Biserica creştină formează 
subiectul unui corpus enorm de erudiție. Tabloul prezentat aici e 
departe de a fi complet, iar cititorul e rugat să se ferească de genera- 
lizări facile sau la modă. În istoria conceptului şi tiparului de sacri- 
legiu în Europa, sîntem confruntaţi cu paradoxuri frapante: s-a 
întîmplat de multe ori ca sacrilegiul să nu fi fost nici inventat, nici 
răspîndit de cei la care te-ai fi gîndit în primul rînd. Uneori chiar 
forţele responsabile de judecarea sacrilegiului făceau ca această 
judecare să nu devină efectivă. Dacă vremea proceselor pentru 
sacrilegiu a ajuns în fine la un termen, aceasta nu s-a petrecut 
conform nici unei legi cunoscute a progresului uman. O investigaţie 
minuțioasă a acestui fenomen, ca a oricărui alt fenomen din istorie, 
va arăta că acolo unde sînt implicate conştiinţa, reflecţia şi intenţio- 
nalitatea umană, lucrurile sînt departe de a fi simple. 

Imperiul Roman. În Imperiul Roman, sacrilegiul era considerat o 
crimă care aducea pedeapsa cu moartea, şi se utiliza uneori tortura 
pentru a se stoarce mărturisiri. Persecuţia creştinilor în special a fost 
justificată printr-un tipar de defăimare : pe lîngă practicile lor profa- 
natoare, creştinii erau reprezentaţi ca ucigaşi de copii şi ca practicanți 
de acte sexuale promiscue. 

Acest tipar defăimător de bază, analizat istoric de Norman 
R.C. Cohn în cartea sa de mare răsunet Europe's Inner Demons 
(1975), a fost apoi preluat de Biserica victorioasă şi aplicat cîtorva 
dintre duşmanii ei, atît externi cît şi interni. Renaşterea dreptului 
criminal roman în secolul al XI-lea a pus la dispoziţie procedurile 
legale pentru conduita Inchiziției creştine. Aceste proceduri au fost 
în schimb copiate de autorităţile mirene din Europa, în perioada 
vînătorii de vrăjitoare din secolele al XVI-lea şi al XVII-lea. Vom 
vedea că la acea vreme Inchiziția însăşi adopta o atitudine sceptică, 
care în unele cazuri a prevenit abuzurile făptuite de autorităţile 
seculare. 

Secolele al XI-lea - al XIII-lea. Renaşterea dreptului roman 
criminal în secolul al XI-lea pare să fi fost însoţită şi de o renaştere 
a tiparului roman antic de defăimare a creştinilor, utilizat de astă dată 
însă chiar de creştini, împotriva propriilor lor duşmani. Aceasta nu 
era ceva cu totul nou. Augustin utilizase aceste tactici împotriva 
maniheiştilor, iar Ioan din Ojun le utilizase împotriva adopţioniştilor 
armeni, în 719. Acum ţinta erau ereticii din Orléans (1022), despre 
care se spunea că recită o litanie a demonilor, îl reneagă pe Cristos, 
scuipă pe imaginea sa, se dedau la orgii sexuale, sacrifică prunci şi 
practică canibalismul. La sfîrşitul secolului (1076-1096), preotul 
Alberic din Bretania a fost condamnat pentru sacrilegiul de a fi 
mînjit crucifixul cu excremente şi de a fi umplut altarul cu sînge 
animal. A mai fost acuzat şi că vindea acest sînge oamenilor, ca relicvă. 

Pe la 1150-1160, un grup de eretici din Germania a fost acuzat că 
oferă sacrificii solemne Diavolului, practicînd acuplări incestuoase şi 
ridiculizînd celebrarea naşterii Domnului în Ajunul Crăciunului, 
cînd, în batjocură faţă de sărutul creştin al păcii, preotul lor îşi 

descoperea, zice-se, şezutul, ca să fie sărutat de congregaţie. Aceasta 
este probabil prima mărturie privitoare la osculum infame („sărutul 
infam”). În 1182, Walter Map menţiona sărutul infam ca fiind practicat 
pe şezutul, organele genitale sau labele unei pisici uriaşe. Către 
mijlocul secolului al XV-lea, noile case de rugăciune ale pretinşilor 

adoratori ai lui Satan erau numite „sinagogi” (mai tîrziu sabbat, un 
termen utilizat şi în legătură cu vrăjitorii), o referinţă clară la un 
grup căruia i se atribuiau activităţi de sacrilegiu extrem, şi anume la 
evrei. Raportul sexual cu Diavolul este menţionat pentru prima oară 
în 1275, cînd o femeie din Carcassonne a fost arsă pe rug pentru 
acest sacrilegiu. Să examinăm acum progresul canonului şi al dreptului 
criminal pînă la această dată. 

Procedura inchizitorială şi criminală pînă în secolul al XIV-lea. 
Relaţia dintre justiţia ecleziastică şi cea criminală formează unul 
dintre cele mai fascinante capitole din istoria civilizaţiei europene. 
Fără o oarecare cunoaştere a acestei relaţii, este imposibil să înţelegem 
un fenomen atît de fundamental ca vînătoarea de vrăjitoare. Două 
fapte sînt importante de stabilit: primul, că această relaţie a suferit 
permanente schimbări, şi al doilea, că se deosebea de la ţară la ţară. 

La începutul Evului Mediu, ofensele religioase în Germania erau 
pedepsite de autorităţile seculare. Acuzaţia trebuia să fie dovedită, 
altfel acuzatorul avea pagube mai mari decît acuzatul. În Spania sub 
vizigoți, prin contrast, ofensele religioase erau, conform formulei 
juridice, mixti fori, adică ele ţineau atît de autorităţile ecleziastice cît 
şi de cele seculare. În Italia, potrivit legii longobarde, crima de 
maleficium cădea sub jurisdicţia seculară. În nordul Italiei, sub 
influenţă franceză, inchiziţia episcopală s-a instalat după 800. Căci 
în Imperiul Franc, justiţia în chestiunile religioase era asigurată de 
vizitaţiile episcopale şi inchiziţie (lat. inquisitio, „investigaţie”), 
episcopul fiind susţinut de stăpînirea locală ca defensor ecclesiae 
(aceasta este cea mai veche formă de justiţie locală, justice seigneuriale). 
După căderea Imperiului Franc însă, instituţia justiţiei monarhice a 
devenit tot mai importantă, fiind luată ca model de nobilii stăpîni 
teritoriali. 

Procedurile inchiziţiei episcopale au fost introduse de Biserică 
în 1184. Pasul următor a fost făcut de Grigore al IX-lea (1227-1241), 
care a creat Inchiziția papală ca o instituţie centrală, constituită din 
dominicani şi franciscani şi dirijată de la Roma. Tortura, utilizată 
sporadic încă din secolul al XI-lea, a fost recomandată în mod expres, 
pentru procedurile inchizitoriale împotriva ereticilor, de Inocenţiu 
al IV-lea, în 1252. Pedeapsa cu moartea, în conformitate cu dreptul 
roman, a fost aplicată din secolul al XI-lea în teritoriile franceze şi 
germane, dar nu în Europa sudică. Începînd din 1197, pedeapsa cu 
moartea pentru ereticii recidivişti a fost decretată în Aragon, Franţa, 

Lombardia, Sicilia şi Germania. În 1232 ea a devenit eficientă pe tot 
cuprinsul Sfîntului Imperiu Roman. În 1198, Inocenţiu al III-lea a 
recomandat execuţia pentru recidivişti în cazurile în care excomuni- 
carea s-a dovedit ineficientă. Cam prin secolul al XV-lea, vrăjitoarele 
erau arse ca eretice de la prima condamnare mai degrabă decît după 
o recidivă. £ 

Procesul Templierilor. Pe la sfîrşitul secolului al XIII-lea, tiparul 
pretinsului sacrilegiu atribuit întrunirilor eretice secrete nu mai avea 
nevoie decît de o ultimă finisare ca să fie complet. Cele mai multe dintre 
elementele dispersate care formează structura sa erau deja la locul 
lor : sinagogi ale lui Satan ; zborul prin aer; sărutul infam pe dosul 
Diavolului (uneori în forma unei pisici, a unei broaşte rîioase etc.) ; 
contactul sexual cu Diavolul ; acuplări promiscue ; sodomia ; infan- 
ticidul ; renegarea credinţei, Bisericii şi sacramentelor şi profanarea 
acestora din urmă ; gesturi obscene ; scuiparea crucii ; ostia confec- 
ţionată dintr-o materie oribilă ş.a.m.d. Combinate în secolele al XIV-lea 
şi al XV-lea, aceste elemente au ajuns să formeze tabloul „ereziei 
vrăjitoarelor”. 

În faimosul proces al Templierilor, Filip al IV-lea al Franţei şi 
consilierul său, Guillaume de Nogaret, au folosit unele dintre aceste 
elemente, care se bucurau deja de o mare popularitate, pentru a 
discredita şi distruge un ordin militar-religios extrem de bogat. 
În acest proces politic de la începutul secolului al XIV-lea, Filip 
al IV-lea cel Frumos a utilizat multe din tehnicile care au devenit 
faimoase în secolul XX prin tribunalele naziste şi comuniste. 

În timpul procesului, care a început la 13 octombrie 1307 şi s-a 
sfîrşit pe 22 martie 1312, cînd ordinul a fost suprimat, un număr de 
Templieri, inclusiv Marele Maestru Jacques de Molay şi Episcopul- 
-Vizitator Hugues de Pairaud, şi-au mărturisit vina, apoi au retractat, 
au recunoscut iar şi iar au retractat. Deşi erudiţi excepţionali, ca 
Jeffrey Burton Russell, cred că mărturisirile Templierilor se poate să 
fi fost sincere măcar în parte, impresia generală este că ele au fost 
înscenate scrupulos de păstrătorul regal al peceţilor, Guillaume de 
Nogaret, împreună cu alţi agenţi şi temnicieri ai regelui, utilizînd 
tortura, presiunea morală şi false promisiuni, ca să nu mai vorbim de 
ajutorul cîtorva trădători din rîndul Templierilor francezi. Templierii 
au fost acuzaţi că aveau un ritual blasfematoriu de iniţiere, că îl 
renegau pe Cristos ca pe un fals profet, că scuipau pe cruce şi dădeau 

sărutul infam fie pe şezutul preceptorului lor, fie pe statuia unei 
pisici. Au fost acuzaţi şi de practici homosexuale. 

În timpul procesului, a izbucnit un conflict de autoritate între 
rege şi papa Clement al V-lea, care şi-a avut reşedinţa mai întîi la 
Poitiers, apoi la Avignon, în afara teritoriilor franceze. Se pare că 
inchizitorul francez primea ordine de la Filip mai degrabă decît de la 
papă, în vreme ce puterea regelui era considerabil limitată de legis- 
laţia papală privitoare la erezie şi chiar de abilitatea papei de a 
suspenda orice activitate inchizitorială. Mai mult, cînd, în 1308, 
regele i-a consultat pe maeştrii în teologie de la Universitatea din 
Poitiers, răspunsul lor i-a fost potrivnic : în materie de erezie, numai 
Biserica putea avea rolul conducător ; autorităţile seculare erau 
îndreptăţite să ia iniţiativă numai cu aprobarea papală. 

Vînătoarea de vrăjitoare. Acţiunile profanatoare atribuite sectei 
vrăjitoarelor s-au multiplicat pe la mijlocul secolului al XV-lea. 
Se credea acum că vrăjitoarele făceau ostii din excremente, călcau în 
picioare crucea sau anafura, se lepădau de credinţa creştină, de 
Dumnezeu, Biserică, Cristos ş.a.m.d. Se spunea că profanarea crucii 
şi a sacramentelor avea loc în ceremânii la care participa întreaga 
„sinagogă” şi de care se bucurau toţi prozeliţii. Vrăjitoarele - se 
spunea — călcau, scuipau şi defecau pe cruce. În 1437, ereticul Jubertus 
a fost acuzat că a scuipat pe statuile Fecioarei. Conform celor spuse 
de inchizitorii din Lyon, vrăjitoarele reţineau ostia în gură după 
liturghie, o luau acasă şi o utilizau în maleficium, îi aduceau ofense 
în adunările lor sau o profianau amestecînd-o cu excremente. Despre 
o vrăjitoare se spunea că defecase în naosul bisericii şi urinase în 
baptisteriul cu apă sfinţită. În Artois, se credea că vrăjitoarele varsă 
apă sfinţită pe jos şi o calcă în picioare. Despre un vrăjitor evreu se 
spunea că ardea statuile lui Cristos şi ale Fecioarei şi îl insulta pe 
Cristos, Mielul lui Dumnezeu, crucificînd un miel şi dîndu-l cîinilor 
să-l mănînce. 

Întreaga recuzită pentru o „Liturghie Neagră” era astfel prezentă 
deja la mijlocul secolului al XV-lea. Prima Liturghie Neagră cunos- 
cută a avut loc la Brescia în 1480, ca o parodie a sacramentului 
creştin. Departe de a fi doar o invenţie a ocultiştilor francezi din 
secolul al XIX-lea, aşa cum cred unii savanţi, Liturghiile Negre erau 
practicate realmente la Paris la sfîrşitul perioadei de manie vrăji- 
torească. În scurta perioadă de popularitate a Liturghiilor Negre, 
inventivitatea hulitorilor a atins culmi noi. Pe lîngă numeroase moduri 

obscene şi repulsive de a profana ostia, se practica şi copulaţia cu 
Statui ale lui Cristos şi ale Fecioarei. Urme ale unei perversiuni 
numite „mariolatrie” sînt păstrate într-o înregistrare a Poliţiei pari- 
ziene din 1765 menţionînd doi călugări de la mînăstirea Crépy, care 
au tras la un han şi au cerut un pat pentru trei persoane, însoţitoarea 
lor fiind o statuie a Fecioarei. 

Secta vrăjitoarelor. Au existat cu adevărat persoanele cărora le-au 
fost atribuite practicile mai sus menţionate ? Există două teorii majore 
despre acest subiect: cea a lui Norman R.C. Cohn, care susţine că 
astfel de activităţi nu au fost. reale şi că erau o invenţie antică, un 
prefabricat bun de utilizat împotriva oricărui tip de grup social 
ameninţător ; şi cea a lui Jeffrey Burton Russell, care este înclinat să 
accepte majoritatea actelor atribuite vrăjitoarelor, ca o dovadă a 
existenţei unei vaste mişcări antinomiste în Europa. Joseph Hansen a 
remarcat deja că Alpii au fost leagănul credințelor despre vrăjitoare 
şi a argumentat că în zonele montane credinţele populare tind să fie 
mai puternice şi mai persistente. Hansen credea de asemenea că 
tiparul vrăjitoriei era o creaţie a scolasticii medievale tîrzii. Era 
astfel obligat să adauge că în Alpi credinţa populară era ciudat de 
asemănătoare cu demonologia scolastică. De fapt, prea puţine elemente 
erau noi în demonologia scolastică, ce se dezvoltase pe direcţiile 
teoriilor din epoca elenistică şi din Antichitatea tîrzie, devenite foarte 
influente în cercurile neoplatonice. 

Russell aducea contra lui Hansel argumentul că nu credinţele 
populare alpine combinate cu scolastica au fost cele care au produs 
fenomenul vrăjitoriei, ci erezia de la sfîrşitul Evului Mediu, care îşi 
găsise în Alpi singurul refugiu sigur împotriva persecuției. Mişcarea 
antinomistă s-ar fi răspîndit apoi în zonele cele mai dezvoltate 
economic ale Europei: Lombardia, Franţa, Renania şi Olanda. 

Cine a persecutat vrăjitoria ? Dacă admitem că primul semn al 
vînătorii de vrăjitoare a fost bula papală Summis desiderantes affectibus 
din 1484, urmată la scurtă vreme (1486) de manualul urmăririi 
inchizitoriale al inchizitorilor Heinrich Institoris (Kraemer) şi Jacob 
Sprenger, atunci este legitim să presupunem că Inchiziția papală a 
fost cea care a declanşat marile procese. În Franţa, totuşi, vrăjitoria 
a fost condamnată de autorităţile seculare, iar în secolul al XVII-lea 
Inchiziția şi-a încetat aici activitatea. La mijlocul secolului al XVI-lea, 
jurişti ca olandezul Jodocus Damhouder, care a scris Praxis rerum 
criminalium (1540), pledau pentru transferul proceselor de vrăjitorie la 

tribunalele seculare şi, ca o consecinţă, Inchiziția s-a retras din 
Germania în secolul următor. Dar ea a rămas activă în Italia şi 
Spania, ceea ce este un lucru foarte ciudat, întrucât persecuția vrăji- 
toarelor era neobişnuit de blîndă în sudul Italiei. Mai mult, studiile 
lui Julio Carlo Baroja au arătat că Inchiziția spaniolă nu a fost 
nicidecum zeloasă în persecutarea vrăjitoriei în secolele al XVI-lea şi 
al XVII-lea. Şi în Spania, responsabilitatea pentru procese le revenea 
autorităţilor locale, care acționau sub presiunea publicului. Sîntem 
siliţi să conchidem că, deşi Inchiziția papală a început întreaga 
afacere, la sfîrşitul secolului al XVI-lea justiţia seculară era cea care 
juca rolul dominant în toate ţările implicate. 

După cum remarca Hansen, protestantismul nu a dus la nici o 
răsturnare revoluţionară în persecuția vrăjitoarelor, care a continuat 
permanent în ţările protestante. Dar, atît în Franţa cît şi în Anglia, 
calvinismul a ajutat la promovarea scepticismului privind existenţa 
vrăjitoriei, care avea să prevaleze mai tîrziu. Realizarea singulară a 
unuia dintre cei mai mari savanţi cercetători ai Renaşterii, D.P. Walker, 
a fost aceea de a fi arătat în ce măsură protestantismul englez a 
contribuit la schimbarea vechilor credinţe în demoni. 

Proiectul social al Bisericii. Paradoxal, lectura serioasă a unuia 
dintre cele mai teribile documente scrise vreodată, Malleus malefi- 
carum (Ciocanul vrăjitoarelor), de Institoris şi Sprenger, a fost cea 
care i-a dat lui Amand Danet ocazia de a analiza bazele inconştiente 
ale proiectului social al Bisericii de la sfîrşitul secolului al XV-lea. 
În acest document, publicat în 1486, Biserica este reprezentată ca 
operînd într-un mediu dezordonat (une conjoncture de désordre). 
Dezordinea este atribuită cîtorva factori externi şi interni : prezenţa 
disturbantă a necredincioşilor la graniţele creştinătăţii ; factori clima- 
terici adverşi ; boli teribile ; şi, în special, viciile produse în rîndurile 
bărbaţilor şi mai ales în rîndurile femeilor de violarea prescripţiilor 
religioase. De toate aceste tulburări erau învinuite pe rînd practicile 
sacrilege ale sectei vrăjitoarelor. Ba mai mult, Malleus adaugă dramatic : 
dacă lumea este mizerabilă, sfîrşitul ei trebuie să fie aproape. Biserica 
trebuie să utilizeze toate mijloacele ca să se asigure că oamenii au un 
loc de refugiu matern, protector. Dar acest spaţiu trebuie să fie 
purificat de toate elementele de dezordine, iar purificarea este împli- 
nită prin foc: focul rugului pe care trebuie să fie arse de vii vrăji- 
toarele păcătoase, ca reprezentante ale lui Satan. 

Malleus a fost textul fundamental al inchizitorilor în timpul vînătorii 
de vrăjitoare. Destul de interesant pentru poziţia Inchiziției în ţările 
unde procedurile inchizitoriale au continuat pînă în secolul al XVIII-lea, 
Malleus defineşte vrăjitoria ca un delictum mixtum, o „ofensă mixtă”, 
nu „exclusiv ecleziastică” (mere ecclesiasticum). Responsabilităţile 
pentru pedeapsă şi tortură reveneau justiţiei seculare. După cum vom 
vedea, în secolul al XVII-lea Inchiziția avea să încerce în zadar să 
restrîngă procesul pe care îl pusese în mişcare cu atîta succes la 
sfîrşitul secolului al XV-lea. 

Sfirşitul prigoanei. De ce s-a pus capăt prigoanei vrăjitoarelor ? 
În mare parte, aceasta s-a datorat unei schimbări de mentalitate, dar 
chiar această schimbare a avut cauze multiple şi a luat diverse forme 
în principalele teritorii implicate. 

Franţa merită, o atenţie deosebită, nu pentru că vînătoarea de 
vrăjitoare a fost oprită aici mai devreme decît în celelalte ţări, ci 
pentru că a fost teritoriul studiat de Robert Mandrou în marea sa 
operă, Magistrats et sorciers en France au dix-septième siècle (1968). 
Mandrou a fost primul care a întreprins un studiu minuţios al cauzelor 
schimbării de mentalitate petrecute în Franţa în cursul secolului 
al XVIII-lea. Punctul final al acestui proces de schimbare a fost 
marcat de faimoasa ordonnance royale, emisă de Ludovic al XIV-lea 
în 1682, care punea pur şi simplu între paranteze vrăjitoria ca irele- 
vantă pentru justiţia în sine, stabilind că trebuie să fie condamnate 
drept criminale numai acele cazuri de „pretinsă magie” (prétendue 
magie) care provocau uciderea prin otrăvire. 

Mandrou a descoperit că, pe la mijlocul secolului al XVII-lea, 
existau două grupuri principale care nu erau dispuse să recunoască 
realitatea vrăjitoriei : judecătorii din Parlamentul de la Paris şi medicii 
care asistau autorităţile locale în timpul marilor procese de vrăjitorie 
şi în cazurile de posedare diavolească. În ce priveşte Parlamentele 
din marile oraşe, unele s-ar fi aliniat automat la poziţia sceptică a 
Parlamentului din Paris (e.g., Parlamentul Burgundiei de la Dijon), în 
timp ce altele rămîneau mai tradiţionale în atitudinea lor (e.g., Parla- 
mentul Normandiei de la Rouen sau cel provensal de la Aix). Cei mai 
zeloşi prigonitori ai vrăjitoarelor erau reprezentanţii justiţiei locale, 
ale căror sentinţe capitale erau comutate sistematic — dar nu universal — 
de Parlamentul parizian prin apel, cel puţin dacă justiţia locală acţiona 
în conformitate cu cerinţele proceselor de vrăjitorie, care prevedeau 
în mod automat apelul. Abuzurile de putere la judecătorii mărunți 

erau frecvente. După 1670, ministrul Colbert a început conştiincios 
să pedepsească abuzurile de acest fel şi faptul a restrîns neîndoios în 
mod considerabil entuziasmul judecătorilor inferiori. 

Mandrou a lăsat deoparte importantele procese ale cazurilor 
franceze de posedare diabolică din secolul al XVIII-lea, o serie 
preluată mai tîrziu de Walker (1980). Din analiza făcută de el cîtorva 
cazuri de posedare din Franţa şi Anglia, Walker a ajuns la concluzia 
că situaţia în cele două ţări era complet diferită. În Franţa, exorcismul 
era practicat de Biserica romano-catolică ca să arate rezultatele 
efective ale transsubstanţierii şi puterea miraculoasă a ostiei asupra 
demonilor. În toate cazurile franceze luate în considerare de Walker 
(Laon, 1566; Soissons, 1582; Marthe Brossier, 1599), spiritele 
necurate recunoşteau puterea magică a ostiei. Faptul că o atare 
demonstraţie avea loc, sugerează de la sine prezenţa unui grup care 
contesta doctrina transsubstanţierii. Şi într-adevăr, un astfel de grup 
exista : protestanții sacramentari, reprezentaţi de calviniştii hughenoți, 
priveau mesa catolică drept o ceremonie idolatric-magică. Cazurile 
de posedare mai sus menţionate s-au întîmplat în Franţa înainte de 
Edictul de la Nantes, în vigoare din 1598 pînă în 1685, şi aveau astfel 
scopul de a demonstra, prin exorcism public, superioritatea catolicilor 
asupra calviniştilor. În timpul perioadei cînd hughenoţii erau liberi 
să-şi practice cultul, autoritățile 'regale ar fi împiedicat asemenea 
forme de exorcism demonstrativ. Pe la 1685, cînd persecuția hughe- 
noţilor s-a reluat, posedarea nu mai era la modă în Franţa. Căci de 
vreme ce posedarea însemna posedare de către demoni, ea a fost 
automat încadrată în cazurile de vrăjitorie. După ordonanța (ordonnance) 
din 1682, vrăjitoria nu s-a mai pedepsit ca atare, iar posedarea a 
definit un delict inferior. 

În comparaţie cu restul Europei, Anglia este un caz special. 
Potrivit legii Witchcraft Act din 1563, conjurarea spiritelor se pedepsea 
cu moartea pentru crimă de prim rang, în timp ce vrăjitoria care nu 
implica uciderea primea doar o pedeapsă uşoară (un an de închisoare 
şi stîlpul infamiei). Aceasta făcea practicarea exorcismului periculoasă 
pentru exorciştii înşişi, care riscau să fie condamnaţi la moarte drept 
invocatori de duhuri. Totuşi, cîteva exorcisme au mai fost practicate 
în secret de romano-catolici şi, fără exagerată tăinuire, de puritanul 
John Darrel, care încerca să exorcizeze spiritele prin forţa rugăciunii. 
Aceasta a dus la o controversă foarte interesantă între Darrel şi 
autorităţile anglicane. Anglicanii susțineau că exorciştii şi Darrel 

încercau să facă minuni, iar minunile, chiar dacă au fost posibile în 
vremea apostolilor, erau considerate imposibile de atunci încoace. 
Doctrina încetării miracolelor în epoca postapostolică, susţinută ferm 
de anglicani (şi promovată cu prudenţă şi de Calvin), era cu siguranţă 
nefavorabilă atît pentru vînătorii de vrăjitoare cît şi pentru conjurarea 
spiritelor. 

Spania, ca şi Italia, a fost un teritoriu al Inchiziției. Analizînd 
acţiunea împotriva vrăjitoriei care a avut loc în districtul Logrofio 
(dioceza Pamplona) între 1609 şi 1614 şi care a implicat nu mai puţin 
de 1802 osîndiţi, Baroja (1970) a ajuns la o concluzie spectaculoasă. 
Printre autorităţile implicate, erau două grupe distincte: cei care 
credeau în vrăjitorie şi cei care erau destul de sceptici cu privire la 
aceasta. Prima grupă consta din inchizitorii locali, autorităţile seculare 
locale, clericii locali şi locuitorii unei regiuni care amenințau să-şi 
facă dreptate cu propriile lor mîini. Scepticismul pe de altă- parte, 
care a prevalat pînă la urmă asupra opiniilor pasionale ale acuzatorilor, 
era arătat de comisarul Inchiziției (în acest caz, deosebit de scepticul 
Don Alonso de Salazar y Frías), Consiliul Inchiziției, însuşi Marele 
Inchizitor, reprezentanţii iezuiţilor, episcopii locali şi justiţia regală. 
Întrucât dezbaterile propriu-zise nu erau făcute publice, generaţiile 
de mai tîrziu au continuat să creadă că întotdeauna Inchiziția era cea 
care trimitea vrăjitoarele pe rug, pe cînd în realitate scepticismul 
Inchiziției spaniole din secolele al XVI-lea şi al XVII-lea s-a opus 
autorităţilor locale şi locuitorilor respectivi. Din chestionarele cu 
privire la vrăjitoare trimise Inchizitorului, se poate ajunge chiar la 
concluzia că ipoteza dominantă a Consiliului era una modernă: 
vrăjitoarele, se sugera, extrăgeau droguri din plante şi acționau sub 
influenţa acestora, fiind astfel în incapacitate de discemămînt. 

În Italia, cu excepţia regiunilor nordice influențate de Franţa, 
acuza adusă vrăjitoarelor a fost comparativ blîndă. Dacă în Franţa 
justiţia regală a pus capăt vînătorii de vrăjitoare, dacă în Anglia 
doctrina încetării miracolelor a inhibat clar expansiunea proceselor 
pentru vrăjitorie, dacă în Spania scepticismul Inchiziției înseşi a 
prevalat asupra credinţei maselor, în Italia vrăjitoria a fost în primul 
rînd o problemă de doctrină şi, printr-o bizară evoluţie a doctrinei, 
au fost introduse, la sfîrșitul secolului al XVII-lea, cîteva schimbări 
importante în conceptul de sacrilegiu. 

În linii generale, doctrina curentă a demonologiei pe atunci era 
următoarea : toţi demonii, inclusiv incubus şi succubus, erau fiinţe 

diabolice. Relațiile cu demonii erau un sacrilegiu, întrucît implicau 
duşmanul suprem al religiei şi al spitei umane, Diavolul. În aceste 
condiţii, eruditul franciscan Lodovico Maria Sinistrari (1622-1701), 
Consultor al Tribunalului Suprem al Preasfintei Inchiziţii de la Roma, 
a scris un tratat despre demoni care, deşi nepublicat pînă în 1875, 
reflectă o schimbare importantă în doctrina susţinută de Biserică. 
Sinistrari nu nega că majoritatea demonilor erau creaturi satanice. 
Dar cel puţin incubus şi succubus, argumenta el, nu aduc nici un 
prejudiciu religiei, astfel încît relaţia cu ei este numai un păcat 
carnal; nu este un sacrilegiu. Incubii şi succubii nu sînt interesaţi de 
problemele religioase ; ei fac parte dintr-un popor subtil de creaturi 
raţionale care pot lua formă umană şi sînt teribil de desfrînate. 
Apropierea bărbaţilor şi femeilor de aceştia este numai un păcat 
contra castitatem (împotriva castităţii). 

Sinistrari era cît se poate de conştient de consecinţele explozive 
ale poziţiei sale ; de aceea el a procedat foarte precaut în prezentarea 
lucrurilor, avînd grijă să nu contrazică autorităţile supreme în materie. 
Dar la o analiză atentă, în lumina doctrinei sale o importantă parte a 
imaginaţiei umane, şi anume imaginaţia erotică, era salvată de arma 
răzbunătoare a religiei. 

La sfîrşitul secolului al XVII-lea, din mai multe motive şi în 
diverse feluri, vechea credinţă privitoare la sacrilegiu s-a năruit. 
Aceasta a deschis calea unei lumi în care era din ce în ce mai puţin 
loc pentru orice intervenţie supranaturală. Lumea, ca să utilizăm 
faimosul termen al lui Max Weber, a fost de-atunci „dezvrăjită” 
(entzaubert). 

Tradiţia gnostico-hermetică 
şi creaţia artistică şi literară 


Gnosticismul şi hermetismul formează două curente de gîndire în 
Antichitatea tardivă care, dincolo de dependenţele lor mutuale, se 
deosebesc net. Gnoza, al cărei părinte a fost samariteanul Simon 
Magul, împinge nihilismul metafizic al platonismului pînă la ulti- 
mele-i consecinţe : existenţa a doi zei, unul bun şi necunoscut retras 
în singurătatea sa acosmică, iar altul ignorant şi orgolios, creator al 
cosmosului vizibil ce cuprinde cele şapte sfere planetare şi lumea 
sublunară. În această concepţie despre lume, omul este o creatură 
ambiguă care-i aparţine demiurgului rău, dar care a primit totodată, 
fără ca acesta s-o ştie, o scînteie spirituală ţinînd de sfera de influenţă 
a zeului necunoscut. 

Documentele privind hermetismul care ne-au parvenit au fost 
profund influențate de gnoză. Două mentalități sînt prezente în ele: 
anticosmismul gnostic, dar şi procosmismul (sentimentul de reverență 
faţă de univers) care caracterizează toate producţiile gîndirii greceşti 
clasice. În afară de asta, gnosticii şi hermeticii, dar mai cu seamă cei 
din urmă, au adoptat privitor la lumea înconjurătoare o doctrină a 
corepondenţelor magice dintre diferitele părţi şi regnuri (mineral, 
vegetal, animal) ale universului. Ei utilizau magia talismanelor, 
amuletelor, numerelor, adaptînd-o presupoziţiilor propriilor lor sisteme. 

Ca fenomen de istorie a ideilor, gnosticismul este incontestabil 
mai original şi mai interesant decît hermetismul. Ideea potrivit căreia 
hermetismul ca atare ar fi jucat un rol de prim plan în gîndirea 
Renaşterii ar trebui revizuită de la un capăt la altul. La fel precum 
redescoperirea magiei arabe, aceea a hermetismului nu aduce altceva 
decît o prestigioasă confirmare a unui sistem de gîndire magică, 
elaborat de Marsilio Ficino pornind de la moştenirea scolasticii şi a 

neoplatonismului. Aportul hermetismului la gîndirea renascentistă 
este cantitativ, nu calitativ. 

Dimpotrivă, istoria gnosticismului este intim legată de marile 
crize ale civilizaţiei occidentale. Recrudescenţele gîndirii gnostice, 
începînd din secolul al XIX-lea timpuriu şi pînă la contemporanii 
noştri de marcă, între care trebuie întîi şi-ntii citat Albert Camus, 
asumă o asemenea forţă de convingere încît nu este impropriu să 
socotim gnoza una din componentele cele mai importante ale spiri- 
tului european, a cărei influenţă este încă hotărîtoare în zilele noastre. 

Dat fiind că gnoza nu-i decît o specie aparţinînd genului nihilism, 
este necesar să ne punem întîi de toate întrebarea următoare : care ar 
putea fi rolul nihilismului, admiţînd că ar fi unul, în istoria popoarelor 
lumii? Cercetările de antropologie politică ale lui Pierre Clastres au 
dat un răspuns ingenios acestei întrebări. Analizînd apariţia unor 
mişcări religioase nihiliste în civilizaţia tupi-guarani, Clastres a ajuns 
la concluzia că aceste mişcări se ivesc atunci cînd societatea tradiţio- 


nală tupi ar fi ameninţată de formarea unei noi distribuții a puterilor, 


corespunzînd apariţiei statului. Mişcările religioase nihiliste duc la 
distrugerea concretă a unei bune părţi a indivizilor aparţinînd socie- 
tăţii respective, prin care trecerea către o nouă formă socială este 
oprită net. Nihilismul religios optează pentru distrugere pentru a 
prezerva ceea ce-i este cel mai scump : imobilitatea anistorică a unei 
societăţi. Instrument pervers de care orice societate dispune, nihilismul, 
ducînd adesea la rezultate revoluţionare, nu reprezintă în fond decît 
gestul disperat al unui grup ce-şi decide anihilarea completă spre a 
prezerva lucrurile într-o stare care altminteri n-ar mai putea dura. 
Această teorie este strălucit confirmată de chiar istoria apariţiei 
gnosticismului. Gnosticismul este intim legat de disperarea naţională 
a evreilor sub ocupaţia romană, a cărei cea mai radicală consecinţă 
de ordin religios o reprezintă. Într-adevăr, evreii credeau că toate 
popoarele lumii erau reprezentate de îngeri la curtea celestă şi că 
fiecare conflict terestru nu era decît imaginea sau proiecția unui 
conflict dintre îngerii cereşti. Dar evreii mai credeau şi că repre- 
zentantul poporului lui Israel în ceruri era sau Dumnezeu însuşi, sau 
arhanghelul Mihail, cel mai mare şi mai puternic între arhangheli. 
Or, ocupaţia romană, distrugerea templului lui Solomon în anul 70 p.C. 
şi înfrîngerea finală din 135 le dezvăluiau evreilor că reprezentantul 
lor ceresc fusese învins de un înger naţional, în ocurenţă îngerul 
Edomului (Roma), care devenea automat Prinţ al Lumii acesteia. 

Într-adevăr, titlul de Prinţ al Lumii, a cărui conotaţie negativă din 
Noul Testament o cunoaştem, trebuia să-i revină de drept îngerului 
naţiunii celei mai puternice. De aceea, el este atribuit în scrierile 
rabinice arhanghelului Mihail, protectorul evreilor, căci acesta era 
considerat cel mai puternic dintre arhangheli. Realitatea istorică nu 
era însă făcută spre a confirma ipoteza avansată de religia iudaică, 
după care primatul politic în lume trebuia să le revină evreilor. 
Dimpotrivă, în cer triumfase un înger rău, Sammael, îngerul Romei, 
al cărui nume se va confunda în cele din urmă cu acela al lui Satan. 
Hotărît lucru, lumea pămînteană era guvernată de o putere malefică. 
Pornind de la acest proces ideologic lesne de documentat în privinţa 
epocii tannaiţilor, se pot uşor ilustra apariţia şi rolul nihilismului în 
formarea gnosticismului. De vreme ce realitatea istorică demonstrase 
că Dumnezeul evreilor fusese învins, cîţiva dintre evreii cei mai 
ortodocşi au putut deduce că Dumnezeul lor îi minţise. Dar, pentru 
a salva ideea însăşi a unei transcendente calificate pozitiv, ei: l-au 
transformat pe Dumnezeul din Vechiul Testament într-un creator 
trufaş al acestei lumi, rău şi ignorînd existenţa unei Plenitudini divine 
aflate dincolo de el însuşi. Această situaţie, traducîndu-se într-un 
dispreţ fără rezerve faţă de Dumnezeul Vechiului Testament, caracte- 
rizează toate sistemele gnostice ce provin din ramura reprezentată de 
Simon Magul. Ceea ce a fost uneori numit „antisemitism” gnostic nu 
este în realitate decît o tentativă nihilistă de a prezerva intactă 
demnitatea religiei iudaice. După cîţiva ani însă, gnosticismul, care 
circulă de aici înainte în medii non-iudaice, se transformă într-un 
adevărat sentiment al lumii propriu-zis, marcat de o aversiune faţă de 
Dumnezeul biblic, creator al lumii, care ar fi de mirare dacă n-am şti 
că nu se putea ivi decît dintr-un cerc iudaic perfect ortodox. Acest 
sentiment gnostic al lumii implică ideea unui cosmos rău, guvernat 
de o putere rea, un cosmos în care omul, posesor al unei scîntei din 
adevărata divinitate, se simte depăşit, străin, înconjurat de o realitate 
ostilă. E vorba aici de o interpretare existenţialistă a gnosticismului 
care nu epuizează fondul problemei. Acestă depeizare nu dura mult: 
era înlocuită de o atitudine de luptă neîncetată contra legilor nedrepte 
ale acestei lumi, o luptă care asuma fie forma unei asceze severe, fie 
pe aceea a unui libertinism ritual dispreţuind convențiile lumeşti. 
Această ultimă formă de gnoză era caracterizată de comunism utopic 
şi ceremonii licenţioase, numeroasele ei puncte de contact cu tantrismul 
indian fiind recent subliniate. 

Scenariile gnostice cu fantasme marchează în istoria gîndirii 
occidentale afirmarea cea mai puternică a metafizicului în detrimentul 
cosmosului locuit de om. Teme gnostice vor continua să circule prin 
secole, inserate în contexte care nu sînt nihiliste, ca de pildă Faust al 
lui Goethe, ce ascunde chiar şi în titlu identitatea unui personaj 
binecunoscut, Simon Magul din Samaria numit şi Faustus, a cărui 
pereche mistică era o prostituată pe nume Elena, identificîndu-se de 
asemenea cu Elena din Troia căreia eroul:lui Goethe îi invoca prezenţa... 
Dar va trebui să aşteptăm pînă la începutul secolului al XIX-lea 
pentru a asista la recrudescenţa spontană a unor scenarii gnostice în 
opera romanticilor englezi, francezi, germani etc. Inventarea miturilor 
„8nostice” este de astă dată condiţionată de amorsarea unei situaţii 
nihiliste care este, în esenţa ei, inversul afirmării gnostice a meta- 
fizicului, dar care se slujeşte, în expresiile ei, de un gen de povestiri: 
exemplare a căror surprinzătoare asemănare cu povestirile gnostice 
adevărate şi propriu-zise a fost, desigur, semnalată. Lucrul se explică 
prin faptul că gnosticii şi romanticii creau adesea pornind de la 
acelaşi material preexistent, Vechiul Testament, ca să ajungă - din 
felurite motive - la acelaşi rezultat : că Dumnezeul veterotestamentar 
era un tiran egoist, neputincios şi ignorant. 

Mitologia pseudo-gnostică a romanticilor este expresia unei situaţii 
nihiliste care se exteriorizează în ideile libertare şi egalitare ale 
Revoluţiei franceze. Aşa se face că Shelley (Prometheus Unbound, 

1818-19) concepe o lume ce va să vină în care Iubirea îl va înlocui pe 
demiurgul tiranic, egoist şi ignorant al acestei lumi, reprezentat de un 
Jupiter ce i se substituie, în realitate, lui Yahve. Viziunea prometeică 
a lui Shelley e optimistă. Aceea a lui Byron (Cain, 1821), care, 
gîndindu-se să se inspire din teoria catastrofelor a lui Georges Cuvier, 
ajunge la crearea unui mit gnostic pe care n-ar fi de mirare să-l 
vedem ivindu-se din unul dintre acele misterioase ulcioare pecetluite 
ale copților din Egipt, constituie o teodicee nihilistă. Într-adevăr, la 
veşnicele întrebări de unde vine răul dacă nu vine de la Dumnezeu şi 
de ce există răul, Byron dă următorul răspuns : originea răului trebuie 
căutată la Dumnezeu însuşi, care-l menţine pe om în ignoranță. 
Dimpotrivă, tocmai cunoaşterea luciferică-satanică îl va ajuta pe om 
să devină el însuşi şi să cucerească nemurirea. În realitate, această 
inversare de roluri tipic gnostică (Dumnezeu este rău, Diavolul e 
bun) se face vehiculul unui mesaj care este contrariul ideal al gnozei :. 
numai abandonînd transcendenţa (Dumnezeu) şi lăsîndu-se călăuzit 

de raţiunea practică (Diavol, empirism englez, Revoluţia franceză) 
îşi va descoperi omul demnitatea pămînteană. 

Lungul drum al nihilismului antimetafizic îşi atinge consecinţele 
logice în opera poetului italian Giacomo Leopardi (1798-1837). 
Acesta condamnă lumea omenească în totalitate şi cere principiului 
răului ce-i este stăpîn favoarea de a abandona lumea cît mai curînd. 
La finele unui lung poem care este o înşiruire de aventuri erotice, 
eroice şi de science-fiction (La Chute d'un Ange, 1837-38), Lamartine 
face, din aceleaşi motive, apologia sinuciderii colective. La rîndul 
lui, Victor Hugo construieşte o istorie universală dualistă completă 
în La Fin de Satan (1854-57), în care adversarul lui Dumnezeu se 
răzbună pentru umilinţa suferită odinioară în ceruri infectînd creaţia 
adversarului său divin, creaţie pe care o meneşte unei coruperi totale 
şi iremediabile. Ca într-o viziune maniheistă de o cutezanţă nemai- 
întîlnită, Hugo dă de înţeles că singura posibilitate de reconciliere a 
celor două principii cosmice este distrugerea lumii acesteia şi reinte- 
grarea lui Satan în ceruri. 

Poetul român Mihai Eminescu (1850-1889), un romantic tardiv, 
reinventează şi el mitul gnostic în două poeme (Mureşanu şi 
Demonism, 1872), de inspiraţie schopenhaueriană. Dar şi în cazul 
lui scenariul gnostic afirmă un nihilism mundan, cu excluderea 
oricărei transcendenţe. Astfel, seria romantică pomenită propune o 
imagine a lumii ce lichidează moştenirea platoniciană care se bucurase 
de un fel de evidenţă internă de-a lungul istoriei occidentale. Pe tonuri 
gnostice, romanticii proclamă moartea lui Dumnezeu, acea moarte 
pe care Nietzsche avea s-o definească drept o încetare a eficacităţii 
lumii metafizice ca izvor de forţă şi elevaţie morală. În gnosticism, 
omul se abandona complet transcendenţei, excluzînd lumea aceasta ; 
dimpotrivă, în climatul cultural instaurat de nihilismul modern, omul 
este abandonat libertăţii absolute, de vreme ce zona transcendentă 
care dădea un sens acţiunilor sale şi-a epuizat credibilitatea. 

Purtător de cuvînt al noii solitudi acosmice a omului se face 
existenţialismul ; de astă dată, e vorba de o solitudine totală, căci 
omul nu mai poate face apel de aici înainte nici la bunele oficii ale 
Dumnezeului necunoscut (precum gnosticii), nici la cele ale spiritului 
negator a cărui activitate este, în mod paradoxal, pozitivă (precum la 
nihiliştii romantici). Fără Dumnezeu sau Diavol în preajmă, omul se 
află expus, dezgolit în faţa finitudinii existenţei sale : el îşi extrage în 
cele din urmă sensul şi tăria din propria-i dispariţie. 

Între scriitorii existenţialişti, situarea lui Albert Camus este deosebită. 
Într-adevăr, teza tînărului Camus, Métaphysique chrétienne et néo- 
platonisme (1965, ediţie postumă), ne oferă imaginea surprinzătoare 
şi revelatorie a unui filozof care are o profundă familiaritate cu 
gîndirea gnostică. Singura ipoteză verosimilă este că L'Etranger 
(1942) reprezintă oarecum transpoziţia literară a unei categorii gnostice 
fundamentale, aceea a înstrăinării de lumea înconjurătoare. Dar, 
desigur, străinul camusian se deosebeşte de gnostic prin aceea că nu 
cunoaşte nici un fel de conversiune, de vreme ce nu mai poate face 
apel la nici o transcendenţă. Situaţia existenţialistă a înstrăinării se 
consumă într-o singură lume, fără opozant ori adjuvant. De aceea, 
filozoful Hans Jonas ajunge la concluzia că existenţialismul este 
infinit mai disperat în presupoziţiile sale decît gnosticismul - şi, ar 
trebui adăugat, şi decît nihilismul romantic, deoarece chiar în cele 
mai distructive fantasmagorii ale lor, romanticii păstrau speranţa că 
anihilarea lumii ar reprezenta o soluţie convenabilă spre a se pune 
capăt absurdei sale nedreptăţi. 

Carsten Colpe, unul dintre cei mai buni cunoscători ai gnosti- 
cismului de la ora actuală, consideră creaţiile literare majore ale 
epocii moderne - cele ale unor Proust, Musil, Kafka şi Joyce - ca 
aflîndu-se sub semnul gnozei. Cu excepţia cazului lui Thomas Mann — 
care figurează şi el printre artiştii citați de Colpe - nu e vorba de un 
climat ideologic comun, ci mai curînd de unele surprinzătoare paralele 
stilistice ce se pot regăsi la scriitorii moderni şi în textele originale 
ale gnozei. 

Situaţia se schimbă în cazul poetului rus Aleksandr Blok (1880-1921), 
discipol al doctrinelor „sofianice” ale lui Vladimir Soloviov, care, în 
Versuri despre o preafrumoasă doamnă (1901), reactualizează mitul 
gnostic al căderii Sophiei. În excelenta-i analiză a versurilor lui Blok, 
D-na F. Flamant a descoperit prezenţa mai multor motive gnostice. 

După spusele lui Gilles Quispel, ale cărui cercetări asupra gnozei 
şi timpurilor moderne rămîn exemplare, Hermann Hesse s-a inspirat, 
în 1916-17, cînd a scris romanul Demian, din lucrarea pseudo- 
-epigrafă a lui C.G. Jung, atribuită gnosticului Basilide, cu titlul de 
Septem sermones ad mortuos. 

O viziune gnostică despre lume poate fi de asemenea regăsită şi 
în romanul Maestrul şi Margareta al scriitorului rus Mihail Bulgakov. 
Bulgakov, inspirîndu-se din Faust al lui Goethe, face tabloul unei 
lumi degradate în care influenţa negativă a diavolului - Domn al 
universului nostru - nu poate fi, paradoxal, decît pozitivă. 

Dar, mai mult decît în literatura secolului XX, influenţa gnozei se 
face simțită în cîteva şcoli filozofice, precum existenţialismul sau 
Şcoala de la Frankfurt (în special la Th.W. Adorno), ca şi în cîteva 
dintre cele mai importante teorii ştiinţifice, precum de pildă teoria 
evoluţiei la Jacques Monod. Într-adevăr, după cum foarte bine a 
arătat Hans Jonas, ideea unei evoluţii raţionale înaintînd înspre un 
scop predeterminat a fost de-acum înlocuită de aceea a accidentelor 
fortuite care, provocînd mutații genetice, produc absolut la întîmplare 
specii noi, fixate prin jocul selecţiei naturale. Conceptul de mutație 
genetică, ce implică o sciziune maladivă în programul unui individ 
aparţinînd unei specii anume, seamănă îndeaproape, după Jonas, cu 
„căderea” de la gnostici. 

Utopiile sociale şi politice, comunele ecologice şi ideologiile 
extremiste din secolul XX admit adesea gnosticismul ca termen de 
comparaţie. Centrul cercetărilor asupra gnozei şi vremurilor moderne 
este Germania, unde critici ai ideologiilor gnostice precum Eric Voegelin 
şi Ernst Topitsch şi filozofi „gnostici” precum Hans Blumenberg, 
Jacob Taubes şi Odo Marquard menţin un interes mereu viu pentru o 
problematică culturală ale cărei implicaţii profunde nu sînt încă 
sesizate în altă parte. 

În ciuda unor poeţi „ermetici” de talia unui Stephane Mallarmé, 
care n-au nimic de-a face cu vechea doctrină atribuită lui Hermes 
Trismegistul, tradiţia hermetică din Antichitatea tîrzie n-a înregistrat 
niciodată o popularitate asemenea celei a gnozei. Într-adevăr, herme- 
tismul fără elemente gnostice nu prezintă nici o caracteristică menită 
a-l scoate în evidenţă, permiţindu-i să atragă atenţia contemporanilor 
noştri. Poezia „ermetică” nu este „hermetistă”. Printre hermetiştii ce 
se mărturisesc ca atare, există totuşi, ocazional, unii ca italianul 
Arturo Onofri, care foloseşte un simbolism inspirat, în parte, de 
vechiul hermetism. 

O poezie autentic hermetistă, de tonalitate minoră, a existat în 
cercurile italiene şi franceze din Renaştere influențate de filozofia lui 
Marsilio Ficino (1433-1499). - ; 

Creaţiile artistice majore ale culturii europene nu admit decît 
foarte puţine referinţe la tradiţia gnostică şi hermetică. „Herme- 
tismul” lui Leonardo da Vinci, despre care André Chastel a scris 
pagini admirabile, este o chestiune de stil şi constă mai curînd în 
cultivarea misterului decît într-un raport direct cu hermetismul filozofic 
al Renaşterii. Fanteziile „gnostice” ale pictorului-poet William Blake 

ar necesita o analiză aparte. În artele plastice, ca şi în literatură, 
eticheta de „(h)ermetic” e deseori utilizată fără nici o referinţă la 
doctrina sau la simbolismul vechiului hermetism. 

Trickster 


Trickster („şarlatan”, „coţcar”). Iniţial, o figură foarte populară 
şi iubită, dar echivocă, din miturile şi legendele populare ale indie- 
nilor nord-americani. Poate fi un om (algonkini, sioux, ponca, 
picioarele-negre) sau deseori un animal : un corb sau o nurcă (coasta 
de nord-vest), un coiot (marile podişuri, marele bazin, platoul, 
sud-vestul şi California), un iepure (sud-est) sau o gaiţă (statul 
Washington)!. Din punct de vedere psihologic, el este un amestec 
ciudat de proprietăţi omeneşti bune şi foarte rele. În multe cazuri 
apare ca erou cultural. Ca Prometeu, care este probabil şi el un 
trickster grec?, el răpeşte focul, soarele, apa sau alte lucruri pentru a 
le da oamenilor. Este cunoscut şi ca un „Creator secund”, adică acea 
fiinţă care dă lumii forma ei de astăzi. De cele mai multe ori rolul 
său în această „Creaţie secundă” este şi el echivoc: pe de o parte 
este responsabil de înrăutățirea destinului uman (este răspunzător, de 
exemplu, pentru apariţia morţii în lume), dar pe de altă parte îi ajută 
pe oameni din răsputeri. Este în acelaşi timp foarte deştept (de multe 
ori atît de deştept încît trage el însuşi ponoasele), dar şi infantil, 
vanitos, rebel, prost şi se face de rîs în fel şi chip. Reprezintă întrucîtva 
cele mai primitive însuşiri umane. 

În ce priveşte originea figurii tricksterului, specialiştii nu au un 
punct de vedere unitar. În orice caz, miturile tricksterului sînt dintre 
cele mai vechi mituri din America de Nord. O componentă foarte 
importantă a acestor mituri este explicaţia originii „răului” (moarte, 


1. F. Boas, „Mythology and Folk-Tales of the North American Indians”, 
pp. 465-466; P. Radin, The Triskster, passim; M. Linscott Ricketts, 
The North American Indian Trickster, pp. 327-328. 

2. U. Bianchi, Prometeo, Orfeo, Adamo, p. 56. 

durere, boală) în lume. Tricksterul „Creator secund” joacă cel mai 
important rol în această explicaţie, el este cel care, prin acţiunile sale 
infantile, prosteşti, vanitoase sau imorale, face lumea imperfectă şi 
omul muritor şi nefericit. 

Miturile tricksterului nu există numai în America de Nord. Există 
şi în Eurasia, Africa, Australia şi America de Sud. Pe lîngă tricksteri 
în formă omenească, în legendele populare eurasiatice apar şi tricksteri 
animalieri, de exemplu ariciul, prepeliţa etc.! Un trickster african celebru 
este „vulpea palidă” (le renard pâle) a legendelor dogon din Mali. 

Miturile tricksterului sînt dualiste, întrucît tricksterul însuşi, ca 
un „Creator secund”, se opune celui „prim”, superior, ale cărui 
planuri le încurcă deseori. O figură-trickster este recognoscibilă şi în 
curente dualiste cu un caracter mai mult sau mai puţin intelectual, ca 
de exemplu zurvanismul perioadei sassanide?. Un caz complicat apare 
în gnosticism, unde se pot recunoaşte de fapt doi tricksteri diferiţi : 
unul feminin (Sophia-Prounikos sau Ahamot etc.) şi unul masculin 
(Creatorul ignorant al acestei lumi). Tricksteri feminini există şi în 
afara gnosticismului?. 

Unui trickster feminin i se atribuie acele însuşiri ale sexului său 
care în anumite contexte culturale sînt definite ca „rele”. În secolul 
al XIX-lea, specialiştii regăseau pretutindeni în mituri sau legendele 
populare urme ale „dualismului persan”. Cercetările mai recente ale 
dualismului religios* au demonstrat într-un mod convingător că 
materialele populare sînt mult mai vechi decît aşa-numitul „dualism 
persan”. Gnosticismul a preluat deja în mitologiile sale intelectualizate 
material popular. Şi în curente dualiste mai tîrzii, ca bogomilismul, 
apar legende ale tricksterului. 


1. O. Dăhnhardt (ed.), Natursagen, passim ; I.P. Culianu, A dualistic Myth, 
pp. 45-48. 

R.C. Zaehner, irven, passim ; U. Bianchi, Il dualismo religioso, passim. 
I.P. Culianu, „Feminine versus Masculine”, pp. 91-97. 

U. Bianchi, 7l dualismo religioso ; idem, Prometeo, Orfeo, Adamo. 

în: Dialogue 4/5 


Zalmoxis 


Zalmoxis a fost fondatorul, posibil legendar, al unei succesiuni de 
preoţi în strînsă relaţie cu regalitatea geților şi dacilor, cele mai 
nordice popoare tracice ale lumii antice. (Vezi RELIGIA GETO- 
-DACĂ.) Rămîne de discutat dacă este o figură legendară sau istorică, 
aşa cum discutabile sînt şi problemele funcţiilor lui religioase. Asociat 
atît cu preoţia cît şi cu regalitatea, el a fost divinizat şi a devenit 
obiectul unui cult cu o largă răspîndire atît în rîndul popoarelor 
tracice nordice, cât şi în rîndul celor sudice. (Vezi RELIGIA TRACĂ.) 

Numele. Numele Zalmoxis este atestat la autorii antici de la 
Herodot şi Platon (secolele al V-lea - al IV-lea a.C.) pînă la Diodor 
din Tyr (secolul al II-lea p.C.). Herodot dă grafia Salmoxis ; Strabon 
scrie numele ca Zamolxis. Forma originară însă este Zalmoxis, afirmaţie 
susţinută de nume tracice ca Zalmodegikos şi Zelmutas şi de nume- 
roase cuvinte compuse formate cu -zelmis, -zelmos şi -selmios. Zamolxis 
este doar o metateză, frecventă de la Strabon încoace (sec. I a.C.), 
fără paralele în onomastica tracă. 

Porphyrios (secolul al III-lea p.C.) explică etimologia lui Zalmoxis 
prin cuvîntul tracic zalmos („piele” ; gr. dora) şi oferă în sprijinul 
acestei teze o legendă etimologică, povestind despre acoperirea lui 

Zalmoxis la naştere cu o piele de urs (Viața lui Pitagora 14-15). 
Dimiter Detschew (1957, p. 175) a demonstrat că unii corespondenţi 
indo-europeni ai lui ze/mos înseamnă şi „scut, protecţie”, ceea ce se 
potriveşte perfect atît cu un zeu cît şi cu preotul cel mai înalt. Dar 
Porphyrios dă şi o altă explicaţie a sensului numelui: „străin” (gr. 
xenos aner). Bazîndu-se pe aceasta, Paul Kretschmer a comparat 
forma metatetică Zamolxis cu frigianul zemelen („sclav barbar”, gr. 
barbaron andropodon), cu Zemelo, numele unei zeițe traco-frigiene 
a pămîntului (cf. gr. Semele) şi cu slavul zemlja („pămînt”), explicînd 
astfel că Zamolxis înseamnă „domn al oamenilor” (pentru -xis, 

cf. avest. xshaya-, „domn, rege”). Aşa s-a dezvoltat (în special de 
către I.I. Russu) teoria caracterului htonian al acestui zeu, care a dus 
la disputa în curs asupra funcţiunilor sale reale. 

Conform lui Herodot (Istorii, 4.94), unii geţi îi dădeau lui Zalmoxis 
şi numele de Gebeleizis sau Beleizis, pe care Kretschmer l-a pus în 
relaţie cu aceeaşi rădăcină indo-europeană *g "hem-el- („pămînt”) pe 
care a depistat-o în Zalmoxis. Dar fiindcă Herodot vorbea despre un 
zeu al tunetului, Wilhelm Tomaschek corecta numele în Zibeleizis, 
însemnînd „trimiţătorul tunetului” (cf. lituanianul žaibas, „trăsnet”, 
care nu are o etimologie clară). Mai recent, Cicerone Poghirc (1983) 
a propus, din motive ţinînd de critica textuală, lecţiunea Nebeleizis, 
cu sensul „zeu al cerului [furtunos]” - cf. slavicul nebo, „cer”, şi 
gr. nephele, „nor”. 

Mărturii. Herodot (4.95) se referă la o poveste spusă de greci în 
coloniile pontice (pe ţărmul vestic al Mării Negre), potrivit căreia 
Zalmoxis era un sclav get al grecului Pitagora, care a trăit în Samos. 
După ce a fost eliberat, Zalmoxis a ajuns înstărit şi s-a întors în ţara 
lui natală, unde i-a învăţat pe tracii nordici modul de viaţă grecesc, 
bazat pe ideile pitagoreice despre nemurire, vegetarianism ş.a.m.d. 
(Vezi Strabon, Geografia 7.3-5). În patria sa, Zalmoxis a pus să i se 
construiască un andreion (o cameră folosită exclusiv de bărbaţi), 
unde îi primea pe conducătorii geților şi îi învăţa că nici ei, nici 
urmaşii lor nu vor muri. Această concepţie a imortalităţii se referă cu 
toată probabilitatea la un paradis unde războinicii se vor bucura de o 
viaţă eternă şi de o plăcere perpetuă după moarte. Împărtăşind această 
învăţătură despre viaţa de apoi, Zalmoxis a pus să i se construiască 
şi o locuinţă subterană. Cînd aceasta a fost gata, s-a retras în ea 
pentru trei ani, timp în care tracii i-au jelit moartea, dar în cel de-al 
patrulea an a reapărut, arătînd că moartea nu este ireversibilă. 

Cu uşoare variaţii, această legendă este repetată de cîţiva scriitori 
greci şi latini. Totuşi Herodot este de părere că Zalmoxis nu era un 
sclav al lui Pitagora, ci trăise de fapt cu mult înaintea lui. Strabon 
adaugă că Zalmoxis a învăţat de la Pitagora şi de la egipteni, pe care 
i-a vizitat. El spune că Zalmoxis a fost un profet care a devenit preot 
al principalului zeu al geților şi un asociat al regelui; mai tîrziu, a 
fost divinizat. Sălăşluia într-o peşteră, pe muntele sfint Kogaionon, 
unde cu greu îl putea vizita altcineva decît regele şi mesagerii săi 
(7.3-5). Regalitatea lui Zalmoxis şi învăţătura sa despre nemurire 
sînt confirmate de Platon (Charmides 1S56d-e), care adaugă apoi că 

Zalmoxis a propovăduit o metodă de medicină psihosomatică bazată 
pe farmece (epoidai, 157a), care s-a bucurat de o înaltă preţuire. 

O altă piesă documentară fundamentală procurată de Herodot 
(4.94) priveşte ritul principal al geților, care consta în uciderea unui 
mesager din patru în patru ani (sau la cinci ani, după calculele 
greceşti). Unui bărbat, ales prin tragere la sorţi dintre războinici, i se 
încredința un mesaj pe care să-l transmită zeului. Apoi era aruncat în 
vîrfurile à trei sulițe. Dacă murea instantaneu, aceasta se interpreta 
ca un semn bun. Dacă nu murea, sacrificiul trebuia repetat, iar 
primul mesager era blestemat. Acest blestem sugerează că se cerea o 
anumită puritate. 

Conform geografului roman Pomponius Mela (sec. I p.C.), răz- 
boinicilor geţi nu le era frică de moarte. Pomponius dă trei explicaţii 
diferite pentru disprețul lor faţă de viaţă, fiecare bazată pe cîte o 
credinţă a unora dintre ei: credinţa în metensomatosis (reîncarnare) ; 
credinţa că sufletul supravieţuieşte după moarte într-un loc fericit ; şi 
credinţa că viaţa este mai rea decît moartea, deşi sufletul este muritor. 
Dintre aceste interpretări, numai a doua se referă la veritabila învă- 
ţătură a lui Zalmoxis după Herodot (4.95). 

Menţiunea lui Herodot referitoare la Zalmoxis/Gebeleizis îl 
prezintă pe acesta din urmă ca pe un zeu celest. Descrierea este 
susţinută de relatarea că în timpul furtunilor cu'trăsnete geții aruncă 
săgeți în cer, ameninţîndu-şi astfel zeul (4.94). 

Deceneu (cunoscut şi ca Dekaineous, Deceneus şi Dicineus), un 
mare preot al lui Zalmoxis din timpul domniei regelui get Burebista 
(c. 80-44 a.C.), este menţionat într-o relatare a lui Strabon (7.3-5), 
contemporanul său apropiat. Un loc comun grecesc spune că Egiptul 
era o ţară în câre se putea dobîndi înţelepciunea, iar Strabon spune 
şi că Deceneu a călătorit acolo şi a învăţat profeția (7.3-11). Legenda 
conform căreia el a ordonat să fie tăiate viile din regatul lui Burebista 
şi o aluzie la vegetarianismul geților pot fi bazate pe fapte reale. 
Nu este imposibil nici ca Deceneu să fi fost familiarizat cu ideea 
reîncarnării (rnetensomatosis), care se potriveşte cu tiparul pitagoreic 
al religiei geților. O trăsătură autentică de înaltă preoţie getică era 
aceea că Deceneu sălăşluia într-o peşteră de pe muntele Kogaionon 
(Strabon, 7.3-5). 

Interpretări. Istoria interpretărilor lui Zalmoxis este oarecum 
dezamăgitoare. Savanţi distinşi nu au căzut de acord în privinţa 
cultului lui Zalmoxis, dacă era o formă de monoteism sau de politeism 

(nu era mai monoteist decît, să zicem, cultul cretan al lui Zeus 
Idaeus) ; dacă Zalmoxis era zeu sau om, poate un reformator religios ; 
şi dacă avea legătură cu pămîntul sau cu cerul (de fapt era asociat cu 
ambele). Cultul lui Zalmoxis, au încercat să arate evoluţioniştii 
spiritualişti, reprezenta pentru populaţia daco-romană un fel de revelaţie 
primordială şi o praeparatio evangelica. Raţionaliştii şi marxiştii 
evoluţionişti au încercat să demonstreze că era, dimpotrivă, mult mai 
„primitiv” decît indică unele mărturii. Hadrian Daicoviciu, de exemplu, 
împărtăşea această ultimă ipoteză, chiar dacă ea contrazicea propria 
sa interpretare pertinentă a Templului Calendarului de la Sarmizegetusa 
Regia (Grădiştea Muncelului din România de astăzi), potrivit căreia 
preoţii daci erau cufundaţi în speculaţii astronomice sofisticate (Dacii, 
ed. a 2-a, Bucureşti, 1972). 

Excelentul studiu Zalmoxis, the Vanishing God (Chicago, 1972), 
de Mircea Eliade, pune capăt acestor discuţii, arătînd că trebuie să 
acordăm încredere mărturiilor privind cultul lui Zalmoxis şi trebuie 
să le interpretăm pe baza unei comparații strînse cu materialele altor 
religii. Conform lui Eliade, Zalmoxis era un zeu misteric, în al cărui 
cult se celebrau „ocultarea” şi „epifania” divinității. În încercarea sa 
de a descifra interpretarea greacă a lui Zalmoxis în dimensiunea ei 
genuină, Eliade a stabilit legături importante între Zalmoxis şi tradiţii 
greceşti arhaice referitoare la prezicători şi vraci, ca Pitagora însuşi. 

Zalmoxis şi vizionarii greci. În cele mai vechi mărturii, Zalmoxis 
este pus întotdeauna în relaţie cu Pitagora. Trăsături pitagoreice ale 
cultului său sînt specificate apoi în epoca lui Strabon şi Pomponius. 
Un corpus al acestor trăsături poate fi stabilit după cum urmează: 
Zalmoxis pune să i se construiască o locuinţă subpămînteană, dispare 
pentru trei ani, iar apoi reapare (katabasis, ocultare şi epifanie) ; 
face profeţii ;. el, preoţii şi succesorii lui trăiesc într-o peşteră din 
munte, practică medicina psihosomatică şi fac calcule astronomice ; 
există printre geţi un grup de asceti care trăiesc în sărăcie şi continenţă, 
abţinîndu-se de la hrana animală. Esenţa învăţăturii lui Zalmoxis este 
doctrina imortalităţii sufletului, care ar trebui de fapt să fie inter- 
pretată ca o promisiune făcută bravilor războinici că vor supravieţui 
în Paradis. Mai tîrziu, unii dintre geţi se poate să fi fost familiarizați 
cu ideea reîncarnării (mmetensomatosis). Toate acestea sună atît de 
pitagoreic, încît grecii au fost chiar dispuşi să înţeleagă practica mai 
puţin atractivă a sacrificiului uman, fără prea mult comentariu etic. 

Una dintre falsele probleme în legătură cu Zalmoxis, care s-a 
bucurat de multă atenţie din partea savanților, este aceea dacă zeul — 
în caz că era un zeu - trebuie interpretat ca o divinitate htoniană sau 
ca una celestă. De fapt, din perspectiva istoriei religiilor, aceasta nu 
este o contradicţie logică, întrucît divinităţile cerului pot fi puternic 
legate de pămînt şi viceversa. Mai mult, chiar în religia greacă, 
reprezentînd de obicei modelul în conformitate cu care este interpretat 
Zalmoxis, divinităţi celeste ca Zeus şi Apollo erau venerate în peşteri, 
în vreme ce o divinitate tipic htoniană ca Persefona era asociată 
foarte de timpuriu cu imortalitatea celestă. Pitagora însuşi, aparent 
asociat cu Apollo din Hyperboreea, este şi personajul care coboară 
în Hades şi care afişează trăsături importante ce stabilesc relaţia sa 
cu o zeiţă htoniană, sau „Mare Mamă”. Structura „pitagoreică” a lui 
Zalmoxis îl asociază atît cu pămîntul, cît şi cu cerul. 

Dintre personajele greceşti aparţinînd aceleiaşi clase de prezi- 
cători, prooroci, vraci şi semizei ca Pitagora, cel mai îndeaproape 
asemănător cu Zalmoxis este Epimenide din Creta, venerat ca zeu 
într-un cult local. Se spune ca Epimenide a locuit într-o grotă a 
copilului Zeus de pe muntele Ida, unde a dormit cîteva decenii. Evita 
hrana şi utiliza doar o plantă numită alimos sau alungă-foamea, ca 
să-şi suspende cerința de hrană. Putea prezice viitorul, practica 
purificări şi era în stare să-şi amintească existenţele sale precedente 
ca om. Într-una dintre aceste încarnări fusese Aeacus, fratele lui 
Minos, care era un fiu al lui Zeus. Minos îşi vizita părintele divin în 
peştera din muntele Ida din opt în opt ani, şi astfel nu este surprin- 
zător că Epimenide a utilizat acest loc pentru incubație. În timpul 
catalepsiei sale, istorisirea spune că sufletul său stătea împreună cu 
zeii, ascultîndu-i ce vorbeau. 

Conform unei alte legende, odată cînd Epimenide se pregătea să 
consacre un sanctuar nimfelor, o voce celestă l-a sfătuit să i-l consacre 
mai bine lui Zeus. Aceasta se poate interpreta ca o indicație că 
peştera de pe muntele Ida nu aparţinea sferei de influenţă a acelor 
divinităţi care prezidează în mod normal asemenea locuri, adică 
nimfelor, ci zeului celest par excellence, Zeus. De fapt, Epimenide 
era considerat un „nou infans” (neos kouros), Zeus din Ida renăscut. 
De aceea nu este nici o surpriză să aflăm că el a fost ghidul lui 
Pitagora cînd acesta a coborit în peştera de pe muntele Ida. Cum nu 
este surprinzător nici că Epimenide, autorul de oracole şi teogonii, 
venerat de cretani ca zeu, a fost transformat totuşi de neoplatonicianul 

Iamblichus (c. 250-330 p.C.) într-un discipol al lui Pitagora, în exact 
acelaşi fel cum s-a întîmplat cu Zalmoxis. Printre vizionarii greci ai 
epocii presocratice, Pitagora a fost pur şi simplu mai faimos decît 
Epimenide. 

Latura htoniană a lui Epimenide este relevată de sălăşluirea lui 
într-o peşteră şi de relaţia sa cu nimfele. În legendele lui Pitagora şi 
Zalmoxis, această latură htoniană este relevată printr-un detaliu, care 
a primit numai de curînd o interpretare consistentă. Walter Burkert 
(1972) a arătat că Pitagora era văzut probabil ca un reprezentant al 
zeiţei htoniene Demeter, ipoteză confirmată de tradiţia conform căreia 
Pitagora a exhibat odată o „coapsă de aur”. Aceasta înseamnă probabil 
că legenda îi atribuia lui Pitagora un tatuaj pe coapsă, care era 
semnul sau pecetea marii zeițe anatoliene. În acelaşi timp era un indiciu 
că Pitagora putea călători în Hades (Burkert, 1972, pp. 160-161). 

În Viaţa lui Pitagora (15), neoplatonicianul Porphyrios relatează 
o legendă stranie despre Zalmoxis ca discipol al lui Pitagora ; în 
timpul revoltei cetăţenilor din Crotona împotriva lui Pitagora, Zalmoxis 
a fost capturat de bandiți, care l-au tatuat pe faţă, pe care el şi-a 
tinut-o de atunci încolo acoperită. Această scurtă relatare pare să fie 
extrem de importantă, căci tatuajul este atestat la tracii sudici nobili 
încă de la Herodot (5.6) şi confirmat de mai multe mărturii, şi totuşi 
Artemidoros din Efes (activ în anul 100 a.C.) relatează că, în vreme 
ce tracii nobili din sud puneau să li se tatueze copiii, geții îi tatuau 
numai pe copiii sclavilor lor. Dintr-un fragment atribuit lui Clearchus 
din Soloi (secolul al VI-lea a.C.), s-ar putea deduce că femeile gete erau 
tatuate pe tot corpul. Retorul Dio Chrysostomos (secolul I p.C.) 
specifică însă că numai. soțiile tracilor nobili erau tatuate, cu fiare 
înroşite. 

Tatuajul la traci era probabil un însemn religios ; la tracii nordici, 
la geţi şi daci se poate să fi fost asociat cu durerea provocată cîndva 
lui Zalmoxis de cei care îl capturaseră. De vreme ce tatuajul la geţi 
este menţionat de două ori în relaţie cu sclavia, s-ar putea deduce că 
vechea legendă care făcea din Zalmoxis un sclav se baza pe mitul 
originar al acestui personaj, care se poate să fi inclus la origini 
suferinţa şi prizonieratul. Plutarh din Cheroneea (secolul I p.C.) 
relatează că tracii îşi tatuau femeile ca să răzbune suferinţele provocate 
de femeile trace lui Orfeu. Plutarh, care era mult mai familiarizat cu 
Orfeu decît cu Zalmoxis, poate să fi interpretat aici greşit o tradiţie 
reală legată de Zalmoxis. Este posibil să susţinem pînă la un punct că 

geții îşi tatuau sclavii şi poate şi soțiile ca un însemn religios şi o 
posibilă răzbunare pentru stigmatizarea lui Zalmoxis pe cînd era 
captiv. 

Mult mai puţin convingătoare este interpretarea lui Rhys Carpenter 


din cartea sa Folk-Iale, Fiction, and Saga in the Homeric Epics 


(Berkeley, 1946), care se bazează pe mărturia lui Porphyrios (Viaţa 
lui Pitagora 14), potrivit căreia Zalmoxis a fost învelit la naştere cu o 
piele de urs. Conform lui Carpenter, Zalmoxis a fost în realitate un urs, 
a cărui hibernare (i.e., ocultare) a fost luată de geţi ca model religios. 

Concluzie. Zeu sau om, posibil şi reformator religios al geților, 
Zalmoxis se potriveşte aproape perfect cu tiparul pitagoreic al unui 
vizionar şi vraci grec ca Epimenide, care a fost şi el venerat ca zeu. 
Mitul său e de-abia cunoscut, dar se poate să fi conţinut un episod de 
captivitate şi, posibil, suferinţă. Tatuarea rituală la geţi era legată de 
acest episod şi se poate să fi fost aplicată sclavilor şi femeilor, ca o 
ispăşire a unui păcat mitic. Probabil că Zalmoxis propovăduia nemurirea 
pentru războinicii destoinici. Era venerat într-o peşteră, care se poate 
să fi jucat un rol important în iniţierea preoţilor şi războinicilor. Un 
mare-preot, reprezentantul său în peşteră, era considerat profet şi 
dobîndise o influenţă atît de mare în treburile politice, încît statul lui 
Burebista putea fi numit cu adevărat o teocraţie. Un sanctuar, posibil 
vechiul sanctuar cu încăpere subterană de la Sarmizegetusa Regia, 
descris de Ion Horaţiu Crişan în Burebista şi epoca sa (Bucureşti, 1977), 
era prevăzut cu o cameră subterană, un substitut pentru peşteră. 
Aceasta indică faptul că legenda ocultării lui Zalmoxis, la care se 
referea Herodot, era legată de existenţa unui vechi sanctuar de acest fel. 


Ioan Petru Culianu şi Cicerone Poghirc 

Cea mai amplă interpretare istorico-religioasă a acestei divinităţi a 
geto-dacilor, împreună cu o bibliografie impresionantă, poate fi găsită în 
Zalmoxis, the Vanishing God (Chicago, 1972), de Mircea Eliade. Pentru 
interpretări alternative, vezi Walter Burkert, Lore and Science in Ancient 
Pythagoreanism (Cambridge, Mass., 1972) şi Ioan Petru Culianu, „Iatroi 
kai manteis”, în Studi Storico Religiosi (Roma) 4 (1980), pp. 287-303. 
Într-o carte mai recentă, Psychanodia I (Leiden, 1983), pp. 24-39, Culianu 
a examinat contextul istorico-religios în care trebuie plasate mărturiile legate 
de Zalmoxis. De acelaşi autor vezi şi Expériences de l'extase (Paris, 1984), 
pp. 25-43. 


ADDENDA 


Alter ego 


(variantă, manuscris pentru HRG) 


Psihanalistul J. Lacan crede că una din cele mai importante trepte 
din evoluţia personalităţii umane este atinsă atunci cînd copilul îşi 
recunoaşte propria imagine oglindită ca pe un alter ego. Acest stade 
speculaire (stadiu al oglinzii) înseamnă că omul a ajuns în stare să se 
contemple pe sine însuşi ca pe un „altul” obiectivi. Teoria egoului 
oniric joacă un rol important la antropologul E.B. Tylor şi apoi la toţi 
„tylorienii” cunoscuţi, ca de exemplu J.C. Frazer. Tylor crede că 
există două categorii de fenomene care ar putea explica apariţia 
aşa-numitului animism. Prima este diferenţa dintre lucrurile animate 
şi cele inanimate din natură, iar a doua este existenţa imaginilor 
onirice : „It seems as though thinking men, as yet at a low level of 
culture, were deeply impressed by two groups of biological problems. 
In the first place, what is that makes the difference between a living 
body and a dead one; what causes waking, sleep, trance, disease, 
death? In the second place, what are those human shapes which 
appear in dreams and visions?”? Propria imagine onirică duce la 
ideea unui suflet oniric, pe care Tylor îl numeşte apparitional soul 
sau ghost soul?. Această fantasmă poate fi identificată mai departe cu 


1. J. Lacan, Écrits. 

2. E.B. Tylor, Primitive Religion, vol. 1, p. 387: „Pare că oamenii în stare 
să gîndească, la un nivel oricît de scăzut de cultură, au fost profund 
impresionați de două grupe de probleme biologice: în primul rînd, ce 
provoacă diferenţa dintre un corp viu şi unul mort, ce provoacă trezirea, 
somnul, transa, boala, moartea ? În al doilea rînd, ce sînt acele forme 
umane care apar în vise şi viziuni ?” 

3. Ibid., p. 388. 

umbra, care poate fi şi ea privită ca un alter ego!. Concepţia alter 
ego-ului furnizează, spune Tylor, o explicaţie pentru unele fenomene 
care sînt generale sau aproape generale în animism, ca viziunile, 
bilocaţiile, sosiile, credinţa în spirite, coşmarul, incubii şi succubii şi 
chiar vampirismul?. Termenul german de specialitate Traumego (ego 
oniric) a fost introdus de H. Fischer”. El s-a generalizat în literatura de 
specialitate. Acesta înlocuieşte terminus technicus freie Seele (suflet 
liber), care era utilizat de E. Arbmanns şi discipolii săi Å. HultkranzS 
şi J. Paulson”. La Arbmann şi elevii săi se menţine diferenţa dintre 
un suflet „corporal” şi unul „liber”. „Sufletul corporal” îndeplineşte 
toate funcțiunile vitale în făpturile vii, în timp ce „sufletul liber” 
poate călători în afara corpului. În acest fel au apărut sus-menţio- 
natele concepţii despre viziuni, bilocaţii etc. Egoul oniric al lui Fischer 
pune „sufletul liber” în legătură cu imaginea onirică a lui Tylor. 

Problema „sufletului liber” şi a egoului oniric a fost tratată din 
nou de J. Bremmer, referitor la religia Greciei antice. Bremmer crede 
că termenul ego oniric nu este aplicabil în cazurile în care visul nu 
joacă un rol deosebit în apariţia reprezentărilor sufletului. Deşi în 
Grecia arhaică nu există o concepţie unitară a unui „suflet liber”, 
expresia „suflet liber” pare a fi mai potrivită decît ego oniric. 

În orice caz, egoul oniric care evoluează către un alter ego 
autonom este un fenomen care apare la fiecare pas în credinţele 
omenirii. El are foarte probabil legătură cu alte fenomene care sînt 
foarte bine reprezentate în religiile lumii, ca de exemplu viziunea, 
moartea aparentă, transa etc. 


Ibid. 

Tylor, Primitive Religion, vol. 2, pp. 173-176. 

H. Fischer, Studien über Seelenvorstellungen in Ozeanien. 

Vezi de ex. L. Leertouwer, Het beeld van de ziel bij drie Sumatraanse 
volken. 

5. E. Arbmann, „Untersuchungen zur primitiven Seelenvorstellungen mit 
besonderer Rücksicht auf Indien”, 2 părţi, în: Le Monde Oriental 20 
(1926) şi 21 (1927). 

Å. Hultkranz, Conceptions of the Soul among North American Indians. 
J. Paulson, Die primitiven Seelenvorstellungen der nordeurasichen Völker. 
J. Bremmer, The Early Greek Concept of the Soul ; I.P. Culianu, Expériences 
de l'extase, pp. 22-24. 

Cult secret 


(variantă, manuscris pentru HRG) 


A. Generalităţi 


I. Descriere generală. Culte secrete există pe toate treptele evoluţiei 
umane. Ele sînt întreţinute de grupuri de iniţiaţi care se obligă 
reciproc, frecvent printr-un jurămînt solemn, să nu lase niciodată să 
se afle în afară secretele lor. Pentru indiscreţii, se aplică în general 
pedeapsa cu moartea. În lumea antică această făgăduinţă era ţinută 
cu stricteţe. Misterele Antichității şi ale Antichității tîrzii, de exemplu, 
vor rămîne pentru totdeauna o taină, din pricina obligaţiei de a se 
păstra secretul şi din frica de pedeapsă a participanţilor. Misterele - 
ale Persefonei-Demeter din Eleusis, de exemplu, ale Cybellei şi ale 
lui Attis, ale Cabirilor, mai târziu şi ale lui Dionysos, Isis, Serapis, 
Mithra şi Jupiter Dolichenus - sînt deci exemple ale unui cult secret. 
Fireşte, ele nu sînt singurele forme ale acestuia. ` 

Popoarele fără scriere cunosc şi ele diverse culte secrete, în funcţie 
de forma şi gradul de iniţiere. Există secrete ale băieţilor tineri 
iniţiaţi şi există şi diferite secrete ale unor societăţi masculine sau ale 
unui grup de vraci. 

Cînd ne gîndim la mistere, avem falsa impresie că, în general, 
accesul la cultul secret era deschis în egală măsură pentru bărbaţi şi 
pentru femei. Desigur, nu este aşa în cazul popoarelor fără scriere, 
unde iniţierile băieţilor şi cultele respective sînt mult mai complicate 
decît iniţierile fetelor. Acolo unde există societăţi secrete de femei, 
acestea sînt, în general, forme de cult mai recente, care urmează 
modelul unei societăţi masculine. 

B. Teorii despre apariţia cultelor secrete 


În ce fel au apărut cultele secrete masculine şi care este rolul lor în 
viaţa popoarelor fără scriere? Pentru explicarea acestei probleme 
există teorii diverse. 


I. Teoria psihanalitică. Cea mai cunoscută este teoria psihanalistului 
B. Bettelheim, care crede că forma străveche a unui cult.secret era 
practicată de femei, şi nu de bărbaţi. De fapt, femeile au fireşte 
secretele lor referitoare la fertilitate, fecundare, gestație şi naştere. 
Sînt secrete importante, de la care bărbatul este, natural, exclus. 
Apare astfel la el o mare gelozie, pentru că vrea să fie şi el în stare 
să producă noi creaturi. Societăţile secrete masculine ar apărea aşadar 
ca urmare a unei „conspiraţii”, ca să ascundă secretul că bărbaţii nu 
au secrete!. În sprijinul teoriei sale, Bettelheim dă exemplul 
tchagas-ilor din Africa. La aceştia, secretul bărbaţilor este ridicol, 
dar foarte important pentru a restabili echilibrul dintre bărbat şi 
femeie. În timp ce femeile au putere asupra naşterii, bărbaţii le fac să 
creadă că şi ei au putere asupra propriului lor corp, fiind în stare să 
nu se mai purifice. E vorba, fireşte, despre o „înşelătorie”. Potrivit 
acesteia, bărbaţii trebuie să-şi ascu ndă cu grijă excrementele în tufiş?. 
Dar sînt oare toate secretele bărbaţilor la fel de neînsemnate ca 
acesta? E. Neumann crede, dimpotrivă, că ele se raportează la cele 
mai profunde straturi psihologice ale omului”. Şi M. Eliade este de 
aceeaşi părere?. 


II. Categorii de culte secrete. De ce natură sînt atunci acest fel de 
secrete ? Există diverse forme de cult secret şi de grupări secrete, dar 
cele mai importante sînt : 1. alianțele (societăţile) bărbăteşti în sensul 
strict al cuvîntului, 2. societăţile medicale de vraci şi 3. Societăţile 
profetice, în care se practică transa. Primele două sînt specific masculine, 
cea de-a treia este însă feminină, deşi există şi diverse forme mixte. 


B. Bettelheim, Symbolic Wounds, pp. 227-238 şi passim. 
Ibidem, pp. 234-38. 
E. Neumann, Kulturentwicklung und Religion. 
M. Eliade, Das Mysterium der Wiedergeburt. 

III. Teoria istoriei culturii. Alianţa masculină este o organizaţie 
secretă războinică în care comportamentul bărbatului imită de cele 
mai multe ori comportamentul unui animal de pradă (de ex. lup, 
tigru, leu, panteră, leopard etc.). Ca urmare, se practică şi uciderea 
şi canibalismul. Comportamentul animalic, crede R. Eisler, este 
probabil străvechi. Aceasta explică şi de ce hominizii, care, ca 
primate, se hrăneau cu fructe, au devenit carnivori. Primatele au 
imitat deci comportamentul animalelor de pradă, de care se temeau. 
„Secretul” lui homo sapiens, pe care Eisler preferă să-l numească 
neoanthropus insipiens damnatus!, este de a fi un homo necans. 
Aceasta corespunde unui conflict mai profund în natura şi cultura 
umană: conflictul dintre culegătorul primitiv pacifist şi vînătorul 
care, de frica fiarelor sălbatice, începe să le imite comportamentul?. 
Dar Eisler crede şi că procesul umanizării a avut loc în două moduri 
şi că pretutindeni există oameni de două naturi : urmaşii culegătorilor 
pacifişti şi urmaşii vînătorilor „cu fire de lup”?. 


IV. Societăţi magice şi medicale. Nici teoria psihanalitică a lui 
Bettelheim, nici teoria de antropologie culturală a lui Eisler nu se 
aplică la alte forme ale societăţii secrete decît cele menţionate mai 
sus. Societăţile medicale ale indienilor din America de Nord, de 
exemplu, cu riturile lor iniţiatice severe, transmit secretele naturii şi 
ale energiilor ei. Pe fiecare treaptă culturală, aceste secrete corespund 
concepţiei noastre ştiinţifice. Nu este vorba deci de o „înşelătorie”, 
ci de o transmitere a cunoaşterii, importantă şi eficientă în contextul 
ei cultural. Bettelheim n-a putut să ne facă să acceptăm că toate 
secretele din lume se referă numai la fertilitate. Există secrete despre 
viaţă şi moarte şi există şi societăţi secrete care se cred deţinătoare 
ale acestor secrete. Ţinînd seamă de acest tip de societăţi, teoria lui 
Bettelheim este fără îndoială reducţionistă. Acelaşi lucru apare şi din 
perspectiva societăţilor care cred că posedă forţe magice. Sînt multe 
societăţi de acest fel în întreaga lumef. 

Există o altă explicaţie valabilă în ce priveşte societăţile de femei, 
care în cele mai multe cazuri sînt.mai noi decît societăţile masculine. 


1. R. Eisler, Man into Wolf, p. 28. 

2. Ibid., pp. 36-37 şi passim. 

3. Ibid., p. Sl. 

4. H. Webster, Magic. A Sociological Study. 

Antropologul I.M. Lewis crede că astfel de societăţi feminine au 
apărut ca o compensație pentru participarea relativ nesemnificativă a 
femeilor în viaţa socială din societăţile patriarhale. Lewis dă nume- 
roase exemple de culte secrete femeiești de acest fel!. De cele mai 
multe ori, societăţile feminine sînt asemănătoare în structura şi for- 
mele lor de organizare cu societăţile masculine?. În multe cazuri se 
practică transa. 


C. Descrierea unor culte secrete 


După cum am mai spus, există culte secrete pe toate treptele evoluţiei 
umane, de la popoarele fără scriere? pînă astăzi. Unele dintre ele, 
care sînt probabil şi cele mai cunoscute, vor fi descrise aici ca 
exemplu al diversităţii acestei categorii din istoria religiei. 

Forma unei societăţi secrete masculine au luat-o aşa-numiţii Asasini 
(din arab. haşişin, „consumator de haşiş”), un ordin militar al celor 
doisprezece-şia, fondat de Hassan-i Sabbah în 1078. Numele acestui 
ordin era de fapt Nizaris, de la Nizar, fiul mai mare al celui de-al optulea 
calif Fatimid, pe care Hassan-i Sabbah l-a recunoscut ca al nouălea calif. 
Hassan a ales drept centru al puterii sale inexpugnabila fortăreață de 
la Alamut, în Iran, unde a pus probabil să i se construiască o grădină 
a Paradisului în miniatură, cu intenţia de a-şi convinge adepţii că 
moartea nu este ceva de temut. În crearea iluziei, haşişul juca un rol 
important. De cîte ori un Asasin primea sarcina să ucidă pe cineva în 
afara fortăreței, o făcea cu mult zel, repede, sigur şi fără să se teamă 
pentru propria-i viaţă, deoarece credea că trăia deja dincolo şi că 
oricum se va întoarce acolo. În acest fel s-au priceput Asasinii să 
terorizeze toate stăpînirile din zonă şi au exercitat o putere politică 
covîrşitoare, pînă la căderea Alamutului în 1256. 

Un alt ordin secret, de data. aceasta creştin, cavaleresc, a fost 
ordinul Templierilor, care a preluat mult din structurile ordinului 


1. I.M. Lewis, Ecstatic Religion. 

2. M. Eliade, Das Mysterium der Wiedergeburt. 

3. H. Webster, Primitive Secret Societies. Bibliografie în Eliade, Das Mysterium 
der Wiedergeburt. 

4. D. Annan, în N. MacKenzie (ed.), Secret Societies, pp. 106-117. 

Asasinilor. El a fost fondat în 1118 de Hugues de Payens la Ierusalim, 
pe locul Templului lui Solomon, şi a devenit cel mai puternic şi bogat 
ordin al creştinătăţii. Bogăția sa a fost şi cauza prăbuşirii sale. 
Justificarea ordinului era aceea de a asigura cucerirea Ierusalimului 
şi de a consolida puterea creştină în Ţara Sfântă. O dată ce a fost cucerită 
şi ultima fortăreață a ordinului din Ruad, în 1303, de musulmani, s-a 
pierdut şi ultima sa raison d’être. În 1307 toţi Cavalerii Templului 
din Franţa au fost arestaţi de regele Filip al IV-lea. Marele lor 
Maestru, Jacques de Molay, a fost executat în 1314. Ancheta a stabilit 
că Templierii erau blasfemiatori, că erau adoratori ai idolului Baphomet 
şi că în ritualul lor inițiatic se scuipa pe cruce. Autoînvinuirile de 
acest fel nu au, desigur, nici o valoare, pentru că ele s-au obţinut în 
urma unor torturi incredibile. Adevăratele secrete ale Ordinului 
Templului - căci există multe motive să presupunem existenţa unor 
atare secrete — au devenit de negăsit din 1314 încoace. 

Atât ordinul Asasinilor cît şi cel al Cavalerilor Templului au fost 
confrerii războinice, cu un cult secret al cărui conţinut, ca şi conți- 
nutul misterelor din Antichitatea tîrzie, a rămas nedescoperit. 
Ordinele de acest fel sînt întrucâtva forme superioare de organizare a 
societăţilor masculine, adaptate la condiţii religioase mai noi, mai 
complicate, ca de exemplu cele din Islam, respectiv din creştinism. 
Ce se întîmplă cînd un ordin militar de acest tip, al cărui cult secret 
se modifică în cursul vremii, se perpetuează pînă în secolul al XIX-lea? 
Un exemplu tipic pentru aceasta sînt Phansigars, cunoscuţi mai bine 
ca Thugs, care au venit din Persia în nordul Indiei şi erau cunoscuţi 
încă din 1290 pentru îndeletnicirile lor neobişnuite. E oarecum dificil 
de stabilit dacă este vorba despre urmaşii spiţei herodotice a Sagarti-lor. 
În orice caz, ei erau la început musulmani, iar în India au devenit 
adoratori ai zeiţei Kali. Incredibil de isteţi şi bine organizaţi, Thugs 
erau criminali profesionişti, care şi-au putut exercita activitatea nepe- 
depsiţi pînă în 1816. Cîştigul nu era nicidecum motivul lor, deşi 
victimele erau de cele mai multe ori şi jefuite. Crima era pentru ei un 
act religios, executat în slujba zeiţei. Femeile şi bărbaţii care practicau 
anumite meserii erau cruţaţi. Thugs utilizau pentru uciderea victimelor 
lor credule o singură armă : un laţ (rumal). Deşi simbolul Thugs-ilor 
era un tîrnăcop ascuţit, acesta era utilizat doar la mutilarea celor 
ucişi. Thugs atacau doar călători, ale căror cadavre le îngropau, după 
ce le făceau irecognoscibile. Călătoria prin India era atît de dificilă 
şi periculoasă, că uneori ani în şir nu se ştia nimic despre soarta cîte 

unui călător. Dacă nu mai apărea niciodată, existau numeroase explicaţii 
ale dispariţiei sale : bandiții şi fiarele sălbatice făceau nesigure toate 
drumurile din nordul Indiei, iar armatele principilor rivali erau puse 
întotdeauna pe jaf. Thugs au fost descoperiţi mai întîi de englezi şi 
stîrpiţi, dacă nu tot de ei, atunci cu siguranţă o dată cu venirea epocii 
trenului. Thugs nu erau hoţi obişnuiţi. Făcînd abstracţie de monstruoa- 
sele lor crime religioase, erau oameni cumsecade. Din cei 3 698 de 
Thugs arestaţi înainte de 1840, doar 466 au fost executaţi. Mulţi dintre 
ei au învăţat un nou meşteşug şi au devenit ţesători atît de buni, încît 
regina Victoria i-a angajat să ţeasă covorul care se află astăzi în Palatul 
Windsor. Unul dintre puţinele exemple de reintegrare socială reuşită...! 

Thugs nu au participat la conflictul naţionalist din India. Ca o 
măsură de siguranţă, ei nici nu ucideau oameni albi. Erau o veche 
alianţă masculină şi rămîneau fideli unui vechi comportament care, 
în cursul vremii, a devenit tot mai puţin acceptabil. 

Un ultim exemplu, care încheie seria, ne va arăta cum se poate 
adapta o alianţă bărbătească la un scop naţionalist. 

Mau Mau din Kenya făceau parte din populaţia kikuyu, care a 
întemeiat o alianţă secretă, descoperită abia în 1948, pentru a-i 
alunga pe coloniştii englezi din ţara lor. Forţa acestei alianţe rezida 
în semnificaţia deosebită a jurămîntului la kikuyu. O parte din kikuyu 
nu simțeau nici o atracţie pentru metodele membrilor Mau Mav-ilor, 
dar dacă aceştia din urmă sileau pe cineva să rostească jurământul, 
jurământul era valabil, cu toate consecinţele care decurgeau din el. 
Mau Mau au contribuit fără îndoială, cu masacrele lor sîngeroase, la 
independenţa Kenyei. Dar o dată ce eliberarea a venit în 1963, Mau 
Mau au devenit victimele propriului lor spirit războinic. Cei care mai 
erau în junglă, au rămas acolo: au rămas ca o veritabilă Mânnerbund, 
al cărei scop nu mai avea nimic de-a face cu intenţiile crudei alianţe 
a celor legaţi prin jurământ în anii 50?. 


1. Idem, ibid., pp. 64-83. 
2. J. Hammerton, ibid., pp. 38-63. 

Deus otiosus 


(variantă, manuscris pentru HRG) 


Deus otiosus se numeşte un zeu care a fost de cele mai multe ori 
şi Creatorul lumii, după care s-a retras din treburile omeneşti. Acest 
zeu a devenit inactiv, „leneş” (otiosus) şi prin aceasta a pierdut şi 
orice importanţă în cult, deoarece nu prezintă nici un interes pentru 
destinul uman şi tot ce se întîmplă pe lume. Foarte rar se îndreaptă 
rugăciunile omeneşti către un deus otiosus. Omul se adresează unui 
zeu care, de obicei, îl înlocuieşte pe cel inactiv (otiosus). 

Credinţa într-o ființă supremă (supreme being, être suprême, essere 
Supremo) este una dintre cele mai vechi şi cele mai răspîndite în 
religiile lumii. Această fiinţă, care este asociată cu cerul, are diferite 
caracteristici : este Creatorul lumii, care devine frecvent otiosus, 
este şi un zeu omnipotent, omniscient şi omniprezent. Deşi identi- 
ficarea Creatorului cu zeul activ nu este exclusă (un bun exemplu 
pentru aceasta este Iehova), apare uneori o disociere, astfel încît în 
multe religii avem de-a face de fapt cu doi zei cereşti: zeul creator 
şi zeul activ, prezent. În religiile unde are loc această disociere, 
zeul-creator devine otiosus. Această „oţiozitate” poate fi definită în 
două moduri diferite : ontologic, zeul însuşi s-a retras şi este inactiv, 
iar teologic-etic, el este îndepărtat şi absent din cult. În aceste cazuri, 
„Zeul secund” este omniscient, omniprezent şi omnipotent. El trăieşte 
în cer şi guvernează această lume. Faptul că simbolul domniei sale 
peste lume este chiar cerul înstelat este subliniat de R. Eisler, care 
vede o puternică legătură între această reprezentare şi regalitatea 
sacră!. De fapt zeul activ este asociat mai mult cu meteorii, tunetul 
este vocea lui, iar furtunii îi corespunde mînia sa. R. Pettazzoni a 


1. R. Eisler, Weltenmantel und Himmelszelt. 

demonstrat că cea mai importantă însuşire a acestui zeu celest activ 
este omniscienţa sa!. 

Conform lui E.O. James, principala reprezentare a zeului celest la 
popoarele semite şi indo-europene era aceea a unei divinităţi a cerului 
înstelat. A avut loc o diversificare, în care sînt recognoscibile repre- 
zentările fiinţei supreme care devine un deus otiosus, cea a creatorului 
activ şi a zeului celest omniscient?. 

De obicei este numit ființă supremă numai Creatorul lumii, indiferent 
de faptul că a devenit otiosus sau omniscient. Reprezentarea ființei 
Supreme, care este prezentă pe toate treptele evoluţiei istoriei culturale 
umane, a fost suficientă pentru W. Schmidt ca să facă din ea o dovadă 
a existenţei monoteismului primitiv’. 

R. Pettazzoni a subliniat, dimpotrivă, polaritatea între o fiinţă 
supremă creatoare şi un zeu activ, omniscient. Pettazzoni deosebeşte 
două tipuri de omniscienţă : o „omniscienţă magică” şi o „omniscienţă 
divină”. „Omniscienţa magică” este caracteristică pentru fiinţa supremă 
şi activităţile sale creatoare, în timp ce „omniscienţa divină” este 
caracteristică pentru zeul activ. Numeroase exemple pentru aceste două 
forme de omniscienţă au fost analizate de PettazzoniS. 

Făcînd abstracţie de întreaga discuţie pe tema monoteismului 
primitiv, figura lui deus otiosus este una dintre cele mai importante 
categorii ale fenomenologiei religiei. Însuşirile lui deus otiosus în 
rîndul zeilor celeşti au fost evidenţiate cel mai bine de M. Eliadef. 

Sexualitate 


(variantă, manuscris pentru ER) 


Preliminarii. Fiind unul dintre instinctele fundamentale din lumea 
animală, sexualitatea — atît la animale, cît şi la om - a fost subiect al 
abordării etologice. Ritualuri de curtare, uneori incredibil de complicate, 
au fost detectate la toate speciile animale. Cînd interacționează, 
atracţia, pasiunea şi teama se pot combina în tipare spectaculoase. 

Conform lui E. Erikson, grupurile umane se supun unei diver- 
sificări „pseudospecifice” , cum o numeşte el, întrucît, deşi nu formează 
„specii” distincte, au culturi diferite, în care sînt codificate seturi 
posibile de comportament. 

Sarcina etologului care studiază sexualitatea într-o cultură „pseudo- 
specifică” este diferită de sarcina antropologului culturii sau a isto- 
ricului religiilor, în măsura în care primul va reliefa doar acele 
probleme care privesc orientarea socială şi ritualizarea instinctului, 
pe cînd cei din urmă vor focaliza asupra aspectelor culturale şi mai 
ales asupra celor religioase, în întreaga lor complexitate. Un istoric 
al religiilor ar trebui desigur să fie dispus să ia în considerare punctul 
de vedere etologic în ce priveşte sexualitatea. Dar orizontul său va fi 
mai larg, întrucît el se va confrunta cu existenţa unor tipare inter- 
culturale şi cu cîteva moduri de tratare a sexualităţii care transcend 
modul de abordare mai îngust, biologic. 

Activităţi sexuale şi religioase la populaţiile pre-literate.* 
Semnificaţia religioasă a sexualităţii are o largă distribuţie în întreaga 


* Aşa cum se specifică în dactilograma, aflată în arhiva Culianu, după care 
s-au făcut traducerea şi editarea acestui articol, paragraful Activităţi 
sexuale şi religioase la populaţiile pre-literate a fost redactat de Mircea 
Eliade (n. ed.) 

lume. În general, miturile şi ceremoniile care înfăţişează pantomime 
erotice şi practici orgiastice sînt în relaţie directă cu fertilitatea — atît 
cosmică, cît şi umană —, cu sănătatea, norocul şi opulenţa, dar şi cu 
anumite concepţii religioase: de exemplu, bisexualitatea divină sau 
reintegrarea unităţii/totalităţii primordiale şi beatifice care exista 
înaintea creaţiei lumii, sau cel puţin înaintea inaugurării instituţiilor 
sociale şi a statutului lor moral. Caracterul sacru al orgiei rituale este 
evident mai ales în culturile pre-literate : tradiţiile arhaice de acest 
fel ilustrează clar înalta valoare religioasă a activităţilor sexuale. 

Astfel, aranda şi alte triburi din centrul şi nord-vestul Australiei 
practică scurte intervaluri de orgie rituală, cînd toate interdicțiile sînt 
suspendate ; de fapt, se întorc la libertatea şi fericirea strămoşilor lor 
mitici. La fel, iniţierile în cultul secret Kunapipi (Arnhem Land) 
reliefează în mod repetat sacralitatea experienţei sexuale şi misterul 
fecundității feminine. Ritualurile finale constau dintr-un schimb cere- 
monial de soţii. „Licenţa rituală este o parte integrantă din Kunapipi. 
Se spune că stabileşte înţelegerea, cimentează legăturile de prietenie, 
apropie membrii unor grupuri diferite. În plus, le implică şi mai mult 
pe femei în schema sacră a lui Kunapipi şi simbolizează fertilitatea, 
care este scopul principal al ritualului” (Berndt, citat în Eliade, 
Australian Religion, 1973, pp. 107-108). 

Altă sacralizare semnificativă a organelor genitale şi a activităţii 
sexuale apare ca o consecinţă a ideii mitico-religioase de bisexua- 
litate : un număr de fiinţe supranaturale, printre care Şarpele Curcubeu 
din Arnhem Land, sînt bisexuate sau pot să se manifeste ca masculine 
sau feminine (cf. Eliade, Birth and Rebirth, 1958, pp. 25 sq., 142). 
Mai important, într-un mare număr de triburi australiene, circum- 
cizia, ritul de iniţiere par excellence, este urmată la cîţiva ani după 
aceea de subincizie, o operaţie care, simbolic, îl dotează pe iniţiat cu 
o vulvă. După cum scrie R.M. Brendt în relaţie cu cultul Kunapipi : 
„Simbolic, membrul subincizat reprezintă atunci atît organele feminine 
cît şi pe cele masculine, esenţiale în procesul fecundaţiei” (citat în 
Birth and Rebirth, p. 26). Chiar luînd în considerare influenţele 
melanesiene, simbolismul ritual al bisexualităţii indică faptul că 
integrarea contrariilor, i.e., totalitatea, pare să constituie ideea de 
perfecțiune religioasă a australienilor. (De fapt, transformarea rituală 
a iniţiatului într-o femeie poate fi întilnită în multe zone: Africa, 
America de Sud, Noua Guinee etc. Cf. Birth and Rebirth, p. 28 şi în 
special H. Baumann, Das doppelte Geschlecht, Berlin 1953.) Este 

important de subliniat faptul că la australieni simbolismul sexual şi 
activitatea sexuală sînt sacre par excellence ; de fapt, numai prin 
astfel de ceremonii - orgii colective sau bisexualizarea (androginizarea) 
rituală - poate fi recuperată unitatea/totalitatea. 

Nenumărate alte exemple din multe societăţi arhaice şi tradiţionale 
ilustrează funcţia mitico-religioasă a sexualităţii. Voi aminti numai 
cazul populaţiei ngadju dayak din Borneo, studiat în mod strălucit de 
Hans Schărer. Potrivit mitologiei lor, lumea a fost creată de o 
divinitate concepută ca doi adversari divini antrenați într-o luptă 
feroce unul împotriva celuilalt, sub aspect cosmic, teriomorfic şi 
antropomorfic. Dar cea mai importantă este revelaţia divinității ca o 
totalitate (Şarpele acvatic primordial sau Arborele Vieţii). În timpul 
ceremoniilor colective anuale, există o întoarcere la timpul sacru 
precosmic. De vreme ce, ca un rezultat al luptei dintre cele două 
divinităţi, lumea a încetat să existe, regulile sociale şi interdicțiile 
morale sînt suspendate. În aşteptarea unei noi creaţii, comunitatea 
trăieşte în divinitatea primară totală : ea participă la orgia sacră care, 
este important să adăugăm, are loc în concordanţă cu comandamentele 
divine (H. Schărer, Ngadju Religion, pp. 94 sq.). „Sanctificarea” 
activităţilor sexuale era practicată şi în alte părţi (e.g., India, China), 
deşi în religii şi contexte filozofice total diferite. 

Revoluţiile sexuale. Sîntem obişnuiţi cu conceptul de „revoluţie 
sexuală” în relaţie cu creşterea permisivităţii începînd din anii 60. Ar 
fi greşit să afirmăm că „revoluţia” nu a avut o ideologie proprie, sau 
că a fost total lipsită de o bază religioasă. În orice caz, sociologii ar 
fi mai degrabă înclinați să depisteze rădăcinile acestui val recent de 
permisivitate undeva în trecut, în ceea ce s-ar putea numi „revoluţia 
romantică”. Romantismul a stimulat într-adevăr emanciparea femeilor 
şi libertatea sexuală pentru ambele sexe. El poate fi considerat, la 
rîndul lui, ca o reacţie împotriva formelor tot mai secularizate ale 
puritanismului. Înainte de venirea Reformei şi Contra-Reformei, adică 
la sfîrşitul Evului Mediu şi al Renaşterii, Europa fusese neobişnuit 
de permisivă. Istoricul religiilor ar explica în plus că, în toate aceste 
cazuri, ideile religioase au jucat un rol important în stabilirea şi 
justificarea schimbărilor sexuale. În contextul lor istoric şi cultural, 
aceste modificări aveau o mare importanţă. Totuşi, pe o altă scală, 
ele pot fi privite ca mici modificări în comparaţie cu ceea ce a fost 
probabil cea mai mare „revoluţie sexuală” dintre toate. Revoluţia a 


avut loc în timpul cînd a apărut agricultura sedentară, la început în- 


SEXUALITATE 181 


bazinul mediteranean, cu aproximativ 7000 de ani înainte de Cristos. 
Apariţia agriculturii a instalat un tipar de gîndire şi imaginaţie cu 
totul nou, în care sexualitatea juca un rol central. Agricultura schimbă 
ritmul vieţii zilnice şi favorizează estimarea timpului. Specializarea 
şi rolul celor două sexe se schimbă. În ce priveşte religia, se paate 
constata existenţa unei solidarităţii mistice între om şi vegetaţie. În 
plan sexual, această solidaritate este exprimată în identificarea, 
frecvent recurentă, dintre femeie şi brazdă (pămînt), bărbat (falus) şi 
plug, actul sexual şi actul aratului. Sexualitatea şi fertilitatea feminină 
sînt centrale în acest tipar mental, care implică în plus o identificare 
între destinul uman şi destinul plantelor (seminţelor) : moarte şi 
reînviere. Mai precis, în plan religios, întreaga regiune mediteraneană 
va cunoaşte o divinitate (Tammuz, Osiris, Attis, Adonis) a cărei 
existenţă este asociată cu cea a unei Mari Zeiţe şi este marcată în plus 
de o ocultare periodică (moarte, absenţă) şi o întoarcere (revenire, 
înviere). În Grecia antică, acest tipar religios găseşte o expresie 
perfectă în misterele eleusine, în care despre divinitatea centrală, 
Persefona, se crede că sălăşluieşte o jumătate din an în Hades (lumea 
subpămînteană) şi cealaltă jumătate de an pe pămînt (vezi D. Sabbatucci, 
Essai sur le mysticisme grec, trad. fr. Paris 1982, pp. 129 sq.). 
Potrivit opiniilor mai multor savanţi, apariţia instituţiilor misterelor 
a fost numai o secvenţă într-un întreg proces religios în care sînt 
prezente două tendinţe principale în privinţa evaluării sexualităţii : 
una dintre ele este „naturalistă” şi poate duce ocazional la rituri 
orgiastice, pe cînd cealaltă este absolut negativă în raport cu sexua- 
litatea şi poate duce la diverse forme de ascetism (vezi în special 
U. Bianchi, Prometeo, Orfeo, Adamo, Roma, 1970). 


Sexualitatea în mit şi ritual 


Generalităţi. Sexualitatea a primit o varietate aproape infinită de 
Chestiunea dacă integritatea culturilor „pseudospecifice” va fi cunoscut 
sau nu relaţia cauzală dintre actul sexual şi gestație este controversată 
încă. Este foarte probabil că această cauzalitate nu era cu desăviîrşire 
ignorată, dar descrierile mitice şi practicile magice referitoare la 
naştere luau uneori totul asupra lor în asemenea măsură, încît actul 
sexual ca atare era tratat în mod tacit ca un act accesoriu. 

Într-un mare număr de mituri ale creaţiei, actul sexual sau 
masturbaţia unei fiinţe primordiale solitare joacă un rol important. 
Într-o cosmogonie egipteană antică, se spune că zeul primordial a 
avut un act sexual cu propria sa mînă (vezi H. Bonnet, Reallexikon 
der ägyptischen Religionsgeschichte, Berlin 1952, p. 676). . Acest 
lucru este afirmat mai puţin explicit într-un mit gnostic intelectualizat 
într-un înalt grad (Irenaeus I 30,2), unde roua-luminoasă care emană 
de la Tatăl primordial ca să fecundeze Mama reprezintă totuşi un fel 
de spermă. Aşa cum în mitul mai necultivat din Satapatha brâhmana 
( 7,4) o parte din această spermă (lumină) cade jos. 

Nu întotdeauna avem de-a face cu actul sexual făţiş, aşa cum se 
întîmplă să fie amintit chiar în geografia sacră a unor triburi ca indienii 
desana. Toate atitudinile psihologice posibile ale bărbatului şi femeii 
sînt explorate. Ale femeii variază de la supunere la respingerea făţişă a 
supremaţiei masculine. Un astfel de mit „feminist” este cel al lui Saranyă 
(Rigveda X 17,1-2, cu câteva variante ; vezi W.D. O'Flaherty, Hindu 
Myths, Harmondsworth, 1975, passim), care fuge în zbor de la soţul 
ei Vivasvat, lăsînd o „umbră” sau un substitut în locul ei. Acest mit 
are cîteva paralele indo-europene, dar şi semite. 

Relaţiile sexuale între zei şi femei formează o clasă de relatări 
mitice foarte bine atestată. În mai multe culturi, evenimentul mitic 
este repetat în ritualuri recurente. Aşa, de exemplu, în timpul unei 
ceremonii a indienilor cheyenne numită „acuplarea cu taurul”, femei 
căsătorite au raporturi sexuale cu bătrînii tribului, pentru a transfera 
„puterea” (xo pini) acestora propriilor lor bărbaţi. Aceasta se referă 
la mitul unui act sexual primordial între o femeie şi Marele Spirit 
(care a apărut probabil ca un taur). Puterea Marelui Spirit a fost apoi 
transmisă, pe cale sexuală, primului şaman (acest mit, ca şi alte 
mituri şi ritualuri înrudite, sînt strînse acum de H.P. Duerr, Sedna 
oder die Liebe zum Leben, Frankfurt, 1984). În multe din aceste 
mituri, strămoşul mitic este un taur. Pe baza mărturiilor mitologiei 
greceşti, J.G. Frazer construieşte o întreagă teorie despre o mascaradă 
din Cnossos, unde regele şi regina s-ar acupla mascaţi ca taur şi vacă. 

Ritualuri de fertilitate, uneori cu un caracter orgiastic, erau celebrate 
în întreaga lume. Într-o carte faimoasă (Trilogie altindischer Mächte 
und Feste der Vegetation, vol. I, Ziirich-Leipzig 1937), J.J. Meyer 
lua sărbătoarea Holi din India ca mostră a ritualurilor de acest fel, în 
care sînt proferate „obscenităţi teribile”, însoţite de „libertinaj extrem” 
în acţiune. Meyer a sugerat asemănarea evidentă dintre aceste ceremonii 

şi Bacchanalia. El considera şi sărbătoarea din ajunul Sfîntului loan 
din Europa ca fiind o supravieţuire sau renaştere a bacanalelor (vol. I, 
Kâma, p.70). Atiît aceste idei cît şi materialele care le susţin trebuie 
considerate cu prudenţă. 

Indo-europenii. Miturile şi ritualurile indo-europene referitoare 
la sexualitate au fost analizate recent de W.D. O'Flaherty în cartea ei 
Women, Androgynes, and other Mythical Beasts (vezi Bibliografia). 
Există destule dovezi că sacrificiul indo-european al calului era însoţit 
cel puţin de aluzii obscene. În două cazuri (Irlanda, India) se cunoaşte 
un rit sexual îndeplinit cu această ocazie. Conform lui Gerald of 
Berry, care scria în 1185 p.C., un rege irlandez se acupla cu o iapă, 
încălecînd-o de la spate, după care iapa era ucisă, tăiată bucăţi şi 
fiartă. Regele făcea o baie în această fiertură, bea puţin din ea şi 
mînca din carnea fiartă. Ritul trebuie pus în legătură cu zeiţa cabalină 
celtă Epona (din i.-e. *Ekwo-s, „cal”). 

O secvenţă din sacrificiul indian al calului (a5vamedha) constă 
într-o copulaţie simulată între un armăsar şi regină. Marea regină 
(mahisi) se culcă lîngă armăsarul mort şi îşi împleteşte picioarele cu 
picioarele posterioare ale calului. Ritualul sugerează că forţa armăsa- 
rului alb va fi captată de regină şi transmisă mai departe regelui. 

Ambele rituri par să asculte de aceeaşi logică a ritualului cheyenne 
mai sus menţionat: ele reiterează probabil un raport sexual mitic 
dintre o persoană muritoare şi un zeu în formă animală, act prin care 
ar avea loc un transfer de putere. Doamna O'Flaherty a analizat 
mărturii indo-europene referitoare la o divinitate cabalină, dar a evitat 
cu prudenţă să stabilească o legătură între aceste mărturii şi sacrificiul 
calului. O astfel de relaţie este totuşi sugerată de cartea ei ca un întreg. 

Rituri orgiastice. Rituri colective urmate de relaţii sexuale sînt 
atestate de multe surse etnografice. În unele cazuri ele se referă la o 
deflorare premaritală a adolescentelor. Sărbători în care, pentru o 
scurtă perioadă, libertinajul sexual este permis sînt atestate de surse 
antice. Mărturiile occidentale despre practici orgiastice şi promiscue 
sînt de obicei organizate potrivit unui tipar care este menit să arate 
caracterul lor de sacrilegiu. 

Întregul dosar din 186 a.C. pînă aproximativ la sfîrşitul secolului 
al XV-lea a fost studiat de Norman Cohn în cartea sa - de mare 
influenţă - Europe's Inner Demons (vezi Bibliografia). N. Cohn a 
detectat, în toate poveştile referitoare la raporturi sexuale promiscue, 
un tipar constant, frecvent asociat cu alte trăsături cumplite, dintre 

care cea mai comună era infanticidul. Mărturiile sînt îndreptate 
împotriva unor grupări care par să constituie, la un moment dat, o 
ameninţare directă pentru stat sau biserică. Ele sînt menite să discrediteze 
aceste grupări şi prezintă, de la procesul bacanalelor din 186 a.C. 
pînă la vînătoarea de vrăjitoare din secolele al XVI-lea şi al XVII-lea, 
o uniformitate suspectă. Partea din aceste rituri referitoare la sexualitate 
ar putea fi rezumată după cum urmează : bărbaţi şi femei se întîlnesc 
noaptea şi, stingînd luminile, se acuplează. De multe ori, raportul 
sexual se poate întîmpla să fie incestuos ; uneori sînt sugerate şi 
practici homosexuale. De la /eizmotivul „stingerii luminii”, acest rit 
antisocial este de obicei desemnat prin formula latină lucerna extincta. 

Să reexaminăm pe scurt dosarul ritului lucerna extincta, fără să 
dăm atenţie variantelor sale. Ritul a fost atribuit: de Livius grupărilor 
dionisiace din Roma în 186 a.C. ;. de cîţiva detractori creştinilor din 
secolul al II-lea p.C., conform apologeţilor Minucius Felix şi Tertulian, 
ca şi altor surse; de Augustin maniheiştilor; de Ioan din Ojun 
paulicienilor din Armenia în 719 p.C.; de Michael Psellos bogo- 
mililor din Tracia, pe la 1050 p.C.; de Paul din Chartres ereticilor 
din Orléans, pe la 1090; de Walter Map unor eretici francezi neiden- 
tificaţi,*cam pe la 1180; de bula lui Grigore al IX-lea Vox in Roma 
(1233) ereticilor care operau în special în Germania ; de aceeaşi bulă 
şi alte cîteva surse (vezi Cohn, op. cit., pp. 34-42), pînă la sfîrşitul 
secolului al XV-lea, valdenzilor; de cîteva surse din secolul al 
XV-lea franciscanilor „fraticelli”. Ritul lucerna extincta a luat apoi 
bine cunoscuta formă a sabatului orgiastic în nenumăratele surse 
referitoare la vrăjitoare (atît literatură contra vrăjitoarelor, cît şi 
confesiuni obţinute prin tortură). Norman Cohn respinge toate aceste 
dovezi, socotind că ele aparţin unui tipar de discreditare utilizat de 
anumite grupuri de putere împotriva oponenților lor. Păcatul trupesc 
şi depravarea erau deopotrivă atribuite şi altor eretici din Evul Mediu. 
Adepții lui Tanchelm din Antwerpen (mort în 1115) se spune că 
organizau, de exemplu, petreceri în care tinere fete erau deflorate în 
prezenţa mamelor lor ; soțiile şi copiii adepților erau oferite pentru 
plăcerile lui Tanchelm (vezi J.B. Russell, Dissent and Reform in the 
Early Middle Ages, Berkeley şi Los Angeles, 1965, p. 65). Singurul caz 
în care tiparele sexuale obişnuite au fost realmente anulate pare a fi cel 
al anabaptiştilor din Miinster din 1534, sub conducerea lui Jan 
Bockelson. Bockelson a instaurat poligamia şi este chiar probabil ca 
normele comportamentului sexual în comunitatea sa să fi mers pînă 

la promiscuitate (vezi Norman Cohn, The Pursuit of the Millenium, 
Londra, 1984, pp. 269-70). Experimentul lui Bockelson era în mod 
limpede unul comunist şi nu făţiş orgiastic. 

Riturile orgiastice reconsiderate. În cele mai multe dintre cazurile 
relatate mai sus, stereotipul lucerna extincta poate fi interpretat ca o 
invenţie. Norman Cohn admite că ideea promiscuităţii sexuale este 
consistentă cu concepţia dualistă despre lume a unor grupuri precum 
gnosticii, maniheiştii, paulicienii, bogomilii şi catharii. Dar ultimele 
patru grupări erau profund ascetice, şi chiar libertatea sexuală a 
simplilor „credincioşi” cathari (în contrast cu ascetismul celui „perfect”) 
îşi găsea expresie în fapte individuale, nu în rituri colective. 

Dintre primii gnostici, Epiphanes, fiu al lui Carpocrates, se spune 
că propovăduia comunitatea soțiilor (Clement din Alexandria, Stromata, 
III 6,1-8,3), dar nu se spune nimic despre orgii colective. Riturile 
sexuale atribuite unor gnostici (vezi mai jos) de episcopul Epiphaniu 
aparţin secolului al IV-lea p.C. Ele par a fi autentice, dar ar putea 
reprezenta o invenţie a unui grup ulterior. 

Pe baza tuturor acestor dovezi, ipoteza lui Norman Cohn pare 
singura solidă. Şi totuşi dosarul său nu este complet, întrucît nu 
include cazuri mai recente de lucerna extincta. Unul dintre ele merită 
să fie privit aici mai îndeaproape. 

În 1645, ţăranul rus Daniil Filipov (mort în 1700) şi-a convins 
cîţiva tovarăşi că Dumnezeu Tatăl venise să locuiască pentru o vreme 
în propriul său „corp pur”. De atunci înainte Filipov s-a autointitulat 
Sabaoth şi a cîştigat cîţiva adepţi de partea doctrinei sale. Cu şapte 
ani mai tîrziu, şi-a recrutat un Fiu (Cristos), pe ţăranul Ivan Timofeevici 
Suslov. Se spunea că Suslov se născuse miraculos în 1616 (o dată pur 
mitică), din părinţi în vîrstă de 100 de ani. Trinitatea a fost completată 
de o tînără fată care a purtat titlurile de Bogorodița (Născătoarea de 
Dumnezeu) şi „Fiică a lui Dumnezeu”. Doisprezece apostoli au 
întregit tabloul. Suslov a fost arestat şi torturat în repetate rînduri şi, 
cu toate că adepţii săi afirmau că înviase de două ori, pare mai 
plauzibil că în cele din urmă a fost eliberat şi a trăit ultimii treizeci 
de ani ai săi la Moscova, unde a murit în 1716, la vîrsta de 100 de ani, 
o vîrstă mitică atribuită celor mai mulţi fondatori de secte din Rusia 
(pe lîngă cei care au trăit peste 100 de ani). În toate cazurile, longevitatea 
şi rezistenţa lor au fost cu adevărat remarcabile. 

Iată începutul istoriei sectei khlysty („biciuitorii”, „flagelanţii”, 
„birjarii”), o poreclă dispreţuitoare pentru cei care se autointitulau 

Crişti, în stare adică de a deveni ei înşişi Cristoşi. Persecutată în 
permanenţă de autorităţi, dar susţinută în secret de călugărițele 
fervente din mînăstirea Ivanovskii din Moscova şi de cîţiva negustori, 
secta a fost importantă pînă în 1762, după care s-a potolit. În locul 
ei a devenit foarte activă o altă sectă, skoptsy sau „castraţii” (scopiţii), 
care mai existau încă la Leningrad şi Moscova pe la 1929, şi chiar 
după această dată în estul României, unde îşi exercitau conform 
tradiţiei monopolul asupra profesiei de surugiu („muscalii”). 

Doctrina sectei era făţiş ascetică. Khlysty erau puritani care se 
abţineau de la carne, alcool şi tutun. Posteau, se rugau şi îndeplineau 
penitenţe severe. Cu toate acestea, cele mai teribile rumori înconjurau 
întîlnirile lor secrete. Se credea despre ei că practicau infanticidul, 
canibalismul şi că ar fi îndeplinit o Liturghie Neagră pe trupul gol al 
unei femei al cărei copil a fost sacrificat, femeie numită Bogorodița. 
Toate acestea fac parte dintr-un stereotip al discreditării, analizat de 
Norman Cohn. Există însă şi altă practică, susţinută de multe dovezi. 
Ea constă într-un rit tipic de lucerna extincta. Contactul sexual 
promiscuu are loc la sfîrşitul unor dansuri extenuante şi după 40 pînă 
la 50 de coliziuni puternice între grupul de bărbaţi, strînşi într-un colţ 
al camerei, şi grupul de femei, strînse în colţul opus (vezi J. Gehring, 
Die Sekten der russischen Kirche, Leipzig, 1898, pp. 153-54). 

Cei mai mulţi autori sînt înclinați să considere cel puţin ritul 
lucerna extincta ca autentic. De fapt, obţinerea transei prin mijloace 
pur fizice a fost practicată în Rusia de multe alte secte derivate din 
khlysty. Una dintre ele a fost a „săltăreţilor”, skakuny, ţărani luterani 
finlandezi de pe lîngă Sankt Petersburg. În loc să se învîrtească în 
cerc, ei făceau întreceri de sărituri la înălţime, care se încheiau cu 
relaţii sexuale promiscue. O derivație a acestor skakuny, pryguny (tot 
„Săltăreţi”), a introdus bigamia pentru credincioşii de rînd şi poligamia 
pentru liderul lor, care a fost proclamat „Regele creştinilor”. Pe la 
1897, un neo-khlyst din Voronej, Lubkov, care se socotea o „încar- 
nare a lui Cristos”, a decis că avea dreptul să aibă mai multe neveste, 
întrucît cele trei femei din Evanghelii care au venit să îmbălsămeze 
trupul lui Cristos nu puteau fi decît soțiile sale. Aceşti oameni urmau 
o logică similară celei a anabaptiştilor din Miinster. Mai mult, ei 
urmăreau cu ardoare contactul cu Spiritul Sfînt. 

Reprimarea sexualităţii. Menţiunea referitoare la secta rusă a 
khlysty-lor ne introduce într-o altă temă majoră privind sexualitatea : 
reprimarea ei violentă prin mijloace de automutilare. Skoptsy sau 

„castraţii” formează cea mai importantă derivație a khlysty-lor. 
Se spunea că, într-una dintre ceremoniile lor, sînul stîng al unei fete 
în vîrstă de 15 sau 16 ani era extirpat într-o baie fierbinte, după care 
întreaga asistenţă se cumineca mîncînd carnea crudă tăiată în bucăţi 
mici (Gehring, op. cit., pp. 149-150). Chiar dacă această istorisire 
pare a fi inventată de detractorii lor, practici pline de cruzime făceau 
fără îndoială parte din ritualurile skoptsy-lor. Femeilor li se tăiau 
uneori părţi din organele genitale externe şi chiar unul sau ambii 
sîni. Cît despre bărbaţi, castrarea avea loc în cinci trepte numite 
„peceţi” : în primul stadiu, erau îndepărtate testiculele ; în al doilea, 
penisul ; în al treilea, o parte din muşchii pectorali. Urmau înfierări 
în formă de cruce pe umeri, abdomen şi picioare. Astfel se putea 
deveni un „Înger cu cinci aripi”. 

Castrarea aminteşte brutala practică a preoţilor Cybellei, numiţi 
galloi. S-a sugerat într-adevăr că violenta lor emasculare ar fi putut 
avea o anumită influenţă asupra respingerii creştine a sexualităţii, 
care, pe vremea lui Origen, era atît de puternică încît faimosul teolog 
s-a autocastrat. În realitate, creştinismul reprezintă o vastă mişcare 
religioasă în care lumea şi corpul omenesc sînt respinse, chiar dacă 
nu atît de radical ca în gnosticism. Puritanismul creştin conţine şi o 
nuanţă de dualism (vezi J.B. Russell, op. cit., pp. 7, 191 etc.). 
Combinată cu dualismul platonic şi gnostic, cum se întîmplă în cazul 
lui Origen şi la alţi Părinţi ai Bisericii, doctrina creştină poate ascunde 
pericolul unor astfel de extravaganţe. De fapt, chiar şi naivii scopiţi 
(skoptsky) sînt reprezentanţi ai unei viziuni despre lume în care 
spiritul se opune cu putere cărnii, astfel încît spiritul poate fi atins 
numai prin disprețul şi mortificarea cărnii. Minţi simple vor înţelege 
cu greu că această operaţie are limite naturale. Ele se vor lupta 
pentru o reprimare radicală a plăcerii carnale, care în cazul extrem 
echivalează cu extirparea organelor genitale. 

În primele secole ale erei creştine, deşi ascetismul a dus rareori la 
automutilare, reprimarea sexualităţii era un lucru cît se poate de 
serios. Părinţii deşertului, călugării din Egipt, se converteau de obicei 
după un trecut furtunos, în care tentaţiile fuseseră puternice şi 
conduita lor departe de-a fi ireproşabilă. Cînd dorinţele cărnii îi 
copleşeau, unii dintre ei vor fi ştiut să ia calea bordelurilor din 
Alexandria. Standardele ascetismului în deşert erau deosebit de 
represive, comparabile în privinţa sexualităţii cu bine cunoscuta 
regulă de la Muntele Athos : a privi o femelă, chiar şi o găină, era 

un mare pericol spiritual. Cînd Pimen a auzit că o navă a tras la țărm 
nu departe de sălaşurile fraţilor şi o femeie a coborit din ea, cu un 
aer războinic el i-a condus pe fraţi la țărm, înarmaţi cu bastoane. 
Speriaţi, marinarii şi femeia au plecat. Cînd bătrînul Saba şi un 
discipol au trecut în drumul lor pe lîngă o fată bine făcută, Saba a 
afirmat că fata avea doar un ochi, iar disipolul a protestat: văzuse că 
fata avea ambii ochi. Fusese însă doar o şmecherie a lui Saba, ca să 
vadă dacă discipolul se uitase bine la fată. Atunci discipolul a fost 
alungat. În tinereţe, Macarie a fost silit să se căsătorească, pentru a 
le face pe plac părinţilor. S-a prefăcut bolnav şi astfel a scăpat de 
patul conjugal. Cînd soţia sa a murit, la scurtă vreme după aceea, el 
a fost foarte uşurat şi i-a mulţumit lui Dumnezeu (vezi L. Leloir, 
Infiltrations dualistes chez les Peres du desert, în J. Ries <ed.>, 
Gnosticisme et monde hellenistique, Louvain-la-Neuve, 1982, 
pp. 326-336). Aceste exemple ar putea fi uşor înmulţite. Apostolii Andrei 
` şi Toma îndemnau femei bogate să refuze contactul sexual cu bărbaţii 
lor. De aceea n-ar trebui să ne mire prea tare că aceştia din urmă au 
făcut pînă la urmă în aşa fel încît să scape de apostoli. Mesajul lor 
era puţin cam exagerat pentru această lume. Şi totuşi, a funcţionat 
atît de bine, încît creştinismul a devenit nu numai foarte influent 
pretutindeni, dar a fost şi singurul crez organizat, capabil să preia şi să 
conserve, într-o nouă formă, vechile structuri ale Imperiului Roman. 
De fapt, după ce creştinismul a devenit o religie de stat, mesajul 
său a suferit modificări, pentru a deveni mai uman. Conținuturile 
sale dualiste au fost treptat înlăturate, iar permisivitatea, chiar şi 
sexuală, a crescut încet, dar sigur. Cînd permisivitatea a ajuns la 
apogeu, către începutul secolului al XVI-lea, Reforma a venit să 
restaureze puritatea idealurilor creştine. Ca urmare a fost instalată 
teroarea, atît de partea reformatorilor cît şi de cea a contra-reforma- 
torilor, şi ambele părţi au făcut tot posibilul ca să reprime sexualitatea. 
Femeile, neputînd face nimic ca să-i împiedice pe bărbaţi să le 
considere creaturi desfrînate, erau obiectul unei atenţii speciale, în 
special dacă erau foarte frumoase. O modă bizară, venind din Spania, 
era menită să le acopere tot corpul, cu excepţia miinilor şi a feţei. În 
Italia, femeile purtau pantofi cu tălpi deosebit de înalte, astfel încît 
rochia era de fapt mai lungă decît persoana lor. În acest fel erau 
împiedicate şi să expună ceea ce trebuia ţinut secret şi să danseze. 
Favoarea supremă pe care o iubită o putea face iubitului ei era să-i 
arate piciorul. În Spania, mutilarea sînilor, pentru care în întreaga 


SEXUALITATE 189 


Europă circulau diverse metode, era excepţional de crudă şi nesănătoasă. 
Adolescentele trebuiau să-şi acopere sînii cu discuri grele ca să le 
oprească creşterea. O călătoare maliţioasă, Contesa de Aulnoy, adaugă 
că sînii acelor fete n-ar fi crescut, oricum, prea mult. 

Reprirnarea sexuală, oricât de teribilă, nu a fost mai puţin ineficientă. 
În secolul al XVII-lea, delirul erotic a devenit frecvent, sub forma 
posedării demonice, în interiorul şi în afara mînăstirilor de maici. 
Cîteva cazuri în Franţa au devenit celebre, ca acela al Magdalenei 
(Madelaine) de Demandolx de la Palud (Aix-en-Provence, 1611), 
cel al Jeannei des Anges (Loudun, 1633), al Magdelainei Bavent 
(Louviers, pe la 1644) şi al Catherinei Cadiăre (Aix-en-Provence, 1731). 
Cam pe atunci scepticismul a reuşit să prevaleze, iar Ludovic al XIV-lea 
a pus capăt vînătorii de vrăjitoare din Franţa (1682). Cea mai intere- 
santă dintre toate istoriile de posedare diabolică este cea a Elisabetei 
(Elizabeth) de Ranfaing (Nancy, 1618-1625), o femeie frumoasă şi 
senzuală, pătrunsă atît de tare de spiritul Contra-Reformei, încît a 
încercat să arate bătrînă şi urîtă. În plus, ea şi-a supus trupul, pe 
care-l detesta, la tot soiul de mortificări. În 1617 a căzut victimă unui 
delir erotic care a durat pînă în 1625. O dată vindecată, a fondat un 
ordin monastic cu o disciplină de fier şi o scrupuloasă represiune sexuală. 

Atât în cazul ascetismului cît şi în cel al unor practici aberante, 
precum cele ale scopiţilor, ţinta urmărită este controlul sexual. Totuşi, 
din situaţiile .studiate mai jos se va vedea că tehnicile menite să 
controleze sexualitatea nu sînt întotdeauna bazate pe o tensiune 
dualistă între „spirit” şi „carne”. 


Tehnici de autocontrol sexual 


China. Începînd cu dinastia estică Han (25-220 p.C.), manualele de 
sex chineze sugerau o tehnică taoistă de control sexual (probabil 
anterioară perioadei Han). Această tehnică era unul dintre procesele 
de „alimentare a principiului vital” prin care un taoist putea obţine 
imortalitatea. Pe lîngă această practică sexuală, alte două dintre 
aceste procedee („respiraţia embrionară” şi gimnastica Daoyin) au 
fost descrise în mod strălucit de Henri Maspero în articolul său „Les 
procédés de «nourir le principe vital» dans la religion taoiste ancienne” 
(1937, vezi Bibliografia). În linii mari, practica consta dintr-un coitus 


190 MIRCEA ELIADE ŞI IOAN PETRU CULIANU 

reservatus : ejacularea era oprită prin presarea conductului seminal, 
deoarece se credea că sperma se va întoarce şi se va urca la creier, 
care va fi astfel „restaurat”. „Fluidul feminin” (secreția vaginală) era 
„absorbit” şi contribuia la prelungirea vieţii. În timpul unei séance, 
era recomandabil ca adeptul să schimbe partenera cît de frecvent 
posibil (se spunea că textele menţionau pînă la 100 de schimbări, dar 
10 pare să fi fost standardul). Dispreţuită de etica confucianistă, 
socotită şi imorală şi ruinătoare pentru sănătate, această practică a 
continuat de fapt să fie îndeplinită pînă în secolul al XVII-lea. Robert 
van Gulik o raportează la faptul că familia tradiţională chineză era 
poligină. Un singur bărbat nu putea face faţă pretențiilor nume- 
roaselor sale neveste, decît dacă era în stare să le satisfacă pe rînd. 
Numai coitus reservatus ar fi rezolvat problema. 

Faptul este fără îndoială adevărat, întrucît practica era în vigoare 
şi în afara cercurilor taoiste. Dar pe de altă parte ar trebui să nu 
uităm că aceste cercuri erau prevalent comunale şi nu poligine. 
Explicaţia socio-biologică nu poate da seama de apariţia acestei 
practici, care era în mod evident centrată pe nemurirea individuală. 

India. Trebuie să spunem aici cîteva cuvinte despre practicile 
tantrice, în care maithuna sau raportul sexual duce la climaxul întregii 
operaţii. Procedurile, mijloacele şi scopurile ritualurilor tantrice au 
fost descrise minuţios în cărţi ca Yoga lui M. Eliade, Tantric Tradition, 
de A. Bharati, sau Ascetism and Eroticism in the Mythology of Shiva, 
de W.D. O'Flaherty (vezi Bibliografia). Trebuie să amintim aici că 
maithuna se practica fie cu, fie fără retenţie seminală. Ca o regulă 
generală, tantrele budiste considerau - se spune - retenţia ca esenţială 
pentru întreaga procedură (bodhicittam notsrjet), în vreme ce tantrele 
shivaite se poate să fi recomandat adeptului să-şi „abandoneze sperma” 
(Sukratyăg kare) (Bharati, op. cit., în special pagina 265). 

Conform lui R. van Gulik, budismul Vajrayâna a preluat coitus 
reservatus din practica chineză. Cronologia pare să susţină această 
ipoteză. 

India.* Sexualitatea a jucat un rol în viaţa şi gîndirea religioasă 
indiană încă din perioada vedică (cf. Eliade, Yoga, pp. 254 sq.). Dar 


* Varianta care urmează a paragrafului India a fost redactată de Mircea 
Eliade şi trebuia să înlocuiască paragraful cu acelaşi titlu, de mai sus. 
De la paragraful Terenul comun (infra, p. 192), textul articolului este în 
continuare scris de Ioan Petru Culianu (n. ed.). 

abia o dată cu apariţia tantrismului practicile sexuale au fost considerate 
un mijloc de obţinere a perfecțiunii spirituale şi, în fond, a libertăţii 
absolute sau a imortalităţii. Uniunea sexuală ritualizată, maithuna, 
este ultima - şi cea mai importantă -— dintr-o serie de tehnici fizice 
yoga şi de meditații specifice. O atare uniune poate fi realizată fie 
„Spiritual” (î.e., cu o „imagine divină” construită mental şi „proiectată” 
în faţa practicantului), fie in concreto, cu propria soţie. În contrast cu 
acest tantrism „de dreapta”, şcolile „de stînga” cer prezenţa unei 
fete din clasa de jos sau a unei curtezane, o dombi („spălătoreasă”). 
Cu cît femeia este mai depravată şi destrăbălată, cu atît este mai 
potrivită pentru acest rit. În concordanţă cu doctrinele tantrice ale 
identităţii contrariilor, „noblețea extremă şi lucrul cel mai de preţ” 
sînt ascunse tocmai în „cel mai de jos şi ordinar”. 

Dar textele tantrice sînt compuse deseori într-un „limbaj inten- 
tional” (sandhyă-bhâşă), un limbaj sacru, obscur, ambiguu, în care 
un stadiu de conştiinţă este exprimat printr-un termen erotic, iar 
vocabularul mitologiei sau cosmologiei este încărcat cu sensuri yoghine 
sau sexuale. Ca să cităm doar cîteva exemple, bodhicitta, „gîndul 
trezirii (sculării)”, înseamnă şi semen virile; padma (lotus) este 
interpretat ca bhaga (uter); vajra (lit. „trăsnet”) înseamnă linga 
(= membrum virile). Dar, în unele mişcări sectante (de exemplu, 
Sahajiyă), vajra înseamnă şi Sinya (goliciune); lalană (= femeie) 
înseamnă idă (una dintre „venele” din fiziologia mistică indiană), 
abhăva (neființă), candra (Luna), prakrți (natura), Gangele, vocalele 
şi chiar Nirvana (vezi alte exemple în Eliade, Yoga, pp. 253 sq.). 
Deci, un text tantric trebuie citit pe diverse planuri. De exemplu, 
versul: „Femeia şi Limba sînt imobilizate de-o parte şi de alta a 
Soarelui şi-a Lunii”, poate fi înţeles ca o reţinere a respirației, dar şi 
ca retenţia emisiei seminale. 

Uniunea sexuală, maithuna, serveşte în primul rînd la a face 
respiraţia ritmică şi a favoriza' concentrarea ; este apoi un substitut 
pentru prânăyâma şi dhărană, sau mai degrabă „suportul” lor. Dar 
scopul final al maithunei este „imobilizarea” simultană a respirației, 
gîndirii şi emisiei seminale. Pentru a obţine o atare stare paradoxală, 
care depăşeşte structura şi limitele condiţiei umane, activitatea sexuală 
trebuie transformată radical. Antrenamentul şi pregătirea yoghină a 
discipolului sînt lungi şi dificile. Chiar şi tînăra fată este instruită 
cum se cuvine de guru, care îi sfinteste şi corpul prin nyâsas („proiecţii” 
rituale ale unor divinităţi). Astfel, uniunea sexuală devine un ritual 

prin care cuplul uman este schimbat într-unul divin: Shiva şi Shakti. 
Textele subliniază această idee că maithuna este mai presus de toate 
integrarea celor două principii divine ; „adevărata uniune sexuală 
este uniunea lui Parasakti cu Atman ; alte uniuni reprezintă numai 
relaţii carnale cu femei” (Kilărnava-tantra, V, 111-12). „Sacralizarea” 
sexualităţii prin ritualuri şi tipuri specifice de meditații este puternic 
şi frecvent reliefată : „Prin aceleaşi acte care îi făceau pe unii bărbaţi 
să ardă în iad pentru mii de ani, yoghinul îşi cîştigă salvarea eternă” 
(Indrabhuti, Jiânasiddhi, 15). 

Potrivit mitologiei Vajrayâna, Buddha însuşi dăduse exemplu ; 
prin practica maithunei reuşise să o cucerească pe Māra, şi aceeaşi 
tehnică îl făcuse omniscient şi stăpîn al puterilor magice (vezi Yoga, 
pp. 263 sq.). Ideea unei reintegrări finale a contrariilor este un scop 
comun atît în tantrismul hindus cît şi în cel budist (Vajrayâna). 
Mahăsukha, „marea beatitudine” (i.e., beatitudinea celui care reali- 
zează stadiul de Buddha), este starea paradoxală de absolută nondua- 
litate (advaya) ; nu poate fi cunoscută dialectic, poate fi înţeleasă 
doar prin experienţă efectivă. În Vajrayâna esoterică, mahăsukha 
poate fi obţinută prin unificarea înţelepciunii (prajiă) şi a mijloacelor 
de atingere a ei (upâya), a goliciunii (Sânyată) şi compasiunii (karunâ) — 
aceşti termeni desemnează şi „femininul” şi „masculinul” — şi a altor 
perechi de contrarii, deseori reprezentate iconografic printr-un cuplu 
în îmbrăţişare sexuală. O atare uniune (yoga) este cunoscută ca 
advaya (unitate absolută). Uneori cele două divinităţi sînt combinate 
într-un singur corp. Transcenderea sexualităţii este astfel exprimată 
în forma androginului (napurmsaka). 

Terenul comun. Că sperma conţine o forţă vitală este o idee comună 
chinezilor, indienilor şi grecilor. Pentru chinezi, „esenţa vitală” k'i 
trebuie cruţată şi sporită; pentru indieni, focul ascetismului (tapas) 
produce puteri supranaturale (siddhi) ; pentru medicina greacă, sperma 
conţine „spirit” (pneuma), o substanţă a cărei pierdere ar diminua 
vitalitatea întregului organism. Dimpotrivă, acumularea de pneuma 
este o cerinţă esenţială pentru cei care practică magia. Indianul va urma 
exact aceeaşi logică : o splendidă apsara sau nimfă celestă va face ca 
marele ascet Dadhica (Mahābhārata, Shalyaparvan, 1) să-şi piardă 
sămînţa. În consecinţă, el îşi va pierde şi puterea (vezi D.N. Lorenzen, 
The Kăpălikas and the Kāāmukhas, New Delhi, 1972, pp. 91-2). 

“Cercurile gnostice. În articolul său „Spirit, Light, and Seed” 
(1971 ; vezi Bibliografia), Mircea Eliade a analizat mărturiile gnostice 

într-un context religios. larg, în care sperma joacă un rol important. 
S-a demonstrat de curînd că experienţele gnostice trebuie puse de 
fapt în legătură cu teoriile greceşti despre pneuma (vezi G. Filoramo, 
Luce e Gnosi, Roma, 1980). 

În toate mărturiile gnostice originale în limba coptă, gnoza apare 
în special ca un proces meditativ şi ritual, în care eforturile încordate 
ale adeptului sînt făcute în scopul obţinerii unui fel de extaz. Toate 
aceste mărturii aparţin unor curente ascetice ale gnozei. Ele conţin 
nuanţe polemice îndreptate împotriva adepților unor curente libertine, 
ale căror practici erau licenţioase. Din nefericire, nu a supravieţuit 
nici o mărturie originală a acestora din urmă. 

O grupare pe care ereziologul Hipolit o numeşte a „sethienilor” 
concepe creaţia ca un proces în care toate lucrurile din lume au 
matrice arhetipale asemănătoare uterului (matrix) feminin. Trebuie 
să meditezi la structura uterului ca să fii în stare să vizualizezi 
matricele cosmice (vezi I.P. Culianu, Gnosticismo e pensiero moderno, 
Roma, 1985). Analogia cu meditaţia tantrică asupra vulvei (bhaga) 
este destul de bizară. Gnosticii practicau actul sexual ritual ; dar oare 
practicau şi coitus reservatus ? Un text tîrziu al ereziologului Epiphaniu, 
episcop de Salamis în Cipru (c. 305-403), pare să sugereze că el însuşi 
făcuse cunoştinţă cu un grup libertin care utiliza tinere splendide 
pentru a recruta noi adepţi. Tinerele femei erau considerate ca un 
instrument al mântuirii pentru cei care, prin eforturile lor, deveneau 
astfel membri ai comunităţii gnostice. Spiritualitatea lor era ciudată : 
femeile care erau mai puţin frumoase erau dispreţuite de semenele 
lor mai înzestrate, întrucît erau mai puţin apte să acţioneze ca 
instrumente ale salvării. Epiphaniu descrie un număr de comunităţi 
gnostice în care se practicau abortus provocatus şi consumul ritual 
de semen şi de sînge menstrual. Tot el povesteşte că gnosticii numiţi 
fibioniţi participau în număr mare la acte sexuale rituale. Coitus 
practicat de 365 de ori era o formă rituală de ascensiune prin cele 
365 de ceruri, şi de alte 365 de ori coitus trebuia practicat pentru a 
reprezenta coboriîrea. Este de presupus că un exerciţiu atît de exte- 
nuant n-ar fi fost posibil fără un fel de coitus reservatus. Este de 
asemenea plauzibil ca informaţiile lui Epiphaniu să fie credibile, 
întrucît ele concordă cu întreaga doctrină a gnosticilor libertini (vezi 
I.P. Culianu, Expériences de l'extase, Paris, 1984, p.129). 

Magia Renaşterii. Într-un context cultural în care teoriile antice 
cu privire la pneuma sau spiritus erau încă în vigoare (vezi D.P. Walker, 


194 MIRCEA ELIADE ŞI IOAN PETRU CULIANU 


Spiritual and Demonic Magic from Ficino to Campanella, Londra 
1958, 19752), filozoful şi magicianul Giordano Bruno (1548-1600) 
a realizat o sinteză spectaculoasă între teoriile despre iubire ale 
lui Marsilio Ficino (1433-1499), arta memoriei (despre care vezi 
FA. Yates, The Art of Memory, Chicago, 1972) şi magie. Rezultatul, 
expus în două manuscrise scrise probabil la Wittenberg (De vinculis 
in genere), este o magie erotică ce are drept scop autocontrolul 
sexual total al adeptului. Adeptul, familiarizat cu practicile privind 
arta memoriei, este instruit să înveţe să-şi țină sub control fanteziile. 
Se crede că imaginile sau fantasmele produse de fantezia sa sînt 
tranzitive. Produse în anumite condiţii, ele vor putea fi negreşit 
transmise individului sau grupului care trebuie să fie „legat” magic 
(acesta este sensul verbului vincire, de la care derivă substantivul 
vinculum, „legătură”). Fantasmele produse astfel, perfect conştient, 
de adept, sînt menite să corespundă celor mai intime aşteptări ale 
subiecţilor care trebuie să fie „legaţi”. Oricare ar fi aceste aşteptări, 
ele pot fi calificate în toate împrejurările ca „erotice”. Astfel, crede 
Bruno, pentru care acest soi de magie este cu siguranţă superior 
oricărei religii particulare, pot fi instalate noi religii. Magicianul 
operează tot timpul cu fantasme care, în unele cazuri, au legătură cu 
sexualitatea. Dar el este obligat, în acelaşi timp, să fie complet imun 
la stimulii sexuali. De fapt, Bruno recomandă ca adeptul să nu 
ejaculeze niciodată. Retenţia spermei reprezintă astfel modul corect 
de a face „legături” (vincula). Bruno nu pare să aibă aici în vedere 
vreun exerciţiu fizic special de retenţie a spermei. Dar în orice caz 
practicile sale, menite să controleze sexualitatea prin imaginaţie, sînt 
similare, în principiu, cu doctrina tantrică. 


Riturile sexuale în Europa 
începînd din secolul al XVII-lea 


Spre sfîrşitul secolului al XVII-lea, credinţele privind sacrilegiul 
Liturghiei Negre - care au prevalat în timpul vînătorii de vrăjitoare 
(începută după 1468, intensificată după 1484) - sînt înlocuite de o 
atitudine sceptică. În 1682, Ludovic al XIV-lea, regele Franţei, a 
transferat toate procesele de judecare a vrăjitoriei de la tribunalele 
ecleziastice la cele seculare. De atunci înainte vrăjitoarele trebuiau 

condamnate numai dacă comiseseră crime împotriva dreptului civil. 
Edictul lui Ludovic al XIV-lea este asociat cu una dintre cele mai 
înspăimîntătoare, dacă nu cea mai înspăimîntătoare întîmplare din 
acea vreme, în care se spune că ar fi fost implicat regele însuşi: 
l'Affaire de la Chambre Ardente sau l'Affaire des poisons. În timpul 
procesului, îndreptat împotriva unei bande bogate de otrăvitori, un 
adevăr oribil a ieşit la lumină : Liturghia Neagră, însoţită, se spunea, 
de infanticid, era practicată la Paris pe scară largă, într-un scop care, 
cel puţin astăzi, ar părea erotic. Domna de Montespan, amanta lui 
Ludovic al XIV-lea, era implicată în afacere. Unii erudiţi pretind că 
trupul ei gol a servit nu o dată drept altar pe care se celebra Liturghia 
Neagră. Contactul sexual cu preotul care o celebra urma de obicei 
profanănii ostiei. Se pare că ceremonia, practicată cît se poate de serios, 
alimenta notabilităţile Parisului cu o puternică excitație erotică. 
Evident, puterea ei deriva din sentimentul de transgresiune, împărtăşit 
într-un înalt grad atît de practicanți, cît şi de asistenţă. Şi, de vreme 
ce epoca nu era defel permisivă, iar dezbaterile religioase contem- 
porane preocupau mult spiritele vremii, simplii participanţi se poate 
să fi nutrit deopotrivă sentimente de profundă vinovăţie. Şi nu se 
exclude defel practicarea reală a infanticidului. 

Este evident că sacrilegiul poate exista numai prin raportare la 
norme religioase general acceptate, care interzic anumite acţiuni. 
Fără asemenea norme,. sacrilegiul încetează să mai fie „excitant”. 
În vremurile mai noi, se pare că scopul performării unor ceremonii 
erotice sub marca sacrilegiului tinde în mod clar să producă excitaţia. 
Şi pare de asemenea sigur că intensitatea sentimentelor religioase ale 
celor mai mulţi oameni din Europa s-a diminuat într-o asemenea 
măsură, încît aluziile profanatoare au devenit aproape ineficiente, în 
pofida avertismentelor disperate ale cruciaților împotriva lui Satan, 
ca reverendul Montague Summers. Pe de altă parte, permisivitatea 
crescută a zdruncinat şi baza nesănătoasă a acelor sentimente de 
vinovăţie şi violare a unui comandament, care acompaniau în trecut 
sexualitatea. 

În secolele al XVIII-lea şi al XIX-lea, sexul a devenit din ce în ce 
mai mult sens şi scop al tuturor ceremoniilor „satanice”, practicate 
de obicei de filfizoni realişti, care nu mai credeau în vrăji şi care 
cheltuiau o adevărată avere cu aceste ritualuri. Cei mai notorii adepţi 
ai magiei sexualis au fost, prin urmare, produşi de cea mai bogată 
ţară din acea vreme: Anglia. Istoria cluburilor erotico-„satanice” 

din Anglia, de la Hell Fire Club pînă astăzi, ar forma un capitol 
foarte interesant în istoria civilizaţiei noastre moderne. Pare aproape 
sigur că valul de tantrism de la sfîrşitul secolului al XIX-lea a 
contribuit şi el la o modă a magiei sexuale, de scurtă durată, dar 
puternică, al cărei teoretician de cel mai mare interes a fost un 
oarecare Pascal Beverly Randolph, iar cel mai faimos reprezentant 
Aleister Crowley (1875-1947). Un predecesor al lui Crowley a fost 
Francis Dashwood, dandy, membru mai întîi al originalului Hell Fire 
Club, care îşi instalase apoi (1753) propria sa Frăţie-sexuală în abația 
Medmenham, sub epigraful Fais ce que veux, împrumutat de la 
abația Thâl&me a lui Rabelais. Crowley s-a inspirat ulterior din 
Dashwood, cînd şi-a constituit şi aşezat propria-i comunitate la Cefalù 
(Sicilia), într-o vilă numită „Thelema abbey”, utilizînd epigraful: 
Do what Thou wilst (= fă ce vrei). Crowley a combinat vechile 
practici „satanice”, devenite mai puţin şocante, cu tantrismul la modă, 
proaspăt importat din India de diletanţi sau de adepţi ca Sir John 
Woodroffe, care a scris sub pseudonimul Arthur Avalon. 

Atît Randolph cît şi Crowley au început ca membri ai uneia sau 
alteia dintre nenumăratele societăţi secrete din perioada victoriană. 
Pe la 1870, Randolph a fondat Frăția Eulis (Eulis Brotherhood). 
Lucrarea sa, Magia Sexualis, a fost publicată mai tîrziu de Maria de 
Naglowska, lider al unui cerc pseudo-tantric din Paris. Teoriile lui 
Randolph sînt înrudite cu cele ale lui Giordano Bruno: controlul 
sexual este baza magiei, iar fantasmele concepute de imaginaţia cuiva 
sînt tranzitive. Dar Randolph crede şi că fantasmele de acest fel pot 
deveni cu adevărat efective numai în clipa orgasmului. El pare a fi 
fondatorul unora dintre cele mai obişnuite practici sexuale utilizate 
de „vrăjitoarele” de astăzi. 

Aleister Crowley, care a fost numit atît „cel mai mare magician al 
secolului XX” cît şi un simplu impostor, a fost fără îndoială o 
personalitate ieşită din comun. Istoria şi-a asumat batjocorirea ireme- 
diabilă a acestui mucalit care s-a autointitulat Fiara, cu aluzie la 
Antichrist ; în acea vreme acționau însă fiare adevărate, care nu 
îndeplineau rituri „satanice”, dar reuşeau în mod strălucit să elimine 
milioane de oameni. Măcar atît putem spune: Crowley a fost un 
excelent organizator de distracţii sexuale, sub paravanul unor „societăţi 
secrete”. Două dintre acestea merită să fie menţionate. Prima, din 1902, 
se numea 0.1.0. sau Ordo Templis Orientis, al cărei „Rege Suprem 
şi Sfînt” sau Baphomet (de la idolul venerat de Templieri, din cele 


SEXUALITATE 197 


spuse de oponenții lor) era Crowley însuşi. „Baphomet” încerca să 
opereze conform unor principii tantrice ortodoxe, adică să utilizeze 
în ritualurile sale prostituate plătite. Dar acestea erau complet nean- 
trenate şi nu puteau înţelege ce avea el în minte. Experimentul Cefală 
nu a fost mai fericit pentru Fiară. El a ajuns din ce în ce mai 
dependent de heroină, iar autorităţile italiene l-au izgonit din „abaţia” 
sa în 1924. Ritualurile lui Crowley aveau drept scop exploatarea 
puterii sexualităţii. Se pare că ele nu implicau coitus reservatus, de 
vreme ce se spune despre Crowley că a avut mulţi copii. Pe lîngă 
faptul că era despotic, se pare că îşi supunea „Desfrînatele” — acesta 
era numele partenerelor sale - la practici sexuale extenuante, întrucît 
s-a afirmat că cele mai multe dintre ele, dacă nu toate, au fost „epuizate”. 
Crowley aparţinea vechilor vremuri bune ale Imperiului colonial. 
Într-un anumit fel, era înrudit cu spirite ca Bertrand Russell sau 
Aldous Huxley. 

Moda tantrică, diminuată acum considerabil — întrucât s-a constatat 
că nu a dus în Vest, la urma urmei, la mult mai mult decît retenţia 
spermei —, a antrenat multe personalităţi, dintre care doar cîteva 
nume au fost menţionate mai sus. O Metafizică a sexului, naivă dar 
nu neinteresantă, face parte dintre principalele opere ale italianului 
Julius Evola, care a fost probabil unul dintre ultimii supraviețuitori ai 
primei generaţii „tantrice”, incluzînd adepţi ca Woodroffe, „profani” 
interesanţi ca E.A. Payne (The Shaktas, New York şi Londra 1933) 
sau psihotici la modă aidoma lui Crowley. 

Pînă una-alta, sexualitatea există în continuare : prea veche, ca să 
poată fi reformată. 


Mircea Eliade şi Ioan Petru Culianu 

Postfaţă 


În căutarea unei ştiinţe 
universale a religiei: 
Mircea Eliade, Ioan Petru Culianu 
şi Enciclopedia religiei * 


Voi încerca, în prima parte a textului de faţă, să ofer o prezentare a 
laboratorului de lucru pentru monumentala Enciclopedie a religiei!, 
coordonată de Mircea Eliade între 1979 şi 1986. Istoricul religiilor de la 
Chicago nu a mai apucat să vadă cele 16 volume ale lucrării sale, ieşite 
de sub tipar în 1987, mai mult chiar, a scris prefața la Enciclopedie la 
nici două luni înainte de a muri. Voi folosi, în reconstituirea acestui 
tablou, un număr de documente inedite, aflate la Biblioteca Regenstein a 


* Textul de faţă nu ar fi ajuns niciodată în forma aceasta finală fără fericita 
reuniune a mai multor persoane şi instituţii din Statele Unite şi România, 
cărora le aduc mulţumiri pe această cale. Bunăvoinţa lui David Brent, 
care mi-a acordat accesul la Arhiva „Mircea Eliade” aflată la Biblioteca 
Regenstein a Universităţii din Chicago, sprijinul financiar primit de la 
Princeton University pentru deplasarea la Chicago, ajutorul discret şi 
constant al lui Jay Satterfield, director al „Reader Services” de la secţia 
„Colecţii Speciale” din Biblioteca Regenstein, eleganța profesorului 
Jeffrey Stout din departamentul de religie de la Princeton University, 
care m-a îndemnat să purced la această cercetare, materialele inedite din 
arhiva familiei Culianu, puse la dispoziţie de Tereza Culianu-Petrescu, 
precum şi răbdarea cu care ea şi Dan Petrescu au urmărit înfăptuirea 
acestui proiect, permanentul dialog purtat cu ei, sînt ingredientele pe cît 
de invizibile, pe atât de importante ale textului de faţă. Desigur, concluziile 
şi interpretările prea personale din acest text îmi aparţin în întregime. 

1. Mircea Eliade (editor in chief), The Encyclopedia of Religion, New 
York, Macmillan Publishing Company, 1987. 

Universităţii din Chicago, încercînd să surprind nu doar etapele construirii 
şi structura finală a lucrării, ci şi câştigurile şi pierderile rezultate de pe 
urma alcătuirii unei enciclopedii a religiei, parţial, după modelul teoretic 
de extracţie interbelică al operei eliadiene. 

Partea a doua a textului va păstra acest fundal metodologic şi istoric, 
însă va focaliza discuţia asupra circumstanțelor în care Ioan Petru Culianu 
a ajuns să colaboreze la Enciclopedia religiei cu un număr impresionant 
de articole, aşa cum reiese din scrisorile (încă inedite) trimise de mai 
tînărul savant lui Mircea Eliade între 1980 şi 1985. În continuare, voi 
discuta alte cîteva proiecte de colaborare a lui Ioan Petru Culianu la 
diverse întreprinderi enciclopedice europene, de limbă germană, franceză 
şi italiană. Dintre acestea toate, doar cele în germană au văzut lumina 
tiparului, în celelalte cazuri articolele ce-i reveniseră lui loan Petru 
Culianu au fost încredințate, după moartea savantului, profesorilor ori 
prietenilor săi (ediţiile italiană şi germană). În final, voi încerca să ofer 
o scurtă analiză a articolelor cuprinse în volumul de faţă, încadrîndu-le 
deopotrivă în traiectoria academică a lui Ioan Petru Culianu, cît şi în 
economia editorială a Enciclopediei religiei. 

Un cuvînt de avertisment. Dincolo de nepotrivirile metodologice şi 
de opţiune politică dintre Ioan Petru Culianu şi Mircea Eliade (cel dintii 
avea să exprime rezerve la adresa maestrului săul, cel de-al doilea avea să 
împiedice discipolul de la explorarea relaţiilor lui cu Garda de Fier?), 
ideea unei colaborări la o enciclopedie a religiei i-a unit pe admiratorul 
lui Papini şi pe cel al lui Borges mai mult, poate, decît alte proiecte (de 
pildă, cel al unei cărţi de discuţii despre Mircea Eliade scriitorul, sugerat, 
cu o politeţe îndîrjită, de Culianu în scrisorile lui de la începutul anilor 
80 şi respins cu încăpăţinare de Eliade). Astfel, înainte de a începe lucrul 


1. Matei Călinescu scrie despre Ioan Petru Culianu: „În discuţiile pe care 
le aveam cu el despre Eliade se simţea o tensiune interioară între veneraţia 
faţă de maestru şi imposibilitatea de a îmbrăţişa unele din vederile lui”, 
în Despre Ioan P. Culianu şi Mircea Eliade. Amintiri, lecturi, reflecţii, 
ed. a II-a, revăzută şi adăugită, Iaşi, Polirom, 2002, p. 28. 

2. loan Petru Culianu îi scria lui Gianpaolo Romanato, la 9 noiembrie 
1978: „Da, mă întrebai ce s-a întîmplat cu plănuita traducere a cărţii 
mele despre Eliade : un adevărat dezastru, de care sînt vinovat (sau, mai 
bine zis, e vinovat adevărul). Fiindcă lui Eliade cercetările mele asupra 
trecutului său şi al României nu i-au fost deloc pe plac şi de aceea n-a 
recomandat cartea editorului său...” - v. G. Romanato, „Amintirea unui 
prieten : Ioan Petru Culianu”, în Sorin Antohi (ed.), Joan Petru Culianu. 
Omul şi opera, Iaşi, Polirom, 2003, p. 134. 

la Enciclopedia religiei, Mircea Eliade a sugerat colegilor săi americani 
numele a doar doi juni colaboratori, cei mai buni istorici ai religiilor 
din, pe atunci, tînăra generaţie : Ioan Petru Culianu şi Bruce Lincoln. 
Ioan Petru Culianu, împătimit al exhaustivităţii şi unul dintre ultimii 
enciclopedişti ai istoriei religiilor, nu avea să infirme recomandarea lui 
Eliade, scriind, de unul singur, un „roman” al istoriei religiei, Dicţionarul 
religiilor (lucrare devenită best-seller în Franţa, mult tradusă, reeditată 
în România şi Statele Unite), planificînd o Istorie enciclopedică a magiei, 
proiectată să apară la Oxford în cursul anilor 90 etc. 


Paradisul pierdut al istoriei religiei 


Mircea Eliade, în prefața Enciclopediei religiei, text încredinţat tiparului 
în martie 1986, părea convins că „explozia informaţională” de după cel 
de-al doilea război mondial în studiul religiilor, împreună cu noile 
metodologii şi abordări hermeneutice folosite de savanţi pentru a înţelege 
şi interpreta aceste date, au deschis porţile unei noi viziuni despre homo 
religiosus!. La vîrsta de 79 de ani, după ce pusese bazele unei discipline 
academice - istoria religiilor — în Statele Unite şi o adusese la un nivel 
de sofisticare teoretică pe care el însuşi îl dorea asemănător celui dobîndit 
de istoria artei ori critica literară, iar după ce generaţii întregi de studenţi 
de la Divinity School din Chicago creaseră deja o reţea instituţională în 
mai toate departamentele universitare de religie din Statele Unite, bătrînul 
savant se putea declara mulţumit de bogăţia de date acumulată în cele 
16 volume ale Enciclopediei. Deceniile din urmă (anii 70 şi 80) se arătaseră 
peste măsură de îngăduitoare cu Mircea Eliade : cărţile şi articolele sale, 
precum şi History of Religions, revistă publicată la Chicago sub directa-i 
îndrumare, au produs modificări profunde în maniera de a analiza datele 
religioase. Studiul religiilor nu se mai mărginea la simpla prezentare şi 
comparare a credințelor monoteiste, cu scopul de a demonstra superiori- 
tatea uneia dintre ele (de regulă, creştinismul) asupra celorlalte două, ci 
începuse a pleda pentru recunoaşterea faptului că manifestări religioase 
inteligibile şi îndeajuns de rafinate nu se găsesc doar în Occident, 
deschizînd astfel porţile formelor religioase orientale, „primitive”, africane, 
australiene, nord- şi sud-americane. În aceeaşi măsură, anii 80 aveau să 


1. Mircea Eliade, „Preface”, în Mircea Eliade (editor in chief), The 
Encyclopedia of Religion, vol. 1, p. ix, New York, Macmillan Publishing 
Company, 1987. 

dovedească succesul întreprinderii eliadiene de a prelua rezultatele gîndirii 
filosofice interbelice (critica evoluţionismului şi a istoricismului, reevaluarea 
limitelor raţionalului, acceptarea inconştientului ca producător de simboluri 
creatoare, respingerea categorică a pozitivismului), de a le trece prin 
filtrul remitologizant al cercului de la Eranos! şi de a le introduce în 
studiul comparativ al religiei, renovînd astfel o disciplină fondată, pro- 
priu-zis, în cea de-a doua parte a secolului al XIX-lea. Enciclopedia religiei 
coordonată de Mircea.Eliade, avocat, încă din 1934, al criticii perspectivei 
europene asupra religiilor Asiei?, devine dovada grăitoare că metodele 


1. Steven M. Wasserstrom (Religion after Religion : Gershom Scholem, 
Mircea Eliade, and Henry Corbin at Eranos, Princeton, New Jersey, 
Princeton University Press, 1999) propune o operaţiune intelectuală de 
„de-reificare a secretelor” şi abandonare a caracterului esoteric şi misto- 
-centric al istoriei „gnostice” a religiilor, disciplină în care Eliade, Scholem 
şi Corbin (autorul îi numeşte „the Cold War Sages”) au privilegiat 
gîndirea mitică în defavoarea gîndirii critice, în încercările lor de a da 
seama de (sau de a ignora) crizele secolului XX (pp. 241-244). 

2. Mircea Eliade: „De ce nu vede nimeni că singurele metafizici ale vieţii 
sînt .cele asiatice? De ce vorbeşte toată lumea despre «pesimismul» 
oriental, despre «dorinţa de extincţie» a buddhismului, despre «asasinarea 
vieţii» în filosofiile asiatice? Pentru simplul motiv că nimeni nu le 
cunoaşte, şi repetă două-trei adjective culese la întîmplare în nişte cărţi 
funeste ale ştiinţei europene. Ar fi interesant de scris istoria acestei 
mitologii, create de europeni pentru foarte multe motive. Aş încerca să 
o scriu într-o zi, dacă n-aş şti că e inutilă” (articolul „De ce faci 
filozofie?” din volumul Oceanografie, 1934, citat din Mircea Eliade, 
Drumul către centru, Bucureşti, Univers, 1991, p. 67). Două comentarii 
se cuvin aduse acestui pasaj vizionar (0 analiză foucauldiană asupra 
construcţiei europene a lumii răsăritene de expresie islamică avea să fie 
produsă abia în 1978, de Edward W. Said, sub titlul Orientalism): în 
primul rînd, deşi părea a le fi cunoscut direct de la surse, sistemele 
religioase asiatice îi apăreau lui Eliade, la începutul anilor 30, drept 
„metâfizici ale vieţii”, sub influenţa trăirismului lui Nae Ionescu ; în al 
doilea rînd, o dată ajuns la Chicago, Eliade însuşi avea să contribuie, 
prin lucrările sale despre yoga şi şamanism, la stabilirea unei viziuni 
peste măsură de impregnate de misticism despre Orient. Deşi cartea lui 
Edward Said rămîne fundamentală pentru rescrierea relaţiilor dintre 
Occident şi Orient, se cuvin menţionate încă alte două lucrări mai recente 
pe această temă. Richard King analizează relaţiile dintre teoriile postco- 

- loniale şi studiul comparativ al religiilor Indiei în construcţia depolitizată 
a „Estului mistic” de către studiile apusene, în volumul Orientalism and 


ÎN CĂUTAREA UNEI ŞTIINŢE UNIVERSALE A RELIGIEI... 203 


simplificatoare de interpretare a faptelor religioase într-un cadru teoretic 
evoluționist nu-şi mai aflau locul în discursul postcolonial de după cel 
de-al doilea război mondial. 

Optimismul epistemologic postbelic al lui Eliade iese la iveală dacă 
luăm în considerare două texte, scrise la un interval de 25 de ani: 
„History of Religion and a New Humanism” 1, publicat în 1961 , dezvoltat 
şi plasat, 8 ani mai tîrziu, cu titlul „A New Humanism”, în deschiderea 
volumului The Quest. History and Meaning in Religion?, şi prefața la 
The Encyclopedia of Religion’. Deşi separate de mai bine de două decenii, 
cele două texte sînt surprinzător de asemănătoare (pînă la punctul de a se 
repeta unul pe altul) în efortul lor de a lărgi, într-un chip excesiv, 
definiţia fenomenului religios şi de a deschide noi căi de interpretare a 
religiei. În „A New Humanism” (textul din 1969 constituie o variantă 
revizuită a articolului programatic din 1961), Mircea Eliade justifica 
apariţia unui nou jurnal, History of Religions, prin nevoia de a crea un 
spaţiu editorial în care viitorii specialişti în istoria religiilor să discute 
„probleme-cheie” ale disciplinei lor, noi metodologii, şi să caute să 
„îmbunătăţească hermeneutica datelor religioase”?. 


Religion. Post-colonial Theory, India and the Mystic East (London, 
Routledge, 1999), iar Peter van der Veer (Imperial Encounters. Religion 
and Modernity in India and Britain, Princeton, London, Princeton 
University Press, 2001) descentralizează modelul clasic colonial, în care 
„metropola este centrul producţiei culturale, în vreme ce periferia dezvoltă 
doar o cultură derivată şi de imitație” (p. 3), şi cercetează, dintr-o 
perspectivă foucauldiană, influenţele religioase reciproce dintre coloni- 
zatorii britanici şi indienii colonizați, în procesul de formare a statului 
naţional. Pentru o tratare demistificatoare a subiectului în România, vezi 
subcapitolul „Mircea Eliade în India : o experienţă capitală ? ” din studiul 
lui Dan Petrescu, „Ioan Petru Culianu şi Mircea Eliade : prin labirintul 
unei relaţii dinamice”, în Sorin Antohi (ed.), Joan Petru Culianu. Omul 
şi opera, laşi, Polirom, 2003, pp. 410-458 (critica exagerării de către 
Eliade a experienţei sale iniţiatice din India se găseşte la pp. 429-431), 
precum şi articolul lui Liviu Bordaş, „Secretul doctorului Eliade”, în 
Origini. Caiete silvane, Zalău, nr. 1/2002, pp. 72-87. 


1. Mircea Eliade, „History of Religions and a New Humanism”, în History 


of Religions, 1 (1961), pp. 1-8. 


2. Mircea Eliade, The Quest. History and Meaning in Religion, Chicago 


and London, The University of Chicago Press, 1969, pp. 1-11. 


3. Mircea Eliade, „Preface”, în Mircea Eliade (editor in chief), The 


Encyclopedia of Religion, op. cit., pp. ix-xii. 


4. Mircea Eliade, „A New Humanism”, în The Quest..., op. cit., p. 1. 

Dar de ce considera Mircea Eliade, în 1961, că era nevoie de o nouă 
revistă de specialitate, care să abordeze studiul religiilor dintr-o perspectivă 
diferită? Răspunsul lui prevede reînnoirea istoriei religiilor sub forma 
unui nou umanism, comparînd relevanţa reintrării în istorie a culturilor 
primitive şi a popoarelor şi spiritualităţilor asiatice, cu importanţa „desco- 
peririi artelor primitive şi exotice” pentru estetica apuseană, ori a „desco- 
peririi inconştientului de către psihanaliză”. În toate cele trei cazuri, 
cultura apuseană s-a întîlnit cu un element străin, necunoscut, acel „ganz 
andere” folosit de Rudolf Otto pentru descrierea sacrului!. Dincolo de 
faptul că Rudolf Otto însuşi a descris, în 1918, întîlnirea conştiinţei umane 
cu aspectele energetice şi vitaliste ale elementului numinos în termeni 
perfect inteligibili oricărui psihanalist jungian, se poate presupune că în 
1961, sub influenţa cercului de la Eranos, Mircea Eliade avea să analizeze 
întîlnirea Occidentului, traumatizat de două războaie mondiale, cu figura 
„omului arhaic”, în termenii psihanalitici ai reîntoarcerii, sub forme deo- 
potrivă de neaşteptate şi necunoscute monoteismelor apusene, a elemen- 
tului refulat de către conştient?. 


1. Mircea Eliade, „A New Humanism”, loc. cit., p. 3. 

2. Pornesc de la ipoteza de lucru conform căreia Mircea Eliade a construit 
mecanismele hermenutice ale istoriei religiei în anii 30-40 ai secolului 
trecut într-o polemică dusă împotriva reducţionismului freudian (în cartea 
despre yoga, publicată în franceză în 1936, Eliade compara concepte ale 
subconştientului la Patanjali şi Freud, şi nota cu seriozitate diferenţele 
dintre yoga şi psihanaliză - v. Yoga. Essai sur les origines de la mystique 
indienne, p. 74, citat preluat din preţioasa monografie a lui Mac Linscott 
Ricketts, Mircea Eliade. The Romanian Roots, 1907-1945, New York, 
1988, vol. 1, p. 495), şi le-a rafinat în anii 50-60, într-un dialog purtat 
cu psihologia analitică a lui Carl G. Jung, de care avea să se distanţeze 
către sfîrşitul vieţii sale. Insistenţa lui Mircea Eliade de a-şi baza teoriile 
pe tensiunea dintre „elementul arhaic” al „popoarelor primitive” şi 
elementul desacralizat al lumii moderne, căreia trebuie să i se reamin- 
tească maniera în Care poate descoperi „sacrul” camuflat în forme 
profane, mă face să presupun că savantul de la Chicago vedea istoria 
religiilor ca pe o psihanaliză curățată de orice reducționism. (Pentru 
relaţiile dintre arhetipurile eliadiene şi cele jungiene, v. Ioan Petru 
Culianu, Mircea Eliade, Bucureşti, Nemira, 1995, p. 51 : „Termenul de 
«arhetip» apare pentru prima dată în textele eliadiene după întîlnirea cu 
opera lui Jung şi capătă o semnificaţie oscilantă, care uneori este de-a 
dreptul cea jungiană, alteori este adaptată la necesităţile ştiinţei religiilor, 
iar alteori are o accepţiune pur fenomenologică, mai apropiată de cea 
platoniciană decît de altele.”) 

Prefaţa la Enciclopedia religiilor insistă asupra aceleiaşi teme a 
democratizării! faptului religios. Ce anume a intrat în atenţia savanților 
interesaţi de studiul religiei în manieră eliadiană ? Popoarele fără scriere, 
dar şi ţăranii Europei medievale au produs, fără îndoială, fapte religioase ; 
nici şamanii Siberiei sau yoghinii Indiei nu sînt lăsaţi deoparte, iar 
speculaţiile misticilor medievali evrei, ale alchimiştilor chinezi ori ale 
maeştrilor hermetismului renascentist puteau fi înţelese foarte bine doar 
în calitatea lor de „fapte religioase”. Riscurile generozităţii în definiţia 
maximalistă a religiei la Eliade îl aduc pe istoricul religiilor în situația 
paradisiacă în care un mecanism hermeneutic pe cît de simplu, pe atît de 
suplu, anume dialectica sacru/profan şi camuflarea sacrului în forme 
profane, îi îngăduia să transforme, printr-o interpretare corectă, orice 
aspect al comportamentului uman într-o manifestare religioasă : „Istoria 
religiilor este istoria întîlnirii fiinţei umane cu sacrul - un fenomen uni- 
versal, pus în evidenţă pe nenumărate căi”?. În plus, dovezile trebuincioase 
unei astfel de teorii se găsesc în figura „omului primitiv”, desigur 
dispărut din societăţile contemporane, însă uşor de redescoperit în figura 
ţăranului creştin „cosmic”. Iată pasajul prin care Eliade îşi asigura savanții 
şcoliţi în propria sa tradiţie, deopotrivă de universalitatea mesajului creştin 
şi de existenţa omului primitiv : „Mai important, tradiţiile populare de 
pe tot globul trădează o originalitate aparte, specifică propriei lor reinter- 
pretări a mesajului creştin. În multe culturi, ţăranii adoptă ceea ce poate 
fi numit un «creştinism cosmic», care trebuie să-şi găsească un loc 
aparte în istoria «totală» a creştinismului, deoarece reprezintă un nou tip 
de creativitate religioasă. Astfel, în paralel cu teologiile creştine alcătuite 
pe modelul scripturilor ebraice şi al metafizicii greceşti, trebuie aşezată 
«teologia populară» ce a asimilat şi creştinizat nenumărate tradiţii arhaice, 
de la neolitic pînă la religiile orientale şi eleniste”? 

Viziunea aceasta universalistă asupra ubicuităţii faptelor religioase, 
sprijinită pe cele mai avansate teorii filosofice interbelice, avea să ducă, 
pe de o parte, în anii 80, la crearea monumentalei, dar nu infailibilei 
Enciclopedii a religiei, însă, pe de altă parte, nu avea să reziste, în anii 
90, criticilor şi contestărilor, din ce în ce mai sofisticate, venite din 
partea antropologilor britanici şi a savanților americani decişi să studieze 
religia dintr-o perspectivă naturalistă, dar multi-dimensională?. Voi încerca, 


—_ 


Termenul îmi aparţine (E.I.). 
2. Mircea Eliade, „Preface”, în Mircea Eliade (editor in chief), The 
Encyclopedia of Religion, op. cit., vol. 1, p. x. 
3. Ibidem. 
4. Una dintre criticile cele mai timpurii venite din partea antropologilor, 
scrisă în 1966 pe un ton caustic, însă avansînd judecăți ce aveau să devină 

în cele ce urmează, să prezint maniera în care Mircea Eliade a conceput 
Enciclopedia religiilor, precum şi motivele pentru care această lucrare a 
fost primită deopotrivă cu entuziasm şi răceală. 


normative în domeniul studiului religiei în următoarele decenii, îi aparţine 
lui Edmund Leach, „Sermons by a Man on a Ladder”, în The New York 
Review of Books, 20 octombrie 1966, vol. VII, nr. 6, pp. 28-31. Mircea 
Eliade a refuzat cu obstinaţie să răspundă polemicii declanşate de articolul 
antropologului Edmund Leach, iar atunci cînd a fost invitat să o facă, 
direct de către editorul sau, James F. Forster de la Sheed & Ward Inc. 
Publishers, la 18 octombrie 1966, i-a răspuns acestuia, pe scurt, că nu 
este interesat să se angajeze într-o discuţie cu Leach (scrisorile se găsesc 
în Arhiva „Mircea Eliade” de la Biblioteca Regenstein a Universităţii din 
Chicago, cutia 1, dosarul „Scăpările - de integrat”). Problema a continuat 
să suscite interes în cercurile academice anglo-saxone şi peste aproape 
două decenii. La 3 octombrie 1984, Mary Douglas îl intreabă astfel pe 
Eliade dacă a răspuns vreodată la criticile lui Edmund Leach sau dacă 
vreun prieten savant al lui Eliade a replicat acelui articol devastator. Mai 
mult chiar, Mary Douglas îi trimite lui Eliade critica ei la o nouă carte 
a lui Leach (nenumită în scrisoare), în speranţa că măcar discipolii lui 
Eliade vor redeschide discuţia în pagina de scrisori primite de la cititori 
a revistei The New York Review of Books. Replica lui Eliade către Mary 
Douglas, întârziată din pricina călătoriei sale anuale la Paris, este neutră ; 

el nu se angajează în nici un fel să redeschidă dosarul Leach, deşi se 
arată interesat de lectura recenziei la cartea acestuia. Ambele scrisori, 

afectate de incendiul din biroul lui Eliade din decembrie 1985 (paginile lor, 
arse pe margini, au fost rotunjite de către bibliotecarii de la Regenstein 
Library), se găsesc în Arhiva „Mircea Eliade” pomenită supra, cutia 8, 
dosarul „Letters 1984-1985”. Pentru o contestare a lui Eliade venită din 
partea mai tinerilor savanţi americani, a se vedea, pe lîngă lucrarea lui 
Wasserstrom discutată succint supra, p. 202, n. 1 (Religion after Religion), 
volumele, conținînd uneori judecăţi pripite, ale lui Russell T. McCutcheon 
(Manufacturing Religion. The Discourse on Sui Generis Religion and the 
Politics of Nostalgia, Oxford, 1997 ; Critics, not Caretakers. Redescribing 
the Public Study of Religion, SUNY, 2001 ; şi The Discipline of Religion. 
Structure, Meaning, Rhetoric, Routledge, 2003), analizele mai nuanţate 
ale lui Ivan Strenski (Four Theories of Myth in the Twentieth-Century, 
Iowa, 1987; Religion in Relation. Method, Application, and Moral 
Location, Columbia, 1993), Jonathan Z. Smith (To Take Place. Toward 
Theory in Ritual, Chicago, 1992) şi Donald Wiebe (The Politics of 
Religious Studies, Palgrave, 1999), precum şi foarte utilele colecţii de 
articole din Bryan Rennie (ed.), Changing Religious Worlds. The Meaning 

Două proiecte şi o singură enciclopedie 


În 1979, două proiecte pentru o enciclopedie a religiei au luat naştere în 
lumea editorială anglo-saxonă. În primăvara acelui an, casa editorială 
Macmillans din Londra intenţiona să publice, împreună cu prestigioasa 
editură scoțiană T. & T. Clarke (ce scosese deja singura lucrare impor- 
tantă din acest domeniu, Enciclopedia religiei şi eticii), şi cu University 
of California Press, o New Hastings Encyclopedia of Religion, sub coor- 
donarea generală a profesorului Ninian Smart. Durata iniţială a proiectului 
se anunţase a fi de 8 ani (1980-1988). Proiectul urma să se desfăşoare în 
două centre academice importante, la University of California din Santa 
Barbara şi la University of Lancaster din Marea Britanie, unde Ninian 
Smart era angajat ca profesor. Principalul scop al acestui proiect era de 
a atrage savanții din America de Nord, urmînd să se adreseze cu precădere 
studenţilor din acest teritoriu. l ; 

La 9 mai 1979, Ninian Smart îi scrie lui Eliade, invitîndu-l să ia parte 
la acest proiect şi spunîndu-i că deşi discuţiile se găsesc într-un stadiu 
preliminar, sprijinul şi sugestiile sale sînt mai muit decît binevenite. Mircea 
Eliade nu a primit scrisoarea lui Ninian Smart decît mult mai tîrziu, deoarece 
deja plecase către Franţa. La 9 iunie 1979, Catherine Bell, pe atunci asistenta 
lui Mircea Eliade, acum numele cel mai important din Statele Unite în 
studiul ritualului!, îi răspunde lui Ninian Smart, spunîndu-i că Eliade va 
fi plecat din Statele Unite pînă în luna octombrie a aceluiaşi an?. 

În vara lui 1979, casa editorială Macmillan din Statele Unite, afiliată 
cu Editura Free Press, consideră că a sosit momentul cel mai potrivit 
pentru a porni lucrul la o enciclopedie a religiilor şi, într-un vădit efort 


and End of Mircea Eliade, SUNY, 2001, şi Willi Braun, Russell T. 
McCutcheon, Guide to the Study of Religion, Cassell, 2000. Personal, 
consider că atît articolul lui Edmund Leach, cît şi unele dintre titlurile 
indicate mai sus, trebuie să intre în circulaţia de idei a publicului român, 
pentru a facilita o discuţie cît mai informată asupra vieţii şi operei lui 
Mircea Eliade. 

1. V. Catherine Bell, Ritual Theory, Ritual Practice, New York, Oxford 
University Press, 1992, şi Ritual. Perspectives and Dimensions, New 
York, Oxford University Press, 1997. 

2. Cf. documentele aflate în Arhiva „Mircea Eliade” de la Biblioteca 
Regenstein a Universităţii din Chicago, cutia 73, dosar intitulat „The 
Encyclopedia of Religion, First Meeting, 1979”. 

de concurenţă, Charles E. Smith, vicepreşedinte al companiei editoriale 
Macmillan, îi trimite o scrisoare lui Eliade direct la Paris, pe 26 iulie 1979, 
cerîndu-i să colaboreze într-o măsură cît mai generoasă cu putinţă la 
realizarea unei enciclopedii a religiei : „Noi, cei de la Macmillan, am dori 
să publicăm în domeniul religiei o lucrare care ar fi echivalentul Enciclo- 
pediei internaţionale a ştiinţelor sociale! şi al Enciclopediei filosofiei? 
în domeniile lor respective. Am în vedere o lucrare de aproximativ şase 
milioane de cuvinte în paisprezece volume. (...) Motivul pentru care vă 
scriu acum este de a afla în ce măsură sînteţi interesat de această lucrare 
şi a vă întreba dacă pot veni la Chicago pentru a vorbi cu Dvs. mai pe 
larg despre aceasta. Mi-ar face plăcere să vă invit să jucaţi un rol atît de 
important pe cît vă stă în putinţă în conceptualizarea adițională ce trebuie 
făcută şi să colaboraţi la lucrarea în sine”?. 

Potrivit lui Lawrence E. Sullivan, mîna dreaptă a lui Eliade în calitate 
de editor asociat al Enciclopediei religiei, Charles E. Smith l-a contactat 
pe profesorul de la Chicago în urma unei sugestii făcute de Jeremiah Kaplan, 
fost student al Universităţii din Chicago, ajuns, în 1979, în poziţia de 
preşedinte al trustului editorial Macmillan Publishing Company din New 
York, după ce fusese, pentru multă vreme, directorul filialei Free Press*. 

O ciomnă, păstrată în Arhiva „Mircea Eliade” de la Regenstein Library, 
conţine schiţa răspunsului lui Eliade către Charles E. Smith, prin care 
savantul de la Chicago accepta necondiţionat proiectul casei editoriale 
Free Press: „4 Place Charles Dullin, Paris 18e, 21 August 1979, Dragă 


1. David L. Sills (ed.), International Encyclopedia of the Social Sciences, 
19 volume, New York, Macmillan Co., 1972. 

2. Paul Edwards (editor in chief), The Encyclopedia of Philosophy, 8 
volume, New York, Macmillan, 1972. 

3. „We at Macmillan would like to publish a work for the field of religion that 
would be the equivalent of International Encyclopedia of the Social Sciences 
and Encyclopedia of Philosophy in their respective fields. I envision a 
work of some six million words in fourteen volumes. (...) The reason I 
am writing to you now is to inquire about your degree of interest in this 
work and to ask whether I may come to Chicago to talk to you about it 
at some length. I would like to ask you to play as much of a role as you 
feel possible in the additional conceptualization which needs to be done 
and to assist in the work itself.” Originalul se găseşte în Arhiva „Mircea 
Eliade” de la Biblioteca Regenstein a Universităţii din Chicago, cutia 73, 
dosar intitulat „The Encyclopedia of Religion, First Meeting, 1979”. 

4. Lawrence E. Sullivan, „Circumscribing Knowledge. Encyclopedias in 
Historical Perspective”, The Journal of Religion, 1990, p. 333. 

D-le Smith, Mulţumesc pentru scrisoarea D-tale din 26 iulie. Sînt entuziasmat 
de proiectul D-tale ! Te rog contactează-mă (...) şi vom pune la cale o 
întîlnire cît mai curînd la biroul meu. De regulă, sînt liber de la 2 : 00 
pînă la 5:00 după-amiază”!. 

În aceeaşi zi de 21 august, Eliade nota în jurnalul său că, în ciuda 
vîrstei sale avansate (trecuse de 70 de ani), prefera ca o întreprindere de 
o asemenea anvergură să fie coordonată de un istoric al religiilor, iar nu 
de un sociolog, psiholog sau chiar de un teolog. Decizia aceasta, anunţată 
într-un jurnal personal dedicat în mare măsură operei sale aşa cum era 
văzută de el însuşi, trădează speranţa savantului că, la începutul anilor 
80 ai secolului trecut, istoria religiilor deja cîştigase drept de cetate între 
disciplinele umaniste, nemaiputînd fi catalogată drept o subdisciplină a 
sociologiei, psihologiei ori teologiei?. 

Ce s-a ales însă din proiectul californian al enciclopediei religiei, ce 
urma să fie realizat sub coordonarea lui Ninian Smart ? La întoarcerea sa 
de la Paris, pe 22 octombrie 1979, Eliade îi răspunde lui Ninian Smart, 
dîndu-i de înţeles că se angajase deja în proiectul editurii de la New 
York, însă fără să pară că distinge foarte clar între proiectul american, 
stabilit la New York, şi cel britanic, stabilit la Lancaster şi în California : 
„Cît despre proiectul unei noi enciclopedii a religiei, nu ştiu prea bine ce 
să zic. Dl. Charles E. Smith de la Free Press, o subdiviziune a Editurii 
Macmillan, m-a contactat în vederea proiectului şi am fost de acord să 
colaborez. Proiectul mă interesează foarte mult”3. În scrisoarea de răspuns, 


1. „4 Place Charles Dullin, Paris 18e, 21 August 1979, Dear Mr. Smith, 
Thank you for your letter of July 26. I am enthusiastic about your 
project! I will be back in Chicago on October 3. Please contact me 
(Dorchester 3-4282) and we will arrange an early meeting at my office. 
I am usually free for 2 : 00 to 5 : 00 in the afternoon (i.€., I do not receive 
students).” Ciorna cu pricina se găseşte în Arhiva „Mircea Eliade” de la 
Biblioteca Regenstein a Universităţii din Chicago, cutia 73, dosar intitulat 
The Encyclopedia ofReligion, First Meeting, 1979” ; originalul, cuprin- 
zînd probabil întreaga scrisoare, i-a fost trimis la New York lui Charles 
E. Smith. 

Mircea Eliade, Jurnal, vol. II, Bucureşti, Humanitas, 1993, pp. 392-393. 
„About the project for a new encyclopedia of religion, I am not quite 
sure what to say. I have already been contacted by Mr. Charles E. Smith 
of the Free Press, a division of Macmillan, about the project and agreed 
to contribute. I am quite interested in the project.” Scrisoarea se găseşte 
în Arhiva „Mircea Eliade” de la Biblioteca Regenstein a Universităţii 
din Chicago, cutia 73, dosarul citat supra. 


Yy 

de pe 9 noiembrie 1979, Ninian Smart încă mai pare convins că proiectul 
de la Berkeley şi Lancaster va continua, deşi zvonul că lucrul la un 
proiect asemănător deja de marase la New York începuse să circule în paralel. 
Graba şi deadlines-urile precise, impuse în cursul următorilor 5 ani de 
către Charles E. Smith, se explică astfel prin competiţia editorială, 
câştigată efectiv de către Free Press. Noua enciclopedie Hastings a religiei 
nu a mai apărut la Berkeley şi Lancaster, iar Ninian Smart a sfîrşit prin 
a colabora la enciclopedia lui Mircea Eliade. În loc de 8 ani, cît urma să 
dureze proiectul californian, Charles E. Smith şi Eliade şi-au propus să 
scoată cele 16 volume ale enciclopediei în doar 4 ani, urmînd să o publice 
la sfîrşitul anului 1985. În cele din urmă, ambițiile celor de la Free Press 
aveau să facă loc realismului trudei editoriale, astfiel că proiectul Eliade-Smith 
a durat aproape 8 ani, volumele apărînd în 1987, la peste un an de la 
dispariţia editorului şef. 


Tentaţiile enciclopedismului 


Nu era pentru prima dată cînd Mircea Eliade era invitat să-şi manifeste 
erudiţia şi cunoştintele acumulate în istoria religiilor în forma unor 
articole de enciclopedie. Lista următoare, deşi deloc exhaustivă, va 
încerca să dea o imagine a încercărilor lui Eliade de a produce texte în 
buna tradiţie „enciclopedistă” a secolului al XIX-lea. 

La 9 august 1945, Al. Ciorănescu, aflat la Bucureşti, în calitate de 
angajat al Direcţiei de Studii şi Documentare din cadrul Ministerului 
Propagandei Naţionale, îi cere lui Mircea Eliade, pe atunci ataşat cultural 
la Lisabona, să-l ajute la realizarea unei enciclopedii româneşti. Mai precis, 
Al. Ciorănescu îl invită pe Mircea Eliade să-l ajute la sporirea arhivei 
fotografice a acestei enciclopedii, încercînd să cumpere de la autorităţile 
portugheze fotografii de „peisagii, localităţi, oraşe, monumente istorice 
şi artistice, reproduceri de opere de artă, instalaţii industriale, porturi, 
drumuri”! ce ar ilustra articolele despre Portugalia. Considerat de către 
Ciorănescu ca fiind cel mai important indolog român la vremea respectivă, 
Eliade este invitat să participe la realizarea Enciclopediei româneşti şi în 
calitate de autor: „Bine înţeles (pentru asta nici nu mai e nevoie să insist) 
că voi fi bucuros să contez şi pe colaborarea Dtale pentru anumite articole 
care te-ar putea interesa. De la început mă gîndesc să-ţi rezerv tot ce priveşte 


1. Scrisoare inedită, aflată în Arhiva „Mircea Eliade” a Bibliotecii Regenstein 
din Chicago, de la Al. Ciorănescu către Mircea Eliade, datată 9. VIII. 1943. 

cultura indiană (comme de juste); dar poate te-ar interesa şi altceva, în 
care caz te rog să-mi comunici din vreme, pentru volumul I (= litera A)”!. 

Aproape 3 ani mai tîrziu, la 26 iunie 1946, Eliade notează în jurnalul 
său personal că a fost invitat de Editura Gallimard să redacteze trei 
capitole despre trecerea de la literatura sacră la literatura profană, un 
capitol despre literatura română, precum şi un alt capitol despre istoria 
literaturii sanscrite. Toate aceste capitole urmau să facă parte dintr-o 
enciclopedie a literaturii universale. Mircea Eliade mărturiseşte că a 
refuzat să trateze despre literatura sanscrită, însă că a acceptat cu bucurie 
să scrie capitolele despre trecerea de la sacru la profan, aşa cum este 
ilustrată în literatura universală, adaugînd că acesta va fi un prilej 
excelent de a-şi comunica publicului francez ideile despre sacru şi profan, 
schițate în lecţiile sale din Bucureştii anilor 19362. 

La 9 ani de la stabilirea sa în Statele Unite, Mircea Eliade a fost invitat 
să colaboreze la vestita întreprindere a aceleiaşi Edituri Macmillan, fiind 
solicitat în 1964 pentru articolele „Rumanian Philosophy” „Ionescu, Nae” 
şi „Rădulescu-Motru” din The Encyclopedia of Philosophy editată de 
Paul Edwards, pe atunci profesor la New York University. Eliade a 
acceptat să le scrie şi a semnat contractul pe 15 noiembrie 1963, apoi a 
depăşit termenul de predare, 1 iunie 1964, predîndu-le totuşi înainte de 
20 iulie 19647. 

Cu un an în urmă, la 9 mai 1963, Mircea Eliade declina invitaţia, 
adresată de Harold C. Gerdiner, SJ (Staff Editor Literature) de a contribui 
la The New Catholic Encyclopedia. În acelaşi an însă, după ce a redactat 
articolul „Myth” pentru Encyclopaedia Britannica (la care mai colaborase 


1. Ibidem. 

2. Fragment inedit din jurnalul lui Mircea Eliade, aflat în Arhiva „Mircea 
Eliade” de la Biblioteca Regenstein a Universităţii din Chicago, în cutia 
nr. 41, dosarul „Vol. 1”, pp. 86-87. Pasajul ca atare, precum şi multe 
altele, lipsesc cu desăviîrşire din ediţia publicată de Mircea Handoca la 
Editura Humanitas în 1993, ediţie care se deschide cu următoarea confe- 
siune a editorului : „Prima parte a volumului întîi conţine integral textul 
scris în limba română de Mircea Eliade” (Mircea Eliade, Jurnal, volumul 
I, Bucureşti, Humanitas, 1993, „Notă asupra ediţiei”, p. 6). 

3. Plata pentru cele trei articole a fost de 36 de dolari, la o rată de doi cenți 
pe cuvint. Informaţiile se găsesc în scrisorile lui Ellen Levene către 
Mircea Eliade, de pe 26 noiembrie 1963 şi 2 iulie 1964, actualmente în 
Arhiva „Mircea Eliade” de la Biblioteca Regenstein a Universităţii din 
Chicago, cutia 58, dosar „Contributions X”. 

cu „Shamanism”), terminat la 4 decembrie 1963!, la 2 martie 1964 Eliade 
este invitat să scrie alt articol, de către John V. Dodge („executive editor”), 
pe tema „Numerelor sacre”, însă declină oferta pe 16 martie 1964. 


„Enciclopedia religiei şi credinţei religioase” 


Prima întîlnire dintre Mircea Eliade şi Charles E. Smith a avut loc la 
data de 15 octombrie 1979, în biroul din Hyde Park al savantului român. 
Dupa cum notează Eliade în jurnalul său personal la data de 15 octombrie, 
după o discuţie de două ceasuri, vicepreşedintele Editurii Macmillan din 
New York i-a oferit titlul de editor şef al enciclopediei — denumită, pentru 
început, a „ştiinţelor religioase” — precum şi libertatea de a-şi alege nu 
doar un grup de editori principali şi lista completă de autori, ci chiar şi 
metoda şi direcţiile de abordare a fenomenelor religioase. Eliade îşi 
încheie relatarea din jurnal pe un ton pe cît de sobru, pe atît de dramatic : 
„[ Charles E. Smith] insistă să accept direcţia generală a noii Enciclopedii 
de Ştiinţe religioase (în 16 volume), pe care au de gînd s-o editeze. Voi 
fi Editor in Chief, voi avea un Bord of Editors ales de mine - şi voi fixa 
liniile generale, metoda şi colaboratorii. Accept”?. 

Înainte de a se duce la Universitatea din Chicago, încă din vara 
anului 1979 Charles E. Smith îi trimisese lui Mircea Eliade o propunere 
editorială, referitoare la o posibilă viitoare structură a enciclopediei, 
propunere redactată de profesorul Robert M. Seltzer?. În acest document 
fondator al Enciclopediei, profesorul Seltzer foloseşte o definiţie a religiei 
ce urmează îndeaproape teoriile lui Mircea Eliade despre autonomia 
sacrului : „Religia nu este o disciplină precum filosofia, ori un grup de 


1. Scrisoare a lui Mircea Eliade către John V. Dodge, 4.12.1963; pentru 
aproximativ 10000 de cuvinte, i s-au plătit 400 de dolari şi a primit şi un 
set al Enciclopediei Britanice. Originalul scrisorii se găseşte în Arhiva 
„Mircea Eliade” citată supra, cutia 58, dosarul „Contributions X”. 

2. Mircea Eliade, Jurnal, vol. II, op. cit., p. 398 ; originalul dactilografiat 
se găseşte în Arhiva „Mircea Eliade” citată supra, cutia nr. 59, dosarul 
intitulat „Journal 1978-79 (dactylo)”. 

3. Profesor la City University of New York, autoritate în iudaismul medieval 
şi modern, şi membru al comitetului redacţional al Enciclopediei religiei, 
Robert M. Seltzer este autorul a două cărţi importante despre religia şi 
istoria evreilor : Jewish People, Jewish. Thought. The Jewish Experience 
in History (New York, Macmillan, 1980), şi Judaism. A People and Its 
History (New York, Macmillan, 1989). 

discipline conectate între ele, precum ştiinţele sociale, ci un aspect 
universal al existenţei omeneşti ce conţine un mănunchi de interese ce-i 
sîntunice, însă care, în acelaşi timp, pătrunde în cele mai multe domenii 
de interes relativ la ceea ce e omenesc. Religia este comparabilă cu muzi- 
cologia, arta şi literatura, teritorii în care se pot întîlni probleme asemănă- 
toare, legate de definiţia subiectelor de acoperit în cursul pregătirii unei 
enciclopedii comprehensive”!. În plus, profesorul Robert M. Seltzer a 
oferit şi o primă structură riguroasă a enciclopediei, ce avea să fie 
preluată şi distilată de Eliade potrivit teoriilor sale : „Următoarele rubrici 
constituie un ghid pentru sumarul enciclopediei, şi sînt împărţite în (I) 
articole despre tradiţii religioase clar delimitate sau aspecte ale acestora 
şi (II) articole ce au ca punct de pomire o disciplină academică sau un 
concept folosit în acea disciplină pentru a descrie anumite aspecte generale 
ale religiei”?. După cum se va vedea din paginile următoare, unul dintre 


1. „We suggest that religion is not a discipline like philosophy, or a group 
of interrelated disciplines like the social sciences, but a universal aspect 
of human existence with a core of interests unique to it but which, at the 
same time, pervades most areas of human concern. Religion is comparable 
to musicology, art, and literature, where similar problems in defining 
coverage would be encountered in the course of preparing a comprehensive 
encyclopedia.” Propunerea de proiect, în întregimea ei, se găseşte în 
Arhiva „Mircea Eliade” citată supra, cutia 73, dosar intitulat „The 
Encyclopedia of Religion, First Meeting, 1979”. Deşi documentul fondator 
al enciclopediei nu este semnat, în acelaşi dosar se află o scrisoare a lui 
Charles E. Smith către Mircea Eliade, de pe 20 februarie 1980, în care 
editorul de la Free Press pledează pentru includerea profesorului Seltzer 
în comitetul editorial, argumentînd că acesta din urmă este autorul 
propunerii trimise lui Eliade în cursul verii. Eliade răspunde la 5 martie 
1980, insistînd ca acest comitet editorial să includă şi numele lui Jacob 
Neusner, autoritate de prim rang în domeniul iudaismului rabinic. Jacob 
Neusner va accepta oferta lui Eliade, obiectînd însă la faptul că întâlnirile 
de redacţie aveau loc vinerea sau sîmbăta, în timpul sabatului, adăugînd, 
cu scris de mînă, la sfîrşitul unei scrisori dactilografiate, pe un ton 
ironic : „Mircea, we have a religion, too ! ” (vezi cutia 73, dosar intitulat 
„The Encyclopedia of Religion, First Meeting, 1979”). 

2. „The following rubrics are a guide to the contents of the encyclopedia. 
They are divided into (I) articles treating individual religious traditions 
or aspects of them and (II) articles which take as their starting point a 
scholarly discipline or a concept used in that discipline to describe some 
aspects of religion in general.” Propunerea de proiect, în întregimea ei, 
se găseşte în Arhiva „Mircea Eliade” citată supra, cutia 73, dosar 
intitulat „The Encyclopedia of Religion, First Meeting, 1979”. 

aspectele cele mai apreciate de savanții care au recenzat Enciclopedia 
religiei este tocmai includerea articolelor meta-teoretice. 

La 26 octombrie 1979, o dată întors la New York, Charles E. Smith 
pune pe hîrtie rezultatele la care ajunsese după îndelungata discuţie purtată 
cu Mircea Eliade, iar scrisoarea profesorului de la Chicago, aşternută pe 
hîrtie în aceeaşi zi, trădează un încă şi mai înflăcărat entuziasm. Charles 
E. Smith îi reaminteşte lui Eliade că a fost de acord să-comenteze şi să 
revizuiască propunerea lui Robert M. Seltzer, şi că a acceptat, cu titlu de 
încercare, să devină editorul şef al Enciclopediei religiei şi credinţei 
religioase. În plus, vicepreşedintele Editurii Macmillan din New York l-a 
însărcinat pe profesorul chicagoan să alcătuiască comitetul editorial, să 
pună laolaltă o primă listă de articole ale enciclopediei, precum şi să 
realizeze o diviziune estimativă a celor cinci milioane de cuvinte!. 

În răspunsul pe care i-l adresează lui Charles E. Smith, Mircea Eliade 
găseşte că a sosit momentul cel mai potrivit pentru o nouă enciclopedie 
a religiei. În continuare, Eliade trece în revistă mai toate instrumentele 
de acest gen aflate la îndemîna studenţilor: Hastings Encyclopedia of 
Religion and Ethics — învechită şi demodată, potrivit lui Eliade, Religion 
in Geschichte und Gegenwart - o lucrare solidă, însă adresată mai 
degrabă unui cititor european, Dictionary of Comparative Religion, editat 
de S.G.F. Brandon - Eliade îl găseşte inegal, şi Enciclopedia delle 
religione (1970-1975), produsă, în mare parte, de un singur savant, 
Alfonso M. di Nola. În aceeaşi scrisoare din 26 octombrie 1979, Eliade 
nu pare a avea o idee foarte clară despre structura enciclopediei — sau nu i-o 
comunică lui Charles E. Smith —, însă clasifică articolele în două grupuri 
majore : istoric şi fenomenologic, repetînd ideea lui Robert M. Seltzer, 
dar în propria sa cheie hermeneutică : „În prima etapă a planificării proiec- 
tului, ar trebui să punem la punct o listă de concepte-cheie, precum religie, 
magie, mit, ritual, tipuri de fiinţe divine (zei, zeițe, eroi culturali), 
spaţiu sacru, timp sacru, simbolism religios, şamanism, misticism, etc. 
De asemenea, vom stabili structura prezentărilor pentru religiile dezvoltate 
(«high religions», în original, E.I.) (hinduism, buddhism, iudaism, creşti- 
nism, islamism, religiile Egiptului, Mesopotamiei, Chinei şi Japoniei) ”?. 


1. Scrisoare a lui Charles E. Smith către Mircea Eliade, datată 26 octombrie 
1979 şi aflată în Arhiva „Mircea Eliade” de la Biblioteca Regenstein a 
Universităţii din Chicago, cutia 73, dosar intitulat „The Encyclopedia of 
Religion, First Meeting, 1979”. 

2. „In the first stage of planning the project, we should work out a list of 
key concepts such as religion, magic, myth, ritual, types of divine beings 
(gods, goddesses, culture heroes), sacred space, sacred time, religious 

La 25 februarie 1980, comitetul directorial al Editurii Macmillan din 
New York a aprobat finanţarea proiectului, intitulat, la vremea aceea, 
Enciclopedia religiei şi credinţei religioase. Potrivit unei scrisori a lui 
Charles E. Smith de la 28 februarie al aceluiaşi an, biroul din New York 
al editurii se însărcina să vegheze asupra tuturor detaliilor editoriale, 
financiare şi birocratice ale lucrului la Enciclopedie, lui Mircea Eliade 
nemairămînîndu-i decît să se îngrijească de munca intelectuală a colabo- 
ratorilor săil. 

Lucrul la proiect va mai întîrzia încă un an de zile pînă să prindă o 
formă mai apropiată de cea pe care Mircea Eliade, Charles E. Smith şi 
Claude Conyers, „Senior Project Editor” - supervizorul tehnic de facto 
al lucrului la Enciclopedie — şi-o doriseră de la început. La 30 mai 1980, 
Claude Conyers i-a trimis lui Eliade contractul final între profesor, în 
calitate de editor şef, şi Editura Free Press. Eliade îi răspunde printr-o 
scrisoare contradictorie la 3 iunie 1980, cu cîteva ore înainte de a-şi 
începe excursia de vară la Paris, pentru a se supune unei operaţii. Boala 
l-a împiedicat să pregătească o listă cu articole pentru grupa A (perspectiva 
istorică), şi nu a semnat contractul, din cauza prea multor obligaţii pe 
care le-a descoperit stipulate în el (revizuirea fiecărui manuscris şi a 
şpalturilor). Boala îl face pe Eliade să-i lase lui Conyers mînă liberă de 
a alege alt editor şef al Enciclopediei religiei, deşi încă mai doreşte ca 
numele său să fie asociat cu acest proiect. Totuşi, Eliade ţine să exprime 
faptul că nu va fi disponibil peste vară, deoarece după operaţie va pleca 
din Paris pentru recuperare. 

Claude Conyers nu se descurajează în faţa ezitărilor lui Eliade şi, la 
18 iunie 1980, îi trimite din nou cele două exemplare ale contractului, 
sperînd că de astă dată va accepta să le semneze. În cele din urmă, convins 
că nu va fi împovărat cu nici un soi de trudă suplimentară la vîrsta de 
peste 70 de ani, Eliade semnează contractul pe 12 noiembrie 1980, 


symbolism, shamanism, mysticism, etc. We will also establish the structure 
of the presentations of the high religions (Hinduism, Buddhism, Judaism, 
Christianity, Islam, Religions of Egypt, and Mesopotamia, China and 
Japan).” Originalul scrisorii se găseşte în Arhiva „Mircea Eliade” citată 
supra, cutia 73, dosar intitulat „The Encyclopedia of Religion, First 
Meeting, 1979”. - 

1. Scrisoare a lui Charles E. Smith către Mircea Eliade, datată 28 februarie 
1980, aflată în cutia 73, dosar intitulat „The Encyclopedia of Religion, 
First Meeting, 1979”, din.aceeaşi arhivă, loc. cit. 

2. În prezent, contractul se găseşte în aceeaşi arhivă de la Regenstein, cutia 
nr. 73, dosarul intitulat „Encyc. of Religion, Incoming/Outgoing 1980-1983”. 

urmînd a-i fi plătiţi 25000 de dolari în patru rate, prima (5000 de dolari) 
fiind achitată de către Editura Free Press pînă la 28 noiembrie 1980, dată 
la care Eliade i-a răspuns lui Claude Conyers pentru a-i confirma primirea 
cecului!. 


O structură neobişnuită 
pentru o enciclopedie a religiei 


În fine, are loc prima întîlnire a comitetului editorial pentru Enciclopedia 
religiei, alcătuit din Charles E. Adams?, Joseph M. Kitagawa”, Martin 
E. Martyf, Jacob Needleman’, Robert M. Seltzer şi Victor Turner. 
Mircea Eliade nu a putut fi prezent la întîlnirea care s-a petrecut la 
Quadrangle Club, în campusul Universităţii din Chicago, pe 27 sep- 
tembrie 1980. În absenţa lui Eliade şi la sugestia lui Joseph M. Kitagawa, 
acurateţea titlului iniţial al proiectului, Enciclopedia religiei şi credinţei 
religioase, a fost pusă sub semnul întrebării. Astfel, membrii comitetului 
editorial, evaluînd echilibrul dintre articolele dedicate aspectelor institu- 
tionale ale religiei şi cele dedicate credințelor religioase, au decis ca 
titlul să nu mai facă nici o referire la credinţele religioase (ceea ce ar fi 
pus în avantaj o perspectivă dogmatică) ori la comportamentul religios 
(ceea ce ar fi mutat cercetările către ştiinţele sociale). De vreme ce 


1. Scrisoare a lui Mircea Eliade către Claude Conyers, în prezent în aceeaşi 
arhivă, cutia nr. 73, dosarul intitulat „Encyc. of Religion, Incoming/ 
Outgoing 1980-1983”. 

2. La vremea respectivă, profesor de studii islamice la McGill University 
din Canada. 

3. La vremea respectivă, profesor emerit de istoria religiilor la Divinity 
School, University of Chicago. 

4. La vremea respectivă, profesor de istorie a creştinismului modern la 

Divinity School, University of Chicago. 

Profesor de filosofie la San Francisco State University. 

La vremea respectivă, profesor de antropologie la University of Virginia, 

autor a cîtorva valoroase contribuţii la studiul relaţiei dintre ritual şi 

teatru, precum 7he Ritual Process. Structure and Anti-structure (New 

York, Aldine de Gruyter, 1995), The Anthropology of Performance (New 

York, PAJ Publications, 1986), Dramas, Fields, and Metaphors. Symbolic 

Action in Human Society (Ithaca, Cornell University Press, 1974), şi The 

Forest of Symbols. Aspects of Ndembu Ritual (Ithaca, Cornell University 

Press, 1967). 


DN 

aproape toţi membrii comitetului editorial păreau a fi convinşi că această 
viziune, relativ neutră, reflectă întocmai nu doar. teoria eliadiană a 
ireductibilităţii sacrului în studiul religiei, ci şi corolarul ei, anume 
autonomia şi unitatea fenomenelor religioase, la 27 septembrie 1980 
titlul de Enciclopedia religiei a fost ales, şi în defavoarea alternativei 
Enciclopedia religiilor!. 

Întors la New York, Claude Conyers i-a expediat imediat prin poştă 
lui Eliade documentele acestei întîlniri, incluzînd dactilograma însăşi, 
dar vreme de două luni nu a primit nici un răspuns concret de la Chicago. 
Eliade îl înştiinţase pe Conyers că dorea să împartă materialul enciclo- 
pediei în trei blocuri mari - articole istorice şi descriptive, articole 
morfologice şi restul articolelor? — însă nu a reuşit să-i ofere acestuia din 
urmă nimic concret pînă la 27 noiembrie 1980, dată la care profesorul de 
la Chicago trimite o scrisoare circulară tuturor celor din comitetul 
editorial, în care descrie modelul său pentru o enciclopedie a religiei. 

În acest text fondator, după ce precizează de la bun început că 
Enciclopedia nu va fi centrată asupra lumii occidentale, Eliade dezvoltă 
schema propusă iniţial de Robert M. Seltzer şi rafinată ulterior de el 
însuşi, şi pune la punct diviziunea în blocuri editoriale. Blocul editorial 
A urma să acopere religiile corespunzătoare ariilor etnico-geografice, B 
urma să reprezinte structuri, tipologii şi instituţii religioase, iar blocul 
editorial C constituia aşa-numita „publisher's choice” : articole scurte şi 


- biografii ale unor personalităţi importante în religiile lumii. Maniera în 


care Eliade alocă pagini pentru această întreprindere îl arată pe savant 
preocupat de a pune laolaltă o panoramă echilibrată a religiilor. În aceleaşi 
pagini, Eliade vrea să fie sigur că enciclopedia va purta semnele operei 
sale anterioare : „Consider a fi bine stabilit faptul că sîntem cu toţii de 
acord asupra structurii şi stilului articolelor. 1) Trebuie insistat ca autorii 
să se concentreze asupra faptelor celor mai relevante şi a ideilor esenţiale. 
Mai precis, nu trebuie să urmăm modelul Enciclopediei religiei şi eticii 
a lui Hastings. [Logica lui Eliade pare a şchiopăta în acest loc: enciclo- 
pedia coordonată de Hastings la începutul secolului XX nu neglijează 
«faptele cele mai relevante şi ideile esenţiale», iar distanţa dorită de Eliade 
între proiectul său şi Enciclopedia religiei şi eticii va consta mai degrabă 


1. Documentul, intitulat „Minutes ofthe Meeting of the Editorial Advisory 
Board of the Encyclopedia of Religion” (27 September 1980), se găseşte 
în aceeaşi arhivă de la Biblioteca Regenstein a Universităţii din Chicago, 
cutia 73, dosarul „Papers. Addenda”. 

2. Scrisoare a'lui Claude Conyers către Jacob Needleman, din 21 noiembrie 
1980, aflată în arhiva pomenită, cutia 73, dosarul „Papers. Addenda”. 

în mutarea centrului de atenţie către ideile religioase non-occidentale. 
E.1.]2) Se presupune că Enciclopedia va reflecta toate abordările meto- 
dologice creative ale antropologiei culturale, istoriei şi fenomenologiei 
religiei, sociologiei şi psihologiei religiei. Cu toate acestea, nu trebuie 
uitat că orientarea generală este «hermeneutică», iar nu «reducţionistă». 
Ar fi lipsit de relevanţă să informăm cititorul că, de pildă, cultul /ingam-ului 
este un alt exemplu al «cultelor falice». Cititorul se va aştepta să găsească 
sensurile unui asemenea cult pentru practicanţii indieni”!. 

Appendix II al scrisorii circulare reflectă în mod fidel imaginea pe 
care o avea Eliade despre cîmpul academic al istoriei religiilor ła începutul 
deceniului 8 al secolului trecut. Savantul de la Chicago era conştient că 
nu putea obţine colaborările unor nume mari precum Lévi-Strauss (care 
refuza să colaboreze la astfel de proiecte), Giuseppe Tucci, Gershom 
Scholem şi Georges Dumézil (toţi trei trecuţi de vîrsta de 80 de ani la 
acea dată), însă se aştepta la răspunsuri pozitive din partea unor savanţi 
consacraţi ca Otto Hotler, Paul Ricoeur, G. Widengren, Zwi Werblowsky, 
Ninian Smart, Anne-Marie Schimmel, S.H. Nasr, Alessandro Bausani, 
Raimondo Pannikar, Jacob Neusner, Geertz. Eliade continua : „Dintre 
savanții mai degrabă tineri, însă foarte promițători, voi numi aici doar 
doi, care-mi sînt şi prieteni: Bruce Lincoln şi Ioan Culiano”?. 

La sfîrşitul anului 1980, proiectul Enciclopediei religiei părea să se 
fi pus cu adevărat în mişcare. La 29 decembrie, Claude Conyers a trimis 
fiecărui membru al comitetului editorial un pachet voluminos ce conținea 


nie e e e 
1. „Itake it for granted that we all agree on the structure and style of the 
articles. 1) We must insist that the authors center on the most relevant 
facts and on the essential ideas. That is to say, we must not model 
ourselves on Hastings ERE. 2) We assume that the Encyclopedia will 
‘reflect all the creative methodological approaches ofcultural anthropology, 
history and phenomenology of religion, sociology and psychology of 
religion. However, we must not forget that the general orientation is 
«hermeneutical» and not «reductionistic». For instance, it will be irrelevant 
to inform the reader that lingam worship is another example of the 
«phallic cults». The reader will expect to find out the meanings of such 
worship for the Indian devotees.” Scrisoarea circulară, în întregimea ei, 
se găseşte în acceaşi arhivă, cutia 73, dosar intitulat „The Encyclopedia 

of Religion, Incoming/Outgoing 1980”. 

2. „Among the rather young but very promising scholars I will name only two 
here who are my friends : Bruce Lincoln and loan Culiano.” Documentul 
se găseşte în arhiva citată supra, cutia 73, dosar intitulat „The Encyclopedia 
of Religion, Incoming/Outgoing 1980”. 

o scrisoare circulară a profesorului Eliade, comentariile editurii asupra 
scrisorii cu pricina, precum şi un set de instrucţiuni precise referitoare la 
maniera de lucru în următoarele luni. Astfel, Mircea Eliade, Charles E. 
Smith şi Claude Conyers le-au solicitat membrilor comitetului editorial 
să pună la punct un sistem de articole referitoare la teritorii clar separate, 
împreună cu religiile corespunzătoare (conform primului bloc de articole, 
A, istorico-geografice). Membrii comitetului urmau să trimită listele de 
articole în săptămînile următoare, iar editorii newyorkezi se însărcinau a 
le expedia mai departe, la Chicago, pentru a fi revăzute şi comentate de 
către Eliade însuşi!. 

Mircea Eliade avea să compileze o listă cu articole pentru blocul B al 
Enciclopediei religiei ( „instituţii, ritualuri, concepţii religioase”) la începutul 
anului 19812. Dreptul de a-şi selecta propriii săi colaboratori, mărturie 
a statutului de necontestat dobîndit de Mircea Eliade în lumea academică 
americană la începutul anilor 80, avea să fie o ocupaţie constantă a sa 
vreme de cîţiva ani buni după acea scrisoare din 27 noiembrie 1980. 
Bunăoară, la 2 februarie 1981, el mărturiseşte în jurnalul său că după ce 
trecuse la planificarea articolelor din blocul B al Enciclopediei religiei 
(„instituţii, ritualuri, concepţii religioase”), se străduia să-i caute pe cei 
mai potriviţi colaboratori, fără a-şi ascunde preferinţele pentru savanții 
europeni mai curînd decît americani”. La scurt timp după ce a aşternut 
notiţa cu conţinutul de mai sus în jurnalul său intim, Eliade i-a trimis lui 
Claude Conyers o listă provizorie a articolelor din blocul B, în număr de 420, 
totalizînd aproape 1,6 milioane de cuvinte?. 

După doi ani de la propunerea iniţială, întîlnirile cu comitetul de 
editori principali (Charles J. Adams, Joseph M. Kitagawa, Martin E. 
Marty, Richard P. McBrien, Jacob Needleman, Robert M. Seltzer) par a 
fi intrat într-un soi de rutină editorială, însă, după cum notează în 
jurnalul său la data de 10 octombrie 1981, lui Eliade îi mai rămînea să 


1. Scrisoare a lui Claude Conyers către membrii comitetului editorial al 
Enciclopediei religiei, datată 29 decembrie 1980 (o copie i-a fost trimisă 
lui Mircea Eliade), actualmente în arhiva citată supra, cutia 73, dosar 
intitulat „The Encyclopedia of Religion, Incoming/Outgoing 1980”. 

2. Scrisoare a lui Mircea Eliade către Claude Conyers din 9 ianuarie 1981, 
în prezent în arhiva citată supra, cutia 73, dosar intitulat „The Encyclopedia 
of Religion, Incoming/Outgoing 1980”. 

3. Mircea Eliade, Jurnal, vol. TI (1970-1985), op. cit., p. 408: 

4. Scrisoare a lui Claude Conyers către Mircea Eliade din 17 februarie 
1981, aflată în prezent în arhiva citată supra, cutia 73, dosar intitulat 
„The Encyclopedia of Religion, Incoming/Outgoing 1980”. 

decidă numărul de cuvinte rezervat fiecărui articol, iar munca de a găsi 
cei mai potriviţi colaboratori era departe de a fi luat sfîrşit. Cu toate 
acestea, Eliade nu îşi poate opri satisfacția la gîndul că „Enciclopedia va 
fi cu adevărat o operă internaţională”, la care vor scrie „savanţi de pe 
toate continentele”. Mai mult de-atît, Eliade se bucură la gîndul că 
vor colabora la Enciclopedie savanţi nu doar din Europa occidentală, ci şi 
din „Rusia, România, Ungaria şi Polonia”!. 3 ani mai tîrziu, în 1984, 
Claude Conyers şi Mircea Eliade puteau nutri ambiția de a-i fi invitat pe 
toţi istoricii importanţi ai religiilor din lume să ia parte la redactarea 
Enciclopediei. Astfel, la 2 aprilie 1984, Claude Conyers îi scrie lui Eliade 
pentru a-i comunica o serie de date statistice referitoare la autorii 
articolelor incluse în Enciclopedie pînă la acea dată: 60 % dintre 
colaboratori proveneau din America de Nord, iar 40 % din Europa 
(52 din Franţa, 22 din Germania de Vest, 15 din Italia, 15 din Olanda, 
nimeni însă din Spania — Eliade îşi propune să corecteze această lacună, 
într-o scrisoare din 13 aprilie 1984). 

Sfîrşitul anului 1981 îl găseşte pe Eliade trudind, împreună cu noul 
său asistent, profesorul Lawrence E. Sullivan, nu numai la stabilirea 
detaliilor legate de totalitatea articolelor din blocul B, ci şi, potrivit unei 
scrisori circulare a lui Claude Conyers către editorii Enciclopediei, de pe 
20 noiembrie 1981, la planificarea unităţilor de articole din blocul C, 
după cum urmează: metodologie, artele şi religia, ştiinţele şi religia, 
societatea şi religia, probleme contemporane?. Deşi în 1980 şi mare 
parte din anul 1981, editorii Enciclopediei nu se deciseseră încă asupra 
conţinutului articolelor din blocul C, în 1982 ei au optat să acorde, în 
acest spaţiu editorial, un loc generos relaţiilor dintre religie şi curentele 
filosofiei occidentale, astfel încît elanul iniţial al lui Eliade de a muta 
centrul de atenţie de la lumea vestică la religiile „primitive” să fie 
oarecum echilibrat printr-o tratare coerentă şi elaborată a concepţiei 
filosofice occidentale asupra ideilor religioase“. 


= 


Mircea Eliade, Jurnal, vol. II, op. cit., p. 423. 

2. Ambele scrisori se găsesc în arhiva citată supra, cutia 73, dosarul 
„Encyc. of Religion Incoming/Outgoing 1983-1984”. 

3. Scrisoare a lui Claude Conyers către editorii Enciclopediei religiei de pe 
20 noiembrie 1981, aflată în arhi va citată supra, cutia 7, dosarul „Encyclopedia 
of Religion - Correspondence”. 

4. Scrisoare a lui Claude Conyers către Mircea Eliade din 29 decembrie 

1982, aflată în arhiva citată supra, cutia 73, dosarul „Encyc. of Religion 

Incoming/Outgoing 1980-1983”. 

Istorie şi fenomenologie, metodă şi artă 


Efortul intens al lui Mircea Eliade de a pune laolaltă savanţi europeni şi 
americani, într-o schemă editorială alcătuită în funcţie de erudiţia sa 
vastă şi de metodologia pusă la punct încă din 1950-1960, a făcut ca, în 
mai 1983, structura Enciclopediei să fie aproape identică celei finale, 
din 1988. | 

Sarcina de a scrie o introducere formală la Enciclopedia religiei i-a 
revenit, după dispariţia lui Eliade în aprilie 1986, lui Joseph M. Kitagawa, 
colegul şi prietenul său de la Divinity School începînd cu data venirii 
acestuia la Chicago : 1 octombrie 1956. Kitagawa reaminteşte condiţiile 
impuse de colegiul editorial tuturor colaboratorilor la Enciclopedie : ei 
urmau să ofere cititorului neavizat cele mai noi informaţii din cîmpul lor 
de cercetare, o istorie succintă a interpretărilor date acestei informaţii în 
ultimele două veacuri, precum şi paradigma general acceptată a momen- 
tului!. Colegiul editorial le-a cerut colaboratorilor la Enciclopedie să se 
distanţeze de modelul precedentei enciclopedii a religiei în limba engleză?, 
care acorda o importanţă copleşitoare aspectului teologic şi filosofic al 
religiilor, şi să urmeze modelul lui Joachim Wach, predecesorul lui 
Eliade la Divinity School, care face o clară distincţie între dimensiunile 
teoretică (mituri, dogme, idei), practică (ritualuri şi sacramente) şi socio- 
logică (dinamica grupurilor sociale) ale religiei”. 


1. Joseph Kitagawa, „Foreword”, p. xiii. 

2. James Hastings, The Encyclopedia of Religion and Ethics, Edinburgh, 
1908-1926, retipărită la New York în 1955. 

3. Joachim Wach a pledat împotriva izolaţionismului teologic şi filosofic 
încă din 1924, în Religionswissenschaft : Prolegomena zu ihrer wissenschafis- 
theoretischen Grundlegung (Leipzig, J.C. Hinrichs), carte tradusă în 
engleză în 1988, sub titlul „The History ofReligions. Theoretical Prolego- 
mena to Its Foundation as a Scholarly Discipline”, în volumul Introduction 
to the History of Religions, editat de Joseph Kitagawa şi Gregory D. Alles, 
New York, Macmillan Publishing Company (pp. 1-150). Vezi, mai cu 
seamă, capitolul III, intitulat „The Branches of the History of Religions” 
(pp. 53-79). Desigur, distincţiile acestea reprezintă mai degrabă vestigiile 
unei separaţii a disciplinelor academice la începutul secolului XX, cu 
neputinţă de păstrat în prezent, deoarece dinamica grupurilor religioase 
este exprimată nu doar cu ajutorul aşa-zisei dimensiuni teoretice, ci şi 
prin intermediul practicilor ritualice. 

Drept urmare, Eliade şi echipa sa de colaboratori principali au decis 
să introducă în Enciclopedie trei categorii diferite de articole. lată cum 
arăta structura enciclopediei în mai 1983 : blocul A („Religiile”) conţine 
16 unităţi, între care ultimele 3 dedicate „locurilor sacre”, „zilelor şi 
anotimpurilor sacre” şi „obiectelor rituale” ; blocul B („Studiul religiei”) 
conţine patru unităţi („fenomene”, „teorii şi instrumente conceptuale”, 
„metode de studii”, „istorii ale studiului”) — constituind, iniţial, nucleul 
gîndirii fenomenologice a lui Eliade, blocul B a sfîrşit prin a reprezenta, 
în chip autoritar, starea de fapt a metodologiei în studiile religioase la 
apogeul epocii Eliade —, iar ultimele două blocuri, C („Religie şi filosofie”) 
şi D („Religie şi cultură”) conţin trei unităţi („artele”, „ştiinţele” şi 
„societatea”). 

În viziunea lui Kitagawa din 1987, prima categorie (blocul A) reflectă 
efortul clar al editorilor de la Chicago de a conferi Enciclopediei o limpede 
dimensiune iniţială istorică, fiind dedicată unor „comunităţi religioase şi 
tradiţii specifice”, deopotrivă „majore” („hinduism, buddhism, iudaism, 
creştinism şi islamism”) şi „minore” („societățile tradiţionale africane, 
grupurile aborigene australiene, culturile mezoamericane şi altele”). Cea 
de-a doua categorie de articole (blocul B) reflectă orientarea vădit 
fenomenologică a cercetării eliadiene şi tratează marile subiecte ale 
istoriei religiei complet desprinse de contextul lor politico-social iniţial : 
„Viaţa de după moarte, mit, ritual şi simbol”. Ultima categorie (blocurile 
C şi D) reflectă încrederea colegiului de editori în viabilitatea cîmpului 
de cunoaştere acoperit de „istoria religiilor”, adoptă o atitudine vădit 
anti-deterministă şi analizează relaţiile dintre religie şi alte teritorii ale 
culturii (drept, ştiinţă, arte)!. 

În plus, sfîrşitul volumului 16 al Enciclopediei îi oferă cititorului o 
prezentare sinoptică a tuturor subiectelor incluse?. Prezentarea sinoptică 
este împărţită în două părţi distincte: „Religiile” şi „Istoria religiei”. 
Secţiunea dedicată religiilor conţine lista a 44 de grupuri importante de 
religii”, pe cîtă vreme secţiunea dedicată istoriei religiei este împărţită în 


1. Joseph M. Kitagawa, „Foreword”, p. xv. 

2. Mircea Eliade, The Encyclopedia of Religion, vol. 16, pp. 97-127. 

3. Religiile tradiţionale africane, religiile afro-americane, religiile altaice, 
religiile antice ale Orientului Apropiat, religiile arctice, religiile aborigene 
australiene, religia baltică, buddhism, religiile insulelor Caraibe, religia 
celtă, religia chineză, creştinism, religia egipteană, tradiţiile europene, 
religia germanică, religia greacă, religiile elenistice, hinduism, religiile 
indiene, religiile indo-europene, religiile Asiei interioare, religiile iraniene, 
Islamul, religia israelită, jainismul, religia japoneză, iudaismul, religia 

3 subsecţiuni principale : „Fenomene religioase”, „Artă, ştiinţă şi societate” 
şi „Studiul religiei”. Grupul de articole „Fenomene religioase” reflectă 
poate cel mai bine atît orientarea transistorică a disciplinei numite „istoria 
religiei”, cît şi preocuparea lui Eliade pentru motive şi simboluri general 
umane, deoarece adăposteşte acele „articole despre obiecte, simboluri, 
practici, credinţe, teme şi motive care pot fi observate zransregional, 
adică sînt elemente ale mai multor tradiţii religioase. De regulă, un astfel 
de articol descrie un fenomen pe care membrii feluritelor tradiţii religioase 
l-ar recunoaşte ca făcînd parte din viaţa religioasă”!. Subsecţiunea „Artă, 
ştiinţă şi societate” conţine articole ce explorează conexiunile dintre religie 
şi cele trei forme de manifestare a culturii umane mai sus menţionate, iar 
subsecţiunea „Studiul religiei” analizează, pe rînd, istoricul studiului 
religiei, metodele folosite?, raporturile dintre filosofie şi religie?, termenii 


coreană, religia mandeană, religiile indigene ale Americii Centrale, religiile 


Mesopotamiei, religii noi şi grupări moderne, religiile indigene ale 
Americii de Nord, religiile Oceaniei, religiile preistorice, religia romană, 
sikhism, religia slavă, religiile indigene ale Americii de Sud, religiile 
Asiei de Sud-Est, religia tracă, religiile tibetane, religiile uralice, zoroas- 
trismul. Fiecare intrare din această secţiune conţine un număr impresionant 
de articole principale, articole secundare şi, uneori, o listă de biografii. 
Mircea Eliade, The Encyclopedia of Religion, vol. 16, p. 120. 


_ 


2. Articolul principal este intitulat „Studiul religiei - probleme de metodo- 


logie”, iar următoarele articole secundare sînt oferite cititorului pentru 
a întregi perspectiva metodologică a Enciclopediei : „Antropologie, 
etnologie şi religie”, „Arheologie şi religie”, „Clasificarea religiilor”, 
„Metoda comparativ-istorică”, „Mitologia comparată”, „Religia compa- 
rată”, „Ecologie”, „Etnoastronomie”, „Evoluţionism”, „Hermeneutică”, 
„Istoriografie”, „Istoria religiilor”, „Kulturlareiselehre”, „Şcoala britanică 
a mitului şi ritualului”, „Literatura periodică”, „Fenomenologia religiei”, 
„Filosofia religiei”, „Psihologia religiei”, „Lucrări de referinţă”, 
„Religionsgeschichtliche Schule”, „Studiile despre ritual”, „Sociologia 
religiei”, „Structuralismul”, „Teologia”, „Teologie comparată”, „Women's 
Studies”. 


3. Deşi unele articole aparţin în mod natural acestei secţiuni, precum 


»Dualism”, „Existenţialism”, „Dumnezeu”, „Raţiune”, „Nominalism”, 
„Adevăr”, altele se găsesc aici datorită unei anumite taxonomii caracte- 
ristice primei jumătăţi a secolului XX : „Gnosticism” (împărţit în trei 
subcapitole : „Gnosticism de la origini pînă în Evul Mediu”, „Gnosticism 
din Evul Mediu pînă în prezent” şi „Gnosticism ca erezie creştină”), 
„Hermetism”, „Ocultism” şi „Teurgie”. 

academici folosiţi în studiul religiei!, precum şi pe cei mai importanţi 
savanţi din acest domeniu?. 

Deşi Joseph M. Kitagawa recunoaşte imposibilitatea izolării fenomenelor 
pur religioase şi, în acelaşi timp, descrie Enciclopedia religiei ca situîndu-se 
pe linia fină de demarcaţie dintre semnificaţiile teologice şi soteriologice 
ale religiei şi cele istorice, sociologice, antropologice şi culturale, el 
anunţă că echipa de redactori principali nu a renunţat defel la „dogma” 
eliadiană a ireductibilităţii sacrului, teză care a devenit foarte controversată 
în ultimul deceniu al secolului XX. 


* 


Întorcîndu-ne înapoi la anul de grație 1982, descoperim că Eliade, 
îndemnat probabil de Editura Macmillan din New York, a redactat un 
manual al colaboratorilor la Enciclopedie în care, păstrîndu-şi acelaşi 
ton programatic din prima sa scrisoare circulară, din noiembrie 1980, 
anunţa că „am planificat această lucrare în multiple volume de o atare 
manieră încît conţinutul ei — o combinaţie neobişnuită de articole istorice 
şi descriptive, prezentări sintetice şi eseuri interpretative - va interesa, 
cu siguranţă, deopotrivă marele public şi pe specialist. Intenţionăm să 
facem din Enciclopedia religiei cartea fundamentală de referinţă pentru 
studiile religioase, la fel de folositoare studentului şi profesorului”?. 


1. Printre aceştia se găsesc mulţi termeni creaţi, reformaţi, inventaţi ori pur 
şi simplu privilegiați de către Eliade însuşi, ca de exemplu „Axis mundi” 
(termen pe cît de drag lui Mircea Eliade, pe atît de contestat la sfîrşitul 
anilor 80 şi în ultimul deceniu al secolului XX - v. Jonathan Z. Smith, 
To Take Place. Toward Theory in Ritual, Chicago, University of Chicago 
Press, 1987, capitolul 1), „Cosmologie”, „Hierofanie”, „Sacru şi profan”, 
„Spaţiu sacru”, „Timp sacru”, „Şamanism”. 

2. Citez doar câteva dintre numele acestor savanţi cărora le-au fost dedicate 
articole întregi în Enciclopedia religiei: Franz Boas, Ernst Cassirer, 
Auguste Comte, Ananda Coomaraswamy, Henry Corbin, Emile Durkheim, 
Mircea Eliade, E.E. Evans-Pritchard, James G. Frazer, Sigmund Freud, 
Arnold van Gennep, Marcel Granet, fraţii Grimm, René Guénon, Adolf 
von Harnack, Jane E. Harrison, James Hastings, J.G. Herder, Edmund 
Husserl, William James, C.G. Jung, Károly Kerény, Gerardus van der 
Leeuw, Bronislaw Malinowski, Louis Massignon, Marcel Mauss, Rudolf 
Otto, Raffaele Pettazzoni, Ernest Renan, Erwin Rohde, Albert Schweitzer, 
Nathan Söderblom, Herbert Spencer, C.P. Tiele, Giuseppe Tucci, Victor 
Turner, Joachim Wach, Max Weber, Henrich Zimmer. 

3. „We planned this multivolume in such a way that its content - an unusual 
combination of historical and descriptive articles, synthetic presentations, 

„Nu mă aşteptam la o asemenea salahorie...” 


Invitaţiile pentru scrierea articolelor din blocul B, dedicat istoriei religiei 
în maniera generos comparativistă dezvoltată de Mircea Eliade la Divinity 
School din Chicago, au fost trimise în lumea largă de către echipa 
editorială de la New York în cursul anilor 1982 şi 1983, însă chiar dacă 
unele articole au început să sosească în anul imediat următor (1984), 
editorii s-au trezit curînd într-o mare încurcătură : puţini erau istoricii 
religiilor care să posede fie erudiţia lui Eliade, fie îndrăzneala metodo- 
logică de a se angaja într-un studiu comparat al unui motiv sau subiect 
din mai multe tradiţii religioase. Mai mult de atît, descoperind că Mircea 
Eliade era poate singurul savant eliadian desăvîrşit din comitetul de 
redacţie al Enciclopediei, în ianuarie 1983 Claude Conyers se hotărăşte 
să sporească apetitul comparativistic al echipei şi încearcă să o convingă 
pe Mary Douglas! să devină membru al comitetului de redacţie. Întîlnind 
un refuz politicos, dar hotărît din partea lui Mary Douglas, Claude 
Conyers decide să o invite pe Annemarie Schimmel?. 


and interpretive essays - cannot fail to interest both the general reader 
and the specialist. We intend to make The Encyclopedia of Religion the 
basic reference book for religious studies, equally useful to the student 
and the teacher.” („Contributors' Manual, Foreword by Mircea Eliade”, 
document aflat în Arhiva „Mircea Eliade” de la Biblioteca Regenstein a 
Universităţii din Chicago, cutia 73, dosarul „Encyclopedia of Religion, 
Block B, list of contributors proposed by M.E.”, probabil 1982-1983.) 

1. Fostă profesoară de antropologie socială la London University, Mary 
Douglas este autoarea cîtorva volume de importanţă majoră în ştiinţele 
sociale: Purity and Danger. An Analysis of Concepts of Pollution and Taboo 
(London-New York, Routledge, 2002 [1966], Natural Symbols. Explorations 
in Cosmology (London, Barrie & Rockliff the Cresset P., 1970) şi 
Implicit Meanings. Selected Essays in Anthropology (London-New York, 
Routledge, 1999, ed. a II-a). 

2. Autoare a aproape 100 de cărţi şi monografii despre Islam, Annemarie 
Schimmel (1922-2003) a predat la universităţile din Marburg, Ankara, 
Bonn, cît şi la Harvard Divinity School (1967-1992). Claude Conyers îl 
înştiinţează pe Mircea Eliade de refuzul lui Mary Douglas şi intenţia de 
a o invita pe Annemarie Schimmel să devină membru plin al echipei 
editoriale într-o scrisoare datată 4 februarie 1983 şi aflată în Arhiva 
„Mircea Eliade” de la Biblioteca Regenstein a Universităţii din Chicago, 
cutia 73, dosar intitulat „The Encyclopedia of Religion, Incoming/ 
Outgoing 1980-83”. 


226 EDUARD IRICINSCHI 


Imediat ce Annemarie Schimmel acceptă invitaţia editorului newyorkez, 
la 23 februarie 1983, Claude Conyers o roagă să propună cît mai mulţi 
(şi pricepuţi) colaboratori pentru articolele comparativiste ale blocului 
B. La 28 februarie, împărtăşindu-i lui Joseph M. Kitagawa, alt vechi 
adept al Şcolii germane de istorie a religiei, vestea bună a asocierii 
Annemariei Schimmel la echipa editorială, Claude Conyers mărturisea 
că blocul B poseda o structură nu prea bine stabilită şi se găsea în mare 
nevoie de colaboratori experţi în metodele comparative dezvoltate de 
Eliade în studiul religiei!. În plus, o lună mai tîrziu, Conyers stabileşte 
o întîlnire de lucru pentru 22 aprilie 1983, la care Schimmel, Eliade, 
Kitagawa şi Sullivan urmau să discute articolele din prima secţiune a 
blocului B, anume „Fenomene în studiul religiei ”?. 

Temele de istorie a religiilor erau cel mai greu de acoperit, din cauza 
lipsei specialiştilor în domeniu. Slăbiciunea „istoriei religiilor” ca şcoală 
şi grup academic în acest loc se vădeşte: puţini au fost cei care să se 
aventureze să-l urmeze pe Eliade în expediţia sa comparatistă, fie din 
lipsa unei pregătiri academice potrivite, fie pentru că nu. credeau acest 
lucru realizabil. Astfel, cooptarea Annemariei Schimmel în echipă era 
privită cu speranţa îmbunătăţirii blocului B, deoarece celor mai buni 
studenţi, discipoli şi colegi ai lui Eliade (Kees W. Bolle, Bruce Lincoln, 
Jonathan Z. Smith, Zwi Werblowsky şi Ioan Petru Culianu)? li se ceruse 


1. Claude Conyers către Joseph M. Kitagawa (28 februarie 1983), anunţîndu-l 
că Annemarie Schimmel a acceptat să facă parte din elita editorilor 
asociaţi, adaugă: „Block B continues to be the most indefinite part of 
our plans, and the most in need of attention in terms of identifying 

“potential contributors.” Scrisoarea se găseşte în aceeaşi arhivă citată 
supra, cutia 7, dosarul „Encyclopedia of Religion - Correspondence”. 

2. Ambele scrisori ale lui Claude Conyers către Annemarie Schimmel, din 
23 februarie şi 29 martie 1983, se găsesc în arhiva citată supra, cutia 7, 
dosarul „Encyclopedia of Religion - Correspondence”; 

3. De exemplu, e lesne de presupus că Kees W. Bolle, fost student al lui 
Mircea Eliade, a preluat cîte ceva din sarcina editorială şi auctorială a 
maestrului său, redactînd articolele „Animism şi animatism”, „Cosmologie” 
(articol general), „Soartă”, „Hieros gamos” şi „Mit” (articol general). 
De asemenea, Bruce Lincoln, considerat de Eliade a fi, alături de 
Culianu, unul dintre cei mai dăruiţi istorici ai religiilor din generaţia sa, 
în prezent la Divinity School din Chicago, a scris articolele despre 
Băuturi”, „Cattle”, „Dezmembrare”, sub-articolul „Mituri şi simbolism” 
din cadrul articolului „Corpul omenesc”, „Religiile indo-europene” 
(articol general), sub-articolul „Iniţierea femeilor” din cadrul articolului 

să scrie un număr impresionant de articole din perspectiva comparativistă 
a istoriei religiei". 

Colaboratorii internaţionali ai lui Eliade nu întîrzie să se aştearnă la 
lucru, iar în 1983 articolele par a sosi la Chicago din belşug, de vreme 
ce 20 noiembrie al acelui an îl găseşte pe Eliade citind şi corectînd 
contribuţiile acestora?, operaţie editorială care continuă şi în anul următor, 
potrivit adnotărilor trecute în jurnalul eliadian la data de 21 februarie 19847. 

În luna mai a aceluiaşi an, Eliade, deşi copleşit de volumul imens al 
travaliului editorial, are acrul de a se declara mulţumit, pentru moment, 
cu soiul acesta de muncă intelectuală‘, pe care pare a o considera un fel 
de punere în ordine pentru posteritate a metodelor şi conceptelor istoriei 
religiei, aşa cum a fost aceasta predată vreme de aproape trei decenii la 
Divinity School din Chicago. Astfel, chiar înainte de a începe lucrul 
propriu-zis la Enciclopedie, la 21 august 1979, Eliade ştie că profesorii 
de la Chicago nu vor găsi defel înţeleaptă decizia sa de a se angaja, la 


peste 70 de ani, într-o întreprindere editorială de asemenea dimensiuni’. 


„Iniţiere” şi „Război şi războinici” (articol general). Jonathan Z. Smith, 
profesor la Chicago University, însă nu în cadrul Divinity School, a 
redactat articolele „Vîrstele lumii”, „Zei care mor şi revin la viaţă”, 
„Epoca de aur” şi „Somn”. Zwi Werblowsky, profesor la Universitatea 
Ebraică din Ierusalim, a redactat următoarele articole : „Antropomorfism” , 
„Eshatologie” (articol general), „Yosef Karo”, „Lumină şi întuneric”, 
sub-articolul „Mesianism iudaic” din cadrul articolului „Mesianism”, 
„Politeism”, „Shabbetai Tsevi” şi „Transmigraţie”. Articolele lui Ioan 
Petru Culianu vor fi discutate pe larg în a doua parte a acestei postfeţe. 
1. Conform unei scrisori a lui Claude Conyers de la 3 august 1984, adresată 
lui Kees W. Bolle (fost student al lui Eliade, la acea vreme profesor în 
departamentul de istorie de la University of California din Los Angeles) ; 
documentul se află în arhiva citată supra, cutia 73, dosarul „Encyc. 1984”. 
2. Mircea Eliade, Jurnal, vol. II (1970-1985), op. cit., p. 445. 
Ibidem, p. 448. 
„24-26 Mai [1984] Corectez articolele pentru Enciclopedie : am primit, 
zilele trecute, vreo trei kilograme. Sunt, totuşi, mulţumit de această 
muncă ; nu cred ca aş fi putut face altceva, mai personal. De cîteva zile 
mă zbat să termin contribuţia mea la articolul despre androginism, pe 
care îl voi semna împreună cu Wendy O'Flaherty” - v. Mircea Eliade, 
Jurnal, vol. II (1970-1985), op. cit., p. 458; originalul se găseşte în 
Arhiva „Mircea Eliade” de la Biblioteca Regenstein a Universităţii din 
Chicago, cutia 59, dosar intitulat „Journal 1978-79 - dactylo”. 
5. Mircea Eliade, idem, p. 392. 


Pa 

Mai mult chiar, la 21 martie 1981, cînd Bruce Lincoln nu ezita să-i comunice 
fostului său profesor că a făcut o mare greşeală acceptînd poziţia de editor 
şef al Enciclopediei, Eliade face din nou apel la un sistem de simboluri 
şi notează că „sacrificiul” său „are un sens profund”!. Trei ani mai tîrziu, 
la 1 iunie 1984, Eliade avea să-i dea parţial dreptate lui Bruce Lincoln, 
mărturisind că nu se aşteptase la un asemenea volum de muncă („Nu mă 
aşteptam la o asemenea salahorie, atunci cînd am acceptat postul de 
Editor-in-Chief”), însă reuşeşte să găsească un motiv de mîndrie auctorială 
şi în aceasta : „Enciclopedia Religiei va fi aproape la fel cum am închi- 
puit-0”2: Nota aceasta de optimism editorial scade simţitor la 24 septem- 
brie 1984, cînd Eliade începe să citească varianta finală a articolelor. 
O nuanţă de amărăciune se face simțită în tonul lui, trădînd faptul că 
bătrînul istoric al religiilor nu părea a fi pe deplin mulţumit de rezultatele 
muncii sale de coordonator al Enciclopediei. El consemnează în jurnal 
că a parcurs doar o parte din materialele celor 16 volume finale ale 
Enciclopediei şi nu a fost întotdeauna de acord cu punctul de vedere al 
autorilor aleşi de el însuşi. În plus, pe aceeaşi pagină, Eliade îşi exprimă 
speranţa că Editura Macmillan va ţine întreaga arhivă la îndemîna viito- 
rilor istorici, ce vor avea astfel posibilitatea de a evalua contribuţia sa?. 

Munca de editor şef şi coordonator al Enciclopediei pare să fi continuat 
pentru Eliade şi în anul 1985. Deşi consemnează în jurnal la data de 
9 februarie că a aruncat la coş o mare cantitate de maculatură, 20 de 
dosare burduşite şi 5 pachete de articole trimise de colaboratorii săi, o 
lună mai tîrziu, la 14 martie, tot el notează că editorii din New York îi 
trimit la fiecare două săptămîni un număr substanţial de articole“. Eliade 
nu mai pare a fi doborît de munca imensă, îşi ia în serios rolul de editor 
şef al proiectului, citind, evaluînd şi corectînd în jur de 40 pînă la 50 de 
pagini dactilografiate în fiecare/seară, după cum mărturiseşte în jurnal la 
data de 1 mai 1985. În plus, aşă cum avea să noteze în acelaşi jurnal două 
săptămîni mai tîrziu, Eliade dorea să mai scrie pînă în luna decembrie 
trei articole pentru Enciclopedie, precum şi introducereas. 

Către sfîrşitul anului 1985, Mircea Eliade a predat articolele sale 
pentru Enciclopedia religiei, în februarie 1986 a primit plata pentru ele, 


1. Ibidem, pp. 410-411. 

2. Ibidem, p. 459, cu originalul în arhiva citată supra, cutia 59, dosar 
intitulat „Journal 1978-79 - dactylo”. 

Ibidem, p. 472. 

Ibidem, pp. 493, 497. 

Ibidem, pp. 503, 505. 


WP» 

iar în primăvara aceluiaşi an, o nouă rată de 5000 de dolari pentru 
coordonarea enciclopediei!. În cele din urmă, la 22 martie 1986, cu o 
lună înainte de a se stinge din viaţă, Mircea Eliade i-a trimis lui Claude 
Conyers o primă variantă a prefeţei, text pe care l-am analizat succint în 
deschiderea acestei postfeţe. 


Reacţii la Enciclopedia religiei 


Lumea academică de limbă engleză a reacţionat în chipuri diferite la o 
lucrare de o asemenea anvergură, mergînd de la aprobare entuziastă la o 
primire reţinută şi sfîrşind prin a o întîmpina uneori cu o severă critică 
la adresa metodologiei eliadiene. Voi încerca în continuare să ilustrez 
cîteva dintre poziţiile prezentate mai sus, trecînd în revistă reacţiile la 
Enciclopedie apărute în anii 1988-1990. 

The Journal of Religion, publicaţie a Universităţii din Chicago, a 
rezervat, în 1990, un număr întreg recenziilor dedicate unor secţiuni din 
noua The Encyclopedia of Religion, apărută sub directa coordonare a lui 
Mircea Eliade, la patru ani de la dispariţia acestuia. Cele opt articole/ 
recenzii ocupă mai bine de 100 de pagini din corpul revistei şi sînt, fără 
excepţie, deosebit de apreciative la adresa noii enciclopedii, poate şi pentru 
că unii dintre recenzenţi se regăsesc pe lista colaboratorilor lui Eliade?. 


1. Scrisoare a lui Beverly Moon (Senior Editor Assistant) din 29 ianuarie 
1986 către Mircea Eliade, păstrată în arhiva citată supra de la Regenstein 
Library, cutia 31. 

2. The Journal of Religion, 70, 3/1990, conţine următoarele articole : 
Lawrence E. Sullivan, „Circumscribing Knowledge. Encyclopedias in 
Historical Perspective”, pp. 315-339; Eric J. Sharpe, „The Study of 
Religion in the Encyclopedia of Religion”, pp. 340-352; Larry D. 
Bouchard, „The Arts and the Knowledge of Religion”, pp. 353-367; 
John S. Strong, „From Abhinavagupta to Zen”, pp. 368-381; Robin W. 
Lovin şi Todd David Whitmore, „Ethics in the Context of Moral Life. 
A Review of Select Articles in the Encyclopedia of Religion”, pp. 382-391 ; 
Robert L. Cohn, „Judaism in the Encyclopedia of Religion”, pp. 392-402 ; 
Peter Antes, „Islam in the Encyclopedia of Religion”, pp. 403-411; 
Carl-Martin Edsman, „Religious Phenomena”, pp. 412-431. Dintre aceşti 
nouă autori de recenzii, Lawrence E. Sullivan, Eric J. Sharpe, John S. 
Strong, Robert L. Cohn şi Carl-Martin Edsman se regăsesc printre 
colaboratorii lui Mircea Eliade la Encyclopedia of Religion. 

Într-un articol remarcabil („Circumscribing Knowledge. Encyclopedias 
in Historical Perspective”!), Lawrence E. Sullivan? analizează formarea 
enciclopediei ca sumă totală a cunoaşterii omeneşti la un moment istoric 
dat, urmărind în mod subtil şi detaliat dezvoltarea ideii de enciclopedie 
în Occident de la mediu de circulaţie polemică a ideilor religioase între 
cercurile protestante şi cele catolice pînă la enciclopedie ca mijloc de 
propagare a ideilor şi identităţilor naţionale”. După ce trece în revistă 
încercările de depozitare a cunoştinţelor despre mituri şi ritualuri în felurite 
enciclopedii, Lawrence E. Sullivan aminteşte greutăţile întîmpinate în 
etapele procesului de „facere” a Enciclopediei coordonate de Eliade, legate, 
în mare măsură, de imposibilitatea de a găsi istorici ai religiilor capabili să 
trateze fenomenele religioase aparţinînd diferitor tradiţii dintr-o perspectivă 
sincronică, apoi prezintă structura, în patru părţi, a proiectului, precum 
şi succesul demersului final al lui Eliade : „Mesajul transmis de Eliade 
prin intermediul structurii şi conţinutului enciclopediei sale este clar: 
experienţele religioase — chiar şi experienţele acelor comunităţi ce ne pot 
apărea ca fiind îndepărtate sau stranii — şi căile creatoare în care fiinţele 
umane înţeleg aceste experienţe au contribuit la devenirea noastră, a 
ceea ce sîntem astăzi, şi astfel, la urma urmei, ele fac parte din propria 
noastră _istorie”?. 

Entuziasmul lui Eric J. Sharpe este mult mai moderat decît cel al lui 
Lawrence E. Sullivan. Deşi nu se îndoieşte că Enciclopedia „va avea 


1. Lawrence E. Sullivan, „Circumscribing Knowledge. Encyclopedias in 


Historical Perspective”, The Journal of Religion, 70, 3/1990, pp. 315-339. 


2. Profesor la Harvard University, acum ca şi pe vremea cînd a lucrat ca 
asistent direct (cu titlul de „editor asociat”) al lui Eliade la realizarea 
Enciclopediei, Lawrence E. Sullivan este autorul unei lucrări importante 
despre religiile Americii de Sud: Icanchu's Drum. An Orientation to 
Meaning in South American Religions (New York, Macmillan, 1988). 

3. L.E. Sullivan, loc. cit., pp. 323-332. 

4. Ibidem, p. 339; italicele din finalul citatului îmi aparţin - ele semnalează 
faptul că Sullivan citează din prefața lui Eliade la Enciclopedia religiei, 
p. xii. 

5. Profesor la Universitatea din Sydney, Australia, la data redactării articolului 
din The Journal of Religion, Eric J. Sharpe (1933-2000) este autorul, 
printre altele, a două volume importante pentru istoria studiului religiei 
în ultimele două secole: Comparative Religion. A History (London, 
Duckworth, 1975), şi Nathan Söderblom and the Study of Religion 
(Chapel Hill, University of North Carolina Press, 1990). Sharpe a contribuit 
la Enciclopedia religiei cu următoarele articole: „Brandon, S.G.F”, 

parte de o viaţă lungă şi plină de folos oriunde religia este studiată în 
chip serios”, devenind astfel depozitul exhaustiv de cunoştinţe despre 
religie al generaţiei salel, Sharpe observă, în treacăt, că unele articole 
ar merita rescrise într-o engleză mai acceptabilă şi/sau scurtate cu cel 
puţin o treime?. inta criticii lui Sharpe este articolul despre „Folclor” 
din Enciclopedia religiei*, „deopotrivă o dezamăgire şi o enigmă” pentru 
el. Recenzentul găseşte că articolul este învechit din punct de vedere 
metodologic şi sugerează că autorul român a speculat atît nostalgia 
eliadiană a paradisului, cît şi accentuarea excesivă a „culturii primitive” 
în scrierile profesorului de la Chicago, vorbind despre societăţi agrare 
situate în afara timpului, „ca şi cum revoluţia industrială nu ar fi survenit 
defel pentru a distruge tiparele [patterns] însămînţării şi recoltei, ale 
verii şi iernii”€. 

În acelaşi text, discutîndărticolul lui Douglas Allen („Phenomenology 
of Religion”), Sharpe critică lipsa de perspectivă din istoriografia feno- 
menologiei religiei, termen pe care de altfel nu-l mai găseşte de folos la 
începutul anilor 1990, şi notează: „Merită să reflectăm asupra felului în 
care articolele despre «metodă» din ER tind a naviga în jurul lui Otto şi 
Eliade şi a se întoarce în mod constant la ei”. 

John S. Strong aplaudă locul special dobîndit de religiile Asiei în 
noua Enciclopedie a religiei, loc datorat în mare parte criteriilor geografice 
folosite în analiza diferitelor tradiţii, rituri, practici şi biografii religioase 
ale continentului cu pricina, neuitînd totuşi să noteze mai puţin atenta 
acoperire a „relaţiilor dintre comunităţile religioase cu instituţiile sociale, 


„Comparative Religion”, „Dialogue of Religions”, „James, E.0.”, 
„Manism”, „Mannhardt, Wilhelm”, „Marett, R.R.”, „Preanimism”, 
sub-articolul „Methodological Issues” din cadrul articolului „Study of 
Religion”, precum şi „Taylor, E.B.” 

1. Eric J. Sharpe, „The Study of Religion in the Encyclopedia of Religion”, 

The Journal of Religion, 70, 3/1990, p. 352. 

Ibidem, p. 342. 

Redactat de Ovidiu Bîrlea, articolul se găseşte în volumul 5 al Enciclo- 

pediei, pp. 363-70. 

4. Sharpe, idem, loc. cit., pp. 344, 350-51, pentru critica articolului lui 
Ovidiu Bîrlea. Pasajul conţine note de o blîndă ironie, precum urmă- 
toarea : „Date fiind rădăcinile româneşti ale lui Mircea Eliade şi dorinţa 
sa profundă de a reafirma valorile reprezentate de cultura din care, 
pentru mare parte din viaţa sa, a fost exilat, nu e probabil de mirare să 
aflăm că articolul despre «Folclor» are un autor român” (p. 350). 

5. Ibidem, p. 346. 


SN 

politice şi economice”!. În aceeaşi serie de recenzii, chiar dacă, în 
aprecierea articolelor ei de nuanţă etică, Robin W. Lovin şi Todd David 
Whitmore consideră că noua enciclopedie privilegiază practicile comuni- 
tăţilor religioase în defavoarea ideilor religioase şi pare a se concentra 
mai degrabă asupra persoanelor ce trăiesc în felurite tradiţii religioase 
decît asupra teoriilor savante despre aceste persoane?, după nici 20 de 
pagini, Robert L. Cohn felicită maniera în care este tratat iudaismul în 
aceeaşi enciclopedie, însă nu fără a remarca faptul că evenimentele 
istorice sînt mai bine reflectate în articole decît ritualurile, ori că institu- 
tiile biblice au primit un loc mai proeminent decît formele mai tîrzii ale 
religiei iudaice?. 

David Chidester* găseşte, într-o recenzie entuziastă din 19885, că 
perspectiva pluralistă, empatică, critică şi exhaustivă a Şcolii de la 
Chicago reflectată de noua Enciclopedie a religiei reprezintă „un tribut 
internaţional adus operei creatoare, fecunde şi influente a editorului ei 
general, Mircea Eliade”, însă ţine să precizeze că „nu există o singură 
şcoală de gîndire care să domine cîmpul studiilor religioase”6. În acelaşi 
an, Ninian Smart”, profesorul căruia Editura Macmillan din Londra îi 
ceruse în 1979 să coordoneze un proiect paralel pentru o enciclopedie a 


1. John S. Strong, „From Abhinavagupta to Zen”, The Journal of Religion, 
70, 3/1990, p. 380. 

2. Robin W. Lovin şi Todd David Whitmore, „Ethics in the Context of 
Moral Life. A Review of Select Articles in the Encyclopedia of Religion”, 
în The Journal of Religion, 70, 3/1990, p. 384. 

3. Robert L. Cohn, „Judaism in the Encyclopedia of Religion”, în The 
Journal of Religion, 70, 3/1990, p. 402. 

4. Profesor de religie comparată la Centrul de Religie al Universităţii din 
Cape Town, Africa de Sud, David Chidester este autorul, printre altele, 
al volumului Savage Systems. Colonialism and Comparative Religion in 
Southern Africa (Charlottesville, University Press of Virginia, 1996). 

5. David Chidester, „The Encyclopedia of Religion”, în Journal of Theology 

for Southern Africa, nr. 62, martie 1988, pp. 73-76. 

Ibidem, p. 76. 

Fost profesor la University of California şi fondator al programului de 

studii religioase de la Lancaster University, Marea Britanie, Ninian Smart 

(1927-2001) este autorul şi editorul a peste 30 de volume, dintre care : 

Dimensions of the Sacred. An Anatomy of the World's Beliefs (London, 

HarperCollins, 1996), Beyond Ideology. Religion and the Future of 

Western Civilization (London, Collins, 1981) şi The Phenomenon of 

Religion (New York, Herder and Herder, 1973). 

religiei, consideră enciclopedia apărută un „avans considerabil” în multe 
privinţe şi un instrument de lucru indispensabil pentru studenţi, însă nu 
crede că Eliade a ales cea mai fericită structură pentru această lucrare, 
deoarece ea „prezintă o înclinare specială către studiile istorice şi nu 
păstrează un echilibru între vechi şi modern”. Ca rezultat al acestui 
interes pentru dimensiunea strict istorică a religiei (Ninian Smart nu 
pare a fi deranjat de puternica înclinare fenomenoloigică a lucrării editate 
de Eliade), articolele despre religia contemporană sînt „mult mai slabe”!. 
Deşi laudă latura auto-reflexivă a articolelor despre cîmpul studiilor 
religioase, Ninian Smart găseşte că lucrarea editată de Eliade prezintă un 
caracter „conservator” : „Avansează întrucîtva către studii regionale, 
însă nu în mod consistent. Păstrează în minte diviziunile moderne ale 
lumii în state-naţiuni, însă nu face pasul mai radical de a trata religia 
urmînd aceste diviziuni moderne. Încă mai urmăreşte manierele tradiţio- 
nale de gîndire ale filosofiei şi ştiintelor sociale, şi nu integrează abordarea 
multidisciplinară într-una cu adevărat multi-metodică. Depinde extrem 
de mult de conceptele şi manierele mai vechi de a împărţi religiile şi 
lumea, şi nu se aventurează într-o analiză mai largă a perspectivelor asupra 
lumii [worldviews] aflate dincolo de «religii». Este încă entocentrică în 
anumite privinţe. Tinde să sublinieze interesele lui Eliade, iar acestea nu 
sînt necesar determinante pentru cîmpul studiului religiei. Poate că ne 
aflăm la sfîrşitul erei eliadiene şi, recunoscători pentru marile sale 
contribuţii, ne îndreptăm atenţia către noi întrebări şi teme”?. 

La doi ani de la apariţia Enciclopediei, în 1989, Editura Macmillan 
a publicat o serie de şase cărţi ce conţineau cele mai bune articole din 
lucrarea coordonată de Mircea Eliade. Două dintre ele, tratînd despre 
şase catene tematice din blocul B, fenomenologic, au fost editate de 
Lawrence E. Sullivan. Primul dintre ele, Dearh, Afterlife and the Soul, 
reproduce articolul „Ascensiune” al lui Ioan Petru Culianu, pe lîngă alte 
contribuţii, semnate de R.J. Zwi Werblowski, J. Bruce Long, Robert 
Turcan, Stevan L. Davies, Jan Bremmer şi Julien Ries. Subiectul celui 
de-al doilea volum editat de Sullivan, Hidden Truths. Magic, Alchemy 
and the Occult, a permis includerea altor trei articole importante semnate 
de Culianu : „Gnosticismul din Evul Mediu pînă în prezent”, „Magia în 
Europa medievală şi renascentistă” şi „Astrologie”. Celelalte patru volume 
reiau cele mai bune articole din blocul A, istoric, al Enciclopediei, 


1. Ninian Smart, „The Encyclopedia of Religion”, în Religious Studies 
` Review, 14, iulie 1988, pp. 193-199; citatele date mai sus se găsesc la 
pagina 195. 
2. Ibidem, p. 197. 

respectiv cele desprereligiile Asiei -Joseph M. Kitagawa (ed.), The Religious 
Traditions of Asia, şi Joseph M. Kitagawa, Mark D. Cummings (eds.), 
Buddhism and Asian History - religiile Antichității - Robert M. Seltzer 
(ed.), Religions of Antiquity — şi despre iudaism - Robert Seltzer (ed.), 
Judaism. A People and its History. 

Închei şirul de recenzii la Enciclopedia religiei cu o piesă publicată 
relativ tîrziu, în comparaţie cu cele analizate pînă acum, de Ioan Petru 
Culianu, anume în primul număr al revistei interdisciplinare Incognita. 
International Journal for Cognitive Studies in the Humanities, al cărei 
redactor-şef era chiar Culianu însuşi (volumul I a apărut în 1990, recenzia 
se găseşte la paginile 104-106). Culianu deplînge faptul că Eliade a fost 
privat, prin moarte, să descopere materialitatea celor 16 volume, admirabile 
din punct de vedere editorial, care adăpostesc 3 000 de articole, în peste 
9 000 de pagini, scrise de peste 1000 de savanţi din întreaga lume. În con- 
tinuare, el expune motivele pentru care această lucrare este net superioară 
atît deja învechitei Encyclopedia of Religion and Ethics (publicată, în 
13 volume, de James Hastings, între 1908 şi 1926), cît şi mult prea 
specializatei enciclopedii nemţeşti, Religion in Geschichte und Gegenwart 


Handwörterbuch für Theologie und Religionswissenschaft (publicată, în . 


7 volume, la Tiibingen, între 1957 şi 1965), şi vorbeşte despre pornirile 
enciclopedice ale lui Mircea Eliade, care l-au făcut pe acesta să lucreze, 
în ultimii săi 12 ani de viaţă, la trei mari proiecte : Enciclopedia religiei, 
Istoria ideilor şi credințelor religioase şi Dicţionarul religiei (realizat, în 
final, de Ioan Petru Culianu, cu ajutorul lui Hillary Wiesner). Întorcându-se 
la volumele recenzate, Culianu observă că autorii şi editorii Enciclopediei 
au păstrat. vii metoda şi conceptele lui Eliade, modelul perfect al acestei 
operaţii dovedindu-se a fi articolul „Hierofanie”, termen introdus în 
limbajul academic în 1949, prin publicarea Tratatului de istorie a religiilor 
(în ultimul deceniu, conceptul acesta pur eliadian a fost abandonat în 
jargonul academic american). Recenzia laudativă şi inevitabil superfi- 
cială, din cauza subiectului ei deosebit de stufos, a lui Culianu se încheie 
cu o elegantă renunțare la exhaustivitate, în favoarea invitaţiei la lectură 
şi studiu: „Este imposibil să se purceadă cu acuratețe la o prezentare a 
unei lucrări monumentale, precum este Enciclopedia religiei ; o prezentare 
de cea mai mare acuratețe este însăşi Enciclopedia” (p. 106). 


* 


Am prezentat în aceste pagini doar o mică parte (nici măcar jumătate 
“din cele la care am avut acces) a recenziilor dedicate Enciclopediei 
religiei în primii doi ani de la apariţie. Ca impresie generală, reacţiile 
savanților la publicarea celor 16 volume ale lucrării au fost contradictorii, 
reflectînd structura însăşi a enciclopediei. Aceştia au manifestat bucurie 

la primirea unor noi instrumente de cercetare şi predat, conținînd articole 
foarte bine scrise şi echilibrate despre religiile majore, precum şi o mare 
încîntare la descoperirea articolelor de metodologie şi teorie a religiei — 
un element cu totul nou într-o enciclopediei a religiei. Pe de altă parte 
însă, nu puţini au fost profesorii care au arătat o anumită frustrare faţă de 
amestecul de idei interbelice, de nuanţă mistică, şi abordări moderne, 
mai degrabă analitice, ori pur şi simplu dezamăgire faţă de monopolizarea 
discursului de către Şcoala de istorie a religiei de la Chicago şi transformarea 
lucrării într-un manifest al metodei fenomenologice în studiul religiei, 
într-un moment în care savanţi din Statele Unite, Anglia, Franţa şi Italia 
începuseră să pună sub semnul întrebării viabilitatea acestei abordări. 


Colaborările lui I.P. Culianu 
la Enciclopedia religiei şi alte dicţionare 


În scrisoarea circulară către membrii comitetului editorial din 27 noiem- 
brie 1980, Mircea Eliade îi prezenta pe loan Petru Culianu şi Bruce 
Lincoln drept cei mai potriviţi tineri colaboratori la Enciclopedia religiei!, 
iar de-a lungul următorilor patru ani avea să recurgă deseori la aceşti doi 
savanţi în formare. Cu cîteva luni înainte de aceasta, în august, după ce 
Claude Conyers i-a trimis forma definitivă a contractului, iar Eliade a 
înţeles că nu i se va cere nici un fel de muncă birocratică, profesorul de 
la Chicago deja îl invitase pe Ioan Petru Culianu să colaboreze la Enci- 
clopedie. Cu promptitudine, Culianu alcătuieşte o listă de 45 de articole 
în realizarea cărora îşi atribuie diferite grade de competenţă, iar la 29 august 
1980 îi trimite următoarea scrisoare lui Eliade, de la Groningen : „Alăturat 
vă mai trimit şi o listă de subiecte pe care le-aş putea aborda pentru 
Enciclopedia pe care o editaţi. Vă sînt foarte recunoscător că v-aţi gîndit 
la mine. Am însemnat cu negru articolele pe care le-aş putea eventual 
redacta, cu roşu pe cele pentru care sînt relativ competent, cu un = la 
margine pe cele în care îmi recunosc mai multă competenţă ; am încercuit 
cu roşu cifra corespunzătoare articolelor pe care cred că le-aş face bine. 
Total, 45 de cuvinte. Va rog mult să selectaţi ce mi se poate acorda şi 
să-mi indicaţi, din oficiu, ce credeţi că aş mai putea face, eu obligîndu-mă 
să mă achit foarte conştiincios de datorie”?. 


1. Scrisoare păstrată în Arhiva „Mircea Eliade” de la Biblioteca Regenstein 
a Universităţii din Chicago, cutia 73, dosar „Incoming-Outgoing 80-83”. 


2. Originalul scrisorii se găseşte în arhiva citată supra, cutia 65, dosarul 


„Romanian Letters, 1980-1985”. 

În cursul anului 1982, alcătuind lista celor mai potriviţi colaboratori 
pentru blocul B de articole, ce urma să reflecte perspectiva „şcolii” 
eliadiene prin tratarea unor motive şi subiecte din mai multe tradiţii 
religioase în perspectivă comparativistă, Mircea Eliade îl alege pe Ioan 
Petru Culianu drept cel mai potrivit specialist ca să redacteze următoarele 
trei articole : „Ascensiune”, „Religii şi mitologii astrale” şi „ Astrologie”, 
notînd o schemă conceptuală pe care, mai tîrziu, Culianu avea să o modifice 
potrivit cercetărilor, intereselor şi, nu în ultimul rînd, temperamentului său. 

De asemenea, într-o scrisoare din 16 ianuarie 1982 către Claude 
Conyers, Mircea Eliade decide să împartă subiectul „Gnosticism” în două 
articole : primul, de 10 000 de cuvinte, dedicat gnosticismului antic!, iar 
al doilea, de 2 000 de cuvinte, despre idei gnostice în Evul Mediu şi 
Renaştere, pentru care îl recomanda pe Ioan Petru Culianu?. Se pare că 
pînă în toamna aceluiaşi an, Ioan Petru Culianu a primit comanda de la 
Editura Macmillan din New York de a produce o serie de articole pentru 
enciclopedie, printre care se număra şi cel despre gnosticism, deoarece, 
la 7 septembrie, Culianu îi scrie de la Groningen lui Eliade pentru a-l 
înştiinţa că „de la 1 oct. mă voi ocupa numai de redactarea articolelor 
pentru «Encyclopedia of Religion», pentru care am strîns material toată 
vara, plonjat în lectura unor texte gnostice din care, după două ceasuri, 
ieşeam K.O. şi mă apucam de alte lucruri”. Două rînduri mai încolo, 
Ioan Petru Culianu se grăbeşte totuşi să adauge că „dl. Y. Bonnefoy m-a 
invitat să colaborez la un «Dictionnaire des poétiques» cu vreo patru 
articole, foarte interesante ca subiect”3 

Într-adevăr, după ce acceptase să publice Eros şi magie în Renaştere 
în colecţia pe care o dirija la editura pariziană Flammarion, „Idées et 
Recherches”, Yves Bonnefoy îl invită pe Ioan Petru Culianu, printr-o 
scrisoare din 3 iulie 1982, să redacteze următoarele articole : „Artă şi magie 
în Renaştere”, „Arta în Renaştere şi figura Erosului”, „Artă şi alchimie”, 


1. Mircea Eliade pare să o prefere pe Elaine Pagels, în defavoarea lui Hans 
Jonas, pentru această întreprindere, însă după ce profesoara de la Princeton 
University a refuzat să colaboreze, într-o scrisoare de pe 29 martie 1982, 
Eliade îl recomandă pe James Robinson, îngrijitorul traducerii în engleză 
a bibliotecii copte descoperite la Nag Hammadi, în Egipt, pe atunci 
profesor la Claremont Graduate School. Lovindu-se de încă un refuz, 
Eliade a apelat, în cele din urmă, la Gilles Quispel. 

2. Scrisorile lui Eliade către Conyers din anii 1982-1983 se găsesc în 

“aceeaşi arhivă citată supra, cutia 73, dosar „Incoming-Outgoing 80-83”. 

3. Originalul scrişorii se găseşte în arhiva citată supra, cutia 65, dosarul 

„Romanian Letters, 1980-1985”. 


ÎN CĂUTAREA UNEI ŞTIINŢE UNIVERSALE A RELIGIEI... 237 


precum şi „Tradiţia hermetică şi creaţia artistică şi literară”. Editorul şi 
eseistul francez îi recunoştea lui Culianu abilităţile de necontestat de a 
naviga prin labirintul de fantasme al textelor renascentiste şi, spre deo- 
sebire de rigoriştii editori americani, îi îngăduia tînărului de 32 de ani 
să-şi exercite atît facultăţile speculative, cît şi pe cele meditative : „Mi se 
pare că nimeni nu ar putea trata mai bine ca dumneavoastră raportul 
dintre artă şi:magie în Renaştere (cu o privire asupra visului alchimic şi 
a gîndirii care se alătură acestuia). Ar fi un articol de reflecţie pură 
(faptele nu sînt expuse în dicţionar), o fenomenologie a ceea ce se găseşte 
în acest raport.” Contractul nu avea să întîrzie prea mult: la 30 iulie al 
aceluiaşi an, Culianu primea la Groningen un document oficial prin care 
se angaja să scrie cele patru articole!. În cele patru articole („Artă şi 
alchimie”, „Artă şi magie în Renaştere”, „Arta în Renaştere şi figura 
Erosului” şi „Tradiţia gnostico-hermetică şi creaţia artistică şi literară”), 
pregătite în anii 1982-1983 pentru Dicționarul poeticilor al lui Yves 
Bonnefoy, însă publicate pentru prima oară în acest volum, loan Petru 
Culianu avea să rezume, cu eleganţă, deopotrivă cercetările sale despre 
dispariţia practicilor renascentiste de manipulare a fantasmelor ca urmare 
a cenzurii imaginarului, cercetări ce aveau să fie aduse la cunoştinţa 
publicului francez un an mai tîrziu, cît şi cele asupra metamorfozelor 
moderne ale gnozei (vezi articolul „Gnosticismul din Evul Mediu pînă 
în prezent” în volumul de faţă). 

În august şi, respectiv, octombrie 1983, Beverly Moon, asistenta lui 
Claude Conyers, avea să-i trimită lui loan Petru Culianu două cărţi 
poştale, prin care îl înştiinţa că primise manuscrisele articolelor „Astrologie” 
şi, respectiv, „Religie astrală”?. 

* Un an mai tîrziu, la 28 aprilie 1983, după ce El&mire Zolla îi dă de 
ştire lui Eliade că nu poate redacta articolul despre „Sexualitate” pentru 
Enciclopedia religiei din cauza sănătăţii sale şubrede?, profesorul de la 


1. Ambele documente se găsesc în arhiva familiei Culianu de la Bucureşti. 
În mod subtil-ironic, în contractul oficial, titlul celui de-al patrulea 
articol avea să fie modificat pentru a include şi tendinţele gnostice ale 
Renaşterii : „Tradiţia gnostico-hermetică şi creaţia artistică şi literară”. 

2. Cărţile poştale se găsesc în arhiva familiei Culianu de la Bucureşti ; deoa- 
rece nici un articol al lui Ioan Petru Culianu publicat în The Encyclopedia 
of Religion nu poartă titlul de „Astral religion”, se poate presupune că 
autorul (sau editorii newyorkezi) a(u) decis să încorporeze textul cu 
pricina în articolul „Astrology”. 


- 3. El&mire Zolla se angajase să scrie articolele despre „Iubire” şi „Sexualitate” 


cu un an în urmă, la 4 mai 1982. 

Chicago îi scrie lui Claude Conyers să nu-şi facă griji în legătură cu 
găsirea altui colaborator: „Cît priveşte articolul despre «sexualitate», 
propun să îl scriu eu însumi în colaborare cu Culianu, dacă, bineînţeles, 
nu aţi invitat deja pe altcineva. Tocmai am dat peste un articol al lui 
Culianu care mă determină să vă fac această propunere”!. Avea să se 
scurgă aproape un an pînă cînd editorii de la Macmillan l-au invitat pe 
Ioan Petru Culianu să scrie o parte din articolul despre „Sexualitate”, 
deoarece abia la 4 aprilie 1984 tînărul îi scrie lui Mircea Eliade, din 
Groningen, următoarele : „Macmillan mă întreabă dacă vreau să colaborez 
la articolul Dvs. «Sexuality», şi le-am răspuns că aş fi deosebit de onorat. 
Le-am scris de asemeni că, dacă, bineînţeles, este disponibil, aş face şi 
art. «Love».” Articolul despre „Sexualitate”, a cărui comandă a venit 
cumva pe neaşteptate, trebuia predat de Culianu în lunile octombrie sau 
noiembrie ale anului 1984, însă tînărul istoric al religiilor reuşeşte să-l 
termine, într-o primă, imperfectă formă, abia la începutul lui februarie 
1985, după cum apare dintr-o scrisoare a acestuia către maestrul său?. 
Mircea Eliade avea să fie încîntat de partea scrisă de Culianu pentru 
articolul respectiv, deoarece îl găsim pe tînărul savant trimiţîndu-i urmă- 
toarele rînduri la Chicago, o lună mai tîrziu, la 11 martie 1985: „Vă 
mulţumesc pentru aprecierile la adresa articolului «Sexuality» şi vă rog 
să adăugaţi, modificaţi etc., tot ce credeţi necesar”?. 


1. „As far as the article on «sexuality» is concerned, I propose to write it 
myself in collaboration with Culianu, if of course you have not invited 
someone else already. I have just come across a piece by Culianu which 
leads me to make this proposal.” (Scrisoare a lui Mircea Eliade către 
Claude Conyers din 28 aprilie 1983, aflată în arhiva citată supra, cutia 
73, dosar „Incoming-Outgoing 80-83”.) 

2. „Dragă şi mult stimate Domnule Profesor, iată, cu o întîrziere pentru 
care nici nu mai îndrăznesc să mă scuz, două materiale care vă sînt 
destinate. Să încep cu articolul: este [the] «First draft» pentru articolul 
comun «Sexuality». V-aş ruga să-l vedeţi şi să-l schimbaţi după cum 
credeţi. Ca «First draft» l-am trimis deja D-lui Moon de la «Encyclopedia 

. of Religion», întrucît s-a arătat cam nemulţumit că depăşisem dead-line 
cu trei luni. Am vrut să-l liniştesc...” (Originalul scrisorii datate 3 februa- 
rie 1985 se găseşte în arhiva citată supra, cutia 65, dosarul „Romanian 
Letters, 1980-1985”.) Beverly Moon, fosta studentă a lui Eliade la Chicago, 
preda istoria religiilor la New York şi lucra ca asistentă a lui Claude 
Conyers la Enciclopedie. 

3. Originalul scrisorii se găseşte în arhiva citată supra, cutia 63. 

Cu cinci ani înainte de a-l invita pe loan Petru Culianu să ia parte la 
construirea Enciclopediei religiei, în mai-iunie 1975, Mircea Eliade îi 
făcuse tînărului, care tocmai studiase cu el cîteva luni la Chicago, o 
propunere neobişnuită : redactarea unui Dictionnaire d'Histoire des 
Religions, semnat Eliade-Culianu, care, se putea spera, avea să fie tradus 
în mai multe limbi şi să devină un instrument de lucru indispensabil 
viitorilor istorici ai religiilor. Dincolo de problemele de sănătate pe care 
le întîmpina bătrînul savant, din scrisoarea lui Mircea Eliade către Ioan 
Petru Culianu (inedită, dar reprodusă fragmentar în ediţia românească a 
cărţii lui Ted Anton, Eros, magie şi asasinarea profesorului Culianu, 
p. 166) transpare deopotrivă pasiunea comună a celor doi pentru forme 
enciclopedice ale cunoaşterii, cît şi voinţa lui Eliade de a-l numi pe 
tînărul de 25 de ani drept succesor al său în teritoriul vast al istoriei 
religiilor : „[volumul] trebuie anunţat destul de curînd (...) şi semnat 
contractul iarăşi repede, astfel ca, orice surpriză mi-ar rezerva viitorul, 
D-ta să-l poţi duce la capăt”. 

Din scrisoarea trimisă de Ioan Petru Culianu lui Mircea Eliade zece 
ani mai tîrziu, la 11 martie 1985, precum şi din alte trei din cursul 
aceluiaşi an, se poate deduce că, la începutul lui 1984, Mircea Eliade ar 
fi reluat discuţia despre dicţionar, vorbindu-i lui Culianu despre posi- 
bilitatea de a transforma experienţa imensei munci la enciclopedie (cea a 
lui Eliade de editor şef, precum şi cea a lui Culianu de autor a 14 articole) 
în colaborarea la proiectul unui dicţionar al religiilor, ce ar reprezenta un 
rezumat extrem de concis al Enciclopediei religiei. Deoarece scrisul 
devenise o ocupaţie extrem de dureroasă pentru Mircea Eliade din cauza 
artritei sale, Culianu urma să scrie în întregime textul acestui dicţionar, 
în franceză, pentru Editura Payot. Tînărul savant se arată peste măsură 
de încîntat de acest proiect în scrisoarea din 4 aprilie 1984: „Sunt foarte 
entuziast de proiectul «Dicţionarului» de la Payot. Îmi va da, în fond, 
prilejul de a trece în revistă toate punctele majore ale istoriei religiilor. 
Mărturisesc că multe din ele nu le cunosc încă decît prin Mircea Eliade. ..”!. 
Într-o scrisoare din 3 februarie 1985, Culianu îi pomeneşte lui Eliade de 
vizita ce i-o făcuse la Paris lui Pidoux-Payot, prilej cu care i-a comunicat 
patronului Editurii Payot că „în privinţa «Dicţionarului» [...] cred că 
ajunge o oră ca să discutăm principiul (dacă credeţi, pot să vă prezint un 
plan deja), după care manuscrisul va fi gata în iunie anul viitor. (Nu se 
poate mai devreme, întrucît pînă în ianuarie 1986 trebuie să termin opus 


1. Originalul scrisorii se găseşte în arhiva citată supra, cutia 65, dosarul 
„Romanian Letters, 1980-1985”. 

magnum al meu cu istoria gnozelor dualiste ; altfel nu-mi mai pot da 
Doctorat d'Etat...)”!. 

La 11 martie 1985, loan Petru Culianu îl asigură pe Eliade că deja are 
un plan pentru Dicţionarul religiilor (ce reproducea, probabil, structura 
blocului A, istorico-geografic, al Enciclopediei religiei), şi că îl va putea 
transforma într-o carte în prima jumătate a anului următor : „Cât despre 
Dicţionar, cred că planul este clar, dar ar fi nevoie de cîteva zeci de 
minute de discuţie pentru a stabili articolele «mari», după care, începînd 
cu ianuarie 1986, voi lucra la first draft care vă va fi prezentat prin luna mai, 
astfel încît manuscrisul să fie gata în iunie”?. În fine, Ioan Petru Culianu 
avea să decidă mutarea Dicţionarului religiilor de la Editura Payot, care 
îşi schimbase radical structurile după ce fusese în pragul falimentului în 
septembrie 19875, la Editura Plon (unde a şi apărut în 1990, devenind 
curînd un best-seller), iar la începutul lunii iunie 1988 tot el va stabili, 
împreună cu Charles E. Smith, directorul Editurii Macmillan, condiţiile 
contractuale pentru ediţia engleză a acestei lucrări”. 


1. Originalul scrisorii se găseşte în arhiva citată supra, cutia 65, dosarul 
„Romanian Letters, 1980-1985”. 

2. Scrisoare a lui Ioan Petru Culianu către Mircea Eliade, datată 11 martie 
1985 (originalul se găseşte în arhiva citată supra, cutia 63). 

3. . Scrisoare a lui loan Petru Culianu către Lawrence E. Sullivan, din 
19 februarie 1991, aflată în arhiva citată supra, în care cel dintii îi 
explică celui din urmă raţiunile pentru care Editura Payot nu a mai reuşit 
să publice volumul IV din Zstoria ideilor şi credințelor religioase de 
Mircea Eliade, îngrijit de Ioan Petru Culianu şi conținînd contribuţii ale 
lui Lawrence E. Sullivan (despre religiile Americii de Sud), Manabu Waida 
(despre religiile Japoniei), David Carrasco (despre religiile Americii 
Centrale), Norman J. Girardot (despre religiile Chinei) şi Hans Witte 
(despre religiile Africii). Potrivit aceleiaşi scrisori, ediţia germană a 
volumului IV în discuţie, publicată de Editura Herder din Freiburg im 
Breisgau (Geschichte der religiösen Ideen, vol 3/2. Vom Zeitalter der 
Entdeckungen bis zur Gegenwart, ediţia I în 1991, ediţia a II-a în 1994), 
conţine doar colaborările profesorilor David Carrasco şi Hans Witte. 

4. Generozitatea şi delicateţea lui Ioan Petru Culianu transpar din decizia 
de a împărţi suma datorată de editură autorului (20000 de dolari) în trei 
parți egale ce urmau să le revină lui Christinel Eliade, văduva profe- 
sorului de la Divinity School, lui Hillary S. Wiesner, logodnica lui Ioan 
Petru Culianu şi colaboratoare a sa la această lucrare, şi autorului însuşi, 
Ioan Petru Culianu (scrisoarea lui loan Petru Culianu către Charles E. 
Smith, datată 2 iunie 1988, se găseşte în arhiva citată supra). 

Colaborarea dintre Ioan Petru Culianu şi Charles E. Smith, directorul 
Editurii Macmillan din New York, avea să continue şi după ce lucrul la 
enciclopedie luase sfîrşit. În vara anului 1988, Editura Jaca Book din 
Milano a semnat un contract cu Editura Macmillan pentru traducerea 
Enciclopediei religiei din engleză în italiană, într-o formă prescurtată şi 
restructurată, urmînd să o reducă la 10 volume (din totalul de 15 volume 
de articole, se pare că s-ar fi renunţat la volumul de indice) şi să regru- 
peze articolele rămase din punct de vedere tematic. Editorul şef al acestui 
îndrăzneţ import al celui mai important produs al Şcolii de religie de la 
Chicago în lumea academică europeană urma să fie Ioan Petru Culianu, 
singurul care ar fi avut putere de decizie asupra noii selecţii de articole. 
Ioan Petru Culianu şi Charles E. Smith au speculat imediat această 
oportunitate editorială, iar cel din urmă l-a încurajat pe, acum, profesorul 
de la Divinity School să încerce a convinge editorii de peste ocean să 
publice o ediţie europeană, restructurată, a Enciclopediei religiei şi în 
alte limbi, nu doar italiana!. 

Programul deosebit de încărcat de lecturi şi recenzii la care Ioan 
Petru Culianu s-a supus în primii 15 ani de studiu în exil avea să dea 
roade din plin după 1985. Tînărul savant, pe lîngă colaborarea intensă la 
Enciclopedia religiei (să ne amintim: îi propusese iniţial lui Eliade să 
redacteze 45 de articole, şi a sfîrşit prin a se număra printre cei care au 
scris cele mai multe contribuţii - 14), începuse lucrul la Dicţionarul 
poeticilor îngrijit de Yves Bonnefoy, publicase o serie de articole în 
Handbuch religionswissenschafilicher Grundbegriffe, un dicţionar de 
noi metode şi concepte în studiul religiei editat de Hubert Cancik, 
Burkhard Gladigow şi Matthias Laubscher (voi reveni mai încolo, în 
detaliu, asupra colaborărilor la această lucrare, prezente în acest volum), 
şi se angajase să scrie, la începutul anului 1986, următoarele 6 articole 
pentru Lexikon der Ethnologie, editat de Klaus E. Müller : „Asceză”, 
„Obsesie”, „Culturi ale obsesiei”, „Extaz”, „Exorcism” şi „Hierofanie”. 
Data de predare a manuscriselor a fost mutată de la începutul anului 
1988 la 1 mai 1989. 

Renumele lui Ioan Petru Culianu ca specialisterudit în istoria religiilor, 
dar şi ca autor care ştia să scrie pe înţelesul marelui public, începe să 
circule în mediile editoriale europene mai ales după publicarea ediţiei 
franceze a Dicționarului religiei, în 1990, la Editura Plon. Astfel, 
profesorul belgian Julien Ries, editorul unui Tratat de antropologie a 


1. Documentul, redactat în franceză şi adresat unei edituri pariziene (Plon, 
Flammarion ori PUF, nu se poate deduce cu precizie din textul scrisorii), 
se găseşte în arhiva familiei Culianu de la Bucureşti. 

sacrului publicat între 1992 şi 1994 de editurile italiene Jaca Book şi 
Massimo, care aveau în vedere traducerea lucrării în franceză, spaniolă 
şi portugheză, îl invită pe Ioan Petru Culianu, la 13 februarie 1991, să scrie 
un capitol despre dualisme, văzute ca rupturi, crize şi mutații : „Aveţi 
toată libertatea de a trata acest subiect aşa cum îl înţelegeţi : principiile 
dualismului, formele dualismului religios, bogomilismul, religia catharilor. 
Sînteţi un specialist eminent în aceste domenii”!. Volumul proiectat de 
Julien Ries avea să apară la 4 ani de la dispariţia lui Ioan Petru Culianu, 
în mai 1995 (U. Bianchi, A. Cheng, G. Sfameni Gasparro, J.-G. Margolin, 
P. Massein, L. Paolini, J. Ries, J.-P. Sironneau, Crisi, rotture e cambiamenti), 
la editura milaneză Jaca Book-Massimo. În secțiunea dedicată crizelor şi 
mutaţiilor sacrului în viziune dualistă, nu mai puţin de cinci diferiţi 
autori aveau să preia sarcinile auctoriale pe care loan Petru Culianu 
părea a şi le fi asumat în 1990. Dario M. Cosi a tratat despre orfism 
(„Orfeo e l'orfismo tra continuità e innovazione” - pp. 99-116), Giulia 
Sfameni Gasparro a scris despre encratism („Il progetto antropologico 
nella tradizione dell'enkrateia : modalità diverse e problemi” - pp. 117-141), 
Ugo Bianchi a discutat forme ale gnosticismului („L'uomo gnostico di 
fronte al divino e al mondo” - pp. 143-161), neuitînd să menţioneze, în 
bibliografie, toate cele cinci cărţi în care Culianu a scris despre dualisme 
(ter in silvis, Psihanodia, Experienţe ale extazului, Hans Jonas şi 
Gnozele dualiste ale Occidentului), Julien Reis a ales să vorbească despre 
maniheism („Concezione manichea delluomo e della società: rottura 
religiosa e progetto di una religione universale” - pp. 163-184), iar 
Lorenzo Paolini a tratat despre dualisrhul medieval („Il dualismo medie- 
vale” - pp. 185-218). 

Pasiunea borgesiană a lui loan Petru Culianu pentru erudiţia labirintică, 
ambițiile exhaustive şi înfăţişarea oarecum anacronică a enciclopediilor, 
aceşti graţioşi pahidermi în lumea cărţilor, urma să-şi afle desăvîrşirea, 
probabil, în lucrarea The Oxford Encyclopedic History of Magic. Proiectul, 
redactat şi trimis Editurii Oxford din Marea Britanie în primăvara anului 
1991, era făcut ca să cuprindă IV volume : primul dintre ele, urmînd a fi 
predat editurii la 1 iulie 1992, avea menirea de a aşeza bazele epistemo- 
logice ale acestei întreprinderi fără prejudecățile pozitiviste împotriva 
magiei ale lui Lynn Thorndyke (A History of Magic and Experimental 
Science, 8 vol.), după cum observa H.-R. Patapievici, celelalte trei 
volume fiind proiectate de Ioan Petru Culianu să conţină contribuţiile 


1. Scrisoarea lui Julien Ries către Ioan Petru Culianu, datată 13 februarie 
1991, se găseşte în arhiva familiei Culianu de la Bucureşti. 

celor mai de seamă savanţi în domeniul istoriei magiei din tradiţiile 
occidentale, ca şi răsăritene!. 


Articolele lui Ioan Petru Culianu 


Contribuțiile lui Ioan Petru Culianu la The Encyclopedia of Religion, 
precum şi cele din Handbuch religionswissenschafilicher Grundbegriffe, 
traduse şi prezentate publicului român în acest volum, ni-l înfăţişează pe 
tînărul istoric al religiilor posedînd deopotrivă o cunoaştere deplină a 
subiectelor abordate, dovedită prin invocarea unor surse ce arareori îşi 
fac loc fie şi în monografiile de specialitate, cît şi o metodă rafinată, ce 
anunţă abordarea complexă din anii următori. 

Articolele din volumul de faţă reprezintă distilarea cunoştinţelor 
acumulate de loan Petru Culianu la Bucureşti, Milano şi Groningen 
într-o perioadă de peste un- deceniu şi îi definesc ariile de interes 
(antinomism, gnosticism, erezie, magie, astrologie şi călătoria astrală a 
sufletului). Deşi articolele strînse aici constituie un întreg doar prin 
decizia editorială ce a stat la baza acestui volum, ele îi oferă cititorului 
român o imagine distinctă şi unitară a felului în care Ioan Petru Culianu 
îşi putea transvaza erudiţia în forme accesibile marelui public. Totodată, 
aceste scurte scrieri ni-l arată pe autor hotărît să renunţe la simpla 
sporire enciclopedică a cunoştinţelor şi, prin aceeaşi mişcare tactică, să 
reformeze modul în care avea să-şi pună erudiţia la lucru în următorii 
cinci ani. În plus, în toate aceste articole, Ioan Petru Culianu pare a 
rămîne mereu conştient de aspectul ludic şi uneori arbitrar al cunoaşterii, 
şi-şi expune subiectele într-o manieră strict personală, în care ascuţimea 
inteligenţei sale optează să se exprime, pe rînd, în note tandru-ironice 
ori precise şi necruțătoare. Voi încerca, în paginile următoare, să stabilesc 


1. Vezi H.-R Patapievici, „Ultimul Culianu”, în Sorin Antohi (ed.), Joan 
Petru Culianu. Omul şi opera, op. cit., pp. 631-2, pentru proiectul unei 
enciclopedii oxoniene a magiei ; contribuţia lui Moshe Idel, „On Magic 
and Judaism”, în Sorin Antohi (ed.), Religion, Fiction, and History. 
Essays in Memory of loan Petru Culianu, Bucureşti, Nemira, 2001, vol. 2, 
pp. 13-40, ce ar fi urmat să facă parte din lucrarea amintită, şi Eduard 
Iricinschi, „Erezie şi metodă în studiile religioase : definiţia religiei în 
scrierile lui Ioan Petru Culianu”, în Sorin Antohi (ed.), Joan Petru 
Culianu. Omul şi opera, op. cit., pp. 580-583, pentru încadrarea acestui 
proiect în ceea ce am numit „Catenele tematice” ale cercetării lui Culianu. 

legăturile dintre cercetările academice ale lui loan Petru Culianu de pînă 
la începutul anilor 80 şi formele esenţializate pe care acestea le-au 
dobîndit în colaborările la Enciclopedia religiei. 


„Alter ego” 


Publicat în Handbuch religionswissenschafilicher Grundbegriffe (1988) 
şi redactat în germană, probabil în perioada imediat următoare volumului 
Experienţe ale extazului (1984), articolul „Alter ego” se deschide cu o 
scurtă elucidare a înţelesului dobîndit de acest termen tehnic în teoria 
lacaniană a stadiului oglinzii, pentru a muta imediat discuţia pe teritoriul 
istoriei religiilor, cu o analiză a teoriilor despre „sufletul liber” vehiculate 
de şcoala suedeză a unor E. Arbmann, Å. Hultkranz şi J. Paulson (Ioan 
Petru Culianu repetă aici, condensat, argumentul despre semnificaţia terme- 
nului extaz din deschiderea volumului Experienţe ale extazului"). 
Alegerea de către Culianu a ideilor lacaniene, nu întotdeauna accesibile 
marelui public, ca bază teoretică a unei discuţii despre suflet, iniţiată în 
cercurile suedeze pe poteci oarecum paralele teoriilor psihanalitice?, 
ilustrează voinţa autorului de a se conforma cerinţelor editorilor germani 
privind introducerea de noi instrumente metodologice în studiul religiei. 


»Ascensiune”, „Călătoria la cer (păgînă)” 


Unul dintre cele mai bine realizate texte ale lui loan Petru Culianu 
din The Encyclopedia of Religion, articolul „Ascensiune” reprezintă 
rafinarea informaţiei şi metodelor cu privire la ascensiunea celestă a 
sufletului din cel puţin trei volume diferite-ale autorului: Psihanodia 
(Brill, 1983 (Nemira, 1997]), Experiențe ale extazului (Payot, 1984 
(Nemira, 1998)) şi Gnosticismo e pensiero moderno: Hans Jonas 
(„L Erma” di Bretschneider, 1985). 


1. Vezi loan Petru Culianu, Experiențe ale extazului. Extaz, ascensiune şi 
povestire vizionară din elenism pînă în Evul Mediu, prefaţă de Mircea 
Eliade, trad. Dan Petrescu, Bucureşti, Nemira, 1998, pp. 25-27. 

2. „Concepţiile şcolii suedeze au fost criticate de H. Fischer, care preferă 
termenul de Traumego celui de suflet liber al lui Arbmann” (Culianu, 
Experienţe ale extazului, p. 26). 

Într-o scrisoare adresată comitetului editorial al Enciclopediei religiei 
din 1982, referitoare la lista colaboratorilor pentru blocul B de articole, 
Mircea Eliade punea pe hîrtie structura articolului dedicat călătoriilor 
cereşti : „Ascensiune, 4000 de cuvinte. Ascensiunea extatică (şamanică) 
şi mistică. Mituri şi ritualuri ale şamanilor, ilustrînd originea, înţelesul 
şi funcţia ascensiunilor şamanice. Ascensiunea mistică în religiile eleniste 
şi gnosticism, mi'raj, interpretări creştine (şi eretice) ale ascensiunii, 
etc. Prof. Ioan P. Culianu (Groningen)”!. Despărțirea lui loan Petru 
Culianu de Mircea Eliade în asocierea obligatorie a extazelor cu tradiţiile 
şamanilor, deosebit de vizibilă, potrivit lui Andrei Oişteanu, în volumul 
Călătorii în lumea de dincolo (1991), pare a fi luat primele forme în 
articolul „Ascensiune” din Enciclopedia religiei, în care se poate lesne 
descoperi că tînărul discipol nu a urmat fidel structura sugerată de 
Eliade şi a neglijat să trateze despre „mituri şi ritualuri ale şamanilor, 
ilustrînd originea, înţelesul şi funcţia ascensiunilor şamanice”, preferînd 
în schimb să mute centrul de greutate de la caracterul arhaic, privilegiat 
de cercetarea eliadiană a şamanismului, la recontextualizarea istorică (pe 
cît i-a fost cu putinţă) a fenomenologiei extazelor : „Sarcina istoricului 
religiilor este de a examina formele extazului în contextul lor istoric. 
Religiile arhaice prezintă motive ale ascensiunii către cer ori ale coboriîrii 
în lumea subterană, ale zborului magic, separării sufletului de trup şi 
multe altele. Încercînd să explice originile credințelor occidentale ale 
ascensiunii către cer, savanții au pus în evidenţă analogiile acestora cu 
şamanismul, însă contactele dintre culturi fac ca o identificare a influen- 
telor să fie dificilă. Cel puţin, se pare că religiile mediteraneene arhaice 
au cunoscut un model de profeție şi ascensiune la cer care are mult în 
comun cu şamanismul”3. 


1. „Ascension, 4,000 words. Ecstatic (shamanistic) and mystical ascension. 
Myths and rituals of the shamans, illustrating the origin, meaning and 
function of the shamanic ascensions. Mystical ascension in Hellenistic 
religions and in gnosticism ; mi'raj, Christian (and heretical) interpre- 
tation of ascension, etc. Prof Ioan P. Culianu (Groningen).” Originalul 
se găseşte în secția „Special Collections” de la Biblioteca Regenstein a 
Universității din Chicago, cutia 73, dosarul „Encyclopedia of Religion, 
Block B, list of contributors proposed by M.E.” (probabil 1982). 

2. Andrei Oişteanu, „Ioan Petru Culianu - un călător în lumea de dincolo”, 
prefaţă la Ioan Petru Culianu, Călătorii în lumea de dincolo, Bucureşti, 
Nemira, 1996, ed. II-a, pp. 16-17. 

3. Ioan Petru Culianu, „Ascension”, în Mircea Eliade (editor in chief), The 
Encyclopedia of Religion, vol. 1, p. 435b, New York: Macmillan Publishing 
Company, 1987. 


246 EDUARD IRICINSCHI 


Ioan Petru Culianu reia, în acest articol, distincţia tipologică dintre 
psihanodia greacă (iatromanţii, Platon, Plutarh, scrierile gnostice şi 
hermetice, Dante şi renascentiştii Marsilio Ficino şi Pico della Mirandola) 
şi psihanodia iudaică (Babilon, speculaţiile mistice iudaice din Antichitatea 
târzie, scrierile apocaliptice iudeo-creştine, tradiţia mi 'râj-ului şi apoca- 
lipsele medievale creştine), prezentată pe larg în introducerea la volumul 
Experienţe ale extazului. Există totuşi o deosebire de nuanţă între cele 
două texte, scrise, probabil, la o scurtă perioadă unul de altul. Deşi în 
ambele texte Culianu foloseşte un criteriu adoptat din istoria ştiinţei 
pentru a deosebi între două concepţii religioase (psihanodia greacă 
descrie călătoria sufletului prin şapte sfere planetare, pe cîtă vreme 
psihanodia iudaică nu vizează conformarea cu un model astronomic 
prestabilit)!, el alege să vorbească în textul francez despre un „model” 
ori „tip” de ascensiune, fie greacă, fie iudaică?, în timp ce, în articolul 
din enciclopedia americană, tînărul savant încearcă să imprime o anumită 
fluiditate temporală grupărilor de manifestări extatice asemănătoare, 
numindu-le „curente religioase”? 

Critica Şcolii germane de istorie a religiei, piesa centrală a volumului 
Psihanodia, îşi găseşte locul în finalul articolului dedicat refutaţiei unei 
căutări a originii istorice unice pentru ascensiunea celestă a sufletului, 
însoţită de astă dată nu doar de o respingere a studiilor psihologice de 
tipul celor întreprinse de psihanalistul Carl G. Jung, ci şi de o propunere 
de angajare pe calea a ceea ce va deveni pentru Ioan Petru Culianu, în 
scurt timp, o abordare complexă a istoriei religiei: „Mare parte din 
misiunea cercetării contemporane se orientează, în chip obligatoriu, 
către o reexaminare critică şi, desigur, o respingere a mai vechilor teorii. 
În locul căutării originilor, e necesar să se pună laolaltă cel mai vast cu 
putinţă corpus de mărturii din diverse tradiţii, cu scopul de a demonstra 
interferenţele, influenţele şi contactele culturale între ele”* 

Un ultim cuvînt, înainte de a părăsi acest articol seminal: asceza 
studiului pare a fi mereu îmblînzită şi chiar uneori subminată în textele 
lui Ioan Petru Culianu de un instinct ludic şi o ironie cînd şfichiuitoare 


1. Vezi Eduard Iricinschi, „Ascensiunea celestă a sufletului. Interpretări, 
metode şi controverse la Ioan Petru Culianu”, postfață la volumul Experienţe 
ale extazului, Bucureşti, Nemira, 1998, pp. 243-263, pentru o analiză a 
acestei distincţii. 4 

Expériences de | 'extase, pp. 20-21 ; Experienţe ale extazului, pp. 22-23. 
„Religious trends”, în Ioan Petru Culianu, „Ascension”, în Mircea 
Eliade (editor in chief), The Encyclopedia of Religion, vol. 1, p. 435b. 
4. Ioan Petru Culianu, „Ascension”, loc. cit., p. 440b. 

(precum cea din textele reunite în volumul Păcatul împotriva spiritului’), 
cînd neaşteptat de blîndă (precum notele ironice şi pline de afecţiune 
remarcate de Umberto Eco în descrierile magului renascentist, „civilizat” 
şi „Curat ca o pisică”2). Astfel, înfăţişîndu-i pe cei din secta gnostică a 
fibioniţilor, potrivit relatărilor înfocatului ereziolog Epiphaniu, ca înver- 
şunaţi căutători ai realităţilor celeste prin uimitoare acrobaţii sexuale şi 
verbale (ei „practicau coitus reservatus de 365 de ori, rostind numele 
arhonţilor din partea cea mai de jos a lumii pînă în virful ei, şi încă o 
dată, tot de 365 de ori, din vîrf înapoi către partea de jos”), Ioan Petru 
Culianu îşi îngăduie o privire ironic-tandră asupra naturii de etern 
adolescenţi a căutătorilor de adevăr: „Fără îndoială, aceasta trebuie să 
fi fost o practică extenuantă”?. 

Articolul „Călătoria la cer”, scris de Ioan Petru Culianu direct în 
germană pentru prestigioasa enciclopedie Reallexikon für Antike und 
Christentum, probabil între 1984 şi 1986, abandonează multe din premisele 
fenomenologice din Psihanodia şi Experienţe ale extazului, de vreme ce 
o „structurare pur genetică” a materialului stufos aflat la dispoziţia 
cercetătorului pare cu adevărat dificilă din cauza „varietăţii de evoluţii 
istorice diferite” , dar reia, din aceleaşi volume, critica adusă încercărilor 
Şcolii germane de istorie a religiei de a găsi o origine comună fenome- 
nelor extatice, apropiindu-se mai mult de Călătorii în lumea de dincolo 
prin încorporarea motivului călătoriei la cer de la popoarele fără scriere. 

Spaţiul generos alocat de editorii germani ai Reallexikon für Antike 
und Christentum acestui articol i-a îngăduit lui loan Petru Culianu să 
ofere un rezumat foarte bun al cercetărilor sale de pînă atunci asupra 
călătoriei la cer din Antichitate pînă în Renaştere, întreprinse în vederea 
scrierii tezei de la Sorbona. Tînărul cărturar reia rezultatele criticii sale 
din Psihanodia, prezentînd mărirea şi decăderea principalelor teorii 
emise despre ascensiunea celestă în secolele al XIX-lea şi XX, discută 
relaţia dintre şamanism şi materialele folclorice (articolul de faţă este 
unul dintre puţinele locuri în care loan Petru Culianu ia în discuţie 
călătoria la cer şamanică drept „un precursor, în istoria culturii, al 


1. Ioan Petru Culianu, Păcatul împotriva spiritului. Scrieri politice, Bucureşti, 
Nemira, 1999, mai cu seamă textele „Filme de groază”, „Dialogul 
morţilor”, „4 iulie” şi „Cel mai mare român în viaţă”. 

2. Umberto Eco, „Crimă la Chicago”, în Sorin Antohi (ed.), Ioan Petru 
Culianu. Omul şi opera, op. cit., pp. 322-331; pasajul cu pricina se 
găseşte la pp. 327-329. 

3. Ioan Petru Culianu, „Ascension”, în Mircea Eliade (editor i in chief), The 
Encyclopedia of Religion, vol. 1, p. 438a. 

multiplelor forme de călătorie în cer legate de idei mistico-filozofice”, 
fără însă a aminti, nici în text, nici în bibliografie, volumul despre 
şamanism al lui Mircea Eliade!), discută distincţia, preluată iniţial dintr-un 
articol al lui Hans Jonas?, dintre extaz exterior şi extaz interior”, nu 
renunţă la prezentarea dragilor sai iatromanţi, şi prezintă călătoria la cer 
în gnosticism ca o elaborare a temei astrologice a „spiritului contrafăcut”. 


„Magia în Europa medievală şi renascentistă”, 
„Astrologie ”, „Număr”, „Artă şi alchimie”, 
„Artă şi magie în Renaştere”, „Arta în Renaştere 
şi figura Erosului” 


Articolul despre „Magie în Europa medievală şi renascentistă” debutează 
cu o critică personală şi pătrunzătoare a literaturii secundare asupra 
acestui subiect: „O istorie a magiei în Evul Mediu şi Renaştere încă mai 
rămîne să fie scrisă.” În mai puţin de şase ani, Ioan Petru Culianu însuşi 
avea să prezinte Editurii Oxford proiectul ambițios al acelei Istorii 
enciclopedice a magiei în IV volume, care urma să înlocuiască în mod 
definitiv lucrarea pe cît de monumentală pe atît de învechită a lui Lynn 
Thorndyke, A History of Magic and Experimental Science (1923-1958)?. 
Rîndurile de debut ale articolului despre magie continuă cu o pledoarie 
pentru abandonarea gîndirii materialist-pozitiviste în cercetarea magiei, 
motiv descoperit de Ioan Petru Culianu în scrierile lui Mircea Eliade, 
` Carl G. Jung şi Ludwig Wittgenstein; în anii 70 şi confirmat prin scrierile 


1. Bibliografia acestui articol conţine doar o referire la lucrarea De la 
Zalmoxis la Genghis-Han, publicată de Mircea Eliade în 1970. 

2. Hans Jonas, Philosophical Essays. From Ancient Creed to Technological 
Man, Englewood Cliffs, NJ, 1974. 

3. Distincția a fost folosită pentru prima oară de către loan Petru Culianu în 
monografia Mircea Eliade, pentru a face deosebire între şamani, ca spe- 
cialişti ai sacrului dedicați extazelor - explorări ale spaţiilor simbolice 
exterioare — şi yoghini, ca specialişti ai sacrului dedicați enstazelor — 
explorări ale spaţiilor simbolice interioare (Bucureşti, Nemira, 1995, 
pp. 60-70) 

4. Vezi H.-R. Patapievici, „Ultimul Culianu”, în Sorin Antohi (ed.), Joan 
Petru Culianu. Omul şi opera, op. cit., p. 631. 

5. loan Petru Culianu, „Freud-Jung-Wittgenstein”, în Ragguaglio Librario 
53 (1976), pp. 126a-130b, tradus în româneşte de Claudia Dumitriu, în 

lui Paul K. Feyerabend şi Hans Peter Duerr la începutul anilor 80, dîndu-i 
de înţeles cititorului că orice cercetător care mai ia în serios volumele lui 
Thorndyke „nu se găseşte într-o situaţie mai bună decît aceea a unui 
antropolog care s-ar sprijini în întregime pe James G. Frazer”!. 

Cu excepţia paragrafelor despre magia medievală, la care însă a făcut 
aluzie în cartea dedicată magiei, articolul lui Ioan Petru Culianu reia şi 
rezumă principalele teze din Eros şi magie în Renaştere : discută 
fizicalitatea fantasmelor ca mediatoare între simţuri şi spirit, prezintă 
distincţia dintre magia spirituală a lui Ficino şi magia demonică a abatelui 
Trithemius, sugerează identitatea structurală „între mecanismul iubirii şi 
cel al magiei”, face o distincţie mai nuanţată între magia intersubiectivă 
(între spiritele a două persoane diferite) şi cea intrasubiectivă (magicianul 
operează asupra sa însuşi) şi, în final, analizează magia erotică a lui 
Giordano Bruno, creionînd un portret magicianului ca specialist al 
sacrului ori ca iatromant renascentist. 

Articolele „Artă şi alchimie”, „Artă şi magie în Renaştere”, „Arta în 
Renaştere şi figura Erosului”, redactate în anii 1982-1983 pentru Dicţionarul 
poeticilor al lui Yves Bonnefoy, fac o distincţie clară, de natură epistemo- 
logică, între artele magice renascentiste (arta memoriei, alchimia etc.) şi 
artele plastice. Potrivit lui Culianu, artele magice ale Renaşterii repre- 
zentau forme şi practici ale cunoaşterii care, referindu-se în permanenţă 
la „ipoteze şi verificări”, la „corecţia faptelor” şi la ceea ce avea să fie 
denumit, secole mai tîrziu, „principiul popperian al falsificării (ceea ce 
este falsificabil este ştiinţific, ce nu este astfel este metafizic”), meritau 
titlul de ştiinţe riguroase. (Articolul „Artă şi magie în Renaştere” ni-l 
înfăţişează pe Culianu în momentul său pre-feyerabendian, apelînd la 
teoriile filozofului Karl. R. Popper pentru a justifica coerenţa epistemo- 
logică a magiei.) Pe de altă parte, Culianu îşi constrînge cititorul să intre 
în convențiile artistice renascentiste, comentînd cu umor despre artele 
plastice ale epocii respective : „Acestea nu intrau în ştiinţa timpului, 
reprezentau nişte produse de prăvălie”. Cu toate acestea, analizînd forme 
artistice renascentiste şi conducîndu-şi discursul în coordonatele definiţiei 
energetice a religiei ca modificare a relaţiei dintre puterea personală şi 
puterea socială, Culianu găseşte că trăsătura comună între artele magice 
şi artele plastice este dată de ambițiile lor de exhaustivitate („conştiinţă 
totală”) şi control social („manipulare”). 


Ioan Petru Culianu, Jocurile minţii. Istoria ideilor, teoria culturii, 
epistemologie, ediţie îngrijită de Mona Antohi şi Sorin Antohi, Iaşi, 
Polirom, 2002, pp. 83-103. 

1. Ioan Petru Culianu, „Magic in Medieval and Renaissance Europe”, în 
Mircea Eliade (editor in chief), The Encyclopedia of Religion, vol. 10, p. 97. 


250 EDUARD IRICINSCHI 


Alături de magie şi arta memoriei, astrologia era una dintre formele 
de cunoaştere renascentiste cărora Ioan Petru Culianu îşi propusese, în 
Eros şi magie în Renaştere, să le redea deopotrivă inteligibilitatea şi 
caracterul practic pe care pesemne că le avuseseră pentru practicanţii lor 
la vremea respectivă!. Dincolo de bogăţia de informaţie a articolului 
„Astrologie”, greu de găsit, în această formă concentrată, în alte scrieri 
moderne, atenţia cititorului deja familiarizat cu privilegierea de către 
Culianu, ceva mai tîrziu, a metodelor binare în analiza gnozelor dualiste 
ale Occidentului, va fi, desigur, atrasă de un pasaj redactat parcă înainte 
de a-i fi sosit „momentul” epistemologic. 

Acest pasaj are două părţi distincte, foarte bine articulate între ele în 
interiorul textului. Voi propune, cu toate acestea, o lectură separată a 
lor, deoarece prima parte are valoarea unei mărturisiri personale, ascunse 
de Ioan Petru Culianu îndărătul unui volum impresionant de erudiție, pe 
cîtă vreme cea de-a doua parte îl arată pe autor deja în posesia meca- 
nismului conceptual din anii 90. Iată prima parte a pasajului : „Astrologia 
suprapune două sisteme complexe diferite: cel al cerurilor şi cel al 
destinelor colective şi individuale ale fiinţelor omeneşti aflate pe pămînt. 
Prin observarea cerurilor (precum şi prin interpretarea observaţiilor astfel 
obţinute, conform unui cadru de presupoziţii teoretice şi ne-observa- 
tionale), aceste sisteme încearcă a da socoteală de schimbările petrecute 
înăuntrul sistemului uman, care sînt, de altfel, impredictibile, de neobservat 
şi nesistematice. E adevărat că, din punct de vedere ştiinţific, nu există 
nici o legătură reală între cele două sisteme, iar astrologia greacă a fost 
astfel percepută ca o încercare de a oferi o justificare matematică unor 
presupoziţii teoretice absurde. Cu toate acestea, în loc de a se pune în 
evidenţă natura arbitrară şi baza teoretică incorectă ale astrologiei, 
contribuţiile ei ar trebui să fie considerate dintr-o perspectivă psihologică. 
Alegerea unui sistem analog celui al sorții omeneşti reflectă o înţelegere 
adîncă a caracterului efemer şi singular al vieților şi întîmplărilor omeneşti.” 
Partea a doua a pasajului se află în imediata continuitate a primei părţi : 
„Sistemele astrologice sînt sisteme cu alegere multiplă [multiple-choice 
Systems, în original, E.I.], bazate pe cîţiva operatori informaţionali 
capabili a da seama de un număr aproape nelimitat de operaţii. Acest 
«program de computer» astrologic a fost folosit pentru a stoca informaţia 
în memorie prin cîteva sisteme mnemotehnice”?. 


1. Ioan Petru Culianu, Eros şi magie în Renaştere: 1484, Bucureşti, 
Nemira, 1999, ed. II-a revăzută şi adaugită, trad. Dan Petrescu, prefaţă 
de Mircea Eliade, postfață de Sorin Antohi, pp. 20-21. 

2. Ioan Petru Culianu, „Astrology”, în Mircea Eliade (editor in chief), The 
Encyclopedia of Religion, vol. 1, pp. 473b-474a. 

Prima parte a pasajului capătă un caracter confesiv, în ciuda tonului 
său obiectiv, dacă ne amintim că prietenii şi cunoscuţii lui Ioan Petru 
Culianu l-au evocat, în paginile biografiei lui Ted Anton, ca pe un savant 
mai mult decît interesat de sistemele divinatorii antice şi medievale, un 
savant care nu doar înţelegea lumea şi propria-i viaţă cu ajutorul lor mai 
mult decît o fac chiar şi împătimiţii cărţilor de tarot, ci şi producea 
predicții de valoare pe baza acestei înţelegeri divinatorii!. Observarea 
atentă a unui sistem de regularităţi, complementarităţi şi conexiuni între 
două sisteme egal de absurde şi lipsite de sens pentru mintea dezvrăjită 
a modernului (impredictibilitatea naturii umane şi caracterul arbitrar al 
astrologiei) poate aminti de nivelul intim la care Culianu integrase 
psihologia analitică a lui Carl G. Jung, însă poate fi interpretată şi ca 
fiind principiul după care loan Petru Culianu îşi organiza propria-i 
existenţă şi, la limită, ca principiu de funcţionare a minţii omeneşti ori 
a sistemelor gnostice descrise în lucrarea Arborele gnozei. Potrivit lui 
Ted Anton, primul lucru transmis de Culianu celor doi studenţi care i-au 
cerut să le predea un curs practic de divinaţie a fost următorul : „...compa- 
rabile mai degrabă cu un computer analog, aceste arte creau o logică 
transparentă, perfect constituită şi urmărită pînă la ultimele consecinţe, 
care nu ofereau atît preziceri, cît permutări. Fiecare era un sistem închis 
care funcţiona prin cuantificarea rezultatelor posibile ale unei anumite 
situaţii, alegînd dintre ele pe cele mai probabile”?. 


1. Ted Anton, Eros, magie şi asasinarea profesorului Culianu, Bucureşti, 
Nemira, 1997; Culianu ghiceşte în cărţi unui grup de studenţi ai săi, în 
octombrie 1989 (pp. 35-39); Ioan Petru Culianu explora astrologia 
împreună cu soţia sa din Olanda, Carmen Georgescu, la începutul anilor 
80, susţinînd că „puterea acesteia [a astrologiei, E.1.] îşi are originea în 
logica gîndirii sistematice” (p. 154); Culianu „nu se mulțumea doar să 
îl studieze pe Bruno, el dorea să fie Bruno” (p. 186); la sfîrşitul 
semestrului de primăvară 1986, Culianu „ghicea în cărţile de tarot unei 
studente care nu se putea hotari dacă să continue sau nu studiile post- 
universitare” (p. 189); la sfîrşitul lunii mai 1986, Culianu îi zicea lui 
Hillary Wiesner: „...dacă mintea îşi crea propria-i realitate, atunci 
ocultismul, ideologia sau chiar ideea de «întîmplare» erau metafore la fel 
de puternice cu ajutorul cărora oamenii îşi explicau existenţa” (p. 195) ; 
Ted Anton discută predicțiile din „farsa politică” Intervenţia zorabilor în 
Jormania, din volumul Pergamentul diafan (pp. 239-240); Michael 
Alloca şi Greg Spinner, studenţi ai lui Ioan Petru Culianu la Divinity 
School, îi cer acestuia din urmă să le predea un curs despre divinaţie, iar 
profesorul acceptă cu condiţia ca „la examenul final (...) să prezică ei 
viitorul” (pp. 242-249). 

2. Ted Anton, op. cit., p. 243. 

Partea a doua a pasajului desprins din articolul „Astrologie”, redactat 
în vara anului 1983, oferă o verificare neaşteptată a ipotezei de lucru lansate 
mai sus. Analiza sincronică a dualismelor occidentale (capitolul XI din 
Gnozele dualiste ale Occidentului), ori analiza morfodinamică a aceloraşi 
curente religioase (capitolul X din Arborele gnozei), sînt structurate după 
principiile geomanţiei. Culianu însuşi oferă această pistă de interpretare 
prin scurta anecdotă inserată la începutul ambelor capitole, despre gangsterul 
din Chicago care dădea cu banul de fiecare dată cînd trebuia să ia o 
hotărîre!. Gîndirea renascentistă, prin intermediul metodelor divinatorii 
şi al artelor magice, a structurat astfel nu doar stilul de viaţă al lui Ioan 
Petru Culianu, ci şi ultimele sale trei cărţi, despre gnoze şi călătorii în 
lumea de dincolo. 

Articolul „Număr”, pregătit pentru Handbuch religionswissenschafi- 
licher Grundbegriffe (Compediu de concepte de istoria religiilor), lucrare 
editată de Hubert Cancik, Burkhard Gladigow şi Matthias Laubscher 
începînd cu anul 1988, debutează cu acelaşi admirabil efort al lui Ioan 
Petru Culianu, vădit în textele sale despre astrologie şi magie, de introducere 
a minţii occidentale moderne, sceptice şi ştiinţifice, în labirinturile unor 
sisteme de gîndire (aritmologia şi aritmomantica) pe cât de obscure, pe 
atît de coerente pentru cei care se încumetă să le înţeleagă şi practice. 
Culianu discută atît aspectele practice (Citeşte : divinatorii) ale gematriei 
(tehnica de a transpune literele unui cuvînt sau ale unei propoziţii în 
numere), cît şi pe cele metafizice, de decriptare a pasajelor biblice 
(metodă în care a excelat valentinianul Marcos, în secolul al II-lea p.C.). 


„ Bendis”, „Cavalerii daci”, „Religia geto-dacă”, 
„Sabazios”, „Religia tracă”, „Cavalerul trac”, 
„Zalmoxis ” 


Aceste şase articole, scrise de Ioan Petru Culianu pentru The Encyclopedia 
of Religion împreună cu Cicerone Poghirc, fostul său profesor de la 
Universitatea din Bucureşti, reflectă dorința lui Mircea Eliade de a 
integra tradițiile religioase din sud-estul Balcanilor într-un circuit academic 
internațional şi se sprijină în mare parte pe cercetări produse în România 
şi publicate fie la Bucureşti, fie aiurea. De altfel, în această încercare 


1. Ioan Petru Culianu, Gnozele dualiste ale Occidentului, Bucureşti, Nemira, 
1995, p. 301; Arborele gnozei, Bucureşti, Nemira, 1998, p. 343. 

onorabilă de a introducere „antichităţile” religioase ale României într-o 
enciclopedie a religiei de limbă engleză, centrul de atenţie este ocupat de 
discuţia despre geto-daci. „Religia tracă” este singurul articol din blocul 
A (istorico-geografic) acordat lui Ioan Petru Culianu şi lui Cicerone 
Poghirc, celui dintii fiindu-i încredințate cu precădere articole din blocul 
B (morfologic). 

„Bendis” reconstituie figura şi cultul zeiţei trace a căsătoriei, „identi- 
ficată cu Artemis, dar şi cu Hecate totodată”!, din izvoare textuale si 
arheologice. Articolul dedicat misterelor „Cavalerilor daci” urmează în 
chip fidel monografia lui Dumitru Tudor (Corpus monumentorum religionis 
equitum Danuvinorum, Leiden, Brill, 1969-1976), folosindu-se şi de teoria 
comunicărilor şamanice între cele trei niveluri ontologice („cer, pămînt 
şi lumea subterană”), avansată de Mircea Eliade. În aceeaşi cheie, 
„(Cavalerul trac” foloseşte inscripţii şi sculpturi realizate în bazinul 
mediteranean de-a lungul a opt secole. „Religia geto-dacă” discută 
legăturile dintre teocraţia exprimată în cultul lui Zalmoxis şi „începu- 
turile regalității getice”, reia discuţia lui Eliade despre societatea secretă 
a tinerilor războinici daci care „erau antrenați să imite comportamentul unor 
lupi feroce”? şi încheie cu o prezentare a calendarului de la Sarmizegetusa 
Regia. „Sabazios” prezintă morfologia acestei figuri divine în cheie 
eliadiană - ni se spune că a fost identificată deopotrivă ca zeu htonian 
şi zeu ceresc, din Siria şi Anatolia (unde a fost identificată de către evrei 
cu Sabaoth), pînă în Africa de Nord. „Religia tracă” începe cu o poziţio- 
nare geografică şi etnografică a tracilor, continuă cu distincţia avansată 
de Vladimir Gheorghiev, Ivan Duridanov şi Cicerone Poghirc între aria 
lingvistică tracică şi aria lingvistică daco-getică, şi purcede la descrierea 
religiei trace după izvoarele greceşti şi latine, folosind în acest scop 
rafinarea materialelor publicate în „Bendis”, „Sabazios” şi „Zalmoxis”. 
Deşi articolul dedicat celei mai importante figuri a religiei geto-dace, 
Zalmoxis, prezintă documentaţia cea mai bogată, folosind izvoare din 
scrierile lui Herodot, Strabon, Platon şi Pomponius Mela, Ioan Petru 
Culianu şi Cicerone Poghirc găsesc că istoria interpretărilor acestei 
figuri de pînă la Eliade e dezamăgitoare prin lipsa unui acord asupra 
caracteristicilor definitorii ale acestei figuri religioase. Interpretarea din 


1. Mircea Eliade, Ioan Petru Culianu, Dicţionar al religiilor, trad. rom. 
Cezar Baltag, Bucureşti, Humanitas, 1993, p. 266. 

2. Vezi Mircea Eliade, Zalmoxis, the Vanishing God. Comparative Studies 
in the Religions and Folklore of Dacia and Eastern Europe, trad. Willard 
R. Trask, Chicago-London, The University of Chicago Press, 1972, 
cap. 1, pp. 1-20. 

De la Zalmoxis la Genghis-Han prezintă figura fondatoare a religiei 
geto-dace folosind caracterizările fenomenologice ale şamanilor, precum 
Pitagora, din Grecia antică. Se poate presupune că fenomenologia iatroman- 
ţilor, expusă de Culianu în Psihanodia (1983), Experienţe ale extazului 
(1984), articolul „Ascensiune” din Enciclopedia religiei (1987) şi Călătorii 
în lumea de dincolo (1991), a reprezentat o continuă rafinare a discuţiei 
purtate între tînăr şi maestrul său pe tema specialiştilor sacrului, discuţie 
pornită în egală măsură de la cunoscutele monografii eliadiene despre 
şamanism şi yoga, cît şi de la capitolul II din lucrarea De la Zalmoxis la 
Genghis-Han, dedicat integrării figurii lui Zalmoxis în familia fenome- 
nologică a extaticilor şi taumaturgilor din Antichitatea mediteraneană. 


„Deus otiosus”, „Cerul ca hierofanie * 


` Publicat iniţial în 1988,. în Handbuch _religionswissenschafilicher 
Grundbegriffe, lucrare editată de Hubert Cancik, Burkhard Gladigow şi 
Matthias Laubscher, cu colaborarea lui Giinther Kehrer şi a lui Hans G. 
Kippenberg, articolul despre „Deus otiosus” leagă noţiunea unui zeu 
inactiv, situat în afara acestei lumi, de cea a unei fiinţe supreme. Materialele 
fundamentale invocate în bibliografia acestui articol sînt lucrarea lui 
Raffaele Pettazzoni, L'essere supremo nelle religioni primitivi!, şi varianta 
germană a Tratatului de istorie a religiilor de Mircea Eliade?. Acelaşi 
articol a fost scris pentru Enciclopedia religiei de către însuşi Mircea 
Eliade şi Lawrence E. Sullivan”. Varianta Eliade-Sullivan în engleză, 
mai lungă decît cea în germană a lui Culianu, din raţiuni editoriale fără 
îndoială, prezintă asocierile cereşti ale acestei figuri în religiile Africii, 
"Țării de Foc şi Australiei. În plus, varianta Eliade-Sullivan, deşi are în 
comun cu varianta Culianu discuţia despre lipsa miturilor şi a formelor 
rituale dedicate zeilor oţioşi, descrie caracteristicile simbolice ale acestei 
„imagini-limită” : dei otiosi sînt cele „mai sublimate dintre formele 
sublime”, sînt „pasivi” (datorită retragerii lor indiferente din lume), sînt 
figuri primordiale („primordialitatea este mediul în care realitatea şi 


1. Raffaele Pettazzoni, The All-knowing God. Researches into Early Religion 
and Culture, London, Methuen, 1956. 

2. Mircea Eliade, Die Religionen und das Heilige. Elemente der 
Religionsgeschichte, Salzburg, O. Müller, 1954. 

3. Mircea Eliade şi Lawrence E. Sullivan, „Deus otiosus”, în Mircea Eliade 
(editor in chief), The Encyclopedia of Religion, vol. 4. pp. 314a-318a. 

eternitatea se pot într-adevăr manifesta”) şi transcendente!. Variantei 
Eliade-Sullivan îi lipseşte cu desăvîrşire orice reflecţie critică asupra 
vehiculării noţiunii de divinitate ocultată de către savanții producători de 
texte în lumea dezvrăjită de după iluminism (Raffaele Pettazzoni şi 
Mircea Eliade). 

„Cerul ca hierofanie” este un articol deopotrivă mai tehnic (prin 
metoda comparativă abordată) şi mai personal (prin folosirea clasificării 
binare şi introducerea discuţiei despre astrologie) decît „Deus otiosus”. 
Deşi articolul respectiv era menit a reprezenta unul dintre conceptele- 
-cheie eliadiene, urmînd să rezume poziţiile teoretice din capitolul II al 
Tratatului de istorie a religiilor („Cerul : zei uranieni, rituri şi simboluri 
celeste”2), Ioan Petru Culianu mută accentul de la zeitățile cerului către 
relaţiile dintre oameni şi astre, nu foloseşte concepte neverificabile 
precum „religii primitive”, nu mai discută divinităţile cerului în termeni 
de „forţă”, „creaţie”, „legi” şi „Ssuveranitate”? şi renunţă la presupoziţia 
comtian-evoluţionistă a lui Eliade, potrivit căreia zeii supremi ai cerului 
au fost transformați în concepte filosofice, deoarece hierofaniile celeste 
au devenit „revelații metafizice”. De altfel, cu excepţia discuţiei despre 
morfologia sacrului din volumul dedicat operei lui Eliade, Ioan Petru 
Culianu foloseşte rareori termenul tehnic de hierofanie în scrierile sale 
despre magie ori ascensiune la cer, preferînd în schimb să apeleze la o 
definiţie energetică a religiei, în care termeni împrumutaţi atît din psiho- 
logia maselor cît şi din cea jungiană, din antropologie şi etologie, descriu 
experienţele religioase ca o alterare şi codificare socială a puterii personale 
de a transcende normele culturale ale unei comunităţi istoriceS. 

Hierofaniile eliadiene devin, în articolul lui Culianu, reprezentări ale 
asocierii dintre elementul cosmic şi cel uman şi sînt identificate, potrivit 


1. Mircea Eliade şi Lawrence E. Sullivan, idem, pp. 316a-317b. 

2. Mircea Eliade, Traité d'histoire des religions, Paris, Payot, 1970 (nouvelle 

édition entièrement revue et corrigée), pp. 46-114. 

Ibidem, p. 40. 

Ibidem, p. 57. 

Ioan Petru Culianu, Mircea Eliade, op. cit., pp. 98-109, în special 

p. 106: „Eliade foloseşte cuvîntul hierofanie doar pentru a arăta că, în 

cazul fenomenologiei religioase, savantul este interesat să stabilească în 

ce formă «apare» sacrul. Dezvoltarea istorică şi ordinea hierofaniilor nu 

sînt importante, deşi, fireşte, orice hierofanie este istorică.” 

6. Eduard Iricinschi, „Erezie şi metodă în studiile religioase. Definiţia 
religiei în studiile lui Ioan Petru Culianu”, în Sorin Antohi (ed.), Joan 
Petru Culianu. Omul şi opera, op. cit., pp. 577-617. 


“aw 

unei logici binare, drept „reprezentări tehnomorfe” şi reprezentări 
„antropomorfe”, cele din urmă fiind compuse, la rîndul lor, din alte 
două clase distincte : zeități cereşti („personificări ale cerului şi/sau ale 
corpurilor cereşti”) şi fiinţe umane de esenţă cerească („cei care au fost 
mutaţi la cer”). Ultima categorie („catasterismul”) îi îngăduie lui Culianu 
să se întoarcă, neobosit, la una dintre preocupările sale academice 
favorite din anii 80: corespondenţele dintre tema călătoriei la cer şi tema 
determinismului astral. 


» Cult secret”, „Sacrilegiu ”, 
„Rituri sexuale în Europa”, „Sexualitate ” 


Articolele „Cult secret”, „Sacrilegiu”, „Rituri sexuale în Europa” şi 
„Sexualitate” reprezintă ecouri tematice ale cercetărilor întreprinse de 
Culianu în vederea scrierii unei cărţi despre antinomism ca fenomen 
cultural religios, cercetări materializate cu precădere prin publicarea, în 
1981, a eseului „Religie şi creşterea puterii”!. 

În 1978, după ce a debutat în Italia cu monografia despre Eliade, 
Ioan Petru Culianu i-a scris maestrului său despre încercările sale de a 
căuta o editură dispusă a-i publica din lucrările de ja scrise?, pomenindu-i, 
în repetate rînduri, despre lucrul la o nouă carte, intitulată Antinomismul. 
Astfel, la 10 august 1978, într-o scrisoare adresată lui Mircea Eliade, 
Ioan Petru Culianu îl anunţa că „mă zbat să găsesc vreo editură pentru 
alte proiecte, în primul rînd Antinomismul”5. Din faptul că expeditorul 


1. Gianpaolo Romanato, Mario G. Lombardo, Ioan Petru Culianu, Religie 
şi putere, Bucureşti, Nemira, 1996, pp. 161-232. La 24 iulie 1980, Ioan 
Petru Culianu i-a trimis lui Gianpaolo Romanato primele pagini ale 
eseului său, urmînd să-i trimită restul dactilogramei după întîlnirea cu 
filosoful Hans Jonas, cf. scrisorile incluse de Romanato în mărturia sa 
despre Culianu, „Amintirea unui prieten : loan Petru Culianu”, în Sorin 
Antohi (ed.), Ioan Petru Culianu. Omul şi opera, op. cit., p. 140. 

2. Ioan Petru Culianu îi scria lui Mircea Eliade la 26 iunie 1978, de la 
Groningen: „Cărţulia [Mircea Eliade], deşi foarte prost difuzată, se 
vinde totuşi în unele locuri. Tot încerc terenul pentru a stabili contacte 
mai stabile cu vreo editură, unde aş publica mai mult.” (Originalul 
scrisorii lui loan Petru Culianu către Mircea Eliade se găseşte în Arhiva 
„Mircea Eliade” de la Biblioteca Regenstein a Universităţii din Chicago.) 

3. Originalul scrisorii lui Ioan Petru Culianu către Mircea Eliade se găseşte 
în arhiva citată supra, cutia 65, dosarul „Romanian Letters 1953-1958, 
1975-1978”. 

nu îi explica lui Eliade în ce anume consta acest proiect, se poate 
presupune că tînărul autor deja începuse lucrul la această carte cu ceva timp 
în urmă, prilej cu care îl şi înştiinţase pe profesorul de la Chicago despre 
intenţia sa. Eliade pare a-l fi încurajat în acest studiu al antinomismului 
în domeniul religiei, deoarece, într-o scrisoare ulterioară, datată doar 
26 septembrie, însă scrisă probabil în acelaşi an, Culianu îi vorbeşte despre 
dorinţa de a consacra un timp mai îndelungat definitivării acestei cărţi : 
„M-am pus să rescriu recenzia la «În curte la Dionis», dar nu reuşesc să mă 
debarasez de propriile (mele? Dvs. ? - n. E.I.] formule. Şi, în plus, am atît 
de puţin timp, încât e greu să nu scriu prost. Din momentul în care voi preda 
teza la Paris şi cartea la Brill, am de gînd să «dispar» într-un fel, şi să fug 
cîteva luni şi mai ales să încerc să meditez şi să scriu bine Antinomismnul”!. 
Deşi nu a mai scris o carte dedicată în întregime fenomenelor antinomiste, 
Culianu avea să publice primele cercetări legate de antinomism în 1975 
(„La religione come strumento del potere e mezzo di liberazione in ambito 
non-cristiano”, în revista Verifiche, IV, 3-4), să integreze parte din 
concluziile acestei cercetări în eseul de mari dimensiuni „Religie şi 
creşterea puterii” (redactat în 1980, publicat în 1981), şi să folosească 
restul materialelor pentru scrierea celor patru articole de enciclopedie. 

Articolul „Cult secret”, publicat iniţial în 1988, în Handbuch religions- 
wissenschaftlicher Grundbegriffe, prezintă cultele secrete ca fiind produse 
ale unor grupuri (societăţi secrete, alianţe bărbăteşti, societăţi de magie 
şi medicale ori societăţi profetice feminine - posibilitate enunțată doar în 
prima variantă a articolului, rămasă nepublicată pînă acum), care îşi 
derivă identitatea (şi-şi sporesc puterea, am putea adăuga) deopotrivă 
din ritualuri şi instituţii de iniţiere în trepte, cît şi din interdicţia ulterioară 
de a le face publice. 

Articolul „Sacrilegiu”, publicat în 1987 în The Encyclopedia of 
Religion, pare a fi preluat mare parte din nucleul volumului proiectat de 
Ioan Petru Culianu despre antinomism, devenind astfel unul dintre textele 
privilegiate în care autorul încearcă să folosească nenumite teorii episte- 
mologice şi antropologice pentru a reînnoi studiul religiei?. În acest text, 


1. Originalul scrisorii lui Ioan Petru Culianu către Mircea Eliade se găseşte 
în arhiva citată supra, cutia 65, dosarul „Romanian Letters 1953-1958, 
1975-1978”. Recenzia menţionată în scrisoare poate fi „Metamorfoza lui 
Mircea Eliade” (text publicat în revista Limite, 28-29/1979, pp. 35-36, 
şi reluat în Ioan Petru Culianu, Studii româneşti I, Bucureşti, Nemira, 
2000, pp. 293-298), caz în care am putea data scrisoarea ca fiind din 
toamna anului 1978. 

2. Ioan Petru Culianu, Jocurile minţii. Istoria ideilor, teoria culturii, 
epistemologie, ediţie îngrijită de Mona Antohi şi Sorin Antohi, Iaşi, 

ecouri ale analizei nihilismului dintr-o lucrare anterioară! (activitatea 
antinomică este prezentată în articol drept o încercare de răsturnare ori 
reformă a unei ordini religioase bine stabilite, după cum nihilismul este 
definit ca mijloc paradoxal de supravieţuire a unei culturi) se împletesc 
cu încercări de redefinire a ereziei? (atitudinile ereticilor sînt analizate 
de Culianu în termenii practicilor şi discursurilor antinomice intra- şi 
inter-religioase) şi, în final, cu o rescriere a sfîrşitului prigoanei vrăjitoarelor 
prin analizarea unor foarte dese texturi sociale (perspectiva aceasta, 
împrumutată din ştiinţa complexităţii, avea să fie reluată şi extinsă de 
Ioan Petru Culianu în prima conferinţă „Hiram Thomas”, ţinută la Divinity 
School din Chicago pe 5 mai 1986, cu titlul „Vrăjitoarea la ananghie”?). 

Dacă analiza puterii şi a nihilismului i-a permis lui Culianu să renunţe 
la noţiunea de hierofanie pentru o mai suplă definiţie energetică a 
întâlnirii personale cu experienţa religioasă, atunci tema antinomismului 
din scrierile sale, prin întrebările implicite din „Sacrilegiu” (precum : 
cine şi cum decide ce este erezia ? De ce antinomismul intrareligios implică 
întotdeauna o reformă nihilistă a poziţiilor ortodoxe? În consecinţă, 
prin ce metode propagandistice antinomismul este considerat eretic, iar 
erezia în Sine un sacrilegiu ?), poate deveni cheia hermeneutică prin care 
categoriile istorico-fenomenologice ale iatromanţilor, gnosticilor şi magilor 
renascentişti nu mai sînt încercări de descriere, în filieră eliadiană, a 
specialiştilor sacrului din felurite epoci şi regiuni, ci îi conduc pe cititori 
către o- reevaluare a noţiunii de erezie ca o complicată relaţie dintre 
jocuri ate minţii şi jocuri politice. Prin urmare, articolul „Sacrilegiu”, 
prin contextualizarea, dintr-o perspectivă complexă, a formelor şi varian- 


Polirom, 2000, a devenit volumul-standard pentru maniera în care Curiozi- 
tatea interdisciplinară a lui Ioan Petru Culianu a explorat diverse paradigme 
ale epistemologiei contemporane, iar Studiul prefaţator al lui Sorin 
Antohi („Laboratorul lui Culianu”, pp. 9-81) reprezintă cea mai bună şi 
mai amănunţită analiză de pînă acum a acestei teme. 

1. Gianpaolo Romanato, Mario G. Lombardo, Ioan Petru Culianu, Religie 
şi putere, op. cit., pp. 161-232. 

2. Incipiente în loan Petru Culianu, Gnosticismo e pensiero moderno. Hans 
Jonas (Roma, 1985, cap. II, „Le strutture e i tipi della gnosi”, pp. 51-71), 
acestea au devenit evidente în primele două capitole şi în epilogul 
volumului Arborele gnozei. Mitologia gnostică de la creştinismul timpuriu 
la nihilismul modern, Bucureşti, Nemira, 1998 [1992], pp. 49-116, 
379-381. 

3. Vezi „Anexa XII” la ediţia a Il-a a traducerii în româneşte a lucrării Eros 
şi magie în Renaştere. 1484 (Bucureşti, Nemira, 1999, pp. 364-386). 

telor sacrilegiului ca aspecte ale construcţiei ereziei, constituie un model 
exemplar de trecere a lui Ioan Petru Culianu de la descrierea, oarecum 
izolată din pricina abordării înseşi, a fenomenelor religioase (extaze, 
erezii, magie), la prezentarea lor în forma mult mai fluidă a teoriei 
morfodinamice!. 

Varianta articolului „Sexualitate”, pregătit de Ioan Petru Culianu 
împreună cu Mircea Eliade pentru Enciclopedia religiei, dar scurtat în 
mod sever şi transformat în „Rituri sexuale în Europa”, propune dintru 
început tratarea subiectului dintr-o perspectivă etologică, deja avansată 
în eseul „Religie şi creşterea puterii”, prin înţelegerea grupurilor umane 
drept „culturi pseudospecifice” care transformă în ritual diferite „seturi 
posibile de comportament”. Articol de o întindere neobişnuită, „Sexualitate” 
explorează pe rînd revoluțiile sexuale declanşate fie de apariţia agricul- 
turii sedentare, fie de reacţia romantismului la represiunile sexuale ale 
Reformei şi Contra-Reformei, apoi rolul sexualităţii în mituri cosmologice 
şi ritualuri, vehicularea acuzațiilor de practică orgiastică în vederea dis- 
creditării grupurilor antinomiste (lucerna extincta), folosirea discursurilor 
religioase pentru justificarea reprimării instinctelor sexuale, precum şi 
tehnicile de autocontrol sexual în Orient (India, China) şi Occident 
(gnosticism şi magia renascentistă). 


» Trickster”, „Gnosticismul din Evul Mediu 
pînă în prezent”, „Tradiţia gnostico-hermetică 
şi creaţia artistică şi literară” 


Articolul „Trickster”, pregătit pentru Handbuch religionswissenschafilicher 
Grundbegriffe, începe cu o prezentare morfologică a figurii antro-, dar şi 
terio-morfe a demiurgului coţcar, responsabil de o creaţie pe cît de 
secundară pe atît de imperfectă, şi sfîrşeşte prin a discuta relevanţa 
acestui personaj mitologic, fie el masculin (Ialdabaoth) ori feminin 
(Sophia-Prounikos), în curentele religioase dualiste antice (gnosticism) 
şi medievale (bogomilism). Figura şi rolul tricksterului aveau să ocupe 
un loc esenţial în scrierile târzii ale lui Culianu despre dualisme (Gnozele 
dualiste ale Occidentului, 1990, şi Arborele gnozei, 1992), ajutîndu-l să 
formuleze mecanismele de producere a dualismelor occidentale : mitul 


1. Arborele gnozei. Mitologia gnostică de la creştinismul timpuriu la nihilismul 
modern, Bucureşti, Nemira, 1998 [1992], pp. 379-381. 

Sophiei, înţelepciune căzută şi trickster feminin în textele gnostice, 
împreună cu mitul lui laldabaoth, demiurg coţcar şi trickster masculin în 
aceleaşi texte, constituie baza unei exegeze inverse a Genezei. 

În articolul „Gnosticismul din Evul Mediu pînă în prezent”, autorul 
foloseşte criteriul invarianţilor (preluat de la Ugo Bianchi, criticat, rafinat 
şi respins mai tîrziu de Culianu în cărţile sale despre dualisme), centrat 
pe recurenţa temelor gnostice şi dualiste, pentru a distinge între secte 
eretice cu trăsături gnostice şi dualiste, secte eretice cu trăsături dualiste, 
însă fără trăsături gnostice, şi secte eretice cu trăsături non-dualiste şi 
non-gnostice, însă intens antinomiste. Caracterizarea unei mişcări eretice 
cu ajutorul invarianţilor apare cu claritate în cazul bogomililor şi catharilor, 
al căror dualism cosmologic şi antropologic era antinomic, docetist, encratic, 
ascetic, vegetarian şi prezenta accente critice anticlericale!. Culianu 
urmăreşte în continuare ramificaţiile unui sistem dualist de gîndire în 
cabala luriană, la Goethe, în scrierile romanticilor şi în filosofia modernă?. 


1. Texte şi izvoare relevante despre istoria mişcărilor pauliciene, bogomile 
şi (parţial) cathare se găsesc în Janet Hamilton, Bernard Hamilton (ed.), 
Christian Dualist Heresies in the Byzantine World c. 650-c. 1405 
(Manchester, 1998), pe cîtă vreme texte despre ereziile Occidentului 
medieval (în special cathari) se pot consulta cu folos în Edward Peters 
(ed.), Heresy and Authority in Medieval Europe (Philadelphia, 1980) şi, 
mai cu seamă, în Walter L. Wakefield, Austin P. Evans, Heresies of the 
High Middle Ages (New York, 1969). Texte secundare despre bogomilism : 
D. Obolensky, The Bogomils. A Study in Balkan Neo-Manichaeism 
(Cambridge, 1948) şi Yuri Stoyanov, The Other God. Dualist Religions 
from Antiquity to the Cathar Heresy (Yale, 2000). Texte secundare despre 
cathari : Malcolm Lambert, Medieval Heresy. Popular Movements from 
the Gregorian Reform to the Reformation (Blackwell, 1992), Malcolm 
Lambert, The Cathars (Blackwell, 1998) şi Carol Lansing, Power and 
Purity. Cathar Heresy in Medieval Italy (Oxford, 1998). 

2. Ambiţia lui loan Petru Culianu de a descifra recurenţele gîndirii gnostice 
în formele nihiliste ale modernităţii s-a manifestat începînd cu articolele 
sale din anii 70 despre Eminescu şi Bulgakov (acum în volumul Studii 
româneşti I), a continuat cu articolul esenţial „Răzbunarea gnosticilor” 
(scris în 1983, inclus în acelaşi volum), s-a prelungit cu volumul Gnosticism 
şi gîndire modernă. Hans Jonas (Roma 1985, în special capitolul V, 
„Gnosticismul şi lumea modernă”) şi a dobîndit forme definitive în 
Gnozele dualiste ale Occidentului (publicate în 1990, vezi capitolul XII, 
„Nihilism modern şi gnosticism”) şi în Arborele gnozei (publicat în 
1992, vezi capitolul XI, „Nihilismul modern”). 

Articolul „Tradiţia gnostico-hermetică şi creaţia artistică şi literară”, 
scris în anii 1982-1983 pentru Dicţionarul poeticilor al lui Yves Bonnefoy, 
arată cu limpezime că, la începutul anilor 1980, sub influenţa interpretării 
heideggeriene a gnozei, preluate de la Hans Jonas, Ioan Petru Culianu 
folosea „nihilismul” drept cheie interpretativă principală în detectarea 
formelor gnostice din scrierile scriitorilor romantici europeni. Deşi 
articolul redactat de Culianu pentru Dicţionarul poeticilor se referă doar 
la gnoza medievală şi modernă, cititorul acestui volum are ocazia de a 
regăsi materialul absent în teoriile acestuia despre gnozele Antichității 
tardive, potrivit cărora prima manifestare a nihilismului în forme gnostice 
o reprezintă modificarea ideii de divinitate supremă în lumea iudaică sub 
ocupaţie romană (ipoteza originală a lui Culianu se regăseşte în volumul 
Experienţe ale extazului). 


E i 


Care este relevanţa articolelor lui Ioan Petru Culianu din Enciclopedia 
religiilor în economia operei sale ? Ele reprezintă un moment de maturizare 
academică a eruditului istoric al religiilor, marchează ambiția scriitorului 
de a scrie pe înţelesul nespecialiştilor şi îi dezvăluie unui cititor atent 
modul ludic în care tînărul savant a ales teme dintre cele mai stufoase, 
aride şi „ne-ştiinţifice” (astrologia şi magia) pentru a vorbi despre 
propria-i viziune asupra lumii. 

Cu toate acestea, există o clară deosebire între articolele enciclo- 
pedice publicate de Ioan Petru Culianu în Statele Unite şi cele publicate, 
cam în aceeaşi perioadă, în Germania: articolele scrise de el pentru 
Handbuch religionswissenschaftlicher Grundbegriffe sînt mult mai tehnice, 
mai scurte şi mai sofisticate din punct de vedere teoretic decît articolele din 
Enciclopedia religiei, destinate, acestea, unui public nefamiliarizat cu 
provocările metodologice înregistrate de studiul religiei în ultimele două 
decenii ale secolului trecut. Prin urmare, ştiinţa complexităţii a reprezentat 
soluţia propusă de Ioan Petru Culianu pentru o nouă teorie în studiul 
religiei la mijlocul anilor 80. Articolele analizate mai sus ni-l arată pe 
Culianu suspicios faţă de orice schematizare teoretică absolutizantă, dornic 
de a capta transformarea fluidă a formelor religioase şi tot mai interesat 
de îmbogățirea contextului istoric cu noi detalii şi interpretări prin ştiinţa 
complexităţii. Deşi încă nenumită, metoda morfodinamică, schiţată în 
1986, la scrierea Gnozelor dualiste (apărute în 1989) şi dezvoltată în 
1991, în Arborele gnozei, îşi conturase primele forme în anii fecunzi în 
care loan Petru Culianu a lucrat la articolele din Enciclopedia religiei. 

În plus, textele acestea scurte încă mai vădesc urma dialogului 
discipol-maestru, purtat între loan Petru Culianu şi Mircea Eliade, 

arătînd că, deşi unele din temele de cercetare ale lui Culianu au fost 
derivate din opera eliadiană (călătoria la cer, iatromanţii, antinomismul), 
tînărul savant a dat acestor teme un aspect de nerecunoscut, iar prin 
acelaşi filtru hermeneutic a purces la revalorizarea operei lui Mircea 
Eliade, folosind în această reinterpretare un vocabular mai suplu, lipsit 
de anacronismele anilor 50-60. 

Addenda 

Cult secret e sacii cata aa a aa 0 Rota aa Pas ca Roua d dat oleaca ouale dată 168 

au apărut: 


Arta fugii. Povestiri 
Călătorii în lumea de dincolo 
Gnozele dualiste ale Occidentului 
Pergamentul diafan. Ultimele povestiri 
Jocurile minţii. Istoria ideilor, teoria culturii, epistemologie 
Sorin Antohi (coordonator), Joan Petru Culianu. Omul şi opera 

